
Alisa 


Man regis, kiekviename žmoguje gyvena 
kitas žmogus, nepažįstamasis, Piktadarys. 
Stephen KING 


Pirmiausia veidu nubėga vėsus ir geliantis vėjo gūsis. 

Švelniai šnara lapai. Tolumoje čiurlena upelis. Neįkyriai 
čiulba paukščiai. Vis dar užmerktas akis glosto pirmieji saulės 
spinduliai. 

Kažkur sutraška šakos. Dvelkia šlapia žeme. Ir pūvančiais 
lapais. Stipriai kvepia medžiu atsiduodančios pilkosios kerpės. 

Iš tolėliau sklinda neaiškus, tartum sapnuojamas, nedar- 
nus gaudesys. 


* 


Alisa Šėfer vos ne vos praplėšė akis. Ją akino bebundan- 
čios dienos šviesa, drabužiai buvo sudrėkę nuo rasos. Ji dre- 
bėjo, permirkusi šaltu prakaitu. Išdžiūvusioje burnoje jautėsi 
stiprus pelenų skonis. Sąnariai buvo sustingę, galūnės nutirpu- 
sios, o galva - apkvaitusi. 

Šiek tiek atsigavusi, suprato gulinti ant neįmantraus me- 
dinio suolo. Staiga nustėro, išvydusi prie jos šono susirietusį ir 
smarkiai prisispaudusį didelį tvirtą vyrą. 

Alisa aiktelėjo, ir jos širdis staiga ėmė pašėlusiai plakti. 
Bandydama ištrūkti, ji nusirito ant žemės ir tuojau pat atsisto- 
jo. Tada pastebėjo, kad jos dešinė ranka antrankiais prirakinta 


prie nepažįstamojo kairės rankos riešo. Ji žengė atatupsta, bet 
vyriškis gulėjo kaip gulėjęs. 

„Velnias!“ 

Širdis krūtinėje daužėsi. Dirstelėjo į laikrodį: senojo „Pa- 
tek“ ciferblatas buvo subraižytas, bet mechanizmas tebeveikė 
ir amžinas kalendorius rodė spalio aštuntą dieną, aštuntą va- 
landą ryto. 

„Po šimts! Kur aš atsidūriau?“ - svarstė ji, rankove brauk- 
dama prakaitą nuo veido. 

Apsidairė, norėdama įvertinti situaciją. Ji buvo auksinio 
rudens nuspalvintame miške, apsupta gaivios ir vešlios įvai- 
rių rūšių augalijos. Laukinėje ir tylioje laukymėje, kurią supo 
ąžuolai, tankūs krūmynai ir styrančios uolos. Aplinkui nesi- 
matė nė gyvos dvasios ir, turint galvoje aplinkybes, tikriausiai 
taip buvo geriau. 

Alisa pažvelgė aukštyn. Krito graži, švelni, bemaž nereali 
šviesa. Tarp didelių žėrinčių guobos lapų mirgėjo sėklų kekės, 
o iš po drėgno lapų kilimo kyšojo šaknys. 

„Rambujė miškas? Fontenblo? Venseno? - spėliojo ji. 

Impresionistinio, tarsi iš atviruko, vaizdo ramybė nė iš 
tolo nesiderino su žiauriu siurrealistiniu pabudimu šalia visiš- 
kai svetimo nepažįstamojo. 

Ji atsargiai pasilenkė į priekį, kad geriau įsižiūrėtų į jo vei- 
dą. Tai buvo trisdešimt penkerių-keturiasdešimties metų ru- 
daplaukis vyras su porą dienų neskusta barzda. 

„Negyvas?“ 

Priklaupusi uždėjo tris pirštus ant jo kaklo, dešinėje Ado- 
mo obuolio pusėje. Spausdama miego arteriją, apčiuopė pulsą 
ir apsiramino. Vyriškis gulėjo be sąmonės, bet buvo gyvas. Ji 
kurį laiką įdėmiai į jį žiūrėjo. Ar pažįsta jį? Gal tai jos kadaise 
sulaikytas nusikaltėlis? Vaikystės draugas, kurio nepažino? Ne, 
šie bruožai jai visiškai nieko nesakė. 

Alisa nusibraukė nuo akių savo šviesių plaukų sruogas, pas- 
su šiuo tipu. Tai buvo standartinis modelis, su dvigubu užraktu, 
kokius naudoja dauguma policininkų ar privačių apsaugininkų 
visame pasaulyje. Ir labai tikėtina, kad tai jos pačios antrankiai. 

Tačiau jo nebuvo. Užtat vidinėje savo odinės striukės ki- 
šenėje užčiuopė revolverį. Manydama, kad aptiko tarnybinį 
ginklą, su palengvėjimu sugniaužė pirštais jo rankeną. Tačiau 
tai buvo ne „Sig Sauer', kokius naudoja Kriminalinės brigados 
policininkai. O nežinia iš kur atsiradęs polimerinis „Glock 22“. 
Norėjo patikrinti jo apkabą, bet padėtį sunkino viena supan- 
čiota ranka. Vis dėlto šiaip ne taip, besiraukydama, ji tai pa- 
darė, stengdamasi nepažadinti nepažįstamojo. Buvo aišku, kad 
trūksta vieno šovinio. Čiupinėdama pistoletą, ant jo rankenos 
pastebėjo pridžiūvusio kraujo dėmes. Visiškai atsisegusi striu- 
kę pamatė, kad sukrešėjusiu krauju ištepti abu jos palaidinės 
skvernai. 

„Prakeikimas! Ką aš padariau? 

Alisa laisvąja ranka pasitrynė akis. Galva iš skausmo ėmė 
tvinkčioti, tarsi kaukolę spaustų nematomi gniaužtuvai. Ji gi- 
liai įkvėpė, kad atslūgtų baimė, ir pabandė surikiuoti savo pri- 
siminimus. 

Vakar vakare su draugėmis buvo išėjusi pasilinksminti 
į Eliziejaus Laukus. Ji nemažai išgėrė, keldama taures ne vie- 
name kokteilių bare: „Mėnesienoje“, „Tryliktajame aukšte“, 
„Londonderyje“... Keturios bičiulės išsiskyrė apie vidurnaktį. 
Ji grįžo prie savo automobilio požeminėje stovėjimo aikštelėje 
Franklino Ruzvelto aveniu, o paskui... 

Juodoji skylė. Jos protą apgaubė nepermatomas šydas. 
Smegenyse žiojėjo tuštuma. Atmintis buvo paralyžiuota, su- 
stingusi, užstrigusi ties šiuo paskutiniu kadru. 


„Nagi, po perkūnais, pasistenk! Kas buvo paskui?“ 

Ji aiškiai prisiminė, kaip automatinėje kasoje sumokėjo už 
stovėjimą, paskui nulipo laiptais į trečią požeminės aikštelės 
aukštą. Nėra abejonių, kad buvo kaip reikiant apgirtusi. Svir- 
duliuodama priėjo prie savo mažojo „Audi“, atrakino dureles, 
atsisėdo ant sėdynės ir... 

„Daugiau nieko.“ 

Kad ir kaip stengėsi susikaupti, prisiminimai slėpėsi už 
baltų plytų užtvaro. Atmintį atitvėrė Hadriano siena, o nesėk- 
mingi mėginimai atsimušdavo į Didžiąją kinų sieną. 

Nurijo seiles. Panika pasiekė aukščiausią laipsnį. Miškas, 
kraujas ant marškinėlių, svetimas ginklas... Ne šiaip sau pa- 
girios po gerų linksmybių. Jei neprisimena, kaip čia atsidūrė, 
aišku, kad buvo apsvaiginta. Ko gero, koks kvailys į jos tau- 
rę įmaišė raminamųjų! Tai buvo visai įmanoma: pastaraisiais 
metais darbe jai teko susidurti su keliais išžaginimo atvejais, 
kai auka buvo apsvaiginama narkotikais. Šią mintį nustūmusi į 
ko pažymėjimas. Ji nebeturėjo nei asmens tapatybės dokumen- 
tų, nei pinigų, nei mobiliojo telefono. 

Dabar prie baimės prisidėjo nevilties jausmas. 

Sutraškėjusi šaka pabaidė devynbalsių pulką. Ore suple- 
veno keli parudavę lapai ir palietė Alisos veidą. Kairiąja ranka 
ji užsisegė striukės užtrauktuką, smakru prilaikydama viršuti- 
nę drabužio dalį. Tuomet pamatė, kad ant jos delno šviesiu tu- 
šinuku parašyta kažkokia skaičių seka, surikiuota paskubomis, 
tarsi bebaigianti nusitrinti mokinio špargalė: 


2125558900 


Ką reiškia šie skaičiai? Ar ji pati juos užsirašė? „Gali būti, 
bet nesu tikra...“ - nusprendė, įsižiūrėjusi į raštą. 


Trumpam užsimerkė, pasijutusi bejėgė ir išsigandusi. 

Nenorėjo prisipažinti, kad pralaimėjo. Aišku, kad naktį 
įvyko kažkas svarbaus. Bet jei ji nieko negali prisiminti, jos at- 
mintį greitai turėtų atgaivinti žmogus, prie kurio ji prirakinta. 
Bent jau to tikėjosi. 

„Draugas ar priešas?“ 

„ Nežinios kankinama, ji įdėjo apkabą atgal į pusiau auto- 
matinį „Glock“ pistoletą ir jį užtaisė. Laisvąja ranka nukreipė 
ginklą į savo kompanioną ir be skrupulų ėmė jį purtyti. 

- Ei! Kelkis! 

Vyras sunkiai budinosi. 

— Nagi, judinkitės! - šiurkščiai paragino purtydama jo 
petį. 

Jis sumirksėjo, nusižiovavo ir sunkiai atsisėdo. Atmerkęs 
akis visiškai nustėro, už kelių centimetrų nuo savo galvos išvy- 
dęs ginklo vamzdį. 

Pažvelgė į Alisą išpūtęs akis, paskui apsidairė, pritrenktas 
jį supančio miško peizažo. 

Kelias sekundes sėdėjo priblokštas, paskui nurijo seiles ir 
pravėręs burną angliškai paklausė: 

— Dievulėliau, kas jūs? Ir ką mes čia veikiame? 

2 
Gabrielius 


Kiekvienas iš mūsų nešiojasi savyje 
trikdantį nepažįstamąjį. 
Broliai GRIMMAI 


Nepažįstamasis kalbėjo su ryškiu amerikietišku akcentu, 
beveik netardamas garso „r“. 

- Po šimts pypkių, kur mes esame? - dar kartą paklausė 
jis, suraukęs antakius. 

Alisa tvirčiau suėmė pistoleto rankeną. 

— Manau, tai jūs turėtumėte man paaiškinti! - atsakė ji 
angliškai, prikišdama pistoleto vamzdį prie jo smilkinio. 

- Ei, nusiraminkit, gerai? - paprašė jis ir pakėlė rankas. — 
Ir nuleiskite ginklą: šitie daikčiukai pavojingi... 

Vis dar kaip reikiant nepabudęs, jis parodė smakru į savo 
ranką, įkalintą plieninėje apyrankėje. 

- Kodėl man uždėjote antrankius? Ką šį kartą iškrėčiau? 
Susimušiau? Girtavau viešoje vietoje? 

— Antrankius uždėjau ne aš, - atšovė ji. 

Alisa jį apžiūrėjo įdėmiau: jis mūvėjo tamsius džinsus, 
avėjo sportbačius, vilkėjo susiglamžiusius mėlynus marškinius 
ir įliemenuotą kostiumo švarką. Tamsūs ratilai po patrauklio- 
mis šviesiomis akimis išdavė nuovargį. 

- Galėtų būti ir šilčiau, - pasiskundė gūždamasis. 

Jis nukreipė akis į savo riešą ketindamas pažiūrėti į laik- 
zodi. bet-šio-ten-nebuvo 


— Po perkūnais... Kelinta dabar valanda? 

- Aštunta ryto. 

Šiaip taip patikrinęs savo kišenes, jis užsiplieskė: 

- Betjūs iš manęs viską pavogėte! Pinigus, piniginę, telefoną... 

— Aš iš jūsų nieko neėmiau, - patikino Alisa. - Mane irgi 
apšvarino. 

- Ir dar, po galais, gumbas, - tarė jis, trindamasis pakaušį 
laisvąja ranka. - Žinoma, čia irgi ne jūsų darbas? - sudejavo, nė 
nesitikėdamas sulaukti atsakymo. 

Nužvelgė ją akies krašteliu: Alisa buvo maždaug trisde- 
šimties metų liekna moteris, apsivilkusi aptemptais džinsais 
ir odine striuke, po kuria matėsi krauju suteptos palaidinės 
skvernai, plaukus susisukusi į bebaigiantį išsileisti kuodelį. Jos 
veidas atrodė griežtas, bet proporcingas - aukšti skruostikau- 
liai, daili nosis, skaisti oda, o akys spindėjo nusagstytos rude- 
ninių vario spalvos lapų atspindžiais. 

Jo dėmesį atitraukė deginantis skausmas palei vidinę dil- 
bio pusę. 

- Kas dar? - atsiduso ji. 

— Skauda, - susiraukė jis. - Lyg žaizdą... 

Antrankiai trukdė Gabrieliui nusivilkti švarką ar pasirai- 
toti marškinių rankoves, bet vargais negalais jam pavyko pa- 
matyti, kad ranka apvyniota kažkokiu raiščiu. Tvarstis neseniai 
uždėtas ir iš jo iki pat riešo nutekėjusi kraujo srovelė. 

- Gana, tučtuojau baigiam šitas nesąmones! - įsiuto jis. — 
Kur mes esame? Viklou? 

Mergina papurtė galvą. 

- Viklou? O kur tai? 

- Tai miškas pietuose, - paaiškino jis. 

- Kieno pietuose? - paklausė ji. 

- Jūs tyčiojatės iš manęs? Dublino pietuose! 

- Jūs tikrai manote, kad mes Airijoje? 

Jis atsiduso. 

— O kurgi kitur galėtume būti? 

— Na, manyčiau, kad Prancūzijoje. Netoli Paryžiaus. Saky- 
čiau, Rambujė miške ar... 

— Gal kliedite? - pertraukė jis. - Be to, kas jūs tokia esate? 

— Mergina su ginklu, todėl klausimus uždavinėju aš. 

Jis provokuojamai pažvelgė į ją, bet suprato, kad padėtis 
ne jo rankose. Stojo tyla. 

— Mano vardas Alisa Šėfer, aš esu policijos kapitonė iš 
Paryžiaus kriminalinės brigados. Vakarą praleidau su draugė- 
mis Eliziejaus Laukuose. Nežinau, kur mes esame ir kaip čia at- 
sidūrėme, prirakinti vienas prie kito. Ir neturiu nė menkiausio 
supratimo, kas jūs toks. Dabar jūsų eilė. 

Kelias sekundes padvejojęs, nepažįstamasis nusprendė at- 
skleisti savo tapatybę. 

— Aš esu amerikietis. Mano vardas Gabrielius Keinas, 
džiazo pianistas. Paprastai gyvenu Los Andžele, bet daug laiko 
praleidžiu gastrolėse. 

— Kokie paskutiniai jūsų prisiminimai? - paragino ji. 

Gabrielius susiraukė ir užsimerkė norėdamas susikaupti. 

— Na... Praėjusį vakarą su bosistu ir saksofonininku grojau 
džiazo klube „Rudasis cukrus“, Templ Baro kvartale, Dubline. 

„Dubline... Tam tipui trūksta kelių varžtelių!“ 

— Po koncerto sėdėjau bare ir greičiausiai padauginau 
„Cuba libre“ kokteilio, - pasakė Gabrielius atsimerkdamas. 

— O paskui? 

— Paskui... 

Jo veidas persikreipė, ir jis prikando lūpą. Buvo matyti, 
kad jam, kaip ir jai, sunku prisiminti vakaro pabaigą. 

— Klausykit, daugiau nieko nebežinau. Manau, susigin- 
čijau su kokiu tipu, kuriam nepatinka mano muzika, paskui 

kalbinau merginas, bet buvau pernelyg girtas, kad bent vieną 
suviliočiau. 

- Aukščiausia klasė. Tikrai, galantiškumo viršūnė. 

Jis numojo ranka į kritiką ir atsistojo nuo suolelio, pri- 
versdamas pakilti ir Alisą. Staigiai trūktelėdama ranką, Alisa 
vėl jį pasodino. 

- Iš klubo išėjau prieš vidurnaktį, - pasakė jis. - Vos lai- 
kiausi ant kojų. Astono krantinėje pabandžiau pasigauti taksi. 
Po kelių minučių automobilis sustojo ir... 

- Ir kas? 

— Daugiau nebežinau, - tvirtino jis. - Tikriausiai nuro- 
džiau viešbučio, kuriame buvau apsistojęs, adresą, ir nuvirtau 
ant sėdynės. 

- O paskui? 

- Nieko, sakau jums! 

Alisa nuleido ginklą ir kelias sekundes gromuliavo blogas 
naujienas. Akivaizdu, kad šis tipas nepadės jai suvokti, kas nu- 
tiko. Priešingai. 

- Jūs puikiai žinote, kad viskas, ką man papasakojote, yra 
muilo burbulas? - prakalbo ji atsidususi. 

- Ir kodėl gi? 

— Todėl, kad mes, tik pamanykit, esame Prancūzijoje! 

Gabrieliaus žvilgsnis perbėgo juos supantį mišką: lauki- 
nė augalija, tankūs krūmynai, vijoklių apraizgytos uolų sie- 
nos, auksinis rudeninių lapų kupolas. Jo akys pakilo didžiulės 
guobos kamienu ir pastebėjo dvi bėgančias voveraites, kurios 
vikriai liuoksėjo nuo šakos ant šakos paskui mėlynąjį strazdą. 

- Galiu lažintis iš savo marškinių, kad mes nesame Pran- 
cūzijoje, - tarė jis, kasydamasis galvą. 

- Kaip bebūtų, tėra vienintelis būdas tai išsiaiškinti, - pa- 
sakė ji suirzusi, įsidėjo ginklą ir privertė jį atsistoti nuo suo- 
lelio. 

Jie išėjo iš proskynos ir įžengė į tankų mišką su vešliais 
lapuočių krūmais. Susirakinę perėjo kalvotą pomiškį, užkopė 
į kalną kylančiu keliu, paskui nusileido šlaitu, pasiremdami į 
uolų kauburius. Prireikė gerų dešimties minučių, kol pavyko 
išeiti iš miško labirinto, perbridus kelis nedidelius upelius ir 
įveikus daugybę vingiuotų takelių. Galiausiai pasiekė siaurą 
asfaltuotą keliuką, iš abiejų pusių apsodintą medžiais, kurių 
susipynusios šakos viršuje buvo suformavusios tikrą skliautą. 

Girdėjosi pažįstamas gaudesys: taip ūžia miestas... 

Apimta nepaaiškinamos nuojautos, Alisa nusitempė Gab- 
rielių į saulės nušviestą properšą tarp lapų. Jie netikėtai aptiko 
miško traką ir išėjo į pievelę vandens telkinio pakrantėje. 

Štai tada jie pastebėjo jį. 

Metalinį tiltą su plačiai išgaubta arka, kuris stovėjo grakš- 
čiai apžergęs vieną iš tvenkinio užutėkių. 

Ilgą kreminės spalvos statinį virš vandens, pagražintą or- 
namentais ir subtiliai papuoštą gėlių vazonais. 

Žinomą pėsčiųjų tiltą, matytą daugybėje filmų. 

„Lenktasis tiltas.“ 

Jie buvo ne Paryžiuje. Ir ne Dubline. 

Jie buvo Niujorke. 

Centriniame parke. 

3 
Vakarinė Centrinio 


parko dalis 


Mes norime tiesos, o savyje randame tik 
netikrumą. 


Blaise PASCAL 


— Kad tave perkūnas! - iškošė Gabrielius, o Alisa atrodė 
priblokšta. 

Nors buvo sunku pripažinti tikrovę, dabar nebeliko jokių 
abejonių. Jie pabudo vidury Ramblo, labiausiai laukinėje Cen- 
trinio parko dalyje. Tikrame penkiolikos hektarų miške, kuris 
driekėsi į šiaurę nuo ežero. 

Jų širdys plakė vienu ritmu, tarsi norėtų ištrūkti iš krū- 
tinės. Besiartindami prie kranto, jie priėjo alėją, kurioje, kaip 
įprasta parke ankstyvą rytą, jau vyko judėjimas. 

Bėgiojimo entuziastai darniai sugyveno su dviratinin- 
kais, tai či mėgėjai - su šunis vedžiojančiais praeiviais. Staiga 
ėmė atrodyti, kad nuo garsų, tokių būdingų miestui, sprogs 
ausų būgneliai: eismo gaudesys, garso signalai, ugniagesių ir 
policijos sirenos. 

— Kažkokia beprotybė, - sušnabždėjo Alisa. 

Išmušta iš vėžių mergina pabandė viską gerai apgalvo- 
ti. Turėjo pripažinti: ji ir Gabrielius išvakarėse tiek išgėrė, 
kad net neprisimena praėjusios nakties įvykių. Tačiau buvo 

neįsivaizduojama, kad kažkas galėtų juos įsodinti į lėktuvą 
prieš jų valią. Ji ne kartą vyko atostogų į Niujorką su Seimūru, 
savo kolega ir geriausiu draugu. Žinojo, kad skrydis Paryžius- 
Niujorkas trunka šiek tiek daugiau nei aštuonias valandas, bet 
dėl laiko skirtumo sutrumpėja iki dviejų valandų. Kai skris- 
davo dviese, Seimūras paprastai rezervuodavo bilietus 8 val. 
30 min. skrydžiui iš Šarlio de Golio oro uosto, ir lėktuvas nusi- 
leisdavo Niujorke pusę vienuolikos. Ji taip pat žinojo, kad pa- 
skutinis reisas iš Paryžiaus - šiek tiek prieš aštuonias. Tačiau 
vakar vakare aštuntą valandą ji dar buvo Paryžiuje. Vadinasi, 
ji ir Gabrielius čia atskrido privačiais lėktuvais. Jei ji Pary- 
žiuje būtų buvusi įsodinta į lėktuvą antrą valandą nakties, į 
Niujorką būtų atvykusi ketvirtą vietos laiku. Užtektinai laiko 
pabusti Centriniame parke aštuntą valandą ryto. Teoriškai tai 
neatrodė neįmanoma. Tačiau iš tikrųjų viskas buvo daug sudė- 
tingiau. Net norinčiųjų privačiais lėktuvais patekti į JAV laukė 
ilga ir sudėtinga dokumentų tvarkymo procedūra. Viskas at- 
rodė labai painu. 

- Oups, sorry!* 

Juos stumtelėjo jaunuolis su riedučiais. Atsiprašydamas 
jis metė sutrikusį, įtarų žvilgsnį į antrankius. 

Alisos galvoje įsižiebė pavojaus signalas. 

- Negalima čia stovėti, aplinkui tiek žioplių, - susirūpino 
ji. - Farai prisistatys nepraėjus nė minutei. 

— Ką siūlote? 

- Kuo greičiau paimkite mane už rankos! 

- Kaip? 

- Paimkite mane už rankos, tarsi būtume įsimylėjėlių 
pora, ir pereikime tiltą, - paragino ji. 


* Oi, atsiprašau! (Angl.) 

Jis pakluso, ir jie drauge žengė ant Lenktojo tilto. Oras 
buvo gaivus ir sausas. Giedro dangaus fone stūksojo praban- 
gių vakarinės Centrinio parko dalies pastatų siluetai: „San 
Remo“ bokštai dvyniai, mitinis „Dakotos“ fasadas, art deco 
stiliaus „Majestic“ daugiaaukštis. 

- Šiaip ar taip, privalome prisistatyti pareigūnams, - pa- 
reiškė Gabrielius eidamas. 

— Tai tas pats, kas kišti galvą liūtui į nasrus! 

Jis atkirto: 

— Klausykite proto balso, brangioji... 

- Jei dar kartą mane taip pavadinsite, pasmaugsiu jus 
antrankiais! Spausiu kaklą tol, kol išleisite paskutinį atodū- 
sį. Miręs žmogus prišneka gerokai mažiau kvailysčių, galėsite 
pats įsitikinti. 

Jis nuleido grasinimą negirdomis. 

- Jūs esate prancūzė, galėtumėte bent pasitarti su savo 
ambasada! 

— Tik tada, kai suprasiu, kas iš tiesų šiąnakt įvyko. 

— Kaip norite, bet nesitikėkit, kad Žžaisiu su jumis bėglį. 
Kai tik išeisime iš parko, nieko nelaukęs trauksiu į komisariatą 
ir papasakosiu, kas mums atsitiko. 

- Jūs iš tiesų toks kvailas ar tik apsimetate? Jei dar nepa- 
stebėjote, mes esam surakinti, mielas berniuk! Neperskiriami, 
surišti, sujungti likimo! Todėl, kol nerasime būdo, kaip nu- 
traukti grandines, jūs darysite tai, ką darysiu aš. 

Lenktasis tiltas subtiliai jungė laukinę Ramblo augaliją 
ir tvarkingą parką į pietus nuo ežero. Perėję tiltą, jie patrau- 
kė keliu palei vandenį iki granitinio kupolo formos Čeri Hilo 
fontano. 

Gabrielius nepasidavė: 

— Kodėl atsisakote eiti su manimi pas farus? 

- Todėl, kad aš, tik pamanykit, žinau, kaip veikia policija. 

Džiazo atlikėjas įniršo: 

— Kokią teisę jūs turite į savo dugną temptis ir mane? 

- Kaip tai į „savo dugną '? Gal aš ir įklimpau į mėšlą, bet 
jūs įklimpote kartu su manimi iki pat kaklo. 

— Ne, nes aš neturiu sau ko prikišti! 

- Nejaugi? Ir kodėl gi jūs toks įsitikinęs? Maniau, visiškai 
neprisimenate, kas vyko praėjusią naktį... 

Šie žodžiai, regis, Gabrielių išmušė iš vėžių. 

- Vadinasi, jūs manimi nepasitikite? 

- Nė per nago juodymą. Jūsų žodžiai apie barą Dubline 
manęs neįtikino, Keinai. 

- Aš irgi nepatikėjau jūsų istorija apie linksmybes Elizie- 
jaus Laukuose! Be to, tai jūsų rankos suteptos krauju. Kišenėje 
ginklą irgi turite jūs... 

Alisa nutraukė jį: 

- Taip, šiuo atžvilgiu jūs teisus, ginklą turiu aš, todėl užsi- 
čiaupkit ir darykit tai, ką liepiu, aišku? 

Jis gūžtelėjo pečiais ir raukydamas nosį giliai atsiduso. 

Nurydama seiles, Alisa krūtinėje pajuto skausmą, tarsi 
stemplę būtų nudeginusi rūgštis. Įtampa. Nuovargis. Baimė. 

„Kaip išsisukti iš tokios keblios padėties?“ 

Ji pabandė mintyse viską sudėlioti. Prancūzijoje buvo 
ankstyva popietė. Šįryt jai nepasirodžius biure jos tyrimo gru- 
pės nariai turėjo sunerimti. Seimūras, žinoma, bandė jai pri- 
siskambinti į mobilųjį. Su juo pirmiausia ji ir turi susisiekti, 
turi paprašyti, kad jis pasidomėtų šiuo reikalu. Mintyse sudarė 
užduočių sąrašą: 1) gauti stebėjimo kamerų įrašus iš Frankli- 
no Ruzvelto stovėjimo aikštelės; 2) išsiaiškinti, kokie privatūs 
lėktuvai po vidurnakčio skrido iš Paryžiaus į JAV; 3) rasti, kur 

buvo paliktas jos „Audi“; 4) patikrinti, ar Gabrielius Keinas iš 
tiesų egzistuoja ir ar jis sakė tiesą... 

Tokia tiriamojo darbo perspektyva ją šiek tiek nurami- 
no. Jau seniai adrenalinas, kurio gaudavo savo darbe, buvo jos 
pagrindinis variklis. Tikras narkotikas, praeityje sugriovęs jos 
gyvenimą, tačiau šiandien tapęs vienintele šio to verta priežas- 
timi, dėl kurios kiekvieną rytą prisiversdavo atsikelti iš lovos. 

Ji giliai įkvėpė gaivaus Centrinio parko oro. 

Su palengvėjimu pajutusi, kad viršų paėmė policininkės 
dvasia, apgalvojo tyrimo metodą: jai davus komandą, Seimūras 
atliks tyrimą Prancūzijoje, o ji imsis darbo čia. 

Vis dar susikibę rankomis, Alisa ir Gabrielius netrukus 
pasiekė sodą Žemuogių pievelės trikampyje, iš kur galėjo pa- 
likti parką iš vakarinės pusės. Policininkė paslapčia žvilgtelėjo 
į muzikantą. Ji privalėjo sužinoti, kas iš tiesų šis žmogus. Ar ji 
pati uždėjo jam antrankius? Jei taip, tai kodėl? 

Jis irgi pasipūtėliškai pažvelgė į ją. 

— Na, tai ką siūlote? 

Ji atsakė klausimu: 

— Ar šiame mieste ką nors pažįstate? 

— Taip, čia gyvena mano geras bičiulis, saksofonininkas 
Kenis Forestas, bet nepasisekė: šiuo metu jis gastroliuoja To- 
kijuje. 

Tada ji klausimą suformulavo kitaip: 

— Vadinasi, nežinote jokios vietos, kur galėtume gauti 
įrankių antrankiams nuimti, persirengti ir nusiprausti? 

— Ne, - pripažino jis. - O jūs? 

- Jei dar nesupratote, aš gyvenu Paryžiuje! 

— „Jei dar nesupratote, aš gyvenu Paryžiuje! - mėgdžioda- 
mas pakartojo jis, vaizduodamas pretenzingą koketę. - Klausykit, 

neįsivaizduoju, kaip galėtume apsieiti be policijos: neturime nei 
pinigų, nei drabužių persivilkti, negalime įrodyti savo tapatybės... 
— Užteks inkšti. Pirmiausia gaukime mobilųjį telefoną, 
gerai? 
- Sakau jums, kad neturime nė cento! Iš kur jį ištrauksim? 
- Tai visai nesudėtinga: tereikia pavogti. 

4 
Surakintieji 


Sunkumuose visada slypi galimybės. 


Albert EINSTEIN 


Išėję iš viešojo parko, Alisa ir Gabrielius pateko į aveniu, 
nusidriekusį palei vakarinę Centrinio parko dalį. Žengus vos 
kelis žingsnius šaligatviu, juos iš karto įtraukė miesto šurmu- 
lys: pypino geltoni taksi, visu greičiu lekiantys į Midtauną, šū- 
kavo dešrainių pardavėjai, kelių priežiūros darbininkai taisė 
kanalizacijos vamzdžius, trinksėdami pneumatiniais kūjais. 

„Negalime švaistyti laiko.“ 

Alisa prisimerkė ir apsižvalgė. Kitoje aveniu pusėje kilo 
įspūdingas smėlio spalvos „Dakotos“ pastato fasadas, prie ku- 
rio prieš trisdešimt trejus metus buvo nužudytas Džonas Leno- 
nas. Pastatas ryškiai išsiskyrė iš aplinkos: Manhatano dangaus 
fone stūksojo gotikinio stiliaus siluetas su bokšteliais, fronto- 
nais, pastogių langeliais ir baliustradomis. 

„Viduramžiai dvidešimt pirmajame amžiuje.“ 

Ant šaligatvio savo prekes išsidėliojęs nelegalus prekeivis 
siūlė turistams marškinėlius ir plakatus su buvusių „The Be- 
atles“ grupės narių atvaizdais. 

Už keliolikos metrų moteris pastebėjo paauglių kompani- 
ją: ispanai garsiai klegėdami fotografavosi priešais pastatą. Net 
prabėgus trisdešimčiai metų legenda tebetraukė smalsuolius... 

Kelias sekundes akylai stebėjusi, ji susirado „taikinį“ ir 
parengė atakos planą. Smakru parodė būrį Gabrieliui. 

— Matote telefonu kalbantį jaunuolį? 

Jis pasikasė pakaušį. 

— Kurį? Pusė jų prilipę prie telefonų. 

— Stambokas berniukas su akiniais, pusilgiais plaukais ir 
Barselonos futbolo komandos marškinėliais. 

— Nemanau, kad labai narsu užpulti vaiką... 

Alisai užvirė kraujas: 

- Atrodo, jūs nesuvokiate, į kokią balą įklimpom! Tam 
vaikinui mažiausiai šešiolika, ir mes neketinam jo užpulti, tik 
pasiskolinsim telefoną. 

— Aš išbadėjęs. Gal verčiau pavogtume kokį dešrainį? 

Alisa rūsčiai dėbtelėjo į jį. 

— Baikit pūstis ir gerai manęs paklausykit. Eisite prisi- 
spaudęs prie manęs. Kai priartėsime prie vaikino, jūs mane 
stumtelėsit ant jo ir vos tik aš pagriebsiu telefoną, kuo greičiau 
nešdinsimės. 

Gabrielius linktelėjo. 

— Atrodo gana paprasta. 

- Paprasta? Jūs dar pamatysit, kaip paprasta bėgti su ant- 
rankiais... 

Toliau įvykiai klostėsi taip, kaip Alisa numatė: ji pasinau- 
dojo paauglio nustebimu ir pačiupo jo telefoną. 

— O dabar bėkit! - liepė ji Gabrieliui. 

Pėstiesiems degė žalias šviesoforo signalas. Pasinaudoję šia 
galimybe, jie perbėgo aveniu ir nėrė į pirmą pasitaikiusią šoni- 
nę gatvę. Skuosti surakintiems pasirodė dar sunkiau, nei manė 
Alisa. Buvo sudėtinga judėti vienodu tempu, o bėgimą dar la- 
biau sunkino jų ūgių skirtumas ir skausmas, kurį kėlė plieniniai 
antrankiai, su kiekvienu žingsniu vis labiau trinantys riešus. 

— Jie mus vejasi! - sušuko Gabrielius, žvilgtelėjęs atgal. 

Atsisukusi Alisa išvydo, kad būrys ispanų paauglių kvė- 
puoja jiems į nugarą. 

„Jokių šansų...“ 

Abu sutartinai padidino tempą. 71-oji gatvė, kurioje sto- 
vėjo elegantiški rausvo smiltakmenio namai, pasižymėjo Aukš- 
tutiniam Vest Saidui būdinga ramybe. Čia neklaidžiojo turis- 
tai, šaligatviai buvo platūs, todėl pora galėjo greičiau perbėgti 
du aveniu skiriantį namų kvartalą. Paaugliai tebelipo ant kulnų 
ir dar labiau juos spaudė, šaukdami praeiviams, kad padėtų su- 
gauti bėglius. 

Kolumbo aveniu. 

Jie vėl grįžo į judrią aplinką, kur stovėjo parduotuvės su 
vitrinose išdėliotomis prekėmis, kavinės ūžė nuo lankytojų, iš 
gretimos metro stoties ėjo studentai. 

— Į kairę! - sušuko Gabrielius ir staiga pasisuko. 

Staigus krypties pakeitimas Alisai buvo netikėtas. Ji vos 
nepargriuvo ir riktelėjo iš skausmo, kai antrankiai įsirėžė į odą. 

Jie leidosi aveniu į pietus, stumdydami praeivius, nuvertė 
kelis stendus ir tik per plauką nesutraiškė nykštukinio jorkšyro. 

„Per daug žmonių.“ 

Besisukanti galva. Svaigulys. Diegiantys šonai. Norėdami 
išvengti minios, jie pabandė kelis metrus pabėgėti plentu. 

„Netikęs sumanymas...“ 

Čia jų vos nepartrenkė taksi. Nuspaudęs stabdžio peda- 
lą, vairuotojas jiems pasiuntė ilgą garso signalą ir prapliupo 
keiksmų lavina. Bandydama pasiekti kelkraštį, Alisa užkliu- 
vo už šaligatvio krašto. Antrankių apyrankės vėl įpjovė riešą. 
Griūdama ant žemės, ji paskui save nusitempė Gabrielių ir pa- 
leido iš rankų telefoną, dėl kurio taip sunkiai kovojo. 

„Velnias!“ 

Gabrielius spėjo pagriebti mobilųjį. 

„Stokis!“ 

Jie atsistojo ir dar kartą pažvelgė į savo persekiotojus. 
Kompanija buvo išsiskirsčiusi, tačiau du paaugliai ir toliau 

atkakliai sekė juos per Manhataną, tikėdamiesi grįžti kaip nu- 
galėtojai ir padaryti įspūdį savo merginoms. 

— Tie vaikigaliai greiti kaip kiškiai! - siuto Gabrielius. — 
Aš jau per senas tokioms kvailystėms! 

- Pasistenkit dar truputį! - paragino Alisa, versdama jį 
tęsti lenktynes. 

Kiekvienas žingsnis buvo tikra kankynė, bet jie susikibo. 
Ranka rankon. Dešimt metrų, penkiasdešimt metrų, šimtas 
metrų. Jiems prieš akis plaukė fragmentiški vaizdai: kanaliza- 
cijos angos, pro kurias veržėsi ir į dangų kilo garai, geležinės 
kopėčios prie mūrinių fasadų, vaikų veidai pro mokyklinio au- 
tobuso langus. Ir vienas kitą keičiantys stiklo ir betono pasta- 
tai, daugybė iškabų bei reklamų. 

67-oji gatvė, 66-oji gatvė. 

Nors riešai buvo kruvini ir abu sunkiai šniokštė, jie vėl 
gerokai atsiplėšė. Adrenalinas ir ant kulnų lipantys paaugliai 
jiems „įjungė antrąjį kvėpavimą. Jie jautėsi tvirčiau, bėgimas 
tapo darnesnis. Pasiekė kryžkelę, kur Brodvėjus kirto Kolumbo 
aveniu. Čia aveniu virto didžiule sankryža, kurioje kirtosi trys 
keliai su keturiomis eismo juostomis. Abu suprato vienas kitą 
iš pusės žvilgsnio. 

- Dabar arba niekada! 

Smarkiai rizikuodami, jie staiga metėsi skersai sankryžos, 
sukeldami cypiančių padangų ir klaksonų koncertą. 

Visą vakarinę Brodvėjaus dalį tarp 65-osios ir 62-osios 
gatvės užėmė Linkolno kultūros centro kompleksas, pastatytas 
aplink Metropoliteno operą. Pakėlusi akis, Alisa stengėsi susi- 
orientuoti. Kelių aukštų milžiniško stiklo ir plieno laivo pirma- 
galys siekė aveniu vidurį. 

Ji pažino Džuliardo mokyklos perklausos salę, pro ku- 
rią kadaise praėjo su Seimūru. Už permatomo fasado matėsi 

šokančios balerinos, taip pat studijų, kur repetavo muzikantai, 
vidus. 

- Požeminė operos teatro aikštelė! - sušuko ji, rodydama 
į žemyn vedančią betoninę rampą. 

Gabrielius linktelėjo. Jie įsmuko į vidų asfaltuotu keliu, 
saugodamiesi išvažiuojančių automobilių. Pasiekę pirmąjį po- 
žeminį aukštą ir sukaupę paskutines jėgas, jie perėjo visą sto- 
vėjimo aikštelę ir pasiekė vienus iš laiptų, vedančių iki išėjimo 
už trijų blokų, į nedidelę Damrošo parko salelę. 

Kai pagaliau atsidūrė lauke, su palengvėjimu atsiduso, 
kad persekiotojų pavyko atsikratyti. 

Atsirėmę į aikštę supančią sienelę, Alisa ir Gabrielius nie- 
kaip negalėjo atgauti kvapo. Abu buvo permirkę prakaitu ir 
varstomi skausmo. 

— Duokite man telefoną, - paprašė ji žagsėdama. 

- Velnias, aš jį... Aš jį pamečiau! - sušuko jis, įkišęs ranką 
į kišenę. 

— Negali būti, jūs... 

— Pajuokavau, - nuramino jis, paduodamas jai išmanųjį. 

Alisa pervėrė jį žudančiu žvilgsniu ir buvo bepradedanti 
plūstis, tačiau netikėtai burnoje pajuto geležies skonį. Svaigo 
galva. Ją supykino, ir ji išsivėmė, pasilenkusi virš gėlių vazono. 

— Jums reikia vandens. 

- Man reikia pavalgyti. 

- Sakiau jums, kad geriau pavogti dešrainį! 

Norėdami numalšinti troškulį, jie atsargiai priėjo prie 
vandens kolonėlės. Damrošo parke, besiribojančiame su Niu- 
jorko miesto baleto teatru ir stiklinėmis milžiniškos Metropo- 
liteno operos arkomis, buvo per daug žmonių, kad kas nors į 

juos atkreiptų dėmesį. Aikštėje plušėjo darbininkai, statydami 
palapines ir podiumus artėjančiam renginiui. 

Alisa nurijo kelis gurkšnius vandens, čiupusi telefoną pa- 
tikrino, ar jo nesaugo kodas, ir surinko Seimūro mobiliojo te- 
lefono numerį. 

Laukdama, kol jis atsilieps, pečiu prispaudė telefoną prie 
ausies ir pasitrynė pakaušį. Širdis krūtinėje nepaliovė daužytis. 

„Atsiliepk, Seimūrai.“ 

Seimūras Lombaras buvo tyrimų grupei vadovaujančios 
Alisos dešinioji ranka. „Šėfer komanda“, kurią, be jo, sudarė 
dar penki policininkai, dalinosi keturiais ankštais kabinetais 
ketvirtame 36-uoju numeriu pažymėto namo aukšte Juvelyrų 
krantinėje. 

Alisa, pažvelgusi į savo laikrodį, apskaičiavo laiko skirtu- 
mą. Paryžiuje buvo 14 valandų 20 minučių. 

Policininkas atsiliepė po trijų signalų, bet jį supo toks 
klegesys, kad buvo sunku susikalbėti. Jei Seimūras ne darbe, 
vadinasi, jis dar pietauja. 

- Seimūrai... 

- Alisa, kur tu, po galais? Palikau tau ne vieną žinutę. 

- Aš esu Manhatane. 

- Tu... tu šaipaisi iš manęs? 

- Man reikia tavo pagalbos, Seimūrai. 

- Prastai tave girdžiu. 

Ji girdėjo ne ką geriau. Ryšys buvo prastas. Trūkinėjo. Jos 
pagalbininko balsas atrodė iškreiptas, tarsi metalinis. 

- Seimūrai, kur tu esi? 

- „Caveau du Palais“, Dofino aikštėje. Klausyk, grįžtu į 
biurą ir už penkių minučių tau atskambinsiu, tinka? 

— Gerai. Numerį ekrane matai? 

- Taip. 

- Puiku. Tik nedelsk. Turiu tau darbo. 

Alisa nusivylusi išjungė mobilųjį ir padavė jį džiazo mu- 
zikantui. 

- Jei norite paskambinti, skambinkit dabar. Turite penkias 
minutes. Paskubėkit. 

Gabrielius šelmiškai pažvelgė į ją. Nepaisydamas skubos 
ir pavojaus, jis šyptelėjo. 

— Ar visada kalbate su žmonėmis tokiu valdingu tonu? 

— Tik nebandykit manęs erzinti, - atšovė ji. - Tai norite 
telefono ar ne? 

Gabrielius čiupo telefoną ir kelias sekundes pagalvojo. 

— Paskambinsiu savo draugui Keniui Forestui. 

— Saksofonininkui? Sakėte, kad jis Tokijuje. 

— Tikimybė maža, bet gal jis paliko savo buto raktus kai- 
mynei ar namsargei. Ar numanote, kiek dabar Japonijoje va- 
landų? - paklausė jis, rinkdamas numerį. 

Alisa paskaičiavo lenkdama pirštus. 

— Manyčiau, dešimta vakaro. 

— Velnias, jis dar turėtų būti koncerte. 

Iš tiesų, įsijungė autoatsakiklis ir Gabrielius paliko prane- 
šimą - paaiškino, kad jis yra Niujorke, ir pažadėjo paskambinti 
vėliau. 

Grąžino telefoną Alisai. Ji pažvelgė į laikrodį ir atsiduso. 

„Paskubėk, Seimūrai!' - maldavo, pirštais spausdama iš- 
tė ant savo delno tušinuku parašytus skaičius. Prakaitas buvo 
bebaigiąs juos nutinti. 

— Ar jums tai ką nors sako? - paklausė atgniauždama del- 
ną prieš Gabrieliaus akis. 


2125558900 

- Šiuos skaičius radau šį rytą pabudusi. Bet nepamenu, 
kad būčiau juos užsirašiusi. 

— Panašu į telefono numerį, ar ne? Duokite dar pažiūrė- 
ti. Žinoma! - sušuko Gabrielius. - 212 yra Manhatano kodas. 
Klausykit, ar jūs tikra, kad esate farė? 

„Kaip aš galėjau tai pražiopsoti?“ 

Ji praleido pro ausis jo sarkazmą ir tučtuojau surinko nu- 
merį. Jau po pirmo signalo pasigirdo balsas. 

- „Grinvičo“ viešbutis, laba diena. Kandisė jūsų paslau- 
goms. Kuo galėčiau padėti? 

„Viešbutis?“ 

Alisa akimirką pagalvojo. Ką visa tai reiškia? Kad ji buvo 
trumpam ten apsistojusi? Gal ir nebuvo prasmės, bet ji vis tiek 
pabandė: 

- Gal galėčiau sužinoti, kuriame kambaryje apsistojo Ali- 
sa Šėfer? 

Registratorė minutę patylėjo, paskui pranešė: 

- Manau, tarp mūsų klientų tokios pavardės nėra, ponia. 

Alisa nepasidavė: 

— Manote ar esate įsitikinusi? 

— Visiškai įsitikinusi, ponia. Atsiprašau. 

Alisai dar nespėjus užbaigti pokalbio, ekrane pasirodė 
Seimūro numeris. Ji atsiliepė, nė nesivarginusi padėkoti savo 
pašnekovei. 

— Seimūrai, tu biure? 

- Netrukus būsiu, - atsakė jis, sunkiai gaudydamas kva- 
pą. - Pasakyk, kad juokavai apie Niujorką. 

- Deja, ne. Turiu mažai laiko, ir tu privalai man padėti. 

Per mažiau nei tris minutes ji papasakojo jam viską, kas 
nutiko nuo praėjusio vakaro: apie linksmybes su draugėmis 
Eliziejaus Laukų baruose, apie tai, kad prisimena automobi- 
lių aikštelę, o toliau nieko, apie tai, kaip pabudo Centriniame 

parke prirakinta prie nepažįstamo vyro, ir galiausiai apie tele- 
fono vagystę, kad galėtų jam paskambinti. 

— Ne, tu turbūt juokauji. Ko čia prisigalvojai, Alisa? Turi- 
me daugybę darbo. Tave nori matyti teisėjas: jis nesutiko mūsų 
išklausyti dėl Sikaro bylos. O Tajandjė... 

— Paklausyk, velniai griebtų! - įniršo ji. 

Jos akis užliejo ašaros, ir ji, rodės, tuoj pratrūks. Net ana- 
pus Atlanto Alisos padėjėjas pastebėjo, kad jos balsas užlūžo. 

— Čia tau ne juokeliai, nenaudėli! Man gresia pavojus, o 
pasikliauti galiu tik tavimi! 

— Gerai. Nusiramink. Kodėl nesikreipi į policiją? 

— Kodėl? Todėl, kad savo striukės kišenėje turiu ginklą, 
kuris man nepriklauso, Seimūrai. Todėl, kad mano marškiniai 
kruvini. Todėl, kad neturiu jokių dokumentų! Štai kodėl! Jie 
uždarys mane į kalėjimą nė nesistengdami sužinoti daugiau. 

— Ne, jei nėra lavono, - paprieštaravo policininkas. 

— Va dėl šito aš ir nesu tikra. Pirmiausia turiu išsiaiškinti, 
kas man atsitiko. Ir sugalvok, kaip man atsikratyti tų antrankių! 

— Ką aš turėčiau daryti? 

— Tavo motina amerikietė. Turi čia giminių, pažįstamų. 

— Puikiai žinai, kad mano motina įsikūrusi Siatle. Niu- 
jorke gyvena tik viena iš mano senelio seserų. Senučiukė, ne- 
kelianti kojos iš namų Žemutiniame Ist Saide. Aplankėme ją 
pirmą kartą atvykę į Manhataną, pameni? Jai devyniasdešimt 
penkeri, nemanau, kad ji turi pjūklą metalui. Ji tau nepadės. 

— O kas padės? 

- Leisk pagalvoti. Man kilo viena mintis, bet prieš tai rei- 
kia kai kam paskambinti, pasitikslinti adresą. 

- Gerai, lauksiu skambučio, bet, meldžiu, paskubėk. 

Ji baigė pokalbį ir sugniaužė kumščius. Gabrielius pažvel- 
gė jai į akis. Iš virpančio „partnerės“ kūno jis jautė, kad ji ap- 
imta pykčio ir nusivylimo. 


37 


- Kas, tiesą sakant, yra tas Seimūras? 

— Mano kolega iš Kriminalinės brigados, taip pat geriau- 
sias draugas. 

- Ar jūs tikra, kad galime juo pasitikėti? 

- Visiškai. 

— Aš sunkiai suprantu prancūziškai, bet neatrodė, kad jis 
veržtųsi jums padėti... 

Ji neatsakė. Jis kalbėjo toliau: 

- Ar ką nors sužinojote iš viešbučio? 

- Ne, kaip girdėjote, nes klausėtės pokalbių. 

- Būnant taip arti kitaip ir negalėjo būti! Atsižvelgdama į 
aplinkybes, madam turėtų atleisti man už netaktą, - atsikirto jis 
pašaipiai. - Ir kaip pati priminėte, jūs ne viena įklimpote į bėdą! 

Susierzinusi ji nusuko galvą, vengdama Keino žvilgsnio. 

— Po šimts, liaukitės į mane taip spoksojęs. Ar daugiau ne- 
turite kam paskambinti? Gal norite kam nors pranešti: žmonai, 
merginai... 

— Ne. Mano šūkis - mergina kiekviename uoste. Esu lais- 
vas kaip paukštis. Laisvas kaip muzikos gaidos, kurios skrieja 
iš mano fortepijono. 

— Aha, laisvas ir vienišas. Pažįstu tokio tipo vaikinus. 

- Ojūs turite vyrą ar draugą? 

Užuot atsakiusi, ji nusuko galvą, bet jis jautė užkabinęs 
jautrią temą. 

— Na, rimtai, Alisa, ar jūs ištekėjusi? 

- Eikit velniop, Keinai! 

- Taip, supratau, jūs ištekėjusi, - padarė išvadą jis. 

Kadangi ji neneigė, jis ėjo toliau: 

— Kodėl neskambinate savo vyrui? 

Ji vėl sugniaužė kumščius. 

— Jūsų santuoka braška, tiesa? Nenuostabu, turint tokį 
bjaurų charakterį... 

Alisa pažvelgė į jį taip, tarsi jis būtų smogęs į paširdžius. 
Paskui nuostabą išstūmė pyktis. 
- Jis miręs, prakeiktas bukagalvi! 


* 


Apgailestaudamas dėl netakto, Gabrielius nutaisė liūd- 
ną miną. Bet jis nespėjo atsiprašyti, nes telefonas ėmė groti 
siaubingą melodiją - abejotiną salsos ir elektroninės muzikos 
derinį. 

— Klausau, Seimūrai. 

- Žinau, kaip išspręsti tavo problemą, Alisa. Ar prisimeni 
Nikę Nikovski? 

— Primink. 

— Kai per praėjusias Kalėdas viešėjome Niujorke, aplankė- 
me šiuolaikinių menininkų kolektyvą... 

— Dideliame pastate netoli krantinės, tiesa? 

— Taip, Red Huko kvartale. Ilgai diskutavome su viena 
menininke, kuriančia šilkografijos darbus ant plieno ir aliu- 
minio lakštų. 

- Ir tu galiausiai nusipirkai du kūrinius savo kolekcijai, — 
prisiminė ji. 

- Taip, tai ji, Nikė Nikovski. Mes palaikome ryšį, ir aš ką 
tik kalbėjau su ja telefonu. Jos dirbtuvė įsikūrusi buvusiame 
fabrike. Ji turi įrankius, tinkamus antrankiams nuimti, ir su- 
tinka tau padėti. 

Alisa su palengvėjimu atsiduso. 

Ji kaip šiaudą čiupo šią džiuginančią naujieną ir atskleidė 
savo kolegai mūšio planą: 

- Turi kai ką patikrinti savo pusėje, Seimūrai. Pirmiausia 
gauk stebėjimo kamerų įrašus iš Franklino Ruzvelto požemi- 
nės aikštelės. Išsiaiškink, ar mano automobilis dar ten. 

Policininkas iš karto ėmėsi iniciatyvos. 

- Sakei, kad visi tavo daiktai buvo pavogti, todėl galiu 
pabandyti atsekti tavo mobilųjį ir patikrinti banko sąskaitos 
operacijas. 

- Gerai. Ir pasidomėk visais privačiais lėktuvais, kurie šią- 
nakt skrido iš Paryžiaus į JAV. Pradėk nuo Le Buržė, paskui 
sąrašą išplėsk iki visų verslo skrydžius vykdančių oro uostų 
Paryžiaus regione. Taip pat pabandyk rasti informacijos apie 
tokį Gabrielių Keiną, amerikietį džiazo muzikantą. Patikrink, 
ar jis tikrai vakar vakare grojo Dublino klube „Rudasis cukrus“. 

— Informacijos apie mane? - pabandė ją pertraukti Gab- 
rielius. - Jums visai protas pasimaišė! 

Alisa davė jam ženklą tylėti ir toliau dėstė planą savo pa- 

- Taip pat pasikalbėk su mano draugėmis, ką gali žinoti: 
Karina Pajė, Malika Hadad ir Samija Šuaki. Kartu mokėmės 
teisės fakultete. Jų koordinates rasi mano kabinete, kompiu- 
teryje. 

- Supratau. 

Staiga jai į šovė galvą mintis. 

— Dėl visa ko pabandyk atsekti ginklo kilmę. „Glock 22“. 
Pasakysiu serijos numerį. 

Ji padiktavo raidžių ir skaičių, išgraviruotų ant ginklo, 
seką. 

- Užsirašiau. Darysiu viską, ką galiu, kad tau padėčiau, 
Alisa, bet turiu įspėti Tajandjė. 

Alisa užsimerkė. Mintyse iškilo Matildos Tajandjė, Kri- 
minalinės brigados vadovės, vaizdas. Tajandjė nejautė jai dide- 
lės simpatijos, ir šis jausmas buvo abipusis. Nuo vadinamosios 
Eriko Vono bylos ji kelis kartus stengėsi iškrapštyti Alisą iš 36- 
uoju numeriu pažymėto pastato. Iki šiol vadovybė tam nepri- 
tarė, daugiausia dėl politinių priežasčių, bet Alisa žinojo, kad 
jos darbo vieta tebėra nestabili. 

- Jokiu būdu, - atkirto ji. - Niekam nieko nesakyk ir pa- 
bandyk susitvarkyti vienas. Aš tiek kartų išgelbėjau tavo kailį, 
kad tu galėtum bent šiek tiek surizikuoti dėl manęs, Seimūrai. 

— Gerai, - sutiko jis. - Paskambinsiu, kai tik turėsiu nau- 
jienų. 

- Aš pati su tavimi susisieksiu. Neketinu ilgai naudotis 
šiuo telefonu, bet atsiųsk man žinute Nikės Nikovski koordi- 
nates. 

Alisai baigus pokalbį, po kelių sekundžių išmaniojo ekra- 
ne pasirodė dailininkės studijos adresas. Ji paspaudė hiper- 
teksto nuorodą ir įjungė geografinės padėties nustatymo pro- 
gramėlę. 

— Red Hukas ne visai šalia mūsų, - pažymėjo Gabrielius, 
palinkęs virš miesto plano. 

Alisa atidžiai tyrinėjo ekraną ir pirštu stumdydama žemė- 
lapį stengėsi geriau susiorientuoti apylinkėse. Dirbtuvė buvo 
įsikūrusi Bruklino pietvakariuose. Jokių vilčių patekti ten pės- 
čiomis. Nei, beje, viešuoju transportu. 

— Mes net neturime pinigų autobuso ar metro bilietams, - 
pasakė Gabrielius, tarsi būtų perskaitęs jos mintis. 

— Tai ką siūlote? - paklausė ji provokuojamai. 

— Labai paprasta: pavogsime automobilį, - pasakė jis. — 
Tačiau šį kartą leisite veikti man, gerai? 


* 


Amsterdamo aveniu ir 61-osios gatvės kampe tarp dviejų 
gyvenamųjų namų buvo įsispraudęs siauras akligatvis. 

Gabrielius stipriu alkūnės smūgiu išdaužė seno „Mini“ 
automobilio langą. Jiedu su Alisa sugaišo daugiau nei penkio- 
lika minučių, kol rado automobilį, stovintį nuošalioje vietoje 
ir pakankamai garbaus amžiaus, kad būtų priskiriamas prie 
„senovinių . 

Tai buvo senas dvispalvis „Austin Cooper S“ su blizgiu 
rudu kėbulu ir baltu stogu. Septintojo dešimtmečio pabaigos 
modelis, kurį kažkoks kolekcionierius kruopščiai atnaujino. 

- Ar jūs tikras, kad žinote, ką darote? 

Gabrielius išsisuko nuo atsakymo. 

- Ar mes apskritai gyvenime galime būti kuo nors tikri? 

Jis įkišo ranką pro langą ir atidarė dureles. Priešingai nei 
rodoma filmuose, pavogti automobilį sujungiant užvedimo lai- 
dus nėra lengva užduotis. Ir dar sudėtingesnė, kai esi prirakin- 
tas antrankiais prie kito žmogaus. 

Gabrielius atsisėdo į vairuotojo vietą, pasilenkė po aliu- 
minio ir lakuoto medžio vairu, o Alisa, alkūnėmis atsirėmusi į 
langą, dėjosi su juo besikalbanti. 

Jie instinktyviai pasidalino vaidmenimis: ji stebėjo aplin- 
ką, o jis ėmėsi mechanikos. 

Gabrielius staigiu judesiu nuo vairo kolonėlės nuplėšė 
plastikinį skydelį. Laisvąja ranka nuėmė plokštes, kad pasiektų 
laidus. Iš pasenusio plastikinio cilindro kyšojo trys skirtingų 
spalvų laidų poros. 

— Kur to išmokote? 

- Gatvės mokykloje. Englvudo kvartale, Čikagos pietuose. 
degimą įjungiančią porą. 

- Šis laidas maitina automobilio degimo elektros siste- 
mą, - paaiškino rodydamas du rudus laidus. 

- Negaliu patikėti! Tikiuosi neketinate dabar skaityti pas- 
kaitos apie mechaniką! 

Įsižeidęs jis atkabino laidus nuo cilindro, nudrėskė izolia- 
ciją nuo jų galų ir susuko vieną su kitu, kad įjungtų automobi- 
lio degimą. Iš karto įsijungė prietaisų skydelis. 

- Paskubėkit, velniai griebtų! Mus pastebėjo moteris iš 
vieno balkono. 


— Manote, labai lengva viena ranka? Norėčiau pamatyti, 
kaip jūs tai padarytumėte! 

— Pats prieš akimirką gyrėtės išėjęs „gatvės mokyklą“. 

Paragintas Gabrielius, nebepaisydamas atsargumo, danti- 
mis nuplėšė starterio laidų izoliaciją. 

— Užuot verkšlenusi, padėkite man! Laikykite laidą, štai 
čia. Švelniai sujunkite su manuoju. Va taip... 

Bendromis pastangomis jie sujungė laidus, ir pasigirdo 
variklio burzgesys. Pasiekę šią nedidelę pergalę, abu susižvalgė 
lyg bendrininkai. 

— Greičiau, - paliepė ji, stumdama jį gilyn į saloną. - Vai- 
ruosiu aš. 

— Negali būti nė kalb... 

— Tai įsakymas, - nukirto ji. - Be to, neturime kito pasi- 
rinkimo! Aš laikysiu vairą, o jūs junginėsite pavaras. 

5 
Red Hukas 


Vienus dalykus geriau išmokstame tvyrant 
ramybei, o kitus - audroje. 
Willa CATHER 


Brodvėjaus ir 66-o0sios gatvės sankirtoje stovėjo „Ford 
Taurus“ su Niujorko policijos departamento žymėmis. 

„Paskubėk, Maikai!“ 

Automobilio viduje nekantriai pirštais į vairą barbeno dvi- 
dešimt ketverių Džodė Kostelo. 

Jaunoji policininkė Niujorko policijoje dirbti pradėjo mė- 
nesio pradžioje, tačiau pareigos pasirodė besančios ne tokios 
patrauklios, kaip tikėjosi. Šį rytą darbą pradėjo vos prieš ketu- 
riasdešimt penkias minutes, o kojos jau spėjo nutirpti. Ji buvo 
paskirta patruliuoti į vakarus nuo Centrinio parko, turtinga- 
me kvartale, per daug ramiame jos būdui. Per dvi savaites ji tik 
informavo turistus, lakstė paskui vagis, išrašinėjo protokolus 
pernelyg skubantiems vairuotojams ir vaikė viešose vietose al- 
koholį vartojančius girtuoklius. 

Kad nepridarytų klaidų, jai buvo paskirtas karikatūriškas 
partneris: Maikas Hernandesas, kuriam iki pensijos buvo likę 
šeši mėnesiai, tapo tikra našta. Jis tingėdavo net pirštą pajudinti, 
galvojo tik apie maistą ir dirbo nė kiek nesistengdamas, vis daž- 
niau sustodamas suvalgyti pyragaičių, užkąsti mėsainių, išgerti 
kokakolos, ar menkiausiai progai pasitaikius plepėdavo su pre- 
keiviais ir turistais. Savitas policijos kasdienybės suvokimas... 

„Viskas, man jau gana! - įsiuto Džodė. - Nejaugi spurgoms 
nusipirkti reikia dviejų valandų? 

Ji įjungė avarinius žibintus ir išlipo iš automobilio, trink- 
telėdama durelėmis. Ketino eiti į parduotuvėlę ir iškrapštyti iš 
ten savo partnerį, bet staiga pamatė atlekiančius šešis paauglius. 

- Ladrėon, ladron" 

Tvirtu tonu ji liepė ispanų turistams nusiraminti ir sutiko 
išklausyti juos, šnekančius laužyta anglų kalba. Iš pradžių pa- 
manė, kad kalbama apie paprastą telefono vagystę, todėl ketino 
juos siųsti rašyti skundo į 20-ąją apylinkę, bet jos dėmesį pa- 
traukė viena detalė. 

— Ar tu tikras, kad jie buvo surakinti antrankiais? - pa- 
klausė ji vaikino, kuris atrodė ne toks kvailas kaip kiti, bet pats 
nepatraukliausias: apvalaus veido vaikiščias su futbolininko 
marškinėliais, trumparegio akiniais ir netvarkingais pusilgiais 
plaukais. 

- Žinoma, - atsakė ispanas, garsiai pritariant draugams. 

Džodė prikando apatinę lūpą. 

„Bėgliai?“ 

Sunku patikėti. Ryte, kaip visada, ji perskaitė paieškų ir 
perspėjimų pranešimus, kuriuos atsiuntė kolegos iš Patrulių 
tarnybos biuro, bet nė viename nebuvo užsiminta apie du nu- 
sikaltėlius. 

Pasikliaudama intuicija, iš savo automobilio bagažinės iš- 
sitraukė savo planšetinį kompiuterį. 

— Kokia tavo telefono markė, berniuk? 

Ji išklausė jo atsakymą ir prisijungė prie gamintojo debe- 
sijos. Paskui paprašė jaunuolio pasakyti savo elektroninio pašto 
adresą ir slaptažodį. Suaktyvinusi programą, galėjo matyti nau- 
dotojo laiškus, kontaktų sąrašą ir telefono buvimo vietą. Džodė 


* Vagis! Vagis! (Isp.) 

gerai išmanė šią operaciją, nes prieš šešis mėnesius ją naudojo 
savo asmeniniams meilės reikalams. Tokiais paprastais veiks- 
mais ji atsekė buvusio vaikino kelią pas meilužę ir taip įrodė 
jo neištikimybę. Paspaudusi jutiklinį ekraną, pradėjo procesą. 
Žemėlapyje mirksėjo mėlynas taškas. Jei svetainė veikia gerai, 
vaikino telefonas dabar yra per patį Bruklino tilto vidurį! 

Dviem vagims, akivaizdu, neužteko tik telefono. Jie dar 
pagrobė automobilį ir bandė pasprukti iš Manhatano! 

Niūrią jos nuotaiką išstūmė optimistinės mintys: pagaliau 
atsirado viltis tirti tikrą bylą ir galimybė sulaukti paaukštinimo, 
kuris atvertų vartus į labiau prestižinę tarnybą. 

Teoriškai ji turėjo perduoti informaciją Niujorko policijos 
departamento radijo ryšiu, kad įtariamuosius sulaikytų Bruk- 
lino patrulis. Bet ji visai netroško, kad tyrimas išslystų jai iš 
rankų. 

Žvilgtelėjo į „Dankino spurgas“. Maiko Hernandeso vis 
dar nematyti. 

„Mat jį galas...“ 

Ji atsisėdo prie vairo, įjungė švyturėlius, sireną ir pasuko 
Bruklino link. 


* 


Vandenų apsuptas buvęs dokininkų kvartalas buvo išsiplė- 
tęs iki pusiasalio galo į vakarus nuo Bruklino. 

Automobilis „Mini“ privažiavo Van Branto gatvės - pa- 
grindinės arterijos, kertančios Red Huką iš šiaurės į pietus ir 
pasibaigiančios akligatviu, - galą. Čia kelias atsimuša į vieline 
tvora aptvertą apleistą pramoninę teritoriją, atsiveriančią tiesiai 
į krantinę. 

Alisa ir Gabrielius sustojo palei apirusį šaligatvį. Vis dar 
surakinti antrankiais, išlipo iš automobilio pro tas pačias dure- 
les. Nors spigino saulė, pūtė ledinis vėjas. 

— Na ir šaltis! - pasiskundė džiazininkas, pasikeldamas 
švarko apykaklę. 

Alisa pamažu atpažino vietovę. Savotišką pramoninio pei- 
zažo, apleistų sandėlių, grakščiai stovinčių kranų grožį, krovini- 
nių laivų ir baržų derinį. 

Atrodė, tarsi čia būtų pasaulio pakraštys, kurio ramybę 
drumsčia tik keltų rūko sirenos. 

Kai paskutinį kartą ji čia lankėsi su Seimūru, kvartalas 
buvo vos atsigavęs po praūžusio uragano Sendė. Tada potvy- 
nis užliejo arti vandenyno stovinčių pastatų rūsius ir pirmuose 
aukštuose įsikūrusias patalpas. Šiandien dauguma nuostolių at- 
rodė sėkmingai pašalinti. 

— Nikės Nikovski dirbtuvė yra šiame pastate, - parodė 
Alisa į įspūdingą mūrinį statinį, kuriame, sprendžiant iš kons- 
trukcijų ir kamino, Bruklino pramonės klestėjimo laikais veikė 
didelė gamykla. 

Jie patraukė prie pastato, stovinčio priešais jūrą. Kranti- 
nė buvo ištuštėjusi. Nė gyvos dvasios. Nei turisto, nei praeivio. 
Van Branto gatvėje rikiavosi kelios kavinukės ir naudotų daiktų 
krautuvėlės, bet visų jų žaliuzės dar buvo nuleistos. 

- Kas, tiesą sakant, yra ta moteris? - paklausė Gabrielius, 
žengdamas per kanalizacijos vamzdį. 

— Modelis, populiarumo viršūnę pasiekęs paskutiniame 
dvidešimto amžiaus dešimtmetyje. 

 - Tikra manekenė? 

- Lengvas grobis jus jaudina, ar ne? - paklausė ji tarsi prie- 
kaištaudama. 

- Ne, mane tik stebina toks pasikeitimas, - atsakė jis šiek 
tiek įsižeidęs. 

- Kaip bebūtų, jos paveikslus ir skulptūras galerininkai vis 
labiau graibsto. 

- Jūsų draugas Seimūras yra šiuolaikinio meno mėgėjas? 

— Taip, jis netgi tikras kolekcionierius. Tėvas perdavė jam 
šią aistrą ir didelį palikimą, leidžiantį ją tenkinti... 

- Ojūs? 

Ji gūžtelėjo pečiais. 

— Nė velnio neišmanau apie meną. Bet kiekvienam sava 
sritis: aš turiu savų pergalių sąrašą. 

Jis suraukė antakius. 

- Ir kas į jį įtraukta? 

— Nusikaltėliai, žudikai. 

Priėję prie buvusios gamyklos, jie akimirką stovėjo apstul- 
bę, kol pastebėjo, kad ketaus durys, vedančios į pirmą aukštą, ne- 
užrakintos. Įlipo į liftą su grotomis, kuris labiau priminė krovinių 
keltuvą, ir paspaudė viršutinio aukšto mygtuką. Kabina atsivėrė 
į betoninę platformą, vedančią iki metalinių priešgaisrinių durų. 
Jiems teko skambinti kelis kartus, kol Nikė pagaliau atidarė. 


* 


Didelė odinė prijuostė, storos pirštinės, ausinės nuo 
triukšmo, veido skydelis ir tamsūs akiniai. Impozantišką buvu- 
sios manekenės siluetą dengė tikro kalvio apranga. 

- Laba diena, mano vardas Alisa Šėfer. Mano bičiulis Sei- 
mūras turėjo... 

— Užeikit, ir kuo greičiau! - nutraukė ją Nikė, pakeldama 
skydelį ir tamsintus akinius. - Įspėju, kad man jūsų istorijos nė 
motais ir nenoriu būti niekur įpainiota. Aš jums nuimu antran- 
kius, ir jūs nedelsiant dingstat iš čia, aišku? 

Abu sutartinai linktelėjo ir uždarė duris sau už nugaros. 

Vieta labiau priminė kalvę nei menininko dirbtuvę. Tik 
dienos šviesos apšviesta patalpa, rodės, neturi galo, ant sienos 
kabojo įvairiausi įrankiai: skirtingų dydžių plaktukai, lituokliai, 
degikliai. Nuo degančių žarijų, kurios liepsnojo kalvės krosny- 
je, priekalas ir žarsteklis buvo įkaitę iki raudonumo. 

Jie nusekė paskui Nikę natūralaus medžio parketu, šiaip 
taip braudamiesi pro metalines kompozicijas, kurios karaliavo 
šioje erdvėje: šilkografijos darbai su violetiniais ir ochros spal- 
vos atspalviais, spindinčiais ant plieno, aprūdijusios metalinės 
skulptūros, kurių aštrios linijos grasino pradurti stogą. 

- Sėskitės ten, - paprašė skulptorė, rodydama dvi aplūžu- 
sias kėdes, kurias ji pastatė dar prieš jiems atvykstant. 

Trokšdami, kad viskas greičiau pasibaigtų, Alisa ir Gab- 
rielius atsisėdo skirtingose darbastalio pusėse. Nikė, ant kam- 
pinio šlifuoklio tvirtindama pjovimo diską, paprašė jų padėti 
antrankių grandinę tarp spaustuvo žnyplių. Paskui įjungė me- 
chanizmą sukeldama pragarišką triukšmą ir prisiartino prie 
bėglių. 

Tereikėjo poros sekundžių, kad diskas perpjautų grandi- 
nę. Keli smūgiai aštriu kaltu įveikė plieninių apyrankių užraktą. 

„Pagaliau!“ - atsiduso Alisa, trindamasi sužalotą ir kru- 
viną riešą. 

Ji sumurmėjo kelis padėkos žodžius, bet Nikovski ją šaltai 
nutraukė: 

— O dabar išeikite! - paprašė rodydama į duris. 

Pora, pajutusi palengvėjimą dėl atgautos laisvės, pakluso. 


* 


Abu į krantinę grįžo šypsodamiesi. Išlaisvinimas neatsakė 
įjų klausimus, bet žymėjo naują etapą: nepriklausomybės atga- 
vimas buvo pirmas žingsnis tiesos link. 

Jie paėjėjo krantine, jausdamiesi nusimetę didelę naštą. 
Vėjas dabar buvo šiltesnis. Dangus, vis dar toks pat žydras, 
atrodė visiška priešingybė šaltai postindustrinei atmosferai: 
apleistoms teritorijoms, eilei angarų ir sandėlių. Atsivėręs 
vaizdas buvo ypač svaiginantis. Vienu žvilgsniu buvo galima 


aprėpti visą Niujorko įlanką nuo Laisvės statulos iki Naujojo 
Džersio. 

- Eime, nupirksiu jums kapučino! - linksmu balsu pasiūlė 
Gabrielius ir parodė į nedidelę kavinukę, įsikūrusią buvusiame 
tramvajaus vagone, išmargintame grafičiais. 

Alisa nuleido jį ant žemės. 

- Ir kaipgi sumokėsite už tą kavą? Ar ir ją ketinate pa- 
vogti? 

Jis susiraukė nepatenkintas, kad teko grįžti į realybę. Pas- 
kui uždėjo delną sau virš alkūnės. Skausmas, kurį juto pabudęs, 
dar sustiprėjo. 

Gabrielius nusivilko švarką. Marškinių rankovė buvo iš- 
tepta krauju. Ją paraitojęs ant dilbio rado tvarstį - platų kom- 
presą, persisunkusį sukrešėjusiu krauju. Jį nuėmęs išvydo 
bjaurią žaizdą, kuri vėl ėmė kraujuoti. Visas jo dilbis buvo iš- 
pjaustytas. Laimei, pjūviai negilūs. Įpjovimai atrodė lyg... 

- Skaičių seka! - sušuko Alisa, padėdama jam nušluostyti 
kraują. 

Ant odos kruvinomis įpjovomis buvo parašytas skaičius 
141197. 

Gabrieliaus išraiška persimainė. Per kelias sekundes veide 
atsispindėjusį palengvėjimą dėl atgautos laisvės staiga pakeitė 
nerimo kaukė. 

— Kas čia per kodas? Ši nesveika istorija pradeda mane 
erzinti! 

- Kaip bebūtų, šį kartą tai ne telefono numeris, - nu- 
sprendė Alisa. 

— Gal čia data, kaip manai? - vilkdamasis švarką paklausė 
jis paniuręs. 

- 1997 metų lapkričio 14 diena... Galimas dalykas. 

Gabrielius susinervinęs ieškojo jaunosios prancūzės akių. 


- Klausykit, mes nebegalime toliau bastytis neturėdami 
nei dokumentų, nei pinigų. 

- Ką jūs siūlote? Prisistatyti policijai, nors prieš akimirką 
nuvarėte automobilį? 

- Bet dariau tai dėl jūsų! 

— Ak, koks narsuolis! Tikras džentelmenas! Žinote, viskas 
aišku kaip dieną - jūs iš tų, kurie visada kaltina kitus. Greitai 
pažinosiu jus kaip nuluptą. 

Jis pasistengė susitvardyti ir prikąsti liežuvį. 

- Žinau, kad kinų kvartale yra lombardas. Džiazininkai 
kartais priversti ten palikti savo instrumentus. 

Ji užuodė spąstus. 

- Ir ką, jūsų manymu, ten turėtume nunešti? Jūsų fortepijoną? 

Jis nervingai šyptelėjo ir pažvelgė į paryžietės riešą. 

- Vienintelis dalykas, kurį turime, yra jūsų laikrodis... 

Ji žengė kelis žingsnius atatupsta. 

- Apie tai, mielas drauge, net nesvajok. 

— Betgi čia „Patek Philippe“, ar ne? Už jį galėtume gauti 
mažiausiai... 

- Aš jums pasakiau ne! - sušuko ji. - Šis laikrodis priklau- 
sė mano vyrui! 

— Tai ką dar siūlote? Neturime nieko, išskyrus šį mobilųjį. 

Išvydus, kaip jis mosuoja iš kišenės ištrauktu telefonu, jai 
net kvapą užėmė. 

- Jūs pasilikote telefoną? Liepiau jo atsikratyti! 

- Na jau ne! Juk jį gavome per tokį vargą! Be to, šiuo metu 
tai viskas, ką turime. Jis dar gali mums praversti. 

- Bet su juo mus galima susekti per tris minutes! Ar ne- 
skaitote detektyvų? Nežiūrite filmų? 

— Nesijaudinkit. Mes ne filme. 

Ji prasižiojo norėdama jam atsikirsti, bet staiga sustin- 
go. Su vėju atskriejęs bloga lemiantis sirenos garsas privertė 


$2 


ją atsisukti. Kelias sekundes ji stovėjo suakmenėjusi priešais 
žybsinčias raudonas šviesas, pastojusias jiems kelią. Policinin- 
kų automobilis su kaukiančia sirena ir mirksinčiais švyturėliais 
artėjo prie jų. 


* 


- Bėgam! - sušuko ji, griebdama Gabrielių už rankos. 

Jie puolė prie „Mini“. Alisa klestelėjo ant sėdynės ir už- 
vedė variklį. Van Brantas buvo akligatvis ir policija atėmė iš jų 
bet kokią galimybę pasprukti tuo pačiu keliu, kaip atvažiavo. 

„Nejaugi nėra kaip kitaip pabėgti?..“ 

Vienintelis kelias - tinklinės vielos vartai, atsiveriantys į 
krantinę. Deja, jie buvo užrakinti grandine. 

„Neturime kito pasirinkimo.“ 

— Prisisekite diržą, - įsakė ji ir nėrė į priekį taip, kad net 
padangos sucypė. 

Tvirtai įsitvėrusi į vairą, Alisa trisdešimt metrų važiavo vis 
smarkiau spausdama greičio pedalą, kol automobilis trenkėsi 
į vartus. Grandinė nutrūko garsiai džergžtelėdama, ir „Mini“ 
metėsi ant senų tramvajaus bėgių šalia apleistos gamyklos. 

Susigėdęs Gabrielius pravėrė langą ir nusviedė telefoną 
tolyn. 

- Dabar jau šiek tiek per vėlu! - niršo Alisa, verdama jį 
rūsčiu žvilgsniu. 

Sėdėdama vos kelis centimetrus virš žemės, jauna moteris 
jautėsi taip, tarsi vairuotų Žžaislinį automobilį. „Cooper“ turėjo 
siaurą važiuoklę ir mažus ratus, todėl smarkiai kratėsi ant ne- 
lygaus kelio. 

Ji dirstelėjo į užpakalinio vaizdo veidrodėlį. Nė kiek ne- 
nustebo, kad policijos automobilis juos vejasi jūros pakrante. 
Nuvažiavusi krantine šimtą metrų, dešinėje ji pamatė siaurą 
gatvelę. Nėrė į ją. Asfaltuotas ilgas ir tiesus kelias leido skrieti 

visu greičiu į šiaurę. Tokiu paros metu eismas šioje Bruklino 
dalyje pamažu didėjo. Alisa du kartus iš eilės pralėkė raudoną 
šviesoforo signalą ir vos nesukėlė avarijos, bet vis tiek negalėjo 
atsikratyti greitį didinančio policijos automobilio „Interceptor“. 

Nors „Mini“ dideliu komfortu nepasižymėjo, kelyje laikėsi 
stabiliai. Tinkamai valdomas, senasis automobiliukas žviegiant 
padangoms visu greičiu įveikė posūkį ir išvažiavo į pagrindinę 
kvartalo gatvę. 

Alisa veidrodėlyje matė artėjančias grėsmingas „Taurus“ 
groteles. 

- Jie tiesiai už mūsų! - įspėjo Gabrielius atsigręžęs. 

Alisa ketino nerti į tunelį, kuris vedė į autostradą. Mintis 
įsilieti į eismo srautą viliojo, tačiau greitkelyje „Mini“ nepajėgs 
pasipriešinti „V8 Interceptor'. 

Pasikliaudama nuojauta, Alisa nuspaudė stabdžio pedalą 
ir staiga pasukusi vairą užvažiavo ant pėsčiųjų kelio, leidžian- 
čio techninės priežiūros darbininkams pasiekti tunelio stogą. 

- Jūs mus užmušit! - suriko Gabrielius, iš visų jėgų įsitvė- 
ręs į saugos diržo sagtį. 

Alisa, viena ranka laikydama vairą, o kita valdydama pa- 
varas, dvidešimt metrų važiavo žvirgždu. Automobiliui pradė- 
jus klimpti, jai pavyko išsikapstyti užvažiavus ant betoninės 
rampos, vedančios Kobl Hilo link. 

„Nedaug trūko...“ 

Vairą į kairę, į dešinę, perjungti pavarą. 

Automobilis išvažiavo į komercinę gatvę, pilną spalvingų 
parduotuvių: mėsos krautuvėlėje, itališkoje bakalėjoje, kepyk- 
lėlėje ir net barzdaskučio ateljė buvo pats darbo įkarštis! 

„Čia per daug žmonių.“ 

Persekiotojas vis dar vilkosi iš paskos, bet Alisa pasinau- 
dojo „Cooper“ dydžiu ir prasmuko tarp dviejų automobilių, 

norėdama greičiau išvažiuoti iš pernelyg judraus kelio į gyve- 
namųjų namų zoną. 


* 


Dabar kraštovaizdis pasikeitė. Pramoninę Red Huko 
aplinką pakeitė ramus priemiestis: mažytė bažnyčia, mokyklėlė 
ir nedideli sodai priešais išsirikiavusius visiškai vienodus rau- 
dono smiltakmenio namus. 

Nors gatvės buvo siauros, Alisa nesumažino greičio, koja 
tebemynė greičio pedalą, galvą buvo prikišusi prie priekinio 
stiklo, laukdama tinkamos progos. Už lango pro šalį visu grei- 
čiu skriejo vaizdai. Automobilio pavarų dėžė buvo gana primi- 
tyvi. Važiuojant tokiu greičiu, kaskart, kai Alisa perjungdavo 
bėgius, pasigirsdavo traškesys, leidžiantis manyti, kad greičio 
dėžė bet kurią akimirką gali subyrėti. 

Važiuojant viena iš gatvelių Alisa netikėtai sustojo. Staiga 
įjungė atbulinę eigą ir visu greičiu nėrė į skersgatvį. 

— Tik ne čia! Eismas šia kryptimi draudžiamas! 

Tarsi to būtų maža, per patį kelio vidurį buvo sustojęs 
krovininis furgonas. 

- Sulėtinkit! Atsitrenksim į sunkvežimį! 

Alisa, kurčia jo reikalavimui, dar labiau padidinusi greitį 
užlėkė ant šaligatvio. Susidėvėję amortizatoriai nebeveikė. Ali- 
sa įjungė klaksono signalą ir įveikė skersgatvį, dirsčiodama į 
veidrodėlį. Policijos automobilis, atsidūręs priešais furgoną, jų 
vytis nebegalėjo. 

„Kelios sekundės atokvėpio!“ 

Mažasis automobilis nuo šaligatvio vėl išvažiavo ant asfal- 
to ir visu greičiu pasuko į dešinę. 

Dabar jie judėjo angliškojo parko, kurį juosė geležinė tvo- 
ra, link: tai buvo Kobl Hilo parkas. 

- Ar žinote, kur esame? - paklausė Alisa, jau lėtesniu 
greičiu važiuodama palei tvorą. 

Gabrielius stebėjo kelio ženklus. 

- Sukite į dešinę, pateksime į Atlanto aveniu. 

Ji pakluso, ir automobilis privažiavo keturių eismo juostų 
greitkelį: arterija kirto Niujorką iš rytų į vakarus nuo Džono 
E. Kenedžio oro uosto apylinkių iki Rytų upės krantų. Alisa iš 
karto pažino kelią. Pro čia kartais į oro uostą važiuodavo taksi. 

- Esame netoli Manhatano tilto, tiesa? 

- Jis liko mums už nugarų. 

Ji pasuko ir pateko į greitkelį. Netrukus pastebėjo greitke- 
lio sankryžą, iš kurios buvo galima pasukti Manhatano kryp- 
timi. Tolumoje pilkavo kabamojo tilto bokštai. Du plieninius 
stulpus laikė vielinių lynų ir kanapinių trosų tinklas. 

- Už mūsų! 

Už jų vėl pasirodė policijos automobilis. 

„Per vėlu keisti kryptį.“ 

Dabar jie turėjo dvi išeitis: važiuoti Long Ailando link arba 
grįžti į Manhataną. Jie pasirinko 29A išvažiavimą, kuris vedė ant 
tilto. Septynios eismo juostos, keturios metro linijos ir dviračių 
takas: Manhatano tiltas buvo pabaisa, kuri keliautojus ir automo- 
bilius prarydavo Brukline, o išspjaudavo prie Rytų upės krantų. 

Staiga kelias susiaurėjo. Prieš patenkant ant tilto reikėjo 
pervažiuoti ilgą betoninio kelio kilpą. 

Kelias buvo sausakimšas, automobiliai priversti judėti vie- 
nas paskui kitą vėžlio greičiu. Įstrigusi grūstyje, Alisa įjungė 
avarinius žibintus, kaip darė ir kiti vairuotojai. Policininkai nuo 
jų buvo nutolę per penkiasdešimt metrų. Jų sirena plyšavo, bet 
šioje vietoje kelias buvo siauras, todėl kiti automobiliai negalėjo 
jų praleisti. Tačiau ir bėglių pora nebeturėjo galimybių pabėgti. 

— Mums galas, - nusprendė Gabrielius. 

— Ne, galime kirsti tiltą. 

— Pasukite galvą: jie jau žino, kaip mes atrodome ir kokiu 
automobiliu važiuojame. Net jei mums pavyks pravažiuoti, tilto 
gale lauks kiti policijos ekipažai! 

— Gal nuleiskite balsą, ką? Norėčiau atkreipti dėmesį, kad 
čia mes patekome dėl jūsų kaltės! Liepiau atsikratyti to nelemto 
telefono. 

— Gerai, aš susimoviau, - pripažino jis. 

Alisa kelioms sekundėms užmerkė akis. Ji nemanė, kad 
policija jau atskleidė jų tapatybę, ir tai galų gale neturėjo didelės 
reikšmės. Tačiau Keinas sakė tiesą: didžiausia problema buvo jų 
automobilis. 

- Jūs teisus. 

Matydama, kad priekyje automobiliai juda greičiau, ji atsi- 
segė saugos diržą ir atidarė dureles. 

- Čiupkite vairą, - liepė ji Gabrieliui. 

— Ką, bet... Ką reiškia „jūs teisus? 

- Mūsų automobilis gana pastebimas. Pabandysiu surasti 
kitą. 

Nustebęs jis šiaip ne taip persėdo į vairuotojo vietą. Žiedi- 
niame kelyje priešais tiltą automobiliai ir toliau važiavo įprastu 
greičiu. Jis prisimerkė, kad nepaleistų Alisos iš akių. Ši mergina 
nepaliovė jo stebinti. Ji nepagaunama brovėsi spūstyje. Staiga 
jis puolė į paniką, pamatęs, kad ji iš striukės išsitraukė ginklą ir 
nusitaikė į senstelėjusią smėlio spalvos „Honda Accord“. 

„Pono Visagalio automobilis, - akies mirksniu suprato jis. 

Kumštyje suspaustą ginklą ji nukreipė į langą. Keleivė iš- 
lipo nesipriešindama. Nubėgo iki kelio atitvaro, perlipo per jį 
ir strimgalviais pasileido žemyn per žolę dvidešimties metrų 
šlaitu. 

Gabrielius iš susižavėjimo net švilptelėjo. Jis atsisuko. Poli- 
cijos automobilis buvo priešais, žiedinio kelio apačioje. Iš tokio 
atstumo jie negalėjo suprasti, kas čia vyksta. 

Jis irgi išlipo iš „Mini“ ir persėdo pas Alisą į hondą kaip tik 
tuo metu, kai transporto srautas pajudėjo pirmyn. 

Gabrielius pamerkė jai akį ir, norėdamas sumažinti įtam- 
pą, apsimetė besiskundžiąs: 

- Spėjau prisirišti prie angliškos mažylės! Ji buvo žavesnė 
nei šitas kledaras. 

Nuo įtampos Alisos veidas tapo griežtas. 

- Užuot vaidinęs klouną, patikrinkite daiktinę. 

Jis pakluso ir rado tai, ko jam labiausiai trūko nuo tos aki- 
mirkos, kai pabudo: cigarečių pakelį ir žiebtuvėlį. 

— Garbė Dievui! - apsidžiaugė ir prisidegė cigaretę. 

Du kartus giliai įtraukęs, perdavė ją Alisai. Nepaleisdama 
vairo, ji taip pat užtraukė dūmo. Kartus tabako skonis apsuko 
galvą. Jei kuo greičiau ko nors nesuvalgys, nualps. 

Ji atidarė langą, kad įkvėptų gryno oro. Dešinėje tūkstan- 
čiais švieselių žibėjo Midtauno dangoraižiai, o kairėje pusėje 
stūksantys Žemutinio Ist Saido pastatai priminė senus detekty- 
vus, kuriuos taip dievino jos vyras Polas. 

„Polas...“ 

Ji nuvijo prisiminimus į šalį ir pažvelgė į savo laikrodį. 
Praėjo jau daugiau nei valanda nuo to laiko, kai jie nieko nesu- 
vokdami pabudo parke, bet nė per žingsnį nepasistūmėta į prie- 
kį. Paslaptis ne tik liko neatskleista - kilo dar daugiau klausimų, 
dėl kurių visa situacija atrodė dar painesnė. Ir pavojingesnė. 

Tyrimą reikėjo smarkiai pagreitinti, bet Gabrielius buvo 
teisus: be pinigų jie nieko negalėjo padaryti. 

- Duokite to savo lombardo adresą, - pareikalavo ji, kai 
automobilis pasiekė Manhataną. 

6 
Kinų kvartalas 


Pasenti - juk tai reiškia nebebijoti praeities. 
Stefan ZwEIG 


Automobilis pravažiavo Bauerį ir pasuko į Moto gatvę. 
Alisa nusprendė sustoti priešais kinų vaistažolių parduotuvę. 
Vietos buvo nedaug, bet jai pavyko rasti puikią nišą tarp krovi- 
ninio sunkvežimio ir prekybinio furgono, pardavinėjančio dim 
sum" užkandėles. 

- Jei atmintis neapgauna, lombardas yra šiek tiek paėjėjus 
šia gatve, - paaiškino Gabrielius, uždarydamas hondos dureles. 

Alisa užrakino automobilį ir nusekė paskui jį. 

Negaišdami laiko, jie patraukė pagrindine kvartalo arteri- 
ja. Moto gatvė buvo siaura, čia gyvenimas virė tarsi skruzdėly- 
ne; tamsių plytų pastatų, aplipdytų metaliniais laiptais, korido- 
rius kirto kinų kvartalą iš šiaurės į pietus. 

Palei šaligatvius rikiavosi ilga eilė įvairiausių įstaigų, kurių 
vitrinos buvo apkabinėtos hieroglifais: tatuiruočių ir akupunk- 
tūros salonai, juvelyrinės, tariamai prabangių prekių krautuvė- 
lės, maisto parduotuvės ir maisto prekeiviai, kurių prekystalius 
dengė išdarinėtų vėžlių griaučiai, o virš jų ant kablių kabojo 
visa armija keptų ančių. 


* Mažos lėkštutės su įvairaus maisto porcijomis kiekvienam žmogui. (Vert. past.) 

Netrukus jie priėjo pilką fasadą, ant kurio švietė didžiulė 
drakono formos neoninė iškaba. Ryto šviesoje mirksėjo žen- 
klas „Pawn Shop - Buy - Sell - Loan“. 

Gabrielius pastūmė lombardo duris. Alisa patraukė jam 
įkandin ilgu niūriu koridoriumi ir atėjo į didelę blausiai ap- 
šviestą patalpą, kurioje nebuvo nė vieno lango. Nosį rietė pra- 
kaito smarvė. 

Ant metalinių lentynų gulėjo sukrauti šimtai įvairiausių 
daiktų: plokščiaekraniai televizoriai, vardinės rankinės, muzi- 
kos instrumentai, gyvūnų iškamšos, abstraktūs paveikslai. 

— Duokite laikrodį, - paprašė Gabrielius ištiesęs ranką. 

Atėjus laikui apsispręsti, Alisa sudvejojo. Po vyro mirties 
ji - tikriausiai per greit - atsikratė visų daiktų: drabužių, kny- 
gų, baldų, primenančių žmogų, kurį beprotiškai mylėjo. Dabar 
jai liko tik šis laikrodis, kurį Polas paveldėjo iš savo senelio: 
rožinio aukso „Patek Philippe“ su amžinu kalendoriumi ir Mė- 
nulio fazėmis. 

Bėgant mėnesiams laikrodis jai tapo savotišku talismanu, 
nematomu saitu, jungiančiu ją su Polo atminimu. Alisa nešiojo 
jį kiekvieną dieną ir kas rytą pakartodavo tuos pačius veiksmus, 
kuriuos kadaise darė jos vyras: ant riešo užsisegdavo odinės 
apyrankės sagtį, prisukdavo laikrodį, nuvalydavo ciferblatą. Šis 
daiktas ją guodė ir žadino jausmą - žinoma, šiek tiek dirbtinį, 
bet labai raminantį, - kad Polas tebėra kažkur netoliese. 

— Prašyčiau, - primygtinai pasakė Gabrielius. 

Jiedu nuėjo prie prekystalio, kurį saugojo grūdinto stiklo 
pertvara, o už jos sėdėjo traukiantis akį jaunas androginiškas 
tvarkingos išvaizdos azijietis: kruopščiai sušukuoti plaukai, 
aptempti džinsai, moksliuko akiniai, įliemenuotas švarkas ant 
neoninių marškinėlių su Keito Haringo" personažais. 


* Keith Haring (1958-1990) — JAV gatvės meno atstovas, visuomenės veikėjas. 

— Kuo galėčiau padėti? - paklausė kinas, užsikišdamas už 
ausies plaukų sruogą. 

Jo tvarkingumas visai nederėjo su nutriušusia aplinka. 
Alisa skaudančia širdimi nusiėmė laikrodį ir padėjo jį ant pre- 
kystalio. 

— Kiek? 
pusių. 

— Ar turite daikto autentiškumą patvirtinantį dokumentą? 
Pavyzdžiui, prekės kilmės sertifikatą? 

- Čia neturiu, - sumurmėjo moteris, perverdama jį 
žvilgsniu. 

Darbuotojas vartė laikrodį gana šiurkščiai, sukiojo rodyk- 
les, traukiojo mygtuką. 

- Jis labai trapus, - piktai įspėjo ji. ' 

— Nustatau datą ir laiką, - pasiteisino jis nepakeldamas 
galvos. 

— Laiką jis rodo gerai! Ką gi, jau užteks! Imate ar ne? 

— Duodu jums 500 dolerių, - pasiūlė azijietis. 

— Gal kuoktelėjote? - įsiuto Alisa ir stvėrė laikrodį jam iš 
rankų. - Juk tai kolekcinis laikrodis! Vertas šimtą kartų daugiau! 

Ji ketino eiti iš parduotuvės, bet Gabrielius sulaikė ją už 
rankos. 

— Nusiraminkit! - paprašė jis, pasivėdėjęs ją į šalį. - Mes 
jūsų vyro laikrodžio neparduodame, aišku? Tiesiog užstatome. 
Grįšime jo atsiimti, kai tik išspręsime savo problemą. 

Ji papurtė galvą. 

— Nė kalbos negali būti. Turime rasti kitą išeitį. 

— Kitos išeities nėra, ir jūs tai žinote! - aiškiai pasakė jis 
pakeltu balsu. - Klausykite, laikas mus spaudžia. Turime už- 
kąsti, kad atgautume jėgas, o be pinigų nieko negalime. Palau- 
kite lauke ir leiskite man pasiderėti su tuo žmogumi. 

Alisa su kartėliu padavė jam laikrodį ir išėjo iš lombardo. 

Vos įžengus į gatvę ją apsupo prieskonių, rūkytos žuvies 
ir fermentuotų grybų aromatai, kurių prieš kelias minutes ne- 
juto. Nuo šių kvapų ją staiga supykino. Mėšlungiškas traukulys 
privertė ją pasilenkti ir iš tuščio skrandžio išvemti rūgštį su 
geltona tulžimi. Šiek tiek apsvaigo galva, ir ji atsitiesė remda- 
masi į sieną. 

Gabrielius sakė tiesą. Ji turi užkąsti. 

Pasitrynusi akis Alisa suprato, kad jos žandais rieda aša- 
ros. Ji nebejautė žemės po kojomis. Šis kvartalas ją slėgė, rodė- 
si, kad kūnas tuoj susmuks. Ji išeikvojo visas jėgas. Supjausty- 
tas riešas degė, siaubingai maudė raumenis. 

Bet, svarbiausia, ji jautėsi be galo vieniša, apimta sielvarto 
ir sutrikusi. 

Jos galvoje spragsėjo akinantys blyksniai. Epizodas su 
laikrodžiu priartino skausmingą praeitį. Ji prisiminė Polą. Pir- 
mąjį susitikimą. Susižavėjimą, kurį tada pajuto. Tą veržlią mei- 
lę - galingą jėgą, gebančią nušluoti visas baimes. 

Prisiminimai kilo į paviršių ir tryško jos galvoje tarsi ga- 
lingas geizeris. 

Priminimai apie laimingas dienas, kurios jau niekada 
negrįš. 

Aš prisimenu... 


Prieš trejus metus 


Paryžius 
2010 m. lapkritis 


Liūtis šniokščia, pila kaip iš kibiro. 

- Suk į dešinę, Seimūrai, atvykome: Šv. Tomo Akviniečio 
gatvė. 

Švytuojantys valytuvai sunkiai kovoja su smarkiu lietumi, 
prapliupusiu virš Paryžiaus. Nors guminiai ašmenys labai sten- 
giasi, priekinį stiklą kone nuolat dengia permatoma uždanga. 

Mūsų automobilis be skiriamųjų ženklų išvažiuoja iš Sen 
Žermeno bulvaro ir pasuka į siaurą gatvelę, vedančią į bažny- 
čios aikštę. 

Dangus juodas. Nuo vakar vakaro miestą skandina audra. 
Vaizdas prieš mus atrodo tarsi išsiliejęs. Bažnyčios frontonas 
slepiasi debesyse. Ornamentus ir bareljefus gaubia rūkas. Per 
liūtį galima įžiūrėti tik kampuose įspraustus akmeninius an- 
gelus. 

Seimūras apvažiuoja aikštę ir sustoja tiesiai priešais gine- 
kologijos kabineto duris. 

— Kaip manai, ar ilgai užtruksi? 

- Pažadu, ne ilgiau kaip dvidešimt minučių. Ginekologė 
elektroniniu paštu patvirtino mane priimsianti. Įspėsiu ją, kad 
skubu. 


63 


Savo telefono ekrane jis patikrina pranešimus. 

- Klausyk, netoliese yra aludė. Kol lauksiu tavęs, nusipirk- 
siu sumuštinį ir paskambinsiu į biurą, paprašysiu pasidomėti, 
kur Savinjonas ir Kriuši. 

— Gerai, atsiųsk man žinutę, jei turėsi naujienų. Iki ir dė- 
kui, kad pavėžėjai, - pasakau ir užtrenkiu dureles. 

Lyja kaip iš kibiro. Užsitempiu striukę ant galvos, kad ap- 
sisaugočiau nuo lietaus, ir bėgte nubėgu dešimt metrų, kurie 
skiria automobilį ir gydymo įstaigą. Sekretorė užtrunka beveik 
minutę, kol atidaro duris. Galiausiai patekusi į vidų pamatau ją 
bekalbančią telefonu. Ji nebyliai manęs atsiprašo ir nukreipia į 
laukiamąjį. Atidarau patalpos duris ir klesteliu į vieną iš odinių 
fotelių. 

Nuo pat ryto dėl netikėtai užklupusios bjaurios šlapimo 
takų infekcijos išgyvenu siaubingą košmarą. Neįsivaizduojama 
kankynė: skausmas pilvo apačioje, noras eiti į tualetą kas pen- 
kias minutes, nepakeliamas deginimo jausmas kiekvieną kartą 
šlapinantis ir net nerimą keliantis kraujas šlapime. 

Lyg to būtų maža, galima sakyti, kad šiandien pasitaikė tik- 
rai bloga diena. Pastarąsias dvidešimt keturias valandas mano 
komanda dirba visais frontais. Triūsiame ieškodami liudytojų, 
kad sučiuptume vieną žudiką, prieš kurį neturime rimtų įrody- 
mų ir kuris neseniai padarė dar vieną nusikaltimą: Šešioliktojoje 
apygardoje, senoviniame pastate Fezanderi gatvėje, savo namuo- 
se rasta nužudyta moteris. Jauna mokytoja žiauriai pasmaugta 
kojine. Dabar - trečia valanda po pietų. Mudu su Seimūru nusi- 
kaltimo vietoje buvome jau septintą ryto. Patys apklausėme kai- 
mynus. Nieko nevalgiau, mane pykina ir besišlapindama jaučiu 
tokį skausmą, tarsi kas pjautų skustuvo peiliuku. 

Susirandu pudrinę, kurią visuomet nešiojuosi rankinėje, 
ir žvelgdama į veidrodėlį stengiuosi bent šiek tiek apsitvarkyti 
plaukus. 

Mano galva kaip zombio, drabužiai permirkę, jaučiuosi it 
šlapias šuo. 

Giliai kvėpuoju, kad nusiraminčiau. Ne pirmą kartą ken- 
čiu tokius skausmus. Nors jie siaubingi, žinau, kad ilgai ne- 
truks: viena dozė antibiotikų ir po dienos simptomų neliks nė 
pėdsako. Buvau vaistinėje priešais savo namus, bet vaistininkas 
be recepto nieko nedavė. 

- Panelė Šėfer? 

Vyro balsas priverčia mane pakelti galvą nuo pudrinės į 
baltą palaidinę. Vietoj ginekologės stovi dailus tamsaus gymio 
vaikinas, kurio kampuotą veidą supa šviesūs banguoti plaukai 
ir puošia besijuokiančios akys. 

— Aš esu daktaras Polas Malori, - prisistato jis, pasitaisy- 
damas akinius raginiais rėmeliais. 

— Bet aš susitarusi su gydytoja Ponslė... 

— Mano kolegė atostogauja. Ji turėjo įspėti, kad aš ją pa- 
keisiu. 

Susinervinu. 

— Deja, ji to nepadarė, net priešingai: elektroniniu paštu 
patvirtino mane priimsianti. 

Išsitraukiu telefoną ir kaip įrodymą susirandu laišką. 
Skaitydama jį suprantu, kad vyras sakė tiesą: žinutę buvau per- 
skaičiusi prabėgomis, atkreipiau dėmesį tik į vizito patvirtini- 
mą, bet nemačiau pranešimo apie atostogas. 

„Po šimts.“ 

— Prašom užeiti, - pakviečia jis švelniu balsu. . 

Suglumusi dvejoju. Per gerai pažįstu vyrus, kad norėčiau 
turėti ginekologą vyrą. Man visada atrodė akivaizdu, kad mo- 
teris labiau supranta kitą moterį. Juk kalbama apie psichologi- 
ją, jautrumą, intymumą. 

Vis dar nepatikliai nuseku paskui jį į kabinetą, tvirtai pa- 
siryžusi susitikimo nevilkinti. 

- Puiku, - sakau. - Gydytojau, nevyniosiu žodžių į vatą: 
man tik reikia antibiotikų cistitui gydyti. Paprastai gydytoja 
Ponslė išrašo vieną dozę antibakterinių vaistų, kurie... 

Jis pažvelgia pakėlęs antakius ir nutraukia mano tiradą: 

- Atleiskite, bet gal neketinate pati išsirašyti recepto? Su- 

Stengiuosi suvaldyti bekylantį pyktį, bet suprantu, kad 
viskas daug kebliau, nei tikėjausi. 

- Sakau jums, man lėtinis cistitas. Nereikia jokios kitos 
diagnostikos. 

- Žinoma, panele, bet gydytojas čia esu aš. 

- Jūs teisus, aš - ne gydytoja. Bet esu farė ir darbo turiu 
iki kaklo! Todėl negaišinkite manęs su tuo kvailu tyrimu, kuris 
truks visą amžinybę! 

- Vis dėlto jį atliksime, - sako jis ir paduoda man šlapimo 
tyrimo juostelę. - Paskirsiu jums ir bakteriologinį šlapimo ty- 
rimą, jis bus atliktas mūsų laboratorijoje. 

- Ar nesupratote, ką jums sakiau? Duokite man antibioti- 
kų ir baigiam visą šitą reikalą! 

- Paklausykit, būkite protinga ir nustokite elgtis kaip nar- 
komanė! Gyvenime yra ne tik antibiotikai. 

Staiga pasijuntu pavargusi ir visiška kvailė. Pilvo apačią 
vėl nudiegia aštrus skausmas. Nuovargis, susikaupęs nuo tada, 
kai pradėjau dirbti Kriminalinėje brigadoje, išsiveržia lyg lava 
iš ugnikalnio. Per daug bemiegių naktų, per daug smurto ir 
siaubo, per daug šmėklų, kurių neįmanoma pagauti. 

Jaučiuosi išsekusi, išsunkta. Man reikia saulės, karštos 
vonios, naujos šukuosenos, daugiau moteriškesnių drabužių ir 
dviejų savaičių atostogų toli nuo Paryžiaus. Toli nuo savęs. 

Žiūriu į tą elegantišką, pasitempusį, linksmą vyrą. Gražus, 
nepavargęs veidas, maloni šypsena, žavinga nepasitenkinimo 

grimasa. Neįtikėtinos šviesios garbanos mane dar labiau suer- 
zina. Net raukšlelės aplink jo akis patrauklios. O aš jaučiuosi 
negraži ir paika. Juokinga kvailė, kalbanti su juo apie savo šla- 
pimo pūslės problemas. 

— Beje, ar geriate užtektinai vandens? - vėl prabyla jis. - 
Žinojote, kad pusę pūslės uždegimų galima išgydyti tiesiog per 
dieną išgeriant po du litrus vandens? 

Aš jo nebeklausau. Tai mano stiprioji pusė: neviltis nieka- 
da netrunka ilgai. Galvoje vienas po kito bėga vaizdai. Moters 
Klaros Maturen, žiauriai pasmaugtos nailonine kojine, lavonas 
nusikaltimo vietoje šįryt. Paklaikusios akys, veide sustingusi 
baimė. Neturiu teisės gaišti laiko. Neturiu teisės leistis atitrau- 
kiama nuo darbų. Privalau užspeisti į kampą žudiką, kol jis vėl 
ko nors nenužudė. 

— O gal norite išbandyti fitoterapiją? - paklausia šviesia- 
plaukis gražuolis. - Žinote, kad augalai gali būti labai naudin- 
gi, ypač spanguolių sultys? 

Staiga netikėtai prieinu prie jo darbo stalo ir iš receptų 
knygelės išplėšiu vieną tuščią lapelį. 

- Jūs buvote teisus, išsirašysiu receptą pati! 

Apstulbęs jis nė piršto nepajudina, kad man sutrukdytų. 

Aš apsisuku ir išeinu trinktelėdama durimis. 


* 


Paryžius, Dešimtoji apygarda 
Po mėnesio 
2010 m. gruodis 


Septinta valanda ryto. 


„Audi“ skrodžia tamsą, kol pasiekia Pulkininko Fabjeno 
aikštę. Miesto žiburiai atsispindi įspūdingame betono ir stiklo 

pastate, kuriame įsikūrusi komunistų partijos būstinė. Vis- 
ką kausto baisus šaltis. Atsuku šildymą iki galo ir įvažiuoju į 
žiedinę sankryžą, kad patekčiau į Luji Blano gatvę. Kirsdama 
Sen Marteno kanalą įsijungiu radiją. 


- „France Info“, dabar yra septinta valanda 
ryto, prie mikrofono Bernaras Tomasonas. 

- Labas rytas, Floransa, sveiki visi. Iki Kalėdų 
liko vos viena diena, bet blogi orai šiandien gali tapti 
pagrindine dienos tema. Prancūzijos meteorologijos 
tarnyba neseniai išplatino oranžinį įspėjimą apie 
smarkų snygį, kuris užklups Paryžių gerokai įdieno- 
jus. Sniegas smarkiai sutrikdys eismą II de Franse... 


Prakeiktos Kūčios. Prakeiktos šeimyninės pareigos. Lai- 
mei, Kalėdos būna tik kartą per metus. Bet man ir to vieno 
karto per daug. 

Šią ankstyvą valandą Paryžiuje pranašaujamos pūgos kol 
kas nematyti, tačiau tokia ramybė truks neilgai. Pasinaudo- 
ju netrukdomu eismo srautu, kaip viesulas pralekiu pro Rytų 
stotį ir privažiuoju Madžentos bulvarą, visu greičiu kirsdama 
Dešimtąją apygardą iš šiaurės į pietus. 

Nekenčiu savo motinos, nekenčiu sesers, nekenčiu bro- 
lio. Man bjaurūs tie metiniai susiėjimai, visada virstantys 
košmaru. Berenisė, mano jaunesnioji sesuo, gyvena Londo- 
ne, kur turi meno galeriją Naujojo Bondo gatvėje. Vyresnėlis 
Fabrisas dirba finansų srityje Singapūre. Kiekvienais metais 
jie su savo sutuoktiniais ir vaikais porai dienų apsistoja mūsų 
motinos viloje netoli Bordo, praleidžia ten Kalėdas, o paskui 
skrenda į egzotiškas ir saulėtas šalis: Maldyvus, Mauricijaus 
salą, Karibus. 

— <...> „Bison Futė“ primygtinai rekomenduo- 
ja vengti kelionių automobiliu Paryžiaus regione 
bei kaimyniniuose departamentuose į vakarus nuo 
Paryžiaus. Šių rekomendacijų, atrodo, Kalėdų išva- 
karėse bus sunku laikytis. Prefektūra taip pat skelbia 
pavojų, nerimaudama, kad vakarėjant, kai termpera- 
tūra nukris žemiau nulio, sniegas nepasidengtų ledu. 


Reomiūro, paskui - Bobūro gatvė: kertu Marė rajoną iš 
vakarų ir privažiuoju Rotušės aikštę, skendinčią lempučių jū- 
roje. Toliau tamsoje šviečia Dievo Motinos katedros dviejų 
masyvių bokštų ir smailės siluetai. 

Kasmet per tas dvi dienas vyksta tas pats vaidinimas su 
nežymiais pokyčiais: motina giria Berenisės ir Fabriso sėkmę, 
jų gyvenimo būdą, karjerą. Ji žavisi jų vaikais, didžiuojasi 
geru jų išsilavinimu ir sėkme mokykloje. Pokalbiai visada 
vyksta tomis pačiomis temomis: imigracija, įkyrėję mokes- 
čiai, french bashing. 

Jai, jiems aš neegzistuoju. Nesu viena iš jų. Aš panašesnė 
į padaužą berniūkštį, stokojanti elegancijos ir gerų manierų. 
Nevykėlė valstybės tarnautoja. Esu savo tėvo dukra. 


- Gali sutrikti ir kai kurių metro bei RER trau- 
kinių linijų eismas. Panaši sumaištis ir ore. Pary- 
žiaus oro uostuose numatoma juoda diena, tūkstan- 
čiai keleivių gali nesulaukti savo skrydžių. 

Tačiau gausaus sniego turėtų išvengti Ronos slėnis ir 
Viduržemio jūros pakrantės. Bordo, Tulūzoje ir Marselyje 
temperatūra svyruos tarp 15 ir 18 *C. O Nicoje ir Anti- 
buose galėsite pietauti terasoje ir mėgautis 20 *C šiluma. 


* Prancūzų juodinimas. (Angl.) 

Iki gyvo kaulo įgriso būti teisiamai tų mulkių. Nusibo- 
do nuspėjamos ir per dienų dienas besikartojančios jų pasta- 
bos: „Vis dar neturi vaikino?“, „Neatrodo, kad greitai pasto- 
si...“, „Kodėl vilki tuos bulvių maišus?“, „Kodėl tebegyveni kaip 
paauglė?“ Skersai gerklę stovi jų vegetariški patiekalai figūrai 
ir gerai savijautai palaikyti: grūdai, kurie labiau tinka paukš- 
čiams, šlykščios balandų sėklos, sojų varškė, trinti kalafiorai. 

Pasuku į Kuteleri gatvę ir per Dievo Motinos tiltą perva- 
žiuoju iš vienos krantinės į kitą. Ši vieta gniaužia kvapą: kairėje 
matyti istorinės „Hėtel-Dieu“ ligoninės pastatai, o pažvelgus į 
dešinę atsiveria Konsjeržeri fasadas ir Laikrodžio bokšto stogo 
vaizdas. 

Kaskart grįždama į šeimos namus jaučiuosi taip, tarsi 
persikelčiau trisdešimt metų atgal: atgyja vaikystės žaizdos ir 
paauglystės lūžiai, iš atminties išnyra brolžudiški konfliktai, 
absoliučios vienatvės jausmas. 

Kiekvienais metais pasižadu sau, kad tai paskutinis kar- 
tas, bet kaskart vis neriu į tą patį vandenį. Ir pati gerai nežinau 
kodėl. Viena mano pusė ragina pagaliau visam laikui nutraukti 
ryšius, o kita pusė trokšta išvysti jų ištįsusius veidus tą dieną, 
kai aš atvyksiu pasipuošusi kaip princesė su visais atžvilgiais 
tobulu vaikinu. 

Kairysis krantas. Važiuoju palei krantinę, paskui pasuku 
į kairę, į Šventųjų Tėvų gatvę. Sulėtinu greitį, įjungiu avarinius 
žibintus ir sustoju prie Lilio gatvės kampo. Uždarau automobi- 
lio dureles, užsimaunu oranžinį raištį ir spaudžiu telefonspy- 
nės mygtuką prie gražaus pastato, regis, neseniai pertinkuoto, 
durų. 

Trisdešimt sekundžių laikau nykščiu nuspaudusi mygtu- 
ką. Dar savaitės pradžioje į galvą atėjo viena idėja ir, norėdama 
ją įgyvendinti, turėjau kai kuo pasidomėti. Žinau, kad darau 


70 


kvailystę, bet to žinojimo nepakanka atgrasyti mane nuo šios 
užmačios. 

— Klausau, kas čia? - atsiliepia apsimiegojęs balsas. 

— Polas Malori? Kriminalinė policija, prašau atidaryti duris. 

— A, bet... 

— Policija, pone, įleiskit! 

Atšoka viena iš sunkių durų sąvarų. Atsisakau lifto, gal- 
votrūkčiais užlekiu laiptais iki ketvirto aukšto ir pabeldžiu į 
duris. 

- Einu, einu! 

Duris atidaręs vyras tikrai yra mano ginekologas, bet šįryt 
jis atrodo nekaip: apsivilkęs tik trumpikėmis ir senais marški- 
nėliais, šviesios garbanos pasišiaušusios, veide atsispindi nuos- 
taba, nuovargis ir nerimas. 

- Ei, aš jus pažįstu, jūs esate... 

- Kapitonė Šėfer, Kriminalinė brigada. Pone Malori, pra- 
nešu, kad jūs esate sulaikomas nuo dabar, gruodžio 24 dienos, 
ketvirtadienio, septintos valandos iki šešioliktos valandos. Tu- 
rite teisę... 

-— Atleiskite, bet tikriausiai įsivėlė klaida! Dėl kokios prie- 
žasties? 

- Klastojimas ir klastočių naudojimas. 

— Ar tai pokštas? 

— Neverskite manęs kviestis kolegų, pone Malori. 

— Ar galiu bent užsimauti kelnes ir apsivilkti marškinius? 

— Gerai, tik ilgai netrukite. Ir užsimeskite storą striukę, 
mūsų patalpose sugedusi šildymo sistema. 

Kol jis ruošiasi, užmetu akį į vidų. Osmano laikų butas 
perdarytas į šviesiai dekoruotą studiją. Išverstos kelios sienos, 
nubalintas vengriškas parketas, bet palikti du marmuriniai ži- 
diniai ir lipdiniai. 


Už durų pastebiu į paklodę susisupusią rusvaplaukę mer- 
giną, plačiomis akimis žvelgiančią į mane. Laukimas užsitęsia. 

— Paskubėkit, Malori! - sušunku belsdama į duris. - Kel- 
nėms užsimauti dešimties minučių nereikia! 

Gydytojas iš vonios išeina išsipustęs. Nekyla abejonių, 
kad jis atgavo išdidumą ir demonstratyviai pasirodo su tvido 
švarku, Velso princo stiliaus kelnėmis, gabardino lietpalčiu ir 
išblizgintais batais. Keliais žodžiais nuramina savo raudon- 
plaukę ir nuseka laiptais paskui mane. 

- Kur jūsų kolegos? - klausia jis, kai išeiname į gatvę. 

- Aš viena. Neketinau mobilizuoti nacionalinės žandar- 
merijos, kad ištraukčiau jus iš lovos... 

— Bet tai ne policijos automobilis, tiesa? 

- Čia nepažymėtas automobilis. Baikite šnekėti ir lipkite 
į vidų. 

Jis dvejoja, bet galiausiai atsisėda šalia manęs. 

Užvedu automobilį, ir mes pajudame tylėdami, dienai 
brėkštant. Kai pravažiuojame Šeštąją apygardą ir Monparnasą, 
Polas ryžtasi paklausti: 

- Ką gi, o dabar rimtai atsakykite, ką reiškia šis cirkas? 
Gerai žinote, kad praėjusį mėnesį galėjau pateikti skundą prieš 
jus už recepto vagystę! Dėkokite mano kolegei: tai ji mane su- 
laikė, radusi daugybę jus pateisinančių aplinkybių. Tiesą sa- 
kant, ji net pavartojo žodį „trenkta“. 

— Aš irgi jumis pasidomėjau, pone Malori, - sakau jam 
traukdama iš kišenės dokumentų fotokopijas. 

Jis atlenkia pluoštą lapų ir susiraukęs pradeda skaityti. 

— Kas čia? 

- Įrodymai, kad suklastojote dviejų maliečių, neturinčių 
dokumentų, apgyvendinimo pažymas, kad jos galėtų kreiptis 
dėl leidimo gyventi. 

Jis nė nemėgina neigti. 

- Ir ką? Ar solidarumas ir žmogiškumas yra nusikaltimas? 

- Teisiškai tai vadinama „klastojimu ir klastočių naudoji- 
mu“. Už tai baudžiama laisvės atėmimu iki trejų metų ir 45 000 
eurų bauda. 

— Maniau, kalėjimai sausakimši. Ir nuo kada Kriminalinė 
brigada užsiima tokio pobūdžio bylomis? 

Esame netoli Monružo. Aš kertu Maršalų bulvarus, pava- 
žiuoju žiedinio kelio atkarpa ir A6 keliu patenku į Akvitaniją - 
jungiantį Paryžių su Bordo. 

Pamatęs Visu sankryžą, Polas kaip reikiant sunerimsta. 

— Kurgi jūs mane vežate? 

- Į Bordo. Esu tikra, kad mėgstate vyną... 

- Jūs juokaujate? 

- Praleisime Kūčias pas mano motiną. Pamatysite, būsite 
priimtas išskėstomis rankomis. 

Jis apsisuka, pažiūri, ar mūsų niekas neseka, bando pajuo- 
kauti, kad nusiramintų: 

- Supratau: automobilyje yra kamera. Ar čia laida apie po- 
licininkų automobilyje įrengtą slaptą kamerą? 

Nepaleisdama iš rankų vairo, per kelias minutes ryžtingai 
pasiūlau jam sandorį: aš pamiršiu suklastotas apgyvendinimo 
pažymas, o jis mainais per Kūčias apsimes mano sužadėtiniu. 

Jis kurį laiką tyli ir nenuleidžia nuo manęs akių. Iš pra- 

— O Dieve, blogiausia, kad jūs nejuokaujate, ar ne? Jūs iš 
tiesų įviliojote mane į spąstus, nes neturite drąsos prisipažinti 
šeimai savo gyvenimo pasirinkimo. Čia tai bent! Jums reikia ne 
ginekologo, o psichoanalitiko. 

Aš pakeliu smūgį ir po kelių minučių tylos nusileidžiu 
ant žemės. Jis, žinoma, teisus. Esu paprasčiausia bailė. Ir ko iš 
tiesų tikėjausi? Kad jam bus labai linksma dalyvauti mano ne- 
dideliame spektaklyje? Staiga pasijuntu kvailių karaliene. Čia 


73 


mano jėga ir mano silpnumas: klausytis savo intuicijos labiau 
nei proto balso. Ši savybė, padėjusi išnarplioti kelias sudėtin- 
gas bylas, leido man patekti į Kriminalinių nusikaltimų tyrimo 
tarnybą sulaukus trisdešimt ketverių. Tačiau kartais nuojauta 
mane paveda ir atima sveiką protą. Mintis pristatyti šį vyrą 
savo artimiesiems dabar atrodo absurdiška ir netinkama. 

Degdama iš gėdos, pasiduodu: 

- Jūsų tiesa. Aš... aš labai atsiprašau. Apsisuksiu ir parve- 
šiu jus namo. 

- Pirmiausia sustokite artimiausioje degalinėje. Jūsų ba- 
kas beveik tuščias. 


* 


Prisipilu pilną baką. Mano pirštai limpa, o nuo benzino 
garų svaigsta galva. Grįžusi į automobilį keleivio sėdynėje Polo 
Malori neberandu. Pakeliu galvą ir pro langelį pamatau jį res- 
torane, mojanti man ir kviečiantį ateiti. 

- Užsakiau jums arbatos, - sako jis ir pasiūlo prisėsti. 

- Nepataikėte, aš geriu tik kavą. 

- Būtų buvę pernelyg paprasta, - nusišypso jis ir atsistojęs 
nueina prie automato atnešti man gėrimo. 

Šis vyras kažkuo mane glumina: savo flegmatiškumu, an- 
glišku džentelmeniškumu, noru bet kokiomis aplinkybėmis iš- 
laikyti tam tikrą klasę. 

Jis grįžta už poros minučių ir padeda prieš mane puodelį 
kavos su rageliu, įvyniotu į popierinę servetėlę. 

- Gal jie ir neprilygsta Pjero Ermė" rageliams, bet nėra to- 
kie prasti, kaip gali pasirodyti iš išvaizdos, - patikina jis, ban- 
dydamas sumažinti įtampą. 


* Pierre Hermė - garsus prancūzų konditeris. (Vert. past.) 

Norėdamas pagrįsti savo žodžius, paragauja skanėsto, dis- 
kretiškai stengdamasis nuslopinti žiovulį. 

— Kai pagalvoji, kad ištraukėte mane iš lovos septintą ryto! 
Dar ilgai galėjau pūsti į akį! 

- Sakiau, kad parvešiu atgal. Dar spėsite grįžti į lovą pas 
savo brangiausiąją. 

Jis gurkšteli arbatos ir klausia: 

- Prisipažinsiu, aš jūsų nesuprantu: kodėl norite praleisti 
Kalėdas su žmonėmis, kurie jums aiškiai daro daugiau blogo 
negu gero“ 

— Pamirškite, Malori. Kaip ir sakėte, jūs nesate psicho- 
logas. 

— O ką apie tai mano jūsų tėvas? 

Aš atremiu klausimą. 

— Mano tėvas jau seniai mirė. 

- Liaukitės paistyti nebūtus dalykus! - sušunka jis, duo- 
damas man savo išmanųjį telefoną. 

Pažvelgiu į ekraną, jau žinodama, ką ten išvysiu. Kol py- 
liau degalus, Malori prisijungė prie interneto. Nenustembu, 
kad naršydamas jis rado kelių mėnesių senumo naujienas apie 
mano tėvą užklupusius nemalonumus. 


Buvęs „superinis“ policininkas 

dvejiems metams pasiųstas 

už grotų 

Prieš trejus metus jo sulaikymas sudrebino Lilio 
policiją. Apygardos komisarą Aleną Šėferį ankstų 2007 
m. rugsėjo 2 d. rytą jo namuose sulaikė Generalinės 
inspekcijos atstovai, pateikę kaltinimus dėl netinkamo 
darbo ir neleistinų ryšių. 

Po kelis mėnesius trukusio tyrimo policijos prie- 
žiūros tarnyba atskleidė didelio masto korupcijos ir 
grobstymo sistemą, kurią šiaurinėje Prancūzijos dalyje 
sukūrė šis aukšto rango pareigūnas. 

Jau seniai policininku dirbantis ir kolegų itin ver- 
tinamas Alenas Šėferis prisipažino tarnybos metu per- 
žengęs „neleistiną ribą“ ir palaikęs draugiškus santy- 
kius su keliais žinomais organizuoto nusikalstamumo 
atstovais. Tai paskatino jį pavogti kokaino ir kanapių 
prieš juos užplombuojant ir jais atsilyginti informato- 
riams. 

Vakar Lilio baudžiamasis teismas buvusį policinin- 
ką pripažino kaltu dėl „pasyvios korupcijos“, „bendra- 
darbiavimo su nusikaltėliais“, „prekybos narkotikais“ ir 
„profesinio konfidencialumo pažeidimo“ <...> 


Mano akys sudrėksta, ir aš greitai nusisuku nuo ekrano. 
Gėdingus tėvo poelgius žinau kaip savo penkis pirštus. 

- O jūs mėgstate visur kišti nosį! 

- Ir tai sakote jūs? Atleiskite, bet juokiasi puodas, kad ka- 
tilas juodas... 

— Mano tėvas sėdi kalėjime, na ir kas? 

— Tai gal per Kalėdas turėtumėte jį aplankyti, ką? 

- Žiūrėkite savo reikalų! 

Jis atkaklus. 

- Ar galiu paklausti, kur jis įkalintas? 

— Ko jums, po velnių, parūpo? 

- Lilyje? 

- Ne, Liuine, šalia Provanso Ekso. Ten gyvena trečioji jo 
žmona. 

— Kodėl nevažiuojate jo aplankyti? 

Aš atsidūstu ir pakeliu balsą: 

— Todėl, kad su juo nebekalbu. Tai jis mane įkvėpė pasi- 
rinkti šią profesiją. Jis buvo man pavyzdys, vienintelis žmogus, 
kuriuo pasitikėjau, ir jis tą pasitikėjimą išdavė. Melavo visiems. 
Nieku gyvu jam už tai neatleisiu. 

- Jūsų tėvas nieko nenužudė. 

- Jūs negalite suprasti. 

Apimta pykčio pašoku, pasiryžusi ištrūkti iš spąstų, į ku- 
riuos pati save įviliojau. Jis mane sulaiko už rankos. 

— Norite, kad jus palydėčiau? 

— Klausykite, Polai, jūs labai malonus, labai mandagus ir 
elgiatės tarsi Dalai Lamos mokinys, bet mudu vienas kito nepa- 
Žįstame. Bjauriai su jumis pasielgiau ir dėl to atsiprašau. Bet tą 
dieną, kai panorėsiu susitikti su tėvu, apsieisiu be jūsų, gerai? 

— Kaip norite. Vis dėlto Kalėdos - švenčių laikotarpis... 
Gal kaip tik dabar geriausias laikas? 

- Jūs man įkyrėjote. Mes gyvename ne kokioje pasakoje. 

Jis šypteli. Žodžiai išsprūsta tarsi prieš mano valią: 

— Net jei norėčiau, negalėčiau. Į kalėjimo pasikalbėjimų 
kambarį negalima įsiveržti kaip niekur nieko. Reikia leidimo, 
reikia... 

Jis atremia mano argumentą. 

— Jūs esate farė. Galite sutvarkyti tai telefonu. 

Galiausiai priimu jo žaidimo taisykles ir nusprendžiu jį 
išbandyti. 

— Pakalbėkime rimtai, iki Provanso Ekso - septynios va- 
landos kelio automobiliu. Į Paryžių atkeliauja sniegas, todėl į 
sostinę grįžti negalėsime. 

— Nagi, pabandykim! - siūlo jis. - Vairuosiu aš. 

Mano krūtinėje užsidega ugnis. Sutrikusi kelias sekundes 
dvejoju. Noriu pasiduoti šiai kvailai idėjai, bet nesu tikra dėl savo 

motyvacijos. Ar mane labiau skatina noras pamatyti savo tėvą, ar 
perspektyva praleisti kelias valandas su nepažįstamuoju, kuris, 
akivaizdu, neteis manęs, kad ir ką pasakyčiau ar padaryčiau? 
Ieškau jo akių, ir man patinka tai, ką jose matau. 
Metu raktelius, ir Polas pagauna juos ore. 


* 


Evri, Oseras, Bonas, Lionas, Valansas, Avinjonas... 

Tęsiame mūsų siurrealistinę kelionę Saulės greitkeliu. Pir- 
mą kartą po ilgo laiko būdama šalia vyro esu neįtari. Leidžiu 
jam veikti; leidžiuosi nešama. Mudu klausomės iš radijo sklin- 
dančių dainų ir kramsnojame sausainius. Aplinkui pilna trupi- 
nių ir saulės. Tarsi atostogų Provanse, prie Viduržemio jūros, 
nuojauta. Laisvės nuojauta. 

Viskas, ko man labiausiai reikia. 


* 


13 valandą 30 minučių Polas išleidžia mane prie Liuino 
kalėjimo durų. Visą kelionės laiką stengiausi negalvoti apie 
akistatą su tėvu. Stovėdama priešais asketišką fasadą su stebė- 
jimo kameromis, nebegaliu pasukti atgal. 

Išeinu po pusvalandžio verkdama, bet pajutusi palengvėji- 
mą. Pamačiusi tėvą. Pakalbėjusi su juo. Pasėjusi susitaikymo, ku- 
ris dabar nebeatrodo neįmanomas, sėklą. Šis pirmasis žingsnis, be 
jokios abejonės, buvo geriausias dalykas, kokį padariau per pasta- 
ruosius metus. Ir už tai esu skolinga vyrui, kurį vos pažįstu. Žmo- 
gui, kuris manyje įžvelgė kažką daugiau, nei norėjau parodyti. 

„Nežinau, ką jūs slepiate, pone Malori, ar esate pakvaišęs 
kaip ir aš, ar tiesiog kitoks nei visi kiti vyras, bet ačiū jums.“ 

Atsikračiusi naštos grįžtu į automobilį. 


* 

Polas man šypsosi. 

— Ar minėjau, kad mano močiutė turi namą Amalfio pa- 
krantėje? Ar teko lankytis Italijoje per Kalėdas? 

Kai atsimerkiu, mes jau kertame Italijos sieną. Dabar 
esame San Reme, saulė žeria paskutinius spindulius. Toli nuo 
Paryžiaus, nuo Bordo, nuo lietaus ir komisariato. 

Jaučiu į mane įbestą žvilgsnį. Atrodo, tarsi seniai jį pa- 
žinočiau. Nesuprantu, kaip tarp mūsų galėjo taip greitai užsi- 
megzti toks intymus ryšys. 

Gyvenime pasitaiko retų akimirkų, kai atsiveria durys ir 
gaunate dovanų susitikimą, kurio nebesitikėjote. Susitikimą su 
žmogumi, kuris tave priima tokį, koks esi, priima visą, atspė- 
ja ir pripažįsta tavo prieštaravimus, baimes, apmaudą, pyktį, 
juodo purvo srautą tavo galvoje. Ir nuramina. Žmogumi, kuris 
atkiša tau veidrodį, ir tu nebebijai žiūrėti į save. 


* 


Užtenka vienos akimirkos. Vieno žvilgsnio. Vieno susi- 
tikimo. Kad gyvenimas apsiverstų aukštyn kojom. Tinkamo 
žmogaus, tinkamo momento. Likimo užgaidos. 

Mudu praleidome Kūčias viename Romos viešbučių. 

Kitą dieną leidomės palei Amalfio pakrantę, važiavome 
Drakono slėniu iki kabančiųjų Ravelo sodų. 

Po penkių mėnesių susituokėme. 

Gegužę sužinojau, kad laukiuosi. 


* 


Gyvenime pasitaiko retų akimirkų, kai atsiveria durys 
ir tavo gyvenimą užlieja šviesa. Retų akimirkų, kai kažkas 
tavyje atblokuojama. Skrieji nesvarumo sąlygomis, leki au- 
tostrada, kur greičio nematuoja jokie radarai. Pasirinkimai 

tampa aiškūs, klausimus pakeičia atsakymai, baimė užleidžia 
vietą meilei. | 

Reikia pažinti šias akimirkas. 

Jos dažniausiai būna trumpos. 

7 
Veidu į žemę 


Visada galime daugiau, nei manėme 
galintys. 
Joseph KEssEL 


Kinų kvartalas 
Šiandien 
10 val. 20 min. 


Minios klegesys. Šleikštulį keliantis džiovintos žuvies 
kvapas. Metalinių vartų girgždėjimas. 

Gabrielius išėjo iš lombardininko ir žengė kelis žingsnius 
Moto gatve. Pamačiusi jį, Alisa akies mirksniu išniro iš prisi- 
minimų. 

— Kaip jaučiatės? - paklausė jis, nuspėdamas jos susijau- 
dinimą. 

— Gerai, - patikino ji. - O kaip mano vyro laikrodis? 

— Gavau už jį 1600 dolerių, - pasakė jis, išdidžiai rodyda- 
mas pluoštą banknotų. - Ir pažadu, kad labai greitai jį atsiim- 
sime. O dabar, manau, mudu nusipelnėme pusryčių. 

Ji linktelėjo, ir jie iš kinų kvartalo nuskubėjo į svetinges- 
nius Bauerio šaligatvius. Patraukė aveniu šiaurės kryptimi, ei- 
dami saulėtąja pagrindinės gatvės puse. 

Dar ne taip seniai ši Manhatano dalis garsėjo nusikalsta- 
mumu, čia telkėsi narkomanai, prostitutės ir benamiai. Dabar 

ji tapo malonia, elegantiška ir madinga vieta. Gatvė buvo švie- 
si ir erdvi, su įvairia architektūra ir spalvingomis vitrinomis. 
Tarp smiltakmenio pastatų, mažų parduotuvėlių ir restoranų 
išsiskyrė paslaptingas Naujojo muziejaus siluetas. Septyni jo 
aukštai priminė batų dėžes, pavojingai sukrautas vieną ant ki- 
tos. Ryškios linijos ir fasado spalva - visiškai balta su sidabri- 
niais lynais - nederėjo prie Žemutinio Ist Saido aplinkos. 

Alisa ir Gabrielius pravėrė „Peppermill Coffee Shop - 
pirmosios kelyje pasitaikiusios kavinės - duris. 

Atsisėdo vienas priešais kitą ant odinių kreminės spalvos 
krėslų nuošalesnėje vietoje. Baltomis plytelėmis išklotos siėnos, 
lipdiniai, didelis vitrininis langas, storos ąžuolinės grindys - 
jauki ir kartu rafinuota vieta buvo šilta ir visiškai nepanaši į 
šurmuliuojantį kinų kvartalą. Pro didelį stiklą į salę skverbėsi 
graži rudeninė saulė, ir nuo jos spindulių už prekystalio žėrėjo 
espreso kavos aparatai. 

Kiekvieno stalo viduryje, specialiai padarytoje išpjovoje, 
buvo įrengti planšetiniai kompiuteriai, kur klientai galėjo per- 
žiūrėti meniu, panaršyti internete ar paskaityti laikraščius ir 
žurnalus. 

Alisa akimis perbėgo meniu. Iš alkio pilvas net gurgė. Ji 
užsisakė kapučino ir riestainį su lašiša; Gabrielius pasirinko la- 
tės kavą ir „Monte-Cristo sumuštinį. 

Liemene, kaklaraiščiu ir kaubojiška skrybėle pasipuošęs 
baristas įgudusiais judesiais greitai juos aptarnavo. 

Jie puolė prie užkandžių ir kone vienu mauku išgėrė visą 
kavą. Alisa keliais kąsniais suvalgė savo nedidelę duonos ban- 
delę su lašiša, šviežiu padažu, svogūnais ir krapais. Atgavusi 
jėgas užsimerkė ir leidosi nuraminama senų bliuzo melodijų, 
sklindančių iš lakuoto medinio radijo imtuvo. Pamėgino apie 
nieką negalvoti ir, kaip sakydavo jos motina, „nukreipti neuro- 
nus tinkama linkme“. 

— Mes tikrai kažką praleidome, - pasakė Gabrielius, nury- 
damas paskutinius sumuštinio trupinius. 

Jis iš tolo pamojo barmenui, norėdamas pakartoti užsa- 
kymą. Alisa atsimerkė ir pasekė savo kompaniono pavyzdžiu. 

— Turime viską pradėti nuo nulio. Sudaryti pėdsakų sąra- 
šą ir pabandyti juo pasinaudoti: „Grinvičo“ viešbučio telefono 
numeris, ant jūsų rankos išpjaustytų skaičių seka... 

Staiga ji nutraukė savo kalbą. Neįtikėtinai vešlių plaukų 
padavėjas susiraukė, ant jos palaidinės išvydęs kraujo dėmes. Ji 
diskretiškai užsitraukė striukės užtrauktuką. 

— Manau, reikėtų pasidalinti pinigus, - pasiūlė Gabrielius, 
išsitraukdamas iš kišenės 1600 dolerių, kuriuos gavo iš kino. - 
Nereikia visų kiaušinių laikyti vienoje pintinėje. 

Jis padėjo priešais Alisą aštuonis banknotus po šimtą do- 
lerių. Jaunoji moteris juos pasiėmė ir įsikišo į džinsų kišenėlę. 
Ir tada pajuto, kad kišenėje yra nedidelis perlenktas kartoninis 
lapelis. Ji suraukė antakius, ištraukė jį ir atlenkusi padėjo ant 
stalo. 

- Žiūrėkit! 

Tai buvo bilieto šaknelė, kokios duodamos didžiųjų res- 
toranų rūbinėje ar viešbučių bagažo saugyklose. Gabrielius 
palinko į priekį: numeris 127. Vos matomas vandens ženklas - 
persipynusios raidės G ir H. 

— „Grinvičo“ viešbutis! - sušuko abu vienu balsu. 

Akimirksniu nevilties neliko nė pėdsako. 

— Keliaujam ten! - pasiūlė moteris. 

— Bet aš nė nepradėjau savo bulvyčių! 

— Prisikimšite vėliau, Keinai! 

Alisa jau ieškojo planšetėje viešbučio adreso, o Gabrielius 
nuėjo prie baro apmokėti sąskaitos. 

— Grinvičo ir Nort Mūro gatvių sankryžoje, - pranešė ji 
jam grįžus. 

Ji pagriebė nuo stalo peilį ir slapta įsikišo į striukės kiše- 
nę; jis per petį persimetė švarką. 
Ir jie išėjo iš kavinės vienodu tempu. 


* 


Honda sustojo už dviem eilėmis stovinčių taksi automo- 
bilių. Pačioje Traibekos širdyje įsikūręs „Grinvičo“ viešbutis 
buvo aukštas pastatas iš plytų ir stiklo, iškilęs už kelių metrų 
nuo Hadsono krantų. 

- Netoliese, Čeimberso gatvėje, yra stovėjimo aikštelė, - 
pasakė Gabrielius, rodydamas į kelio ženklą. - Pastatysiu au- 
tomobilį ir... 

- Jokiu būdu, - nutraukė jį Alisa. - Aš einu viena, o jūs, 
neišjungęs variklio, laukiate manęs prie durų, jei viskas pasi- 
suktų į bloga. 

— O ką daryti, jei negrįšite penkiolika minučių? Kviesti 
policiją? 

— Aš ir esu policija! - atkirto ji ir išlipo iš automobilio. 

Durininkas, matydamas ją ateinančią, su šypsena atidarė 
duris. Alisa padėkojo linktelėdama galvą ir pateko į vestibiulį. 

Ji ėjo nepretenzingai prabangiu vestibiuliu, už kurio tęsėsi 
subtiliai apšviestas elegancija dvelkiantis salonas su bibliote- 
ka. Česterfildo laikų sofa ir medžiaginiai foteliai buvo išdėstyti 
aplink didelį židinį, kuriame liepsnojo dvi didžiulės pliauskos. 
Tolėliau įrengta stiklinė pertvara leido numanyti, kad už jos 
slepiasi gėlėse paskendęs vidinis kiemelis, primenantis Italiją. 

- Laba diena, ponia, kuo galėčiau padėti? - paklausė 
mergina, savo išvaizda prisiderinusi prie madingo eklektiško 
dekoro: akiniai storais raginiais rėmeliais, klostuotas sijonas, 
geometriniais raštais išmarginta palaidinė, iškarpyti ir papūsti 
kaštoniniai kirpčiukai. 

— Noriu atsiimti bagažą, - pranešė Alisa ir padavė jai sau- 
gojimo kameros bilietą. 

- Žinoma. Prašome palaukti. 

Ji padavė bilietą savo kolegai, ir tas, dingęs nedidelėje gre- 
timoje salėje, už pusės minutės pasirodė nešinas odiniu juodos 
spalvos portfeliu, ant kurio rankenos kabojo lipni apyrankė su 
numeriu 127. 

— Štai, ponia. 

„Per gerai, kad būtų tiesa“, - galvojo Alisa imdama portfelį. 

Ji nusprendė išbandyti laimę. 

— Norėčiau sužinoti žmogaus, palikusio šį lagaminėlį sau- 
gykloje, pavardę. 

Mergina už prekystalio susiraukė. 

— Maniau, ponia, kad tai jūs, nes kitaip jokiu būdu nebū- 
čiau jums jo atidavusi. Jei taip nėra, prašyčiau grąžinti... 

— Niujorko policija, detektyvė Šėfer! - nesutrikusi išpyš- 
kino Alisa. - Šiuo metu tiriu... 

- Jūsų prancūziškas akcentas pernelyg ryškus, kad būtu- 
mėte Niujorko policininkė, - pertraukė ją darbuotoja. - Pra- 
šom parodyti savo pažymėjimą. 

— Kliento pavardė! - pareikalavo Alisa pakeltu balsu. 

— Gana, kviečiu vadovybę! 

Supratusi, kad dvikovą pralaimėjo, Alisa atsitraukė. Su- 
spaudusi rankoje lagamino rankeną tekina nuskubėjo durų 
link ir sėkmingai praėjo durininko užtvarą. 

Jai žengiant ant šaligatvio staiga įsijungė pavojų skelbian- 
tis signalas. Pasigirdus šimto decibelų garsumu kaukiančiai si- 
renai, į Alisą nukrypo visų praeivių akys. 

Ir tada jaunoji moteris puolė į paniką, supratusi, kad 
triukšmas sklinda ne iš viešbučio, kaip iš pradžių manė, o iš... 
lagaminėlio. 

Ji nubėgo kelis metrus šaligatviu, akimis ieškodama Gab- 
rieliaus ir automobilio. Ketino pereiti gatvę, bet pajuto elektros 
smūgį. 

Apsvaigusi ir dusdama paleido portfelį iš rankų ir išsitiesė 
ant asfalto. 

Antra dalis 


Skausmingi 
prisiminimai 


8 
Skausmingi prisiminimai 


Vis dėlto mūsų skausmas - 

Ne tai, ką pavagia metai, 

Bet tai, ką jie palieka išeidami. 
William WoRDSWORTH 


Sirena dar kurį laiką kaukė, paskui nutilo taip pat staiga, 
kaip pradėjo kaukti. 

Susmukusi ant asfalto, Alisa pamažu gaivelėjosi. Ausyse 
Vis dar apkvaitusi, virš savęs pastebėjo šešėlį. 

— Stokitės! 

Gabrielius padėjo jai atsikelti ir palydėjo iki automobilio. 
Pasodino ją į keleivio sėdynę ir grįžo lagaminėlio, nusviesto 
tolėliau ant šaligatvio. 

- Greičiau! 

Jis užvedė variklį ir visu greičiu nudūmė pirmyn. Posū- 
kis į kairę, posūkis į dešinę, ir jie pasiekė Vest Saido greitkelį, 
labiausiai į miesto vakarus nutolusį aveniu, einantį palei upę. 

- Po perkūnais, mus pamatė! - suriko Alisa, išnirdama iš 
miglos, į kurią ją buvo panardinęs elektros šokas. 

Ji buvo išbalusi kaip drobė, ją pykino, širdis daužėsi. 

— Kas jums atsitiko? 

- Portfelyje buvo spąstai, pats matėte! - atsakė ji susierzi- 
nusi. - Kažkas žinojo, kad mes viešbutyje, ir nuotoliniu būdu 
įjungė signalizaciją su elektros šoku. 

— Darotės paranojiška... 

— Geriau elektra būtų pakračiusi jus, Keinai! Kaip mes ga- 
lime pabėgti, jei kažkas seka kiekvieną mūsų žingsnį! 

— Bet kieno tas lagaminas? 

— Nepavyko išsiaiškinti. 

Automobilis visu greičiu lėkė į šiaurę. Horizontas sken- 
dėjo saulės šviesoje. Upės pusėje buvo matyti Hadsonu plau- 
kiantys keltai ir burlaiviai, Džersi Sičio dangoraižiai, metaliniai 
kadaise čia plūduriavusių prieplaukų vartai. 

Gabrielius persirikiavo į kitą eismo juostą, norėdamas ap- 
lenkti autobusiuką. Pasukęs galvą į Alisą pastebėjo, kad mote- 
ris laiko peilį, kurį nugvelbė kavinėje, ir pjausto odinės striu- 
kės pamušalą. 

— Liaukitės, visai kuoktelėjot! 

Pasitikėdama savo nuojauta, ji nė nesivargino atsakyti. 
Apimta entuziazmo išsiviepė besiaudama batą ir peiliu nulupo 
kulniuką. 

- Alisa, po paraliais, ką čia išdarinėjate? 

- Štai ko ieškojau! - atsakė ji, pergalingai mojuodama ma- 
žyte dėžute, kurią ištraukė iš antrojo puspadžio. 

— Mikrofonas? 

- Ne, mažytis GPS imtuvas. Štai kaip buvo sekama, kur 
mes esame. Ir galiu kirsti lažybų, kad jūs lygiai tokį pat turi- 
te savo batuose arba švarko pamušale. Kažkas mus seka realiu 
laiku, Keinai. Turime pasikeisti visus drabužius ir batus. Tuč- 
tuojau! 

— Gerai, - pasidavė jis susirūpinęs. 

Alisa pravėrė langą ir sviedė sekimo priemonę, o paskui 
stvėrė portfelį. Tai buvo kietas lygios odos lagaminėlis su dvi- 
gubu užkoduotu užraktu. Ji pabandė atidaryti, tačiau to nelei- 
do apsaugos sistema. 

— Nustebčiau, jei būtų atsidaręs, - niršo Gabrielius. 

— Vėliau sugalvosime, kaip nulaužti užraktus. O dabar 
paieškokime nuošalios vietelės, kur galėtume nusipirkti naujų 
drabužių. 

Alisa pasitrynė smilkinius, vokai buvo it švininiai. Galvos 
skausmas grįžo; perštėjo akis. Iš daiktinės ji išsitraukė senus 
akinius nuo saulės, kuriuos buvo anksčiau pastebėjusi. Užsi- 
dėjo katės akių formos rėmelius su pablizgintomis kojelėmis. 
Architektūros įvairovė šioje miesto dalyje ją hipnotizavo ir 
svaigino. Jai atrodė, kad tolumoje pažino mėlyną „Standard“ 
viešbučio siluetą - tarsi ant polių pastatytą atverstą milžiniš- 
ką knygą, kylančią virš Aukštosios Linijos parko. Chaotiškai 
kirtosi šiuolaikinių stiklo ir aliuminio pastatų ir nedidelių ply- 
tinių senojo Niujorko namų, tebeverdančių savo sultyse, geo- 
metrinės linijos. 

Tolumoje horizontą skrodė permatomas netaisyklingų 
formų statinys, tarsi spindintis ledkalnis nušviečiantis peizažą 
nepaprasta šviesa. 

Jie kurį laiką klaidžiojo tarp Mėsinių rajono ir Čelsio, kol 
27-ojoje gatvėje aptiko nedidelę parduotuvėlę, kurioje galima 
įsigyti tiek amerikietiškų prekių, tiek dėvėtų daiktų. Į ilgį nusi- 
driekusioje vienintelėje patalpoje vyravo maloni netvarka, ka- 
rinė apranga gulėjo šalia nupigintų dizainerių komplektų. 

— Paskubėkit, Keinai, - paliepė Alisa žengdama į parduo- 
tuvę. - Atėjome čia ne apsipirkimo malonumo ieškoti, aišku? 

Jie rausėsi tarp drabužių ir avalynės: kelioniniai batai, 
drobiniai auliniai, lakūnų striukės, šilti megztiniai, maskuoja- 
mosios striukės, diržai, skaros... 

Alisa netrukus susirado juodą golfą, tinkamus marškinė- 
lius, džinsus, naują batų porą ir šviesiai pilką kareivišką striukę. 

Gabrielius atrodė atsargesnis. 

- Nagi, apsispręskit! - ragino ji. - Štai, imkit šiuos, - pa- 
sakė ji, mesdama jam chaki spalvos kelnes ir blukintus medvil- 
ninius marškinius. 

- Bet jie ne visai mano dydžio ir ne mano stiliaus! 

— Dabar ne šeštadienio vakaras ir jūs neinate vilioti katy- 
čių, Keinai, - atkirto ji segdamasi palaidinę, kad ją nusivilktų. 

Džiazo muzikantas savo aprangą papildė pusbačiais ir 
avikailio apykakle papuošta pusilge striuke. Alisa dar pasiėmė 
nedidelį medžiaginį krepšį, užsegamą dviem storais odiniais 
dirželiais, ir seną dėklą „Glock“ pistoletui, kad šis taip nekristų 
į akis. Matavimosi kabinų nebuvo, todėl jie persirengė vos per 
kelis metrus vienas nuo kito. Gabrielius negalėjo susilaikyti 
šnairomis nežvilgtelėjęs į Alisą. 

— Nė nemėgink spoksoti, iškrypėli! - įspėjo ji, termpdama- 
si ant pilvo vilnonį golfą. 

Jaunajai moteriai šiurkščiai pajuokavus, Gabrielius susi- 
gėdo ir nusisuko kaip sučiuptas nusikaltimo vietoje. Vis dėl- 
to tai, ką jis pamatė, jį atvėsino: žiūrėdamas į Alisos kūną pa- 
stebėjo įspūdingą randą, kuris, regis, ėjo nuo gaktikaulio iki 
bambos. 

- Atiduosiu jums viską už šimtą septyniasdešimt dole- 
rių, - pranešė parduotuvės savininkas, nuplikęs kresnas milži- 
nas su ilga „ZZ Top“ grupės stiliaus barzda. 

Kol Gabrielius apsiavė batus, Alisa išėjo į gatvę ir sumetė 
į konteinerį visus jų drabužius. Pasiliko tik krauju suteptos pa- 
laidinės audeklo skiautę. 

„Šis įkaltis dar gali praversti“, - pagalvojo ir įsikišo jį į 
savo karišką krepšį. 

Kitoje gatvės pusėje ji pastebėjo nedidelę savitarnos par- 
duotuvę. Perėjusi kelią įėjo į vidų. Susirado drėgnųjų servetėlių, 


92 


ibuprofeno nuo galvos skausmo ir buteliuką mineralinio van- 
dens. Prie kasos į galvą šovė viena mintis. Grįžusi perlėkė len- 
įvairius vieno telefono operatoriaus modelius, kuriems nerei- 
kėjo abonemento. Pasirinko patį elementariausią, kainuojan- 
tį 14,99 dolerio, ir kartu įsigijo išankstinio mokėjimo kortelę 
šimtui dvidešimt minučių, galiojančią devyniasdešimt dienų. 

Su pirkiniais išėjusią į lauką, ją nustebino lauke pakilęs 
vėjas. Nors švietė ryški saulė, gatvėje siautėjo stiprūs gūsiai, 
keldami nuo žemės nukritusius lapus ir šokdindami dulkių de- 
besis. Ji ranka prisidengė veidą. Gabrielius stebėjo ją, alkūnė- 
mis atsirėmęs į automobilio gaubtą. 

— Kažko laukiate? - paerzino ji. 

Jis pamojavo vienu iš savo senųjų batų. 

— Kaip bebūtų, jūs teisi: vieną tokį mikrolustą radau ir 
savo bate. 

Vaizduodamas krepšininką, jis sviedė apavą į viešąją 
šiukšliadėžę. Šis apsisuko ir įkrito į konteinerį. 

- Trys taškai! - pasigyrė jis pretenzingai. 

— Viskas, pažaidėte? Gal jau galime keliauti? 

Mažumėlę pasipiktinęs, jis pasikėlė striukės apykaklę ir 
gūžtelėjo pečiais tarsi apibartas vaikas. 

Alisa įsitaisė prie vairo, o popierinį parduotuvės maišelį 
su savo drobiniu krepšiu padėjo ant užpakalinės sėdynės, šalia 
portfelio. 

— Turime sugalvoti, kaip atidaryti lagaminėlį. 

— Aš tuo pasirūpinsiu, - patikino ją Gabrielius, segdama- 
sis diržą. 


* 


Norėdami kuo labiau nutolti nuo drabužių su sekimo 
įranga, jie keletą kilometrų pavažiavo į šiaurę, per Hels Kičino 

kvartalą iki 48-osios gatvės. Sustojo akligatvyje, atsimušančia- 
me į bendruomenės sodą, kuriame būrys vaikų, prižiūrimi mo- 
kytojos, skynė moliūgus. 

Kvartalas ramus. Nei turistų, nei judėjimo. Net buvo sun- 
ku patikėti, kad jie vis dar Niujorke. Automobilį pastatė po pa- 
geltusiais lapais pasipuošusiu klevu. Ramybės pojūtį dar labiau 
stiprino pro šakas prasibrovę oranžiniai saulės spinduliai. 

- Tai kokia jūsų mintis dėl lagaminėlio? - paklausė Alisa, 
įjjungdama rankinį stabdį. 

- Išlaušime spyneles peiliu, kurį jūs nukniaukėte. Jos ne- 
atrodo labai tvirtos. 

- Najjūs ir svajoklis, - atsiduso ji. 

— Gal turite geresnę idėją? 

- Ne, bet jūsiškė niekam tikusi. 

- Dar pažiūrėsim! - pasakė jis provokuojamai ir apsisukęs 
pagriebė portfelį nuo užpakalinės sėdynės. 

Padavusi jam peilį, ji įtariai stebėjo, kaip jis stengiasi įkišti 
ašmenis į lagaminėlio tarpą. Visi bandymai baigėsi nesėkme. 
Netrukus Gabrieliui trūko kantrybė, jis susinervino ir ketino 
griebtis jėgos, bet peilis slystelėjo ir įpjovė delną. 

— Ai! 

- Velniai griebtų, nors truputį susikaupkit! - susierzino 
Alisa. 

Gabrielius pasidavė. Jis tapo rimtesnis. Buvo akivaizdu, 
kad kažkas jį kankina. 

- Kas jums neduoda ramybės? - užsipuolė ji. 

- Jūs. 

— Aš? 

- Neseniai, parduotuvėje, mačiau randą ant jūsų pilvo... 
Kas jums, po šimts, nutiko? 

Staiga Alisos veidas apsiniaukė. Ji prasižiojo ketindama 
atsikirsti, bet, priveikta didžiulio nuovargio, nusuko galvą ir 

atsidususi pasitrynė akis. Šitas tipas kelia vien tik problemas. Ji 
nuo pirmos sekundės tai nujautė... 

Kai atmerkė akis, jos lūpos virpėjo. Pabudo skausmas. Už- 
griuvo prisiminimai. Ryškūs. 

- Alisa, kas jums tai padarė? - neatstojo jis. 

Gabrielius jautė, kad įžengė į pavojingą teritoriją. Jis pasi- 
teisino dėl savo smalsumo: 

- Kaip mes išsikapstysime iš bėdos, jei vienas kitu nė kiek 
nepasitikime? 

Alisa atsigėrė mineralinio vandens. Nenoras susidurti su 
praeitimi dingo. 

— Viskas prasidėjo 2010-ųjų lapkritį, - pradėjo ji. - Jaunos 
mokytojos, vardu Klara Maturen, žmogžudyste... 

Aš prisimenu... 


Prieš dvejus su puse metų 
Kraujo ir įniršio metai 


Vakurinėje Paryžiaus 
dalyje įvykeiyta dar viena 
žmogžudystė 


(Le Parisien, 2011 m. gegužės 11 d.) 


Šį rytą ramioje Septynioliktosios apygardos Me- 
sonjė gatvėje savo namuose rasta pasmaugta Natali 
Rusel, dvidešimt šešerių metų stiuardesė. Vieną gyve- 
nusią moterį aplinkiniai apibūdino kaip „ramų, neišsi- 
skiriantį Žmogų, kurio dėl darbo pobūdžio dažnai ne- 
būdavo namuose“. Laiptinės kaimynas sutiko ją prieš 
kelias valandas iki Žmogžudystės: „Ji buvo geros nuo- 
taikos ir pasidžiaugė turinti bilietus į rytoj „Olympia“ 
muzikos salėje vyksiantį Stingo koncertą“ 

Pasak tyrėjams artimų šaltinių, keletas liudytojų 
patvirtino matę iš pastato paskubomis išeinantį ir nu- 
važiuojantį triračiu „Piaggio“ motoroleriu vyrą. Įtaria- 
masis buvo vidutinio ūgio, liekno sudėjimo, užsidėjęs 
tamsų motociklininko šalmą. 

Kriminalinės policijos centrinė valdyba pradė- 
jo tyrimą. Nors nukentėjusiosios mobilusis telefonas 

nerastas, preliminariais duomenimis vagystė nebuvo 
pagrindinis nusikaltimo motyvas. 

Ši žmogžudystė stebėtinai primena Klaros Ma- 
turen, jaunos mokytojos iš Šešioliktosios apygardos, 
nužudymą: 2010 m. lapkritį moteris buvo žiauriai pa- 
smaugta nailonine kojine. Paklaustas apie šią bylą, Res- 
publikos prokuroras tvirtino, kad kol kas tyrėjai neapti- 
ko jokių nusikaltėlio pėdsakų. 


* 


Žmogžudystės Paryžiaus 
vakarinėje dalyje: 
policija baiminasi, Iresei 
siautėja serijinis žudikas 
(Le Parisien, 2011 m. gegužės 13 d.) 


Pasak konfidencialią informaciją atskleidusio 
bylos tyrėjo, moksliniai tyrimai parodė, kad nailoninė 
kojinė, kuria buvo pasmaugta stiuardesė Natali Rusel, 
priklausė Klarai Maturen, jaunai mokytojai, nužudytai 
2010 metų lapkritį. 

Iki šiol policijos paslaptyje laikytas faktas atsklei- 
džia makabrišką sąsają tarp aukų. Šis įkaltis leido tyrė- 
jams aptikti fetišistinio žudiko, kuris nusikaltimą įvykdė 
panaudodamas ankstesnės aukos apatinius drabužius, 
pėdsakus. 

Policija šio naujo fakto kol kas nepatvirtino. 


* 

Dar viena Žmogžucdystė 
Šešioliktojoje apygardoje 
(Le Parisien, 2011 m. rugpjūčio 19 d.) 


Užvakar vakare savo bute Malakofo aveniu buvo 
nužudyta Modė Morel, Neji amerikietiškos ligoninės 
slaugytoja. Šįryt žiauriai kojine pasmaugtos merginos 
kūną rado namsargė. 

Nors policija atsisako oficialiai patvirtinti, ši detalė 
rodo akivaizdų ryšį tarp šios Žmogžudystės ir 2010 m. 
lapkritį bei praėjusią gegužę Šešioliktojoje ir Septynio- 
liktojoje apygardose įvykdytų nusikaltimų. 

Nors žmogžudysčių motyvas tebėra neaiškus, ty- 
rėjai mano, kad trys moterys ganėtinai gerai pažinojo 
žudiką ir juo pasitikėjo. Visos aukos rastos savo namuo- 
se be jokių įsilaužimo pėdsakų. Dar vienas nerimą ke- 
liantis faktas: kol kas nerastas nė vienos aukos telefonas. 


* 


Žmogžudystės vakurinėje 
Paryžiaus dalyje: 

ryškėja serijinio žudiko pėdsakai 
(Le Parisien, 2011 m. rugpjūčio 20 d.) 


Šiandien, praėjus trims dienoms po Modės Morel, 
Neji amerikietiškos ligoninės slaugytojos, žmogžudys- 
tės, tyrėjai nebeturi jokių abejonių dėl sąsajų tarp šio ir 
kitų dviejų nužudymų, įvykdytų tame pačiame rajone 
nuo 2010 m. lapkričio mėnesio. 

Paklausus apie serijinio žudiko veiksmus, Respub- 
likos prokuroras turėjo pripažinti, kad „visos trys Žmog- 
žudystės iš tiesų panašios įvykdymo būdu“. Kojinė, 

kuria nužudyta panelė Morel, priklausė Natali Rusel, pra- 
ėjusį pavasarį nužudytai stiuardesei, o pastaroji buvo pa- 
smaugta Klarai Maturen priklausiusiomis pėdkelnėmis. 

Šis faktas paskatino perkvalifikuoti šiuos nusikal- 
timus. Bylos buvo sujungtos ir priskirtos vienam tardy- 
tojui. Vakar vakare duodamas interviu „France 2“ žinių 
laidai, vidaus reikalų ministras tvirtino, kad „bus sutelk- 
ti visi žmogiškieji ir materialiniai ištekliai, siekiant rasti 
šių nusikaltimų kaltininką ar kaltininkus“. 


* 


Žmogžudystės vakarinėje 
Paryžiaus dalyje: 
sulaikytas įtariamasis 


(Le Parisien, 2011 m. rugpjūčio 21 d.) 

Penktadienį vakare suimtas taksi vairuotojas, įta- 
riamas nuo lapkričio mėnesio įvykdęs serijines Žmog- 
žudystes atokiuose sostinės kvartaluose. Apieškojus jo 


namus buvo rastas paskutinės aukos Modės Morel mo- 
bilusis telefonas. 


* 
Taksi vairuotojas paleistas! 
(Le Parisien, 2011 m. rugpjūčio 21 d.) 


<...> Vyras visoms žŽmogžudystėms turėjo alibi. 

Jį apklaususiems policijos pareigūnams vairuotojas 
patvirtino, kad prieš kelias dienas vežė Modę Morel ir kad 
jaunoji moteris tiesiog pametė telefoną jo automobilyje. 


* 

Vakarinę Paryžiaus dalį sukrėtė 
dar vienos moters žmogžudystė 
(Le Parisien, 2011 m. spalio 9 d.) 


Šį rytą savo namuose Vagramo aveniu rasta pa- 
smaugta išsiskyrusi banko darbuotoja Viržini Andrė, 
mažo berniuko motina. Kūną aptiko jos buvęs vyras, 
parvežęs trejų metų sūnų, kurio globa jiedu dalijosi. 


* 


Miestų kausto baimė: 

šimtai policininkų ieško vakarinės 
Paryžiaus dalies žudiko 

(Le Parisien, 2011 m. spalio 10 d.) 


Šis neeilinis tyrimas mobilizavo šimtus policijos pa- 
reigūnų - jie ieško žudiko, kuris kol kas neturi nei vardo, 
nei veido, bet jau vienuolika mėnesių baugina moteris, 
gyvenančias Šešioliktojoje ir Septynioliktojoje apy- 
gardose. 

Kas sieja Klarą Maturen, 2010 m. spalio 12 d. pa- 
smaugtą mokytoją, Natali Rusel, 2011 m. gegužės 10 d. 
nužudytą stiuardesę, slaugytoją Modę Morel, kuri buvo 
rasta mirusi rugpjūčio 18 d., ir Viržini Andrė, paėjusį 
sekmadienį nužudytą banko tarnautoją? Jaunų vienišų 
ar išsiskyrusių moterų praeitį ir galimus ryšius kruopš- 
čiai tikrina tyrėjai, tačiau kol kas neaptiktas nė men- 
kiausias pėdsakas. 

Keturios Žmogžudystės įvykdytos pasitelkiant tą 
patį metodą. Keturios aukos atrodo viena su kita nesu- 
sijusios, tačiau visos turėjo pakankamai gerai pažinoti 
žudiką, kad atidarytų jam savo buto duris. 


Ši žmogžudysčių virtinė abiejose sostinės apygar- 
dose sėja tarp gyventojų nesupratimą ir baimę. Norė- 
dama nuraminti visuomenę, prefektūra padidino pa- 
truliavimą ir operacijų skaičių, skatindama gyventojus 
pranešti apie bet kokį įtartiną elgesį. 

Aš prisimenu... 


Prieš dvejus metus 


Paryžius 
2011 m. lapkričio 21 d. 


Solferino metro stotis, Septintoji apygarda. 

Dusdama sunkiai kopiu laiptais iš stoties. Pasiekusi vir- 
šų patenku į pliaupiantį lietų. Išskleidusi skėtį atsuku jį prieš 
vėją, kad neišsiverstų. Septintą mėnesį su puse esu nėščia ir 
einu į kliniką pas Rozmę, akušerę, kuri atėjus laikui padės man 
gimdyti. 

Lapkričio mėnuo buvo tarsi ilgas, tamsus ir lietingas tu- 
nelis. Ir ši ankstyva popietė - ne išimtis. Paspartinu žingsnį. 
Lietuje spindi balti Belšaso gatvės pastatų fasadai. 

Mano kojos sutinusios, maudžia nugarą, gelia sąnarius. 
Sunkiai pakeliu per nėštumą priaugtą svorį. Taip išpampau, 
kad Polas turi padėti man užsirišti batus! Kelnės trinasi į pilvą, 
todėl esu priversta vilkėti tik sukneles. Mano naktys trumpos, 
o kaskart norėdama išlipti iš lovos pirmiausia turiu pasiversti 
ant šono ir tik tada pastatyti kojas ant žemės. Tarsi viso šito dar 
būtų maža, jau kelias dienas mane vėl pykina ir nei iš šio, nei iš 
to užgriūva nuovargis. 

Laimei, išėjimą iš metro ir La Kazo gatvę skiria vos du 
šimtai metrų. Nepraėjus nė penkioms minutėms jau stoviu prie 
klinikos. Praveriu duris, prisistatau registratūroje ir, lydima 

smerkiančių kitų pacientų žvilgsnių, iš laukiamajame stovinčio 
automato nusiperku kavos. 

Jaučiuosi pavargusi kaip šuo. Mano pilvas sujuda, tarsi 
jame sproginėtų dideli burbulai, tarsi viduje vilnytų bangelės. 
Kai tai atsitinka namie, Polui būna labai linksma. 

Man viskas kur kas sudėtingiau. Nėštumas yra nuosta- 
bi, stebuklinga būsena, bet aš niekaip nesugebu jai atsiduoti. 
Mano susijaudinimą vis dar trikdo graužiantis slogutis, blo- 
ga nuojauta ir skausmingi klausimai: aš nežinau, ar būsiu gera 
motina, bijau, kad vaikas negimtų nesveikas, būgštauju, kad 
nemokėsiu juo rūpintis... 

Teoriškai man jau prieš savaitę prasidėjo motinystės atos- 
togos. Polas atliko savo darbą - įrengė kūdikiui kambarį ir pa- 
sirūpino vaikiška automobiline kėdute. Aš buvau suplanavusi 
padaryti daugybę dalykų: nupirkti pirmuosius drabužėlius, ve- 
žimėlį, vonelę, priežiūros ir tualeto reikmenis, bet vis atidėlio- 
jau šiuos pirkinius vėlesniam laikui. 

Iš tiesų taip ir nenustojau dirbti prie bylos. Savo bylos - 
Paryžiaus vakarinėje dalyje pasmaugtų keturių moterų bylos. 
Mano komandai buvo paskirta išnarplioti pirmąją žmogžudys- 
tę, bet mums nepavyko. Laikui bėgant tyrimas tapo labai svar- 
bus, bet jis išslydo mums iš rankų. Buvau palikta nuošalyje, 
tačiau mano galvoje įstrigo tuose veiduose sustingęs siaubas. 
Nuolat apie juos galvoju. Ši įkyri mintis teršia mano nėštumą 
ir trukdo sutelkti mintis į rytojų. Vis prisimenu tuos pačius 
vaizdus, svarstau visas galimas hipotezes, pasiklystu tarp spė- 
liojimų, nepailsdama ieškau bylos gijos. 


* 


Gija... 
Rasti nematomą giją, kuri jungia Klarą Maturen, Natali 
Rusel, Modę Morel ir Viržini Andrė. Nors dar niekas nesurado, 

ryšys tikrai yra. Šias keturias moteris kažkas sieja, bet kol kas 
nė vienam tyrėjui nepavyko to išsiaiškinti. 

Net man. 

Ypač man. 

Žinau, kad prieš mano akis slepiasi akivaizdus dalykas ir 
tas aiškumas neleidžia man ramiai gyventi. Jei mes nesustab- 
dysime to vyro, jis nesiliaus žudęs. Kartą, du kartus, dešimt 
kartų... Jis atsargus, nematomas, nepagaunamas. Jis nepalieka 
jokio pėdsako, jokio piršto atspaudo ar DNR. Niekas nega- 
li paaiškinti, kodėl visos keturios aukos vėlyvą vakarą nieko 
neįtardamos jam atidarė duris. Mes neturime nieko, išskyrus 
miglotus liudijimus apie juodą šalmą užsidėjusį asmenį, nu- 
važiuojantį triračiu motoroleriu, kokių Paryžiaus regione yra 
tūkstančiai. 

Dar vienas puodelis kavos iš automato. Traukia skersvėjis, 
šalta. Rankomis suimu puodelį, kad bent kiek sušilčiau. Žvelg- 
dama į vieną tašką, tūkstantąjį kartą tarsi filmą peržiūriu įvy- 
kius, kartodama visą jų seką tarsi mantrą. 

Keturios aukos: keturios moterys, kurios gyveno vienos. 
Trys netekėjusios ir viena išsiskyrusi motina. Ta pati geografi- 
nė zona. Toks pat nusikaltimo įvykdymo būdas. 

Ilgą laiką laikraščiai žmogžudį vadino „žudiku telefonų 
vagimi“. Policininkai ir patys iš pradžių manė, kad jis pasiim- 
davo aukų telefonus norėdamas atsikratyti kažkokių įrodymų: 
skambučių, filmų, nuotraukų... Tačiau ši hipotezė nepasitvir- 
tino. Žinoma, antrosios ir trečiosios aukos išmanieji aparatai 
ilgai buvo nerasti. Tačiau, priešingai, nei pasakojo spauda, šis 
faktas netiko nei pirmai, nei paskutinei aukai. Tiesa, stiuar- 
desės telefono vieta taip ir nebuvo nustatyta, bet slaugytoja jį 
tiesiog pamiršo taksi automobilyje. 


* 

Pažvelgiu į savo pačios telefoną. Į jį parsisiunčiau kai ku- 
rias visų keturių aukų nuotraukas. Ne bjaurias iš nusikaltimų 
vietos, bet jų kompiuteriuose rastus vaizdus iš kasdienio gy- 
venimo. 

Peržiūriu kadrus, vis grįždama prie Klaros Maturen. Pir- 
moji auka, mokytoja: jaučiu, kad ji man artimiausia. Mane 
ypač sujaudina tradicinė klasės nuotrauka, daryta 2010 metų 
spalį mokyklos kieme. Visi Žolijo-Kiuri mokyklos didelio 
vaikų darželio skyriaus auklėtiniai susispietę aplink savo mo- 
kytoją. Vaizdas kupinas gyvybės. Mane žavi vaikų veideliai. 
Vieni jų be galo rimti, kiti - kelia šypseną: kikena, krapštosi 
nosį, laiko pirštus prie galvos tarsi kiškio ausis... Jų apsupta 
Klara nuoširdžiai šypsosi. Jauna, iš pažiūros kukli moteris 
karė stiliumi kirptais šviesiais plaukais. Ji vilki prasegtą smėlio 
spalvos lietpaltį, gana elegantišką kelnių ir švarko kostiumėlį, 
prie jo priderinusi šilkinį „Burberry“ raštu išmargintą šalikė- 
lį. Ši apranga tikriausiai jai buvo prie širdies, nes ji matoma 
ir kituose kadruose: per draugės vestuves Bretanėje 2010-ųjų 
gegužę, per kelionę į Londoną tų pačių metų rugpjūtį ir net 
paskutinėje jos nuotraukoje, vaizde, kurį prieš kelias valan- 
das iki mirties pagavo stebėjimo kameros Fezanderi gatvėje. 
Žiūriu vieną vaizdą po kito, kiekvieną kartą rasdama ta pačią 
jos mėgstamą aprangą: lietpaltis, klasikinis kostiumėlis ir apie 
kaklą apvyniotas „Burberry“ mados namų šalikėlis. Ilgiau su- 
stojusi ties paskutine nuotrauka staiga pirmą kartą pastebiu 
vieną detalę: šalikėlis - ne tas pats. Trimis pirštais jutiklinia- 
me ekrane padidinu vaizdą, kad tuo įsitikinčiau. Stebėjimo 
kameros raiška gana prasta, bet aš beveik įsitikinusi, kad raš- 
tas skiriasi. 

Mirties dieną Klara neryšėjo savo mėgstamo šalikėlio. 

Jaučiu, kaip kūnu nuvilnija drebulys. 

„Bereikšmė detalė?“ 


Tačiau mano smegenys tuojau pat imasi darbo, bandyda- 
mos viską racionalizuoti. Kodėl Klara Maturen tą dieną pasi- 
keitė šalikėlį? Galbūt paskolino jį bičiulei? Gal atidavė į valyk- 
14? Galbūt pametė? 

„Galbūt pametė...“ 

Modė Morel, antroji auka, taip pat kai ką pametė: telefoną, 
kuris galiausiai buvo rastas taksi automobilyje. O Natali Rusel 
mobilusis, visų laikytas pavogtu, galbūt irgi buvo pamestas? 

„Pamestas.“ 

Du telefonai, šalikėlis... 

O Viržini Andrė? Ką ji prarado? 

„Gyvenimą.“ 

O dar? Aš išjungiu nuotraukų albumą ir perėjusi į skam- 
binimo režimą surenku Seimūro numerį. 

— Sveikas, čia aš. Gal prisimeni, ar teismo proceso dėl Vir- 
žini Andrė nužudymo metu buvo paminėtas koks nors daiktas, 
kurį ji būtų neseniai praradusi? 

- Alisa, po šimts, juk tau atostogos! Ruoškis kūdikio at- 
ėjimui! 

Jo priekaištus nuleidžiu negirdomis. 

— Prisimeni ar ne? 

— Ne, Alisa, nieko apie tai negirdėjau. Prie šios bylos ne- 
bedirbame. 

- Ar galėtum surasti jos buvusio vyro numerį? Atsiųsk 
man į mobilųjį. Aš pati jo paklausiu. 

- Gerai, - atsidūsta jis. 

- Ačiū, drauguži. 

Praėjus trims minutėms po pokalbio ekrane pasirodo Sei- 
mūro pranešimas. Nieko nelaukusi skambinu Žanui Markui 
Andrė ir autoatsakiklyje palieku žinutę, prašydama kuo grei- 
čiau su manimi susisiekti. 

- Ponia Šėfer! Jūs dar atėjote pėsčiomis? - pašaukia mane 
Rozmė išpūtusi akis. 

Iš Reunjono salos kilusi apkūni moteris, kalbanti su ryš- 
kiu kreolų akcentu, kaskart, kai tik ateinu pas ją, griežtai api- 
bara mane it mažą mergaitę. 

- Žinoma, ne! - atsakau eidama paskui ją į vieną iš salių 
trečiame aukšte, kur ji veda pamokas apie pasiruošimą gim- 
dymui. 

Ji paprašo atsigulti, paskui mane apžiūri, įsitikina, kad 
kaklelis dar tvirtai užsivėręs, kad nėra priešlaikinio gimdymo 
pavojaus. Ji džiaugiasi, kad kūdikis apsisuko ir guli nebe aukš- 
tyn galva. 

— Mažylio galvutė apačioje, o nugara kairėje pusėje. Ideali 
padėtis! Jis net pradeda pamažu leistis. 

Paskui dviem dirželiais ant mano nuogo pilvo pritvirtina 
jutiklius ir įjungia monitorių, kuris fiksuoja kūdikio širdies rit- 
mą ir gimdos susitraukimus. Girdžiu, kaip plaka mano sūnaus 
širdis. 

Susijaudinu, akys sudrėksta, bet kartu krūtinę slegia bai- 
sus nerimas. Paskui Rozmė paaiškina, ką daryti, kai pradėsiu 
jausti sąrėmius, kurie paprastai prasideda likus keturioms ar 
penkioms savaitėms iki gimdymo. 

- Jei jie bus kas dešimt minučių, išgerkite spasfono ir pa- 
laukite pusvalandį. Jei skausmas praeis, vadinasi, tai buvo tik 
paruošiamieji sąrėmiai. Jei jie nesiliauja ir jei... 

Jaučiu, kaip netoli nuo manęs striukės kišenėje vibruoja 
mobilusis. Pertraukiu akušerę, atsisėdu ir pasilenkusi jį pasiimu. 

- Žanas Markas Andrė, - išgirstu balsą telefone. - Išklau- 
sęs autoatsakiklį aš... 

- Dėkoju, kad atskambinote, pone. Aš esu kapitonė Šėfer, 
viena policijos pareigūnų, atsakingų už jūsų buvusios žmonos 

žmogžudystės tyrimą. Gal pamenate, ar prieš kelias dienas iki 
mirties ji nieko nepametė? 

— Ką ji galėjo pamesti? 

— Na, tiesą sakant, nežinau. Gal kokį drabužį? Papuošalą? 
Piniginę? 

— Kaip tai susiję su žmogžudyste? 

— Gal niekaip, bet reikia patikrinti visus pėdsakus. Tai ar 
girdėjote ką nors apie kokį dingusį daiktą? 

Jis akimirką svarsto, paskui sako: 

— Na taip, iš tiesų... 

Nutyla pusiau žodžio. Iš balso jaučiu, kad jį apėmusios 
emocijos, bet jis susitvardo ir paaiškina: 

— Tai buvo viena iš priežasčių, kodėl mes susiginčijome, 
kai ji paskutinį kartą paliko man sūnų. Aš jai priekaištavau, 
kad ji pametė meškiuką Gasparą, be kurio vaikas negalėdavo 
užmigti. Viržini teigė žaislą pametusi Monso parke. Ji man pa- 
sakojo apie radinių biurą, bet... 

„Radinių biuras...“ 

Mano širdis krūtinėje ima tankiau plakti. Grynas adrena- 
linas. 

— Palaukite, pone Andrė, noriu įsitikinti, ar gerai supra- 
tau: Viržini jau buvo buvusi radinių biure ar tik ketino ten eiti? 

— Ji man sakė ten jau buvusi ir užpildžiusi dokumentą, 
kad jai praneštų, jei žaislas atsiras. 

Negaliu patikėti savo ausimis. 

- Supratau, ačiū. Paskambinsiu jums, jei turėsime naujienų. 

Aš nusiimu elektrodus, atsistoju ir skubiai rengiuosi. 

- Atleiskite, Rozme, bet man reikia eiti. 

- Ne! Taip negalima, ponia Šėfer! Juk jūs laukiatės, jūs ne... 

Aš jau darau duris ir atsiduriu lifte. Telefonu išsikviečiu 
taksi. Trypčiodama laukiu vestibiulyje. 

„Tai mano byla.“ 

Vėl juntu pasididžiavimą. Galvoju apie dešimtis Krimina- 
linių nusikaltimų tyrimo tarnybos policininkų, kurie kruopš- 
čiai tikrino aukų dienotvarkę ir galbūt praleido pro akis kai ką 
labai svarbaus. 

„O aš dabar tai aptikau...“ 


* 


Penkioliktoji apygarda, Morijono gatvė 36, už Žoržo 

Brasanso parko 

Taksi mane išleidžia priešais radinių biuro duris: gražų 
raudonų plytų ir balto akmens pastatą, menantį trečiojo de- 
šimtmečio laikus. Tarnyba priklauso Paryžiaus policijos pre- 
fektūrai, tačiau šioje administracinėje struktūroje nedirba nė 
vienas policininkas, aš irgi čia dar nebuvau kojos įkėlusi. 

Priimamajame parodau savo pažymėjimą ir paprašau pa- 
kviesti viršininką. Laukdama apsižvalgau. Už langelių keliolika 
darbuotojų abejingai aptarnauja Žmones, atnešusius viešose 
vietose rastus daiktus, ir tuos, kurie atėjo jų atsiimti ar pranešti 
apie praradimą. 

— Stefanas Dalmaso, malonu susipažinti. 

Pakeliu galvą. Tankūs ūsai, nukarusios pažandės, nedide- 
li, spalvoto plastiko akiniai: Morijono gatvės šeimininkas sim- 
patiškas ir kalba su marselietišku akcentu. 

- Alisa Šėfer, Kriminalinė brigada. 

— Labai malonu. Jau greitai? - klausia jis, žvelgdamas į 
mano pilvą. 

— Už pusantro mėnesio, gal greičiau. 

- Vaikas augina jus kaip žmogų, - sako jis ir pakviečia 
mane į savo kabinetą. 

Patenku į erdvų kambarį, įrengtą tarsi nedidelis muzie- 
jus, kuriame eksponuojami keisčiausi biure atsidūrę daiktai: 

Garbės legiono ordinas, kojos protezas, žmogaus kaukolė, me- 
talo gabalas iš Pasaulio prekybos centro, urna su katino pele- 
nais, jakudzos" kardas ir net... vestuvinė suknelė. 

— Prieš kelerius metus ją atnešė taksi vairuotojas. Jis vežė 
porą, ką tik sumainiusią aukso žiedus. Jaunieji susiginčijo ir 
važiuodami išsiskyrė, - paaiškina Stefanas Dalmaso. 

- Jums priklauso tikras Ali Babos urvas... 

— Dažniausiai mums atnešamos piniginės, akiniai, raktai, 
telefonai ir skėčiai. 

- Įspūdinga, - tarsteliu ir žvilgteliu į laikrodį. 

— Galėčiau papasakoti daugybę juokingų nutikimų, bet 
spėju, kad skubate, - supranta jis ir pasiūlo prisėsti. - Na? Tai 
kuo nusipelniau kriminalistų vizito? 

— Aš dirbu prie vienos žmogžudysčių bylos. Norėčiau su- 
žinoti, ar pastarosiomis dienomis pas jus lankėsi tokia Viržini 
Andrė. 

— Kokiu tikslu? 

— Pasiteirauti, ar neradote jos sūnaus pliušinio meškiuko, 
pamesto Monso parke. 

Dalmaso, įsitaisęs ant kėdės su ratukais, privažiuoja ar- 
čiau stalo ir paspaudęs mygtuką suaktyvina kompiuterį. 

- Sakote, Viržini Andrė? - pasitikslina jis, raitydamas 
pirštu ūsą. 

Aš linkteliu galvą. Jis pateikia užklausą. 

- Apgailestauju, bet per pastarąjį mėnesį šiuo vardu nega- 
vome jokio prašymo. 

- Galbūt apie pamestą daiktą ji pranešė internetu arba te- 
lefonu? 


* Jakudza - japonų nusikalstamos organizacijos, turinčios šimtametes tradicijas ir istoriją. Va- 
karuose jakudza dažnai vadinama Japonijos mafija. (Vert. past.) 


- Būčiau radęs. Visos paraiškos privalo būti įtrauktos į 
duomenų bazę. Mūsų darbuotojai užpildo formas tiesiai kom- 
piuteryje. 

- Keista, jos vyras tvirtino, kad ji paliko jums prašymą. Ar 
galėtumėte patikrinti dar tris asmenis? 

Užrašau pavardes ant stalo gulinčiame spiraliniame blok- 
note ir paduodu jam. 

Dalmaso iššifruoja mano rašyseną ir pateikia tris užklau- 
sas: „Klara Maturen“, „Natali Rusel, „Modė Morel“. 

— Ne, nė viena nerasta. 

Jaučiu didžiulį nusivylimą. Prireikia kelių sekundžių, kad 
prisipažinčiau sau suklydusi. 

— Na, tiek to. Dėkoju už pagalbą. 

Pakilusi eiti pilve pajuntu dilgčiojimus ir uždedu ant jo 
ranką. Kūdikis vis tiek smarkiai juda. Jis taip spardosi, lyg no- 
rėtų ištampyti pilvą. Tarsi to dar būtų maža, prasideda sąrė- 
miai... 

— Kas jums? - sunerimsta Dalmaso. - Gal norite, kad iš- 
kviesčiau taksi? 

- Būčiau dėkinga, - ištariu ir vėl atsisėdu. 

— Klodete! - pašaukia jis sekretorę. - Iškvieskite automo- 
bilį poniai Šėfer. 

Už poros minučių, nešina puodeliu garuojančios arbatos, 
kabinete pasirodo nepatenkinta rūstaus veido neaukšta mote- 
ris, nusidažiusi plaukus siaubinga raudona spalva. 

- Taksi netrukus bus čia, - patikina ji. - Gal išgertumėte 
arbatos su cukrumi? 

Aš paimu gėrimą ir pamažu pasijuntu geriau. Nežinau ko- 
dėl, bet moterėlė į mane tebežiūri piktai. Staiga lyg iš niekur į 
galvą ateina klausimas. 

- Pone Dalmaso, pamiršau paklausti, ar kuris nors jūsų 
darbuotojų turi triratį motorolerį? 

— Ne, kiek žinau. Tai labiau vyriškas daikčiukas, ar ne? 
Jei atkreipėte dėmesį, dauguma mūsų darbuotojų yra moterys. 

— Erikas važinėja viena iš tų mašinų, - pertraukia mus 
sekretorė. 

Pažvelgiu Dalmasui į akis. 

— Kas tas Erikas? 

- Erikas Vonas - laikinas darbuotojas. Jis dirba pas mus 
per atostogas, piko metu arba kai ilgesnį laiką serga kuris nors 
darbuotojų. 

- Ar jis šiandien yra? 

— Ne, bet mes jį, žinoma, samdysime per Kalėdas. 

Jaučiu, kad už rievėto stiklo kabineto sienelės lietuje ma- 
nęs jau laukia taksi. 

— Ar turite jo adresą? 

- Rasime, - užtikrina jis ir paduoda sekretorei tuščią lip- 
nųjį lapelį. 

Ši nauja detalė vėl įpučia žarijas. Nenoriu gaišti laiko. Pas- 
kubomis užrašau savo telefono numerį ir elektroninio pašto 
adresą į Dalmaso bloknotą. 

- Prašom pažiūrėti, kokiais periodais pastaruosius dvejus 
metus pas jus dirbo Erikas Vonas ir atsiųskite man į mobilųjį 
ar elektroniniu paštu. 

Čiumpu lipnųjį lapelį, kurį man paduoda Klodetė, užtren- 
kiu biuro duris ir sėdu į automobilį. 


* 


Automobilio salonas trenkia prakaitu. Radijas plyšau- 
ja visu garsu, o skaitiklis jau prisukęs dešimt eurų. Pasakau 
vairuotojui adresą —- namas Šešioliktojoje apygardoje, Paran 
de Rozan gatvėje - ir primygtinai prašau pritildyti radiją. Jis 
apsimeta negirdįs mano prašymo, kol neparodau policininkės 
pažymėjimo. 

Aš karščiuoju, kūną purto drebulys ir pila karštis. 

Privalau nusiraminti. Mintyse išrutulioju scenarijų, parem- 
tą neįtikėtinomis hipotezėmis, kuriomis labai noriu tikėti. Eri- 
kas Vonas, radinių biuro darbuotojas, būsimas aukas pasirenka 
pasinaudodamas savo padėtimi. Klara Maturen, Natali Rusel, 
Modė Morel ir Viržini Andrė - visos keturios pasitaikė jo kelyje, 
bet jis taip ir neįtraukė šių moterų į biuro duomenų bazę. Štai 
kodėl ten nėra jų pavardžių. Jis sugebėjo pelnyti jų pasitikėjimą, 
jas prakalbinti ir išpešti kuo daugiau informacijos: išsiaiškino jų 
adresą, sužinojo, kad jos gyvena vienos. Palaukė, kol po pirmojo 
susitikimo praeis kelios dienos, paskui prisistatė pas savo auką, 
teigdamas atnešęs prarastą daiktą. Deja, visos keturios lyg nie- 
kur nieko leido jam užeiti. Žmonės niekada nebijo atnešusiojo 
gerą naujieną. Aukoms palengvėja atgavus savo mėgstamą šali- 
kėlį, mobilųjį telefoną ar sūnaus pliušinį meškiuką. Todėl jam 
atidaromos durys net po devintos valandos vakaro. 

„Ne, aš kliedžiu. Kokia tikimybė, kad mano prielaida tei- 
singa? Viena iš tūkstančio? Nors...“ 

Kelionė greita. Pakilęs Viktoro Hugo bulvaru, automobilis 
pravažiuoja pro Žoržo Pompidu ligoninę ir kerta Seną netoli 
Šv. Klaudijaus vartų. 

„Nerizikuok viena...“ 

Geriau nei kas nors kitas žinau, kad kriminalinės bylos 
tyrimas - ne individualus darbas. Šios procedūros tvarka yra 
griežtai apibrėžta ir kodifikuota. Todėl degu noru paskambin- 
ti Seimūrui ir pasidalinti su juo savo atradimais. Dvejoju, bet 
galų gale nusprendžiu palaukti, kol gausiu datas, kada Erikas 
Vonas dirbo radinių biure. 

Suskamba mano telefonas. Patikrinu elektroninį paštą. 
Dalmaso atsiuntė Eriko Vono darbų grafiką „Excel“ formatu. 
Spusteliu ekraną, bet dokumentas neatsidaro. 

Netinkamas formatas. 

„Po velnių...“ 

- Jūs jau atvykote. 

Vairuotojas, malonus kaip kalėjimo durys, išleidžia mane 
vidury nedidelės vienakryptės gatvelės, įsispraudusios tarp Bu- 
alo gatvės ir Mocarto aveniu. Lietus dar labiau sustiprėja. Van- 
duo nubėga man už kaklo. Kūdikio svoris taip tempia pilvą, 
kad man vis sunkiau eiti. 

„Apsisuk.“ 

Tarp miesto daugiaaukščių ir nedidelių pastatų surandu 
pilką pastatą, pažymėtą numeriu, kurį man nurodė sekretorė. 
Tipiškas aštuntojo dešimtmečio statinys: grėsmingas betono 
luitas, bjaurojantis bendrą gatvės vaizdą. 

Prie durų skambučio susirandu pavardę „Vonas“ ir pa- 
spaudžiu mygtuką. 

Niekas neatsako. 

Gatvėje dviratėms transporto priemonėms rezervuotoje 
vietoje stovi senas motociklas „Chappy Yamaha“ ir triratis mo- 
toroleris. 

Aš nepasiduodu ir spaudau visus mygtukus iš eilės, kol 
kažkuris namo gyventojas atidaro duris. 

Išsiaiškinu, kuriame aukšte gyvena Vonas, ir neskubėda- 
ma kopiu laiptais. Pradedu jausti spyrius pilve. Tarsi įspėjimą. 

Žinau, kad darau kvailystę, bet kažkas verčia mane judėti 
pirmyn. „Mano byla.“ Aš nedegu šviesos. Lipu tamsoje laiptais 
pakopa po pakopos. 

Septintas aukštas. 

Vono buto durys praviros. 

Išsitraukiu iš rankinės pistoletą, mintyse sveikindama 
save, kad nuojauta pakuždėjo jį pasiimti. Abiem rankom suimu 
ginklo rankeną. 

Jaučiu, kaip mano nugara iki pat stuburo teka prakaitas, 
sumišęs su lietumi. 

Sušunku: 

— Erikai Vonai! Policija. Einu į vidų. 

Pastumiu duris, tvirtai tebespausdama rankomis pisto- 
letą. Žengiu koridoriumi. Paspaudžiu jungiklį, bet elektra at- 
jungta. Lauke į stogą barbena lietus. 

Butas pustuštis. Nėra šviesos, beveik nebeliko baldų, sve- 
tainėje ant grindų sukrautos kartoninės dėžės. Matyt, paukšte- 
lis išskrido. 

Mano baimė atlėgsta. Nuimu dešinę ranką nuo pistoleto 
ir ieškau savo telefono. Surinkusi Seimūro numerį pajuntu, kad 
už manęs kažkas stovi. Paleidžiu telefoną ir atsigręžusi pama- 
tau vyrą, kurio veidą dengia motociklininko šalmas. 

Prasižioju norėdama šaukti, bet nespėjusi nė riktelėti pa- 
juntu į savo kūną smingančius peilio ašmenis. 

Ašmenis, kurie žudo mano sūnų. 

Vonas vis smeigia ir smeigia. 

Kojos nebeišlaiko, ir aš susmunku ant grindų. 

Jaučiu, kaip jis mauna mano kojines. Paskui viskas išnyks- 
ta, tarsi būčiau išplaukusi neapykantos ir kraujo upe. Paskutinė 
mintis - apie tėvą. Tiksliau, apie tatuiruotę, kurią jis išsitatui- 
ravęs ant dilbio: „Viena didžiausių velnio klastų yra bandymas 
įtikinti, kad jo nėra!“ 

9 
Riversaidas 


Forever is composed of nows“. 


Emily DicKINSON 


Hels Kičinas, Niujorkas 
Šiandien 
11 val. 15 min. 


Nuo tada, kai Alisa baigė pasakoti, praėjo minutė. Pri- 
blokštas Gabrielius tylėjo. Jis ieškojo guodžiančių žodžių, bet 
bijodamas pasakyti ką nors netaktiško nusprendė verčiau pa- 
tylėti. 

Jaunoji moteris prisimerkusi stebėjo, kaip vėjas gainioja 
pageltusius lapus. Miesto šurmulys atrodė kažkur toli. Net gir- 
dėjai čiulbančius paukščius ir čiurlenantį fontaną, kuris sto- 
vėjo nedidelio sodo vidury. Atskleisti praeitį nepažįstamajam 
buvo skausminga, bet tai ją tarsi išlaisvino. Kaip per seansą pas 
psichologą. Staiga lyg iš giedro dangaus toptelėjus minčiai, ji 
krūptelėjo. 

- Žinau, kaip atidaryti lagaminėlį! - sušuko ji taip garsiai, 
kad kaimynas net pašoko it gyvatės įgeltas. 

Ji griebė portfelį ir pasiguldė jį ant kelių. 

— Spynos apsaugotos dvigubu kodu iš trijų skaičių, - pa- 
žymėjo ji. 


* Amžinybė susideda iš dabarčių. (Angl.) 

— Tiesa, - pripažino jis, plačiai atmerkdamas akis. - Na 
ir kas? 

Ji pasilenkė prie jo ir paraitė marškinių rankovę, atideng- 
dama išpjaustytus skaičius: 

- Pamėginam? 

Ji išbandė derinį pasukdama skirtingus ratukus, pas- 
kui vienu kartu patraukė už dviejų ilgų rankenėlių. Pasigirdo 
spragtelėjimas, ir portfelis atsidarė. 

„Tuščia.“ 

Bent taip atrodė iš pirmo žvilgsnio. Alisa aptiko užtrauk- 
tuku atskirtą nuimamą pertvarą. Atsegusi pasiekė dvigubą 
dugną ir rado nedidelę rusvos spalvos krokodilo odos kišenėlę. 

„Pagaliau!“ 

Drebančiomis rankomis patraukė užtrauktuką ir atidarė 
kelioninę kišenėlę. Dėžutėje su paminkštinimu gulėjo elastine 
juosta pritvirtintas didelis švirkštas su adata, apsaugota dang- 
teliu. 

— Kas čia? - nustebo Gabrielius. 

Storame cilindre saulėje žibėjo melsvos spalvos skystis. 

Vaistai? Narkotikai? Dvidešimt mililitrų neaiškaus se- 
rumo... 

Nusivylusi užsegė nailoninį užtrauktuką. Jei dabar būtų 
Paryžiuje, medžiagą galėtų ištirti, bet čia to padaryti buvo ne- 
įmanoma. 

— Norint sužinoti, koks šio skysčio poveikis, reikėtų ryžtis 
jį susišvirkšti... - pasakė Gabrielius. 

- Jį susišvirkšti būtų beprotybė, - atšovė Alisa. 

Jis griebė savo striukę ir ranka prisidengė akis nuo saulės. 

— Gatvės gale yra taksofonas, - pasakė rodydamas pirš- 
tu. - Einu, pabandysiu paskambinti į Tokiją savo bičiuliui sak- 
sofonininkui. 

- Gerai, aš palauksiu automobilyje. 

Alisa stebėjo, kaip Gabrielius eina telefono link. Ją vėl ap- 
ėmė slegiantis jausmas, tarsi jos smegenys plaukiotų tuštumo- 
je, apšaudomos neatsakytų klausimų. 

Kodėl jiedu su Gabrieliumi neprisimena, kas įvyko praė- 
jusią naktį? Kaip jie galėjo atsidurti Centriniame parke? Kieno 
kraujas ant jos marškinėlių? Iš kur ji gavo šį pistoletą? Kodėl 
apkaboje trūksta vieno šovinio? Kas ant jos delno užrašė vieš- 
bučio telefono numerį? Kas supjaustė Gabrieliui ranką? Kodėl 
lagaminėlis buvo apsaugotas elektra? Kas yra tame švirkšte? 

Nuo daugybės nežinomųjų jai sukosi galva. 

„Alisa nemalonumų šalyje...“ 

Kirbėjo pagunda paskambinti Seimūrui ir paklausti, ar jam 
pavyko ką nors išsiaiškinti apie automobilių aikštelės stebėjimo 
kameras ar Paryžiaus oro uostus, bet žinojo, kad visai tai infor- 
macijai surinkti bičiuliui reikia daugiau laiko. O ji belaukdama 
turėjo imtis iniciatyvos. Daryti tai, ką moka geriausiai: tirti. 

„Tirti pasinaudojant tuo, ką turi.“ 

Į sankryžą įsuko policijos automobilis ir neskubėdamas 
nuriedėjo gatve. Alisa nudelbė akis, melsdama, kad jos nepa- 
stebėtų. „Ford Crown“ parvažiavo priešais ją nė nestabtelėda- 
mas. Bet jai nė kiek nepalengvėjo. Praėjo daugiau nei valanda 
nuo tada, kai jie pavogė hondą. Jos savininkas turėjo užtektinai 
laiko pranešti apie vagystę ir perduoti policininkams automo- 
bilio aprašymą bei registracijos numerį. Jį pasilaikyti buvo per- 
nelyg rizikinga. 

Apsisprendusi Alisa susirinko daiktus: kavinėje nukniauk- 
tą peilį, telefono rinkinį, vaistus nuo skausmo, servetėles, 

paketą su švirkštu, kruvinų marškinių skiautę, ir viską sugrūdo 
į krepšį. Prisisegė dėklą ir įkišo į jį „Glock“ pistoletą, paskui 
išlipo iš automobilio, raktelius palikusi ant sėdynės. 

„Tirti pasinaudojant tuo, ką turi.“ 

Ką ji darytų, jei būtų Paryžiuje? Visų pirma paimtų pirštų 
atspaudus nuo švirkšto ir patikrintų juos pirštų atspaudų duo- 
menų bazėje. 

Bet ką ji galėtų padaryti čia? Einant šaligatviu pas Gabrie- 
lių, į galvą šovė viena mintis. 

— Susisiekiau su Keniu, - pranešė jis plačiai išsišiepęs. - 
Jei norime, mano bičiulis sutinka paskolinti savo butą Astori- 
joje, Kvinso apygardoje. Toloka, bet geriau negu nieko. 

- Gerai, Keinai, eime! Jau ir taip sugaišome daug laiko. 
Viliuosi, kad jums patinka vaikščioti pėsčiomis, nes automobilį 
paliekame. 

- Ir kurgi mes eisime? 

Ji nusišypsojo. 

— Ten, kur jums, nepraradusiam vaikiškumo, turėtų pa- 
tikti. 

— Gal išduosite daugiau? 

- Artėja Kalėdos, Gabrieliau. Veduosi jus pirkti žaislų! 


IO 
Atspaudai 


Priešas - geriausias jūsų mokytojas. 
LAODZI 


Alisa ir Gabrielius pro turistus prasibrovė iki „General 
Motors Building“, įsikūrusio Penktojo aveniu ir 59-osios gat- 
vės kampe. 

Šios senos Niujorko įstaigos lankytojus sutikdavo du pla- 
čiai besišypsantys durininkai, persirengę žaisliniais kareivėliais 
ir pažymėti „FAO Schwartz“ ženklu. 

Pati didžiausia Manhatano žaislų parduotuvė buvo kimšte 
prikimšta žmonių. Pirmame aukšte, kuris beveik visas skirtas 
pliušiniams žaislams, stovėjo cirko palapinė su natūralaus dy- 
džio gyvūnais: riaumojančiu tigru, pro liepsnojantį lanką šo- 
kančiu tigru, drambliais, laikančiais tris pasiuntinukų unifor- 
mas vilkinčias beždžionėles. Tolėliau buvo atkurta gimdymo 
namų palata. Slaugytojomis persirengusios darbuotojos tarsi 
tikrus kūdikius ant rankų nešiojo pūstažandes lėles. 

- Gal pagaliau pasakysite, ką mes čia veikiame? - skun- 
dėsi Gabrielius. 

Alisa praleido jo klausimą pro ausis ir užlipo ant eskala- 
toriaus. Mergina skubėjo per salę kone tekina, o džiazo muzi- 
kantas ėjo iškėlęs galvą, su savotišku malonumu stebėdamas 
vaikus. Vieni jų šokinėjo ant milžiniško bekojo fortepijono 
klavišų, kiti prašė tėvų nufotografuoti juos prie dviejų metrų 


aukščio „Žvaigždžių karų“ personažų, sukurtų iš lego kaladė- 

Tebesekdamas paskui Alisą, Gabrielius apžiūrinėjo lenty- 
nas, leisdamas sau bent trumpam sugrįžti į vaikystę: dinozaurų 
figūrėlės, penkių tūkstančių detalių „Ravensburger“ dėlionės, 
„Playmobil“, metaliniai automobiliukai, elektriniai traukiniai, 
labirintai. 

„Tikras vaikų rojus.“ 

Kaukių skyriuje jis prisiklijavo Graučo Marsko' ūsus, už- 
sidėjo Indianos Džounso skrybėlę ir nuėjo pas Alisą prie „švie- 
timo ir mokslo“ lentynos. Itin susikaupusi policininkė kantriai 
apžiūrinėjo žaislus: mikroskopus, teleskopus, chemiko dėžes, 
plastikinius skeletus su nuimamais organais ir daugybę kitų. 

- Jei netyčia rastumėte botagą... 

Ji pakėlė galvą ir apmaudžiai pažvelgė į jo aprangą. 

- Jūs niekada nesiliaujate pokštavęs, Keinai? 

— Kuo galėčiau padėti? 

—-Tiek to, - šiurkščiai atkirto ji. 

Pasipiktinęs jis nuėjo šalin, bet netrukus grįžo. 

— Kertu lažybų, kad ieškote šito, - tarė jis, rodydamas kar- 
toninę dėžutę, papuoštą žinomo televizijos serialo nuotrauka. 

Iš pradžių ji abejingai dirstelėjo į jo laikomą žaislą - „Pa- 
būk ir tu kriminalistu, kriminalistikos rinkinys, 29,99 dole- 
geltona nusikaltimo vietos žymėjimo juosta, didinamasis stik- 
las, detektyvo pažymėjimas, lipni juosta, gipsas pėdų išliejoms, 
mėginių maišeliai, juodi milteliai, magnetinis šepetėlis... 

- Būtent tai, ko mums reikia, - pripažino ji nustebusi. 


* Groucho Marx (1890-1977) - amerikiečių aktorius, kino ir televizijos žvaigždė, geriausiai 
žinomas kaip vienas iš komikų brolių Marxų. (Vert. past.) 

Norėdama sumokėti už pirkinį, Alisa atsistojo į ilgą eilę 
prie kasos antrame aukšte. Gabrielių ji rado tik nusileidusi es- 
kalatoriumi į pirmą aukštą. Džiazininkas Indianos Džounso 
skrybėlę buvo iškeitęs į burtininko Mandreiko cilindrą. Apsi- 
gaubęs juodu apsiaustu, jis suko ratus priešais publiką, kurios 
vidutinis amžius buvo ne didesnis kaip šešeri metai. Alisa ke- 
lias sekundes nustebusi ir susižavėjusi žiūrėjo į šį keistą vaiki- 
ną. Įgudusiais judesiais ir su akivaizdžiu malonumu jis traukė 
iš savo skrybėlės įvairiausius pliušinius žaislus: triušį, tukaną, 
kačiuką, ežį, tigriuką... 

Tačiau spindintis Alisos žvilgsnis netrukus apsiniaukė. 
Matyti vaikus jai tebebuvo nepakeliama, tai primindavo, kad 
ji niekada neduos buteliuko savo sūnui, nelydės jo į mokyklą, 
į futbolo ar dziudo treniruotes, niekada jo nemokys gintis ir 
drąsiai stoti prieš gyvenimą. 

Keliskart sumirksėjusi, ji išsklaidė akyse besitvenkiančias 
ašaras ir žengė kelis žingsnius Gabrieliaus link. 

— Keinai, liaukitės vaidinęs klouną! - įsakmiai paprašė 
traukdama jį už rankos. - Norėčiau priminti, kad policija lipa 
mums ant kulnų! 

„Magas plačiu mostu nusitraukė apsiaustą ir padėjo ci- 
lindrą į kaukių lentyną. 

— Mandreikas jums žemai lenkiasi! - tarė jis, ir jo nusilen- 
kimą palydėjo plojančių vaikų juokas. 


* 


Madisono aveniu, už Šv. Patriko katedros, įsikūrusi „Pergo- 
lese Cafe“ buvo viena seniausių Manhatano maitinimo įstaigų. 
Laminuoti stalai, dirbtinės odos suolai atrodė tarsi septintojo de- 
šimtmečio. Nors iš išorės kavinė niekuo ypatingu nepasižymėjo, 
čia buvo siūlomos nuostabios traškios salotos, sultingi mėsainiai, 
Benedikto kiaušiniai ir kalakutienos filė su trumų aliejumi. 

Senas kavinės savininkas Paolas Mankuzo pats ant padėk- 
lo atnešė patiekalus, kuriuos užsisakė su prancūzišku akcentu 
kalbanti mergina ir jos kompanionas: dvi porcijas dešrainių su 
omaro salotomis, dvi porcijas skrudintų bulvyčių ir du butelius 
„Budweiser“ alaus. 

Sulaukęs užsakymo, Gabrielius iškart kibo į valgį ir griebė 
pilną saują bulvyčių: šios buvo traškios ir pasūdytos tiek, kiek 
reikia. 
sumuštinio, o paskui padarė ant stalo daugiau vietos. Pasidė- 
jo prieš save krepšį, atsegė abu jo dirželius ir išėmė portfelyje 
rastą paketėlį. Su popierine servetėle atsargiai iš odinio dėklo 
ištraukė švirkštą ir ėmėsi darbo. 

Išlupo iš pakuotės plastikinį kriminalistikos rinkinį, pas- 
kui paėmė miltelius, teptuką ir mėginių maišelį. 

- Ar suprantate, kad čia paprasčiausi žaislai? - su nepasi- 
tikėjimu pasakė džiazo atlikėjas. 

- Bet jų visiškai pakaks. 

Nusivaliusi servetėle rankas, Alisa patikrino kiekvieno 
komponento kokybę. Juodi anglies ir mažų geležies dalelių 
milteliai puikiai atliks savo darbą. Ji įkišo magnetinio teptuko 
galą į nedidelį indelį su milteliais ir padengė jais švirkšto pa- 
viršių. Milteliai prilipo prie amino rūgščių, kurias paliko odos, 
susilietusios su lygiu plastikiniu paviršiumi, poros ir pamažu 
išryškėjo keli aiškūs atspaudai. Alisa pastukseno nagu švirkštą, 
ną, akivaizdu, visai neseniai paliktą pėdsaką. Vienas jų ypač 
išsiskyrė: tai buvo beveik visas smiliaus ar didžiojo piršto at- 
spaudas. 

— Atplėškite man lipnios juostos, - paprašė ji. 

Gabrielius paėmė ritinį. 

— Ar tiek užteks? 

- Truputį daugiau. Tik stenkitės neprisiliesti prie lipnaus 
paviršiaus! 

Ji pagriebė gabalėlį juostos ir uždėjo ant pirštų atspaudo, 
stengdamasi, kad neliktų oro burbuliukų. Paskui atplėšė lip- 
niąją juostą, paėmė reklaminį padėkliuką, padėtą po jos alaus 
taure, apvertė jį ir prie švaraus kartono paviršiaus priklijavo 
lipniąją juostą. Nykščiu stipriai paspaudė, kad ženklas liktų ant 
kartono. 

Kai nuėmė juostą, ant balto padėkliuko paviršiaus buvo 
matyti aiškus juodas atspaudas. Alisa prisimerkusi atidžiai 
lankai sudarė neįprastą raštą: arkų formos atspaudus kirto ne- 
didelis kryžiaus formos randas. 

Ji parodė rezultatą Gabrieliui ir patenkinta įsikišo padėk- 
liuką į kišenėlę. 

- Sutinku, puikiai padirbėjote, bet, - pažymėjo jis, - ko- 
kia mums iš to nauda? Atspaudą reikėtų nuskenuoti ir, svar- 
biausia, įkelti į duomenų bazę, ar ne? 

Alisa valgė skrudintas bulvytes garsiai mąstydama: 

- Jūsų draugo butas Kvinse... 

- Ir ką? 

- Tikriausiai ten rasime kompiuterį su interneto ryšiu? 

— Internetą - galbūt. Bet jei draugas ir turi kompiuterį, 
tikriausiai bus jį pasiėmęs į Tokiją. Tad per daug nesitikėkite... 

Jaunos moters veidu nuslinko nusivylimas. 

— Kaip mes ten nusigausime? Taksi, metro, traukiniu... 

Gabrielius pakėlė akis. 

Prie jų stalelio ant sienos tarp daugybės nuotraukų su 
įžymybėmis, šalia kurių pozavo kavinės savininkas, kabėjo ir 
senas miesto žemėlapis, prisegtas ant kamštinės lentos. 

- Esame šalia geležinkelio stoties, - pranešė jis, rodyda- 
mas pirštu į žemėlapį. 

Centrinė geležinkelio stotis... Alisa prisiminė šią milžiniš- 
ką stotį, ją Seimūras parodė per jų kelionę į Niujorką. Kolega 
buvo nusivedęs ją paskanauti austrių ir langustų į puikų jūros 
gėrybių restoraną „Austrių baras“, įsikūrusį sename skliautinia- 
me rūsyje. Prisiminus šią viešnagę, jai netikėtai į galvą šovė vie- 
trinė stotis buvo mažiau nei už dviejų pastatų blokų nuo čia. 

— Eime! - pašaukė ji kildama nuo suolo. 

— Ką, dabar? Nesuvalgę deserto? Gal nematėte jų sūrio 
pyrago“ 

- Jūs man įkyrėjote, Keinai. 


* 


Įėję į stotį Parko aveniu ir 42-osios gatvės kampe jie pate- 
ko į didžiulę pagrindinę salę, kurioje buvo įrengta eilė kasų ir 
bilietų automatų. 

Pačiame centre virš informacijos biuro stūksojo garsusis 
keturių ciferblatų laikrodis iš odos ir opalų, jau daugiau nei 
prieš šimtą metų tapęs įsimylėjėlių susitikimo vieta. 

Nors Alisa čia atvyko ne kaip turistė, su dideliu susižavė- 
jimui apsidairė aplinkui. 

„Nėra ko lyginti su Šiaurės ar Sen Lazaro stotimi Paryžiu- 
je, - mąstė jaunoji policininkė užvertusi galvą. Pro didelius 
šoninius langus liejosi švelni ir raminanti rudens šviesa, už- 
tvindydama salę geltonais atspindžiais. 

Po milžinišku skliautu, maždaug keturiasdešimties metrų 
aukštyje, tūkstančiai ant lubų nutapytų žvaigždžių sudarė įspū- 
dį, tarsi giedrą naktį žvelgtum į dangų. Būtent čia Keris Gran- 
tas pabėgo į Čikagą filme „Į šiaurę per šiaurės vakarus“, čia De 
Niras susitiko Merilę Strip filme „Įsimylėjėliai“. 

— Eime su manimi, - paprašė ji garsiai, bandydama per- 
rėkti minios šurmulį. 

Su Gabrieliumi iš paskos Alisa yrėsi per minią laiptais, ku- 
rie vedė į rytinį pagrindinės salės, „Main Concourse“, balkoną. 
Iš antro aukšto atsivėrė visa salė, kuri iš šios vietos atrodė dar 
didesnė. 

Šioje kvapą gniaužiančioje erdvėje, beveik po atviru 
dangumi, savo parduotuvę turėjo vienas garsus kompiuterių 
gamintojas. Alisa nėrė tarp šviesių medinių lentynų, kuriose 
gulėjo pavyzdinės prekės: telefonai, skaitmeniniai grotuvai, 
kompiuteriai, planšetės. Nors dalis gaminių buvo užrakinti, 
nemažai įrangos laisvai prieinama. Lankytojai - daugiausia 
turistai - tikrino savo elektroninį paštą, naršė internete ar 
klausėsi muzikos, užsidėję pažangiausių technologijų au- 
sines. 

Veikti reikėjo greitai; visur sukiojosi policininkai ir ap- 
saugininkai. Alisa, stengdamasi nekristi į akis daugybei rau- 
donus marškinėlius vilkinčių darbuotojų, kurie vaikštinėjo po 
salę, priėjo prie vieno iš demonstracinių stalų. 

Ji padavė savo krepšį Gabrieliui. 

— Išimkite man alaus padėkliuką. 

Kol jis vykdė prašymą, ji spustelėjo „MacBook Pro kom- 
piuterio, panašaus į tą, kurį turėjo namuose, mygtuką. Vienu 
paspaudimu įjungė programą, aktyvinančią vaizdo kamerą, 
įrengtą kompiuterio viršutinėje dalyje, viduryje, paskui čiupo 
iš Gabrieliaus padėkliuką. Atsistojusi priešais ekraną padarė 
kelias piršto atspaudo nuotraukas. Pasinaudojusi kompiuteryje 
įdiegta redagavimo programa, pagerino kontrastą bei ryškumą 
ir gavo pakankamai geros kokybės nuotrauką, paskui prisijun- 
gė prie savo elektroninio pašto paskyros. 

— Gal pasirūpintumėte mūsų bilietais? - pasiūlė ji. 

Palaukusi, kol Gabrielius, pasukęs bilietų automatų link, 
nutols, ji ėmė rašyti laišką Seimūrui. Skubėdama mikliai bėgio- 
jo pirštais klaviatūra. 

Gavėjas: Seimūuras Lombaras 
Tema: Pagalbos 
Siuntėjas: Alisa Šėfer 


Seimūurai, 

man labiau nei bet kada reikia tavo pagal- 
bos. Jau beveik valandą bandau tau prisi- 
skambinti, bet dabar tu privalai paspar- 
tinti savo paieškas. 

4. Ar sužinojai ką nors apie automobilių 
aikštelės stebėjimo kameras ir oro uostus? 
2. Ar radai mano automobilį? Atsekei mobi- 
lųjį? Patikrinai, kokios paskutinės ope- 
racijos atliktos mano banko sąskaitoje? 
3. Ar pasidomėjai Gabrieliumi Keinu? 

4, Prie laiško prikabinu nuotrauką su 
pirštų atspaudu. Ar gali kuo skubiau pa- 
tikrinti jį duomenų bazėje? 

Pasikliauju tavimi. 

Tavo draugė 

Alisa 

II 
Mažasis Egiptas 


<...> aš moku saugoti žmones, tik kai jie 
išvyksta. 
Didier VAN CAUWBLAERT 


Astorija 
Kvinso šiaurės vakarai 
Vidurdienis 


Stoties prieigas gaubė rudeninė šviesa. 

Alisa ir Gabrielius išėjo iš saulėtos aikštės ir įsimaišė tarp 
pirkėjų turguje, įsikūrusiame po metalinėmis viršuje iškilusio 
metro konstrukcijomis. Iš geležinkelio stoties pora metro atvy- 
ko iki Leksingtono aveniu, paskui vietiniu RER traukiniu pa- 
siekė Astorijos bulvarą. Kelionė truko vos dvidešimt minučių, 
bet aplinkos pasikeitimas buvo labai ryškus. Stiklo ir plieno 
pastatus pakeitė nedideli tradiciniai mūriniai namai, o ener- 
gingas ir judrus Manhatano gyvenimo tempas užleido vietą 
bemaž kaimui būdingai ramybei. 

Oras buvo prisotintas ypatingų alyvuogių aliejaus, smul- 
kinto česnako ir šviežių mėtų aromatų. Prekystaliai lūžo nuo 
keptų kalmarų ir aštuonkojų, musakos apkepų, mėsos vėrinu- 
kų, baklavos pyragaičių, vynuogių lapų balandėlių ir pyragėlių 
su feta. Patrauklūs patiekalai neleido abejoti: Astorija iš tiesų 
buvo istorinis Niujorko graikų kvartalas. 

— Ar bent jau žinote adresą? - pasiteiravo Alisa, matyda- 
ma Gabrielių dvejojant, į kurią pusę sukti. 

- Lankiausi čia vos porą kartų, - gynėsi džiazo muzikan- 
tas. - Pamenu, kad buto langai atsiveria į Steinvėjaus gatvę. 

- Muzikantui skirtas gatvės pavadinimas“, - pajuokavo 
Alisa. 

Kelio jie paklausė vieną seną vyriškį, kuris pardavinėjo 
metaliniame žarijų inde keptus jautienos vėrinukus su lauro 
lapais. 

Laikydamiesi nurodymų, abu nuskubėjo ilgu keliu, abipus 
kurio augo medžiai ir stovėjo sublokuoti kotedžai, primenan- 
tys kai kuriuos Londono kvartalus. Paskui pasuko į gatvę, kur 
šurmuliavo prekeiviai. Kosmopolitinėje atmosferoje darniai 
sugyveno graikų kulinarai, vegetariškų patiekalų propaguoto- 
jai, kebabinės, japonų greitojo maisto restoranai ir korėjiečių 
gastronomai. Tikras kulinarijos įvairovės katilas, besidriekian- 
tis per kelis kvartalus. 

Pasiekę Steinvėjaus gatvę, jie vėl pateko į kitą pasaulį. Šį 
kartą į kitą Viduržemio jūros pusę, tiksliau tariant, į Šiaurės 
Afriką. 

- Pastaraisiais metais žmonės šį kvartalą vadina Mažuoju 
Egiptu arba Mažuoju Maroku, - patikslino Gabrielius. 

Tiesą sakant, pasitelkus šiek tiek vaizduotės buvo galima 
nesunkiai patikėti nusikėlus tiesiai į arabų pasaulį, į Kairo ar 
Marakešo turgų. Visoje gatvėje nosį kuteno skanūs medaus ir 
marokietiško daržovių troškinio aromatai, o čičos barų šioje 
kvartalo dalyje buvo daugiau nei graikiškų tavernų. Jie praėjo 
pro auksu tviskančią mečetę, ritualinio skerdimo mėsinę, re- 
liginį knygyną. Aplinkui skambančiuose pokalbiuose beveik 
natūraliai maišėsi arabų ir anglų kalbos. 


* „Steinway“ — fortepijonų gamintojas. (Vert. past.) 

— Manau, kad atėjome, - pasakė Gabrielius, sustojęs prie- 
šais rudo akmens pastatą su šviesiu fasadu ir nuleidžiamais 
langais, kurio apačioje buvo įsikūręs barzdaskutys. 

Pastato durų nesaugojo joks skaitmeninis kodas. Nebu- 
vo ir lifto. Jie vikriai užlipo į viršų laiptais, sustoję ketvirtame 
aukšte pasiimti raktų iš ponios Čauč, namo šeimininkės, kurią 
Kenis buvo įspėjęs telefonu. 

— Čia gana elegantiška, tiesa? - pasakė Gabrielius įeida- 
mas į loftą. 

Viengungiškas erdvus Kenio butas buvo išsidėstęs per du 
aukštus, su plačiomis erdvėmis, kurias kirto metalinės sijos. 
poliruoto betono grindis ir sustojo prie didelio lango, pro kurį 
vėrėsi hipnotizuojantis vaizdas į Hadsoną. 

Ji gerą minutę žvelgė į upę, paskui numetė savo krepšį ant 
didelio sunkaus ąžuolinio stalo, aplink kurį stovėjo matinio 
metalo suolas ir du nevienodi foteliai. 

— Aš mirtinai pavargusi, - tarstelėjo ji ir krito į vieną iš 
krėslų. 

- Žinote, ką? Prileisiu jums vonią! - pasiūlė Gabrielius. 

— Atsiprašau? Ne, neverta. Turime dar daug ką nuveikti, 
taigi... 

Bet jos protestams kurčias džiazininkas jau buvo pranykęs 
antrame aukšte. 

Alisa atsiduso ir kurį laiką sėdėjo nejudėdama, susiran- 
giusi tarp pagalvėlių. Staiga ją užgriuvo nuovargis. Praėjo ke- 
lios minutės, kol ji bent kiek atsigavo po patirtos įtampos ir 
išeikvotų fizinių jėgų, kurių prireikė nuo to laiko, kai - pati ne- 
galėdama tuo patikėti - pabudo vidury parko. Pasijutusi geriau 
atsikėlė, patikrino virtuvės spinteles ir susirado arbatinuką. 
Užkaitė vandens, o laukdama, kol jis užvirs, pasivaikščiojo po 
svetainę ir abejingai peržvelgė lentynoje sudėtų knygų (Hario 

Kriuso, Hanterio Tompsono, Trevaniano...) pavadinimus, ap- 
abstrakčius ir minimalistinius paveikslus. 

Šviesiame ir erdviame kambaryje vyravo mineraliniai ats- 
palviai su tūkstančiais pilkų ir smėlio spalvos niuansų. Puikus 
pramoninio ir švediško medinio stiliaus derinys. Netoliese 
tekanti upė, asketiškas ir neperkrautas dekoras, švelni šviesa 
kūrė saugią aplinką, nuo pasaulio atribotą salelę. 

Ji akimis ieškojo kompiuterio, modemo arba laidinio te- 
lefono. 

„Nieko.“ 

Dubenyje aptiko gulinčius automobilio raktelius, pri- 
kabintus prie raktų pakabuko, papuošto lekiančiu sidabriniu 
žirgu. 

„Mustangas““ - pagalvojo imdama raktus. 

Grįžusi į virtuvę, spintelėje rado genmaičios, japoniškos 
žaliosios arbatos su skrudintais ir spragintais ryžiais. Paruo- 
šė vieną puodelį. Nors gėrimas atrodė originalus dėl gaivaus 
žaliosios arbatos skonio ir lazdyno riešutų bei ryžių aromatų 
kontrasto, jo gerti buvo neįmanoma. Išpylė turinį į kriauklę ir 
atidarė stiklines vyno spintos šalia šaldytuvo duris. Akivaiz- 
du, kad šiuose namuose gyveno gero vyno mėgėjas. Neskaitant 
kanadietiškų „Pinot Noir“, jis kolekcionavo garsiausius Pran- 
cūzijos vynus. Tėvo dėka Alisa nemažai išmanė apie vyninin- 
kystę. Ji aptiko 2000-ųjų „Chateau-Margaux“, 2006-ųjų „Che- 
val-Blanc“, 2005-ųjų „Montrose“... Iš pradžių ketino atsidaryti 
„Saint-Estėphe', bet persigalvojo pamačiusi burgundišką vyną: 
1999-ųjų „La Tache“ iš Romanė-Konti regiono. Šio brangaus 
gėrimo ji dar nebuvo ragavusi. Išmetusi iš galvos bet kokius 
racionalius argumentus, kodėl turėtų jo negerti, atidarė butelį, 
prisipylė didelę taurę ir, prieš pakeldama ją prie lūpų, įdėmiai 

nėsi rožių, raudonų uogų ir šokolado kvapai. 

„Štai ko man reikėjo labiau nei puodelio arbatos!“ 

Ji gurkštelėjo burgundiško vyno, jusdama kiekvieną rau- 
donų vaisių ir prieskonių niuansą. Gėrimas maloniai nutekėjo 
gomuriu ir sušildė skrandį. Ji ištuštino taurę ir nieko nelaukusi 
įsipylė dar. 

— Jei ponia malonėtų, vonia paruošta, - iškilmingai pra- 
nešė Gabrielius, stovėdamas mezonine. 

- Ar jums įpilti vyno? 

— Ką? Jūs atidarėte butelį? - supanikavo jis ir galvotrūk- 
čiais nubildėjo laiptais žemyn. 

Pamatęs „Cėte-de-nuits“ butelį kone sprogo iš pykčio. 

- Jūs visai išprotėjote, ponia Nesivaržančioji! Ar bent nu- 
tuokiate, kiek jis vertas? 

- Ak, Keinai, gero elgesio pamokas pasilaikykite sau. 

- Keistas būdas atsidėkoti draugui už svetingumą! - niršo 
jis. 

- Sakau jums, nesijaudinkit! Sumokėsiu už tą prakeiktą 
jūsų vyną! 

- Iš ko? Iš farės atlyginimo? 

— Tikrai taip! Beje, gal žinote, ar jūsų draugas turi auto- 
mobili? 

- Taip, Kenis turi senus ratus. Jei neklystu, išlošė žaisda- 
mas pokerį. 

— Ar įsivaizduojate, kur jis galėtų stovėti? 

— Net neįsivaizduoju. 

Pagautas staigaus įkvėpimo, Gabrielius perėjo per sve- 
tainę ir pasilenkęs pažvelgė pro vieną iš langų, atsiveriančių į 
žvirgždėtą kiemą. Aplink betoninę salelę stovėjo keliolika au- 
tomobilių. Prisimerkęs stengėsi atskirti modelius. 

— Galbūt šis, - parodė jis į baltos spalvos „Shelby“ su 
dviem mėlynomis juostomis. 

— Na, tai eikite patikrinti, - paprašė ji ir sviedė jam rak- 
telius. 

Jis pasipriešino. 

- Ei, baikite man nurodinėti! Aš nesu vienas iš jūsų pa- 
valdinių! 

— Paskubėkite, Keinai, mums tikrai reikia automobilio. 

- Ojūs, brangute, gulkitės į vonią, jums tikrai reikia atsi- 
palaiduoti! 

Ji pakėlė balsą. 

— Daugiau nedrįskite manęs vadinti bran... 

Jai nespėjus baigti sakinio, Keinas išėjo trinktelėdamas 
durimis. 


* 


Vonios kambarys antrame aukšte buvo greta miegamojo, 
įrengto viešbučio apartamentų stiliumi. Alisa prisėdo ant so- 
fos ir atidarė savo drobinį krepšį. Išsitraukė telefono rinkinį ir 
nuplėšė apsauginį plastikinį maišelį. Rinkinį sudarė mobilusis 
telefonas, įkroviklis, laisvų rankų įranga ir naudojimo instruk- 
cija. Dėžutės dugne gulėjo plastikinė kortelė su telefono serijos 
numeriu. 

Ji prijungė telefoną prie elektros lizdo. Ekrane pasirodė 
piktograma, pranešanti apie dešimties minučių kreditą. Pa- 
spaudusi mygtuką, paskambino iš anksto įrašytu numeriu: 
įsijungė balso paštas ir buvo paprašyta įvesti telefono serijos 
numerį. 

Ji taip ir padarė. Paskui metalinis balsas liepė įrašyti vie- 
tovės, kurioje ketinama naudotis telefonu, kodą. Prisiminusi 
Gabrieliaus žodžius, ji surinko 212, Niujorko kodą. Jau po aki- 
mirkos jai buvo priskirtas ir trumpąja žinute atsiųstas telefono 

numeris. Suaktyvinusi telefoną, įvedė išankstinio mokėjimo 
kortelės numerį ir iš karto gavo šimtą dvidešimt minučių po- 
kalbiams. 

Pirmiausia paskambino Seimūrui į mobilųjį, bet įsijungė 
jo balso paštas. 

- Seimūrai, atskambink man šiuo numeriu, kai tik galėsi. 
Man labai reikia tavo pagalbos. Meldžiu, paskubėk. 


* 


Paskui Alisa įėjo į vonios kambarį, kurį nuo miegamo- 
jo skyrė stiklo blokelių pertvara. Vonia buvo dekoruota šeštąjį 
dešimtmetį primenančiu retro stiliumi: juodų ir baltų plytelių 
grindys, tarsi šachmatų lenta, ketaus vonia su varinėmis ko- 
jelėmis, senovinė kriauklė su keraminėmis čiaupo detalėmis, 
dažyti mediniai baldai su reljefiniais ornamentais. 

Keinas tesėjo žodį: po storu putų sluoksniu jos laukė le- 
vandomis kvepianti garuojanti vonia. 

„Keistas vyrukas...“ 

Alisa nusirengė priešais didelį pakreipiamą veidrodį, ap- 
kaustytą metalu, ir paniro į vandenį. Šiluma pagerino kraujo- 
taką ir atvėrė visas odos poras. Raumenys atsipalaidavo, su- 
švelnėjo veriantis sąnarių skausmas. Moteris kvėpavo pilna 
krūtine. Ją apėmė malonus pojūtis, tarsi būtų nešama karštos 
ir maloningos bangos, ir per kelias sekundes visiškai atsidavė 
viliojančiai vonios ramybei. 

Paskui įkvėpė oro ir paniro po vandeniu. 

Nuo alkoholio kraujyje ir karštos vonios ji pasijuto mie- 
guista ir tartum sustingusi. Galvoje sukosi prieštaringos min- 
tys. Erzino atminties spraga. Alisa dar kartą pabandė atkurti 
praėjusio vakaro įvykius. Tačiau vėl įkrito į tą pačią juodąją 
skylę, kuri trukdė atgaivinti prisiminimus. Iš pradžių deta- 
lės dėliojosi lengvai: barai, kokteiliai, bičiulės, automobilių 

aikštelė Franklino Ruzvelto aveniu. Paskui ėjimas prie auto- 
mobilio. Žalsvai melsvas požeminės aikštelės apšvietimas. Ji 
jaučiasi pavargusi, apgirtusi. Aiškiai mato save atidarančią 
mažojo „Audi“ dureles ir sėdančią prie vairo... Kažkas sėdi ša- 
lia! Dabar ji prisiminė. Netikėtai iš šešėlio išnyra veidas. Vyro 
veidas. Ji stengiasi įžiūrėti bruožus, bet jie išnyksta perlamutri- 
nėje migloje. 

Staiga prisiminimų banga nubloškia ją dar toliau į praeitį 
ir ji pasijunta nešama upės, tekančios iš jos širdyje susikaupu- 
sio skausmo. 

Aš prisimenu... 
Prieš dvejus metus 


Prisimenu. 
Arba veikiau įsivaizduoju. 
2011 m. lapkričio 21 d. 
Lietinga vėlyva popietė mano vyro medicinos kabinete. Jo 
konsultaciją netikėtai pertraukia telefono skambutis: 
- Daktaras Polas Malori? Skambiname iš „Hėtel- 
Dieu“ ligoninės krūtinės chirurgijos skyriaus. Neseniai 
pas mus atvežė jūsų žmoną. Jos būklė sunki ir... 


* 


Puolęs į paniką, Polas čiumpa paltą, kažką sumurma sek- 
retorei ir paskubomis išeina iš kabineto. Sėda į senąją „Giu- 
liett“, kaip visomis darbo dienomis pastatytą ant šaligatvio 
priešais Paryžiaus miesto nekilnojamojo turto valdybos pasta- 
tą. Nuo lietaus permirko baudos kvitas, kurį kasdien gauna už 
neleistinoje vietoje pastatytą automobilį. Užveda variklį, apva- 
žiuoja aikštę ir pasuka į Bako gatvę. 

Lauke jau tamsu. Tai viena iš tų bjaurių rudens dienų, ku- 
rios žadina neapykantą Paryžiui, tapusiam metastazuojančiu, 
užterštu, žmonių perpildytu pragaru, paskendusiu purvo ir 
liūdesio liūne. Sen Žermeno bulvare automobiliai juda vėžlio 
greičiu. Polas rankove nuvalo aprasojusį priekinį „Alfa Romeo“ 
stiklą. Rankove nusibraukia ir skruostais srūvančias ašaras. 

„Alisa, kūdikis... Pasakykite, kad tai netiesa.“ 

Nuo tos dienos, kai sužinojo tapsiąs tėvu, skrajojo pade- 
besiais. Jis tiek vilčių dėjo į ateitį: pirmasis buteliukas, pasi- 
vaikščiojimai Liuksemburgo sode, smėlio pilys paplūdimyje, 
pirmoji diena mokykloje, futbolas sekmadienio rytą... Vienas 
po kito plaukiantys galvoje vaizdai pradeda pamažu nykti. 

Jis nuveja liguistas mintis ir bando išlikti ramus, bet jį užval- 
džiusios emocijos pernelyg stiprios, o kūną purto rauda. Pyktis 
maišosi su sielvartu. Jis žliumbia kaip vaikas. Užstrigęs prie švie- 
soforo, iš įsiūčio trenkia kumščiu į vairą. Galvoje tebeskamba in- 
terno žodžiai, atskleidžiantys siaubingą tikrovę: „Neslėpsiu, kad 
padėtis labai rimta, daktare: užpuolimas peiliu, dūriai į pilvą...“ 

Užsidega žalia šviesa. Jis visu greičiu pajuda pirmyn ir 
staiga pasuka vairą, norėdamas įvažiuoti į autobusams skir- 
tą eismo juostą. Svarsto, kaip visa tai galėjo įvykti. Kodėl jo 
žmona, su kuria dar šiandien pietavo nedidelėje kavinukėje 
Gizardo gatvėje, buvo rasta subadyta varganame bute vakari- 
nėje Paryžiaus dalyje, nors turėjo praleisti popietę su akušerė 
ir ruoštis gimdymui? 

Galvoje vėl vienas po kito keičiasi vaizdai: Alisa guli kraujo 
klane, atskuba greitosios pagalbos komanda, atvykęs gydytojas 
konstatuoja: „Pacientės būklė nestabili, sistolinis kraujospūdis 
9, pulso dažnis 100 kartų per minutę, jungiamieji audiniai pra- 
radę spalvą. Intubuojame ir į venas įstatome kateterius.“ 

Polas įjungia posūkio signalą, aplenkia du taksi automo- 
bilius ir ketina sukti į kairę. Tačiau Sen Mišelio bulvarą dėl 
vykstančios demonstracijos užtvėrę policininkai. Jis iš visų 
jėgų sukanda dantis. 

„Po perkūnais, negali būti!“ 

Jis atidaro langą, kad pasikalbėtų su pareigūnais, prašo 
praleisti, bet atsimuša į jų abejingumą ir plūsdamasis, susiner- 
vinęs nuvažiuoja. 

Paskui nė neparodęs posūkio grįžta į Sen Žermeno bulva- 
rą, bet kelią jam pastoja piktai signalizuojantis autobusas. 

Jis privalo nusiraminti. Sutelkti energiją, kad pajėgtų iš- 
gelbėti žmoną. Kad rastų stebuklus darantį gydytoją. Stengiasi 
prisiminti, ar „Hėtel-Dieu“ ligoninėje ką nors pažįsta. 

„Gal Pralavorio? Ne, jis dirba Biša. Žurdenas? Dirba Ko- 
šene, bet turi ilgiausią adresų sąrašą. Reikia jam paskambinti.“ 

Jis ieško savo telefono ant keleivio sėdynės gulinčio palto 
kišenėje, tačiau neranda. Senoji „Alfa“ rieda siaura Bernardi- 
nų gatve ir užvažiuoja ant Arkivyskupijos tilto, taip pamėgto 
įsimylėjėlių, kad jie nukabinėjo turėklus tūkstančiais tamsoje 
spindinčių spynelių. 

Polas prisimerkia, įjungia salono apšvietimą ir galiausiai 
pamato, kad mobilusis nuslydęs ant grindų. Pasilenkia jo pa- 
kelti, viena ranka prilaikydamas vairą. Kai atsilenkia, jį apakina 
šviesa ir jis netekęs amo pamato tiesiai į jį atlekiantį motociklą, 
nors eismas ant tilto tik vienos krypties. Per vėlu stabdyti. Polas 
staigiai pasuka vairą į šoną, kad išvengtų susidūrimo. „Alfa Ro- 
meo metasi į dešinę, nuslysta ant šaligatvio, pakyla į orą, smar- 
kiai rėžiasi į žibinto stulpą ir sulaužo metalinius tilto turėklus. 

Automobiliui įskriejus į Seną, Polas jau buvo miręs. 


* 


Prisimenu. 

Kad tą dieną, 

2011 metų lapkričio 21-ąją, 

Per savo išdidumą, tuštybę, ir aklumą 
Aš nužudžiau savo vaiką. 

Ir užmušiau savo vyrą. 

Laisvasis džiazas 


O juk gyvenimas yra kova. 
SENEKA 


Vandens prislopintas telefono skambutis ne iškart pasiekė 
Alisos ausis. Moteris net pašoko išnirdama iš vonios. Pagriebu- 
si rankšluostį apsisiautė juo ir stvėrė telefoną. 

- Šėfer, - prisistatė ji atsiliepdama. 

- Alisa? Čia aš. 

— Seimūrai, pagaliau! 

— Kaip tu? 

— Viskas gerai, bet man reikia tavo informacijos, kad pasi- 
stūmėčiau į priekį. Ar ką nors išsiaiškinai? 

— Gavau tavo siųstą piršto atspaudą. Gražus darbelis. Ma- 
nau, kad jį galima panaudoti. Nedelsiant daviau užduotį Savin- 
jonui. Jis ieško atitikmens atspaudų duomenų bazėje. Rezulta- 
tus turėsime už pusvalandžio. 

— Gerai, ar dar ką nors sužinojai? Kaip kameros automo- 
bilių aikštelėje? 
bet juose nieko aiškaus nematyti. Tavo automobilis į aikštelę 
įvažiuoja 20 valandą12 minučių, o išvažiuoja 17 minučių po 
vidurnakčio. 

— Ar aš įraše matausi? 

— Ne, tave sunku įžiūrėti... 

„Po šimts!“ 

— Ar automobilyje aš sėdėjau viena? Ar vairavau aš? 

— Sunku pasakyti. Kamera nufilmavo tavo automobilio 
numerį, bet visas salonas paniręs tamsoje. 

- Velniai rautų, negali būti! Ar bandei padirbėti su vaizdu? 

- Taip, bet nieko nepešiau. Jų kamera vidutinės kokybės. 
Ir noriu iš karto įspėti, kad oro uostuose taip pat nieko nesu- 
žinojau. Negavus teisėjo leidimo ar teismo pavedimo - jokių 
šansų patekti į jų duomenų bazes ar peržiūrėti įrašus. Viskas 
būtų daug paprasčiau, jei praneštume Tajandjė... 

- Jokiu būdu. Kalbėjai su mano draugėmis? 

- Taip, su visomis trimis. Nemažai išgėrei, Alisa. Jos neri- 
mavo dėl tavęs. Malika ir Karina pasisiūlė tave palydėti, bet tu 
nieko nenorėjai girdėti... 

— Seimūrai, papasakok, ką dar sužinojai... 

— Geriausia pasilikau pabaigai. Ar tu viena? 

— Taip, o ką? 

- Tai dėl tavo draugužio Gabrieliaus Keino... Kastelis juo 
pasidomėjo. Niekur nėra nė menkiausios užuominos apie džia- 
zo pianistą tokiu vardu. 

- Aš nesakiau, kad jis Rėjus Čarlzas ar Mišelis Legranas. 
Jei jo klausytojų ratas mažas, nieko nuostabaus, kad... 

— Paklausyk, Kastelį gerai pažįstu. Jis yra geriausias Kri- 
minalinės brigados dokumentalistas. Jei kažkas būtų, tikrai ne- 
praslystų pro jo akis, pati puikiai žinai. O šiuo atveju ničnieko 
nėra. Nieko! Yra dešimtys Gabrielių Keinų, bet nė vieno mu- 
zikanto tokiu vardu nei internete, nei tarp džiazo mėgėjų. Ir 
tvirtai įsitverk, nes įdomiausia dar ne tai... 

Seimūras nutilo sakinio vidury, lyg norėdamas įspūdį. 

„Nagi kalbėk, po galais!“ 

— Minėjai, kad jis teigė vakar vakare grojęs Dublino klube 
„Rudasis cukrus ? - pasitikslino jis. 

— Taip, jis man taip sakė. 

— Tai netiesa. Kastelis paskambino klubo vadovui: vakar 
„Rudajame cukruje“ vyko salsos, mambos ir čia čia čia vakaras. 
Scenoje pasirodė tik didelio Kubos muzikos orkestro nariai, 
tos pačios dienos rytą atvykę net iš Havanos. 

Pritrenktai Alisai sunkiai sekėsi suvirškinti informaciją. 
Mintyse ji pagavo save bandančią pateisinti Gabrielių: galbūt 
jis koncertuoja prisidengęs slapyvardžiu? Galbūt priklauso ko- 
kiai nors muzikos grupei? Galbūt... 

— Nežinau, kas iš tiesų tas vyras, - toliau kalbėjo Seimū- 
ras. - Aš tęsiu tyrimą, bet saugokis jo, kol nenustatėme tikro- 
sios tapatybės. 

Baigusi pokalbį, ji kelias sekundes nė nekrustelėjo. Ne, jos 
prielaidos neturi pagrindo. Ji leidosi vedžiojama už nosies kaip 
pradinukė. Buvo pernelyg neatsargi, o Keinas melavo jai nuo 
pat jų susitikimo pradžios. 

„Bet dėl kokios priežasties?“ 

Skubiai apsivilkusi susimetė daiktus į krepšį. Iš baimės ją 
net prakaitas išmušė. Besidaužančia širdimi ji nulipo laiptais, 
rankoje suspaudusi ginklą. 

— Keinai! - pašaukė įeidama į svetainę. 

Ji nuslinko palei sieną ir pirštų galais nusėlino į virtu- 
vę, gniauždama pirštais pistoleto rankeną. Tuščia, lofte nieko 
nebuvo. 

Ant stalo prie vyno butelio rado raštelį, parašytą voko nu- 
garėlėje: 


Alisa, 

radau automobilį, bet bakas beveik tuščias. 
Išvažiavau prisipilti benzino. 

Lauksiu Jūsų kaljano bare, kitoje gatvės pusėje. 
P S. Tikiuosi, mėgstate rytietiškus pyragaičius. 
Gabrielius 

I3 
Kaljano baras 


Iš tikrųjų yra du gyvenimai <...>: tas, 
kurį žmonės mano tave gyvenant, ir kitas. 
Būtent tas kitas sukelia problemų, ir 
būtent jį mes karštai trokštame pamatyti. 


James SALTER 


Alisa skubėjo gatve. Pistoletą buvo įkišusi į dėklą, o krepšį 
persimetusi per petį. Vėsus vėjas atnešė prieskonių, abrikosų 
ir cukraus kvapus. Priešais kaljano barą ji pastebėjo „Shelby“ 
automobilį: kreminės spalvos kėbulas, tviskantis chromas, mė- 
lynos sportinės juostos, agresyvios linijos. Tarsi riaumoti pasi- 
ruošęs tigras. 

Moteris atsargiai perėjo gatvę ir atidarė „Nefertitės“ duris. 

Pikantiškoje vietoje pynėsi arabiški ir vakarietiški mo- 
tyvai, kurdami eklektišką dekorą: čia matei ne tik chaotiškai 
išdėliotus žemus staliukus, didelius fotelius, auksu siuvinėtas 
pagalvėles, bet ir knygų pilną lentyną, nesuderintą fortepijoną, 
seną cinko ir patamsėjusio ąžuolo barą, iš angliškos aludės at- 
klydusį smiginį... 

Vyravo maloni atmosfera, būdinga ankstyvai rudens po- 
pietei, kai būna ramu ir šilta. Virš nešiojamųjų kompiuterių 
palinkę sėdėjo studentai, panašūs į hipsterius, prie jų puikiai 
derėjo senieji kvartalo egiptiečiai ir magribiečiai, diskutuo- 
jantys apie pasaulio problemas ir traukiantys vandens pypkes. 

Saldus kaljanų dūmų kvapas maišėsi su mėtų arbatos aromatais 
ir kūrė saugią, harmoningą, kvapnią salelę. 

Gabrielius sėdėjo prie stalo ir žaidė šachmatų partiją su 
apžėlusiu moksliuku, kuris vilkėjo nenusakomą neoninės gel- 
tonos spalvos elastano golfą ir violetinę liemenę. 

- Keinai, mums reikia pasikalbėti. 

Jaunasis šachmatininkas pakėlė galvą ir plonu balseliu pa- 
siskundė: 

- Ponia, puikiai matote, kad mums dabar pats... 

— O tu, neonini, čiuožk iš čia! - paliepė ji, nuversdama 
šachmatų figūras. 

Studentui nė nespėjus sureaguoti, sugriebė jį už pūkinės 
liemenės ir pakėlė nuo kėdės. Jaunuoliui širdis nusirito į kul- 
nus. Jis greitai susirinko šachmatus, kurie gulėjo ant žemės, ir 
pasišalino nė neprašydamas likusių figūrų. 

— Regis, vonia jūsų nenuramino, - apgailestavo Gabrie- 
lius. - Gal tai padaryti pavyks rytietiškiems skanėstams? Labai 
skaniai atrodo spurgos su medumi ir džiovintais vaisiais. O gal 
pageidaujate ryžių pudingo? Arba puodelio arbatos? 

Ji ramiai atsisėdo prieš jį, pasiryžusi atremti visus jo prieš- 
taravimus. 

- Žinote, kas man tikrai suteiktų malonumo, Keinai? 

Jis gūžtelėjo pečiais ir nusišypsojo. 

— Sakykit. Jei tik tai mano kompetencija... 

- Jei jau prakalbote apie kompetenciją, ar matote fortepi- 
joną, štai ten, prie baro? 

Jis pasisuko, ir jo veidu nubėgo nerimo šešėlis. 

- Būčiau labai laiminga, jei man ką nors paskambintuinė- 
te, - pasakė Alisa. - Juk ne kasdien turiu galimybę gerti arbatą 
su džiazo pianistu! 

— Nemanau, kad tai gera mintis. Trukdysiu kitiems klien- 
tams ir... 

— Nagi, nekalbėkite nesąmonių, jiems kaip tik bus labai 
malonu. Visiems patinka klausytis muzikos ir traukti kaljaną. 

Gabrielius dar kartą pabandė išsisukti. 

- Fortepijonas tikriausiai nesuderintas. 

— Čia tik smulkmena. Nagi, Keinai, paskambinkite man 
ką nors klasikinio: „Rudeninius lapus“, „Blue Monk“, „Balandį 
Paryžiuje“... Arba dar geriau: „Alisą Stebuklų šalyje“! Ir paskir- 
kite tą kūrinį man. Juk neatsisakysite, ar ne? 

Vyras sutrikęs pasirangė kėdėje. 

- Paklausykite, aš manau, kad... 

- O aš manau, kad jūs toks pats pianistas kaip aš gailes- 
tingoji vienuolė! 

Gabrielius pasitrynė akis ir giliai atsiduso lyg pasiduo- 
damas. Jis neketino nieko neigti, ir atrodė, tarsi būtų pajutęs 
palengvėjimą. 

- Ką gi, aš jums melavau, - prisipažino jis, - bet tik apie tai. 

- Ir manote, kad aš patikėsiu, Keinai? O gal „Keinas“ nėra 
jūsų tikrasis vardas? 

— Visa kita yra tiesa, Alisa! Mano vardas Gabrielius Kei- 
nas, vakar vakare buvau Dubline, o šį rytą pabudau antrankiais 
prirakintas prie jūsų ir nesuprantu, kaip čia patekau. 

- Tai kodėl mane mulkinote? 

Jis vėl giliai atsiduso, žinodamas, kad būsimos minutės 
bus nelengvos. 

— Todėl, kad esu kaip ir jūs, Alisa. 

Ji suraukė antakius. 

— Kaip ir aš? 

— Aš irgi esu faras. 


Stojo slegianti tyla. 
— Kas jūs toks? - po kelių sekundžių paklausė Alisa. 

- Specialusis FTB agentas, priskirtas regioniniam Bosto- 
no biurui. 

- Jūs iš manęs šaipotės?! - pratrūko ji. 

— Visai ne. Ir vakar vakare aš tikrai buvau Dubline „Tem- 
ple Bar“ klube, įsikūrusiame priešais mano viešbutį. Buvau nu- 
ėjęs išgerti kelių taurių, kad atsipalaiduočiau po sunkios darbo 
dienos. 

— O ką veikėte Airijoje? 

— Buvau nuvykęs susitikti su vienu kolega iš Garda Sio- 
chana“. 

— Kokiu tikslu? 

— Dėl tarptautinio bendradarbiavimo tiriant vieną bylą. 

— Kokią bylą? 

Gabrielius gurkštelėjo arbatos tarsi norėdamas pristabdy- 
ti klausimų laviną ir laimėti laiko. 

— Dėl nusikaltimų serijos, - galiausiai atskleidė jis. 

— Serijinio žudiko? - paklausė Alisa, vis labiau spiesdama 
jį į kampą. 

- Galbūt, - pripažino jis ir nusuko akis. 

Moters striukės kišenėje suskambo telefonas. Pažvelgusi į 
ekraną išvydo Seimūro numerį. Ji dvejojo. Nenorėjo rizikuoti 
nutraukti Keino prisipažinimo. 

- Privalote atsiliepti, - patarė Gabrielius. 

— Koks jūsų reikalas? 

- Skambina jūsų bičiulis faras, tiesa? Ar jums nesmalsu 
sužinoti, kieno yra pirštų atspaudai ant švirkšto? 

Ji pakluso. 

- Alio! 

- Alisa, čia aš, - atsakė Seimūras sunerimusiu balsu. 

- Ar patikrinai atspaudą duomenų bazėje? 


* Airijos respublikos policijos pajėgos. 

— Alisa, kur tu jį radai? 

— Ant švirkšto. Vėliau paaiškinsiu. Tai radai atitikmenį 
ar ne? 

- Taip, rezultatai yra, bet turime problemų. 

— Kodėl? 

— Duomenų bazė rodo, kad atspaudas yra... 

— Kieno, po šimts? 

- Eriko Vono, - atskleidė jis bejausmiu balsu. 

- Eriko Vono... į 

Ši žinia Alisą užklupo taip netikėtai, kaip boksininką 
smūgis iš apačios. 

- Taip, žmogaus, kuris bandė tave nužudyti ir... 

- Aš žinau, kas yra Erikas Vonas, velniai rautų! 

Ji užsimerkė, pasijuto svirduliuojanti, bet ant kojų ją laikė 
pokalbis. 

- Tai neįmanoma, Seimūrai, - atsakė ji ramiu balsu. 

Kitame telefono gale pasigirdo gilus atodūsis. 

- Žinau, sunku patikėti, bet rezultatus patikrinome de- 
šimt kartų. Atitinka daugiau nei trisdešimt taškų. Šį kartą esu 
priverstas pranešti Tajandjė. 

— Meldžiu, duok man dar kelias valandas. 

- Neįmanoma, Alisa. Dabar viskas, kas susiję su Vonu, 
veda į minų lauką. Kartą jau mums privirei košės su šia byla. 

- Ačiū, labai subtiliai man apie tai priminei. 

Ji pažvelgė į seną reklaminį „Pepsikolos“ laikrodį už pre- 
kystalio. 

„Niujorke 13 valandų 15 minučių.“ 

— Paryžiuje dabar 19 valandų 15 minučių, tiesa? Duok 
man laiko iki vidurnakčio. 

Tyla. 

— Maldauju! 

— Tai neprotinga... 

- Ir padirbėk dar su tuo atspaudu. Aš įsitikinusi, kad jis 
ne Vono. 

Vėl atodūsis. 

— O aš esu įsitikinęs, kad Vonas yra Niujorke, Alisa. Kad 
jis tavęs ieško ir nusprendė tave nužudyti. 


ISO 


I4 
Du žmonės 


Pabaisos tikrai egzistuoja, vaiduokliai taip 
pat... Jie gyvena mumyse ir kartais laimi... 


Stephen KING 


Šviesoje šoko ploni spalvoti taškeliai. 

Pro praviras medines langines skverbėsi saulės spinduliai. 
Kaljano baras ūžė. Stiprūs apelsinų, datulių ir riešutų aromatai 
sklandė po didelę salę, kurioje išsibarstę klientai tingiai traukė 
kaljaną ar kramsnojo arabiškus ragelius. 

Alisa ir Gabrielius tylėdami sėdėjo vienas priešais kitą. 
Prie jų stalelio priėjęs jaunuolis atnešė dar mėtų arbatos. Pa- 
gal marokietišką tradiciją padavėjas pylė arbatą pakėlęs arbati- 
nuką labai aukštai virš puodelių, kad šių paviršiuje susidarytų 
putų sluoksnis. 

Gabrielius buvo pasirėmęs alkūnėmis į stalą ir pasidėjęs 
smakrą ant sukryžiuotų rankų. Jo veidas atrodė rimtas. Atėjo 
laikas.viską paaiškinti. 

— Atspaudai ant švirkšto Eriko Vono, ar aš klystu? 

- Iš kur žinote jo vardą? 

— Tai jį aš sekiau Airijoje. 

Alisa pažvelgė jam į akis ir daugiau nebenusuko žvilgsnio 
į šoną. 

— Kodėl Airijoje? 

- Ilga istorija. Prieš dešimt dienų Bostono FTB gavo įspė- 
jimą iš Meino valstijos policijos apie neįprastą žmogžudystę 

Kamberlando apygardoje. Į nusikaltimo vietą nusiuntė mane 
su partneriu, specialiuoju agentu Tomu Krigu. 

— Kas buvo auka? - paklausė policininkė. 

— Trisdešimt vienų metų Elizabetė Hardi, slaugytoja iš 
Sebeigo Kotidžo ligoninės. Rasta nužudyta savo namuose, pa- 
smaugta... 

—...nailonine kojine, - spėjo Alisa. 

Keinas patvirtino linktelėdamas galvą. 

Alisos širdis ėmė greičiau plakti, tačiau ji stengėsi savo 
emocijas nukreipti reikiama linkme. Gal tai ir Vono braižas, 
bet toks pat modus operandi nebūtinai reiškia, kad nusikalti- 
mą padarė tas pats žmogus. 

- Po žmogžudystės, - toliau aiškino Keinas, - bergždžiai 
tikrinome „Vicap“ duomenų bazes. Neturėčiau to jums sakyti, 
bet mūsų programišiai gali patekti į Europos policijos duome- 
nų bazes: vokiečių „Viclas“, prancūzų „Salvac“... 

- Tikiuosi, juokaujate? 

— Nevaizduokite išsigandusios, kare tinka visos priemo- 
nės, — išsisuko jis. - Trumpai tariant, taip aš sužinojau apie 
nužudymus ir užpuolimus, kuriuos Erikas Vonas padarė Pary- 
Žiuje nuo 2010 metų lapkričio iki 2011 metų. 

- Ir jūs įžvelgėte ryšį? 

- Aš paprašiau susitikimo su jūsų viršininke, Kriminali- 
nės brigados vadove. 

— Matilda Tajandjė? 

- Kitą savaitę turėjau susitikti su ja Paryžiuje, bet pir- 
miausia nuvykau į Airiją. Iš tarptautinės duomenų bazės suži- 
nojau, kad prieš aštuonis mėnesius Dubline buvo įvykdyta kita 
žmogžudystė. 

— Tokio pat tipo auka, toks pat veikimo stilius? 


* Veikimo būdas. (Lot.) 

- Merė Makarti, dvidešimt ketverių trečio kurso studen- 
tė iš Švč. Trejybės koledžo. Rasta pasmaugta kojine savo kam- 
baryje. 

- Ir jūs manote, kad tai Vono darbas? 

— Akivaizdu, ar ne? 

- Ne. 

— Vono pėdsakai buvo pamesti Paryžiuje, po jūsų užpuo- 
limo. Nuo to laiko jis tarsi vaiduoklis. Prancūzijos policija tir- 
dama bylą nė per plauką nepasistūmėjo į priekį. 

— Na ir kas? 

- Pasakysiu jums, ką manau. Vonas yra žudikas chame- 
leonas, galintis pakeisti savo tapatybę, vos tik pajunta grėsmę. 
Manau, jis jau seniai išvyko iš Paryžiaus, stabtelėjo Airijoje ir 
dabar yra Jungtinėse Valstijose. 

- Taip manote todėl, kad turite dvi iš pirmo žvilgsnio pa- 
našiu būdu įvykdytas žmogžudystes? 

— Vienodu būdu, - pataisė Keinas. 

— Betgi Erikas Vonas - ne pirmas žudikas, pasmaugiantis 
savo aukas nailonine kojine! 

- Neapsimeskite kvaila, Šėfer: Vonas visas moteris nužu- 
dė su savo ankstesnės aukos kojine. Tai yra išskirtinis jo veiks- 
mų bruožas. Puikai žinote! 

- Ir kuo buvo pasmaugta jūsų auka Bostone? 

- Baltos ir rožinės spalvos pėdkelnėmis. Būtent tokiomis, 
kokias savo mirties dieną mūvėjo studentė iš Airijos! 

- Jūs per greitai įsiaudrinate. Jūsų žmogžudys Airijoje ar 
Amerikoje yra paprasčiausias imitatorius. Bendrininkas, men- 
kysta, besižavintis tikruoju žudiku ir kruopščiai kopijuojantis 
jo nusikaltimus. 

— Mėgdžiotojas? Matome juos kiekvieną dieną televizijos 
serialuose, bet per penkiolika darbo metų niekada neteko su 
tuo susidurti. Tikrovėje tai neegzistuoja. 


153 


- Žinoma, kad egzistuoja! „Zodiakas“ Niujorke, Hanso 
byla... 

Jis nutildė ją pakėlęs ranką. 

- Trisdešimties metų senumo bylos iš kriminologijos va- 
dovėlių... 

Alisa nenusileido: 

- Maniau, kad FTB yra griežtesnis. Ar jūs visada stačia 
galva puolate į jums paspęstus spąstus? 

Gabrielius pyktelėjo. 

- Paklausykite, Alisa, norėjau jus patausoti, bet jei siekia- 
te gauti neginčijamą įrodymą, aš jums jį duosiu. 

— Nejaugi? 

- Žinote, kokias kojines mūvėjo jaunoji airė? 

— Pasakykit. 

— Nėščiosioms skirtas nėriniuotas pėdkelnes su mėlynais 
ir žaliais spiraliniais raštais. Tokias, kokias jūs mūvėjote prieš 
dvejus metus, kai Vonas kėsinosi į jūsų gyvybę. 

Tyla. Nuo išgirstos žinios Alisai net kraujas gyslose su- 
stingo. Šios detalės policija žiniasklaidai neatskleidė. Kaip 
mėgdžiotojas būtų galėjęs sužinoti, kokio gamintojo ir kokios 
spalvos pėdkelnes ji mūvėjo? 

Ji pasitrynė smilkinius. 

— Na, gerai, sakykime, tai tiesa. Kokia jūsų versija? 

— Manau, Vonas mudu suvedė norėdamas mesti mums 
iššūkį. Šią versiją patvirtina ir rastas vieno jo pirštų atspau- 
das. Pirmiausia jūs: policininkė iš Prancūzijos, pažįstanti jį 
taip gerai, kad yra pasiryžusi įnirtingai jį persekioti. Jūs, ku- 
rios kūdikį, netrukus turėjusį gimti, jis nužudė. Jūs, jaučianti 
jam pyktį ir neapykantą. Paskui aš, už tyrimą atsakingas FTB 
agentas, kuris aptiko jo pėdsakus Jungtinėse Valstijose. Du fa- 
rai prieš jį vieną. Du policininkai, pasiryžę nudirti jam kailį, du 


I54 


policininkai, turintys savų trūkumų ir demonų, iš medžiotojų 
staiga tapę aukomis. 

Alisa svarstė tokią tikimybę su baime ir nerimu. Ši hipo- 
tezė ją gąsdino. 

— Nesvarbu, ar už šių žmogžudysčių slypi Vonas, ar ne, bet 
šis vyras tikrai turi pasekėją arba statytinį, - tvirtino ji. - Vakar 
vakare jūs buvote Dubline, o aš - Paryžiuje. Vienaip ar kitaip 
mus reikėjo įsodinti į lėktuvą, ir šis vyras negalėjo būti visur 
vienu metu. 

- Sutinku. 

Alisa susiėmė už galvos. Reikalai pakrypo netikėta link- 
me, per kelias valandas atvėrė jos žaizdas ir iškėlė į paviršių 
kančias, su kuriomis ji įnirtingai kovojo ilgus metus. 

- Vienas dalykas man kelia susirūpinimą, Keinai: kodėl 
jūs per visą šį laiką neatskleidėte man savo tapatybės? 

— Turėjau daugiau sužinoti apie jus, jūsų vaidmenį ir 
motyvus. Pirmiausia tikėjausi surinkti užtektinai informa- 
cijos, kad biuras neatimtų iš manęs šios bylos tyrimo. Be to, 
kalbant apie mudviejų santykius, tai aš tiesiog negaliu pa- 
kęsti jausmo, kad esu žeminamas, todėl nusprendžiau dėtis 
kvaileliu... 

— Bet kodėl pasirinkote džiazmeno personažą? 

— Tuo metu tiesiog šovė į galvą. Man visada patiko džia- 
zas, 0 mano geriausias draugas Kenis yra saksofonininkas. 

- Ir ką dabar siūlote? 

- Pirmiausia keliausime į Aukštutinio Ist Saido teismo 
ekspertizės hematologijos laboratoriją ir paliksime ten kraujo, 
kurio radote ant savo marškinėlių, mėginį. FTB dažnai tenka 
dirbti su šia įstaiga. Ji beprotiškai brangi, bet turi itin efektyvią 
įrangą ir komandą. Genetinį profilį turėsime per dvi valandas. 

- Gera mintis. O paskui? 

- Automobiliu grįšime į Bostoną, suderinsime parody- 
mus, vyksime į FTB ir pasakosime viską, ką žinome, melsdami, 
kad jie neatimtų iš manęs tyrimo. 

Ji pažiūrėjo į Gabrielių ir pastebėjo, kad nuo tos aki- 
mirkos, kai jis buvo demaskuotas, jo veido išraiška pasikeitė. 
Linksmąjį džiazo muzikantą pakeitė rimtas policininkas. Niū- 
rus žvilgsnis, griežtesni bruožai, veide sustingęs nerimas. Tarsi 
būtų susipažinę iš naujo. 

- Eisiu su jumis, - sutiko ji. - Bet su viena sąlyga: Bostone 
noriu prisidėti prie bylos tyrimo. 

- Gerai žinote, kad nuo manęs tai nepriklauso. 

- Oficialiai ar neoficialiai mudu sudarome komandą: jūs 
atskleidžiate man savo informaciją, o aš jums - savo. Priešingu 
atveju mūsų keliai išsiskiria čia ir galite atsisveikinti su palaidi- 
nės skiaute. Tad arba su viskuo sutinkate, arba sudie. 

Gabrielius išsitraukė cigaretę iš hondoje rasto pradėto pa- 
kelio. Prisidegė ir keletą kartų nervingai įtraukė dūmo, duoda- 
mas sau laiko pamąstyti. 

Alisa stebėjo jį akies krašteliu. Dabar pagaliau atpažino 
vieną iš saviškių: beatodairiškai savo reikalui atsidavusį polici- 
ninką, pasiruošusį viskam, kad tik išsaugotų bylą. Policininką, 
kuris didžiąją savo naktų dalį praleido bandydamas nuspėti 
nusikaltėlių mintis ir suprasti jų motyvus. Policininką, kuriam 
sulaikyti nusikaltėlį - šventas reikalas. 

Jis išsitraukė „Shelby“ raktelius ir padėjo juos ant stalo. 

- Sutinku, keliaujam, - linktelėjo jis, užgesindamas ciga- 
retę puodelyje. 

IS 
Para bellum 


Si vis pacem, para bellum. 
Jei nori taikos, ruoškis karui. 


VEGECIJUS 


Penktajame aveniu stovi dvidešimties metrų aukščio ru- 
biko kubas. 

Tarp Sinajaus Kalno ligoninės ir Niujorko miesto muzie- 
jaus pastatų įsispraudusi teismo medicinos hematologijos la- 
boratorija buvo įsikūrusi viršutiniame aukšte, itin modernia- 
me pastate, kurio krištolinis fasadas, sudarytas iš kvadratinių 
spalvotų stiklo plokščių, priminė garsųjį geometrinį trimatį 
galvosūkį. 

Gabrieliui ir Alisai prireikė mažiausiai penkiolikos minu- 
čių, kol pasiekė Aukštutinio Ist Saido ir Ispaniškojo Harlemo 
prieigas. Laimei, jie atvyko pietų metu, todėl rado daug laisvų 
stovėjimo vietų. Automobilį paliko vienoje iš gatvių, besiribo- 
jančioje su dideliu ligoninės korpusu ir medicinos mokyklos 
studentų bendrabučiais. 

— Palaukite manęs automobilyje, gerai? 

- Juokaujate? Jokių kalbų: einu su jumis. 

— Supratau, - atsiduso Gabrielius. - Bet kalbėsiu aš. Tai aš 
tiriu bylą, aišku? 

— Aišku, vade, - pasišaipė ji, darydama dureles. 

Jis irgi išlipo. 

- Ir negaiškime laiko, gerai? - įspėjo pažvelgęs į laikino 
stovėjimo skaitiklio laikrodį. 

Alisa tylėdama linktelėjo galvą ir nusekė įkandin jo į ves- 
tibiulį, paskui jie drauge įlipo į liftą. Šiuo dienos metu labora- 
torijos aukštas buvo pustuštis. Registratorė buvo bebaigianti 
valgyti daržovių salotas iš plastikinio indelio. 

Gabrielius prisistatė ir pasakė norįs susitikti su Eliana Pe- 
letjė, laboratorijos direktoriaus pavaduotoja. 

- Ar ji prancūzė? - nustebo ir susiraukė Alisa, išgirdusi 
šią pavardę. 

— Ne, iš Kvebeko. Bet iš anksto įspėju, kad ji mažumėlę 
savotiška, - paaiškino jis, kilstelėdamas antakius. 

- Kaip suprasti? 

— Tegul tai lieka staigmena. 

Netrukus koridoriaus gale pasirodė Eliana Peletjė. 

- Gabuti, mano berniuk, atsivedei man pristatyti sužadė- 
tinę? - sušuko ji iš tolo. 

Tai buvo neaukšta tvirto sudėjimo moteris žilais trumpai 
kirptais plaukais. Jos veidą puošė stačiakampiai akiniai, o ant 
plačios juodos tunikos ji buvo užsimetusi baltą neužsegtą cha- 
latą. Apvalus ir švelnus veidas priminė matriošką. 

— Džiaugiuosi, kad pagaliau susitvarkei, - paerzino jį ap- 
kabindama. 

Jis nesileido įtraukiamas į žaidimą. 

- Eliana, noriu tau pristatyti kapitonę Šėfer iš Paryžiaus 
kriminalinės brigados. 

— Sveika, gražuole, - pasakė ji apglėbdama Alisą. - Pra- 
keiktieji prancūzai, pirmyn! 

Jie nusekė paskui ją į kabinetą. 

- Turime labai mažai laiko, Eliana. Ar galėtum atlikti 
kraujo mėginio DNR analizę? Mūsų laboratorijos perkrautos. 

Alisa iš savo krepšio ištraukė marškinėlių skiautę ir pada- 
vė kvebekietei. 

— Nedelsiant paskirsiu vieną iš savo biologų, - pažadėjo 
Eliana, imdama mėginių maišelį. - Ko tu konkrečiai ieškai? 

— Tinkamų naudoti genetinių pėdsakų. Ar gali tai atlikti 
kuo skubiau? 

- Šešios valandos tinka? - pasiūlė ji taisydamasi akinius. 

— Juokauji? 

— Galiu panaudoti miniatiūrinius jutiklius, taip sumažin- 
dama DNR nustatymo ir padauginimo laiką, bet tau tai bran- 
giau kainuos... 

— Padaryk visa tai kuo greičiau. Kai tik turėsi rezultatus, 
išsiųsk juos kartu su sąskaita Tomui Krigui. Norėčiau jam pa- 
skambinti ir įspėti. Ar galiu pasinaudoti tavo telefonu? 

- Jauskis kaip namie, Gabuti. O aš tučtuojau imuosi darbo. 

Ji pasišalino palikdama juos kabinete vienudu. 

— Koks jūsų mobiliojo numeris? Jei neprieštaraujate, no- 
rėčiau jį perduoti Tomui, kad jis galėtų lengvai su mumis su- 
sisiekti. 

Alisa linktelėjo ir užrašė savo naująjį numerį ant lipniojo 
lapelio, kurį pasiskolino nuo stalo. 

Kol Gabrielius skambino kolegai, ji išėjo į koridorių. Įjun- 
gė telefoną, surinko tėvo numerį, bet iš karto įsijungė balso 
paštas. 

„Alenas Šėferis. Šiuo metu manęs nėra. Po signalo paliki- 
te žinutę, - paprašė šiurkštus gergždžiantis balsas. 

- Tėti, čia Alisa. Atskambink, kai tik galėsi. Tai skubu. La- 
bai skubu. 

Ji išjungė telefoną. Kelias sekundes pasvarsčiusi nuspren- 
dė paskambinti Seimūrui. 

- Čia vėl aš. 

- Po šimts, buvau kaip reikiant sunerimęs. Ar kalbėjai su 
Keinu? 

- Taip, jis teigia esąs specialusis FTB agentas iš Bostono 
skyriaus. 

- Čia pokštas? Alisa, tas vyras tau pučia miglą į akis! 

- Gali patikrinti, bet, manau, šį kartą jis sako tiesą. Jis 
tiria žmogžudystę, kuri primena Eriko Vono braižą. 

- Paskambinsiu Šarmanui, vyrukui iš Vašingtono, kuriam 
padėjome tirti Petriuso bylą. 

- Dėkui, Seimūrai. Ar tebesi biure? Noriu paprašyti dar 
vienos paslaugos. 

Policininkas iš Paryžiaus nesusilaikė neatsidusęs: 

- Alisa, nuo pat ryto aš tik tai ir darau! 

— Noriu, kad sėstum į savo automobilį ir... 

- Dabar? Neįmanoma. Turiu darbo iki vienuoliktos va- 
landos vakaro! 

Ji numojo ranka į jo nepasitenkinimą. 

— Važiuok Rytų greitkeliu iki Meco, paskui iki Sargemino. 

-— Alisa, iki ten mažiausiai 350 kilometrų! 

Ji kalbėjo toliau jo neklausydama: 

- Tarp Sargemino ir Sarbūro stovi senas nebenaudojamas 
cukraus fabrikas. Nežinau, kur tiksliai jis yra, bet paprašyk 
Kastelio išsiaiškinti: tame regione jų neturėtų būti daug. 

- Alisa, aš pasakiau - ne! 

- Pasiimk prožektorių, dideles reples ir fluorescencinių 
lempų. Paskambink, kai būsi vietoje. Noriu, kad kai ką patik- 
rintum. 

— Bet pirmyn ir atgal - aštuonios valandos kelio! 

- Neprašyčiau, jei nebūtų svarbu. Padaryk tai vardan mūsų 
draugystės! - maldavo ji. - Po velnių, aš galiu pasitikėti tik 
tavimi! 


Seimūras kitame telefono gale pajuto savo bičiulės kančią 
ir pasidavė. 

— Bent jau pasakyk, ką turėčiau rasti, - atsiduso jis. 

- Lavoną, tikiuosi. 


Kelias. 

Greitis. 

Bėgantis peizažas. 

„V8“ variklio burzgesys. 

Iš radijo sklindantis amžinas Očio Redingo balsas. 

Senovinio prietaisų skydelio centre įtaisytas didžiulis ta- 
chometras. 

Gintaro ir medaus spalvos Alisos plaukų atspindžiai. 

Jie paliko Manhataną keturioliktą valandą ir per daugiau 
nei porą valandų jau buvo įveikę didelę Konektikuto dalį: visų 
pirma važiavo 95-uoju greitkeliu, kuris driekėsi pakrante, pas- 
kui pasuko į šiaurę vedančiu 91-uoju keliu. Eismas buvo ne- 
didelis, saulės apšviestose pakelėse augo tai eglės, tai ginkme- 
džiai, guobos ir baltieji ąžuolai. 

Per visą kelionę jie beveik nesikalbėjo, abu važiavo pa- 
skendę savo mintyse. Kiekvienas gromuliavo savo kančias. 

„Shelby“ lėkė kaip strėlė. Sėdėdamas prie bolido vairo, 
vieną akimirką Gabrielius pasijuto it jaunuolis iš septintojo 
dešimtmečio, besididžiuojantis savo mustangu ir vežantis mer- 
giną pažiūrėti naujausio Stivo Makvino filmo, besiklausantis 
Rojaus Orbisono ar „Everly Brothers“, ir bijantis šaukimo į ka- 
riuomenę, kad nebūtų išsiųstas į Vietnamą. 

Jis pasuko galvą į Alisą. Jos veidas atrodė rimtas ir už- 
daras, ji buvo panirusi į apmąstymus, o rankoje laikė telefoną 
laukdama skambučio. Kariška striukė, šviesus veidas, aukšti 


skruostikauliai ir atgal sušukuoti plaukai teikė jai laukinio, gal 
net karingo žavesio. Taip ir buvo: Alisa Šėfer kariavo. Tačiau 
kartkartėmis už griežtų bruožų šmėkštelėdavo kita moteris, 
švelnesnė ir ramesnė. 

Jis mąstė, kokia ji buvo prieš tai. Prieš įvykusią dramą. 
Besišypsanti, rami, laiminga? Ar jis būtų įsimylėjęs šią moterį, 
jei būtų sutikęs ją Paryžiaus gatvėse? Ar būtų priėjęs ir ją už- 
kalbinęs? Ar ji būtų į jį pažvelgusi? Jis su dideliu malonumu 
įsivaizdavo šią sceną, ištęsdamas ją mintyse. 

Paskui per radiją Otį Redingą pakeitė „The Clash“, „U2“ ir 
Eminemas. Žavesys išsisklaidė. Sudie, septintasis dešimtmeti ir 
romantiški nukrypimai į šalį. Laikas grįžti į realybę. 

Gabrielius prisimerkė ir nuleido skydelį, kad apsisaugotų 
nuo šviesos. 

Vėl žvilgtelėjęs į užpakalinio vaizdo veidrodėlį susidūrė 
su Alisos, kuri tuo metu tvarkėsi kuodelį, žvilgsniu. 

— Keinai, verčiau žiūrėkite į kelią. 

— Norėčiau, kad man kai ką paaiškintumėte... 

Jis nutilo pusiau žodžio. Jos akys tebežvelgė į veidrodėlį. 

— Kodėl jūs tokia įsitikinusi, kad atspaudai ant švirkšto 
nėra Vono? 

Ji nepatenkinta gūžtelėjo pečiais. 

- Tai tik spėjimas, jau sakiau. Ne įsitikinimas. 

- Nelaikykite manęs kvailiu: nors pėdsakai rodo kitaip, 
jūs nepatikėjote, kad Erikas Vonas yra Jungtinėse Valstijose. 
Turiu tūkstančių valandų apklausų patirtį. Žinau, kai žmogus 
man meluoja, kaip jūs dabar. 

Ji vangiai gynėsi. 

— Niekas jums nesuteikia teisės... 

- Atkreipiu dėmesį, kad aš čia esu vienintelis polici- 
ninkas, turintis leidimą tirti šią bylą! - nutraukė ją pakėlęs 


balsą. - Buvau sąžiningas, atskleidžiau jums visą informaciją, 
kurią turiu, nors niekas manęs nevertė. 

Ji atsiduso. Jis kalbėjo toliau: 

— Norėjote, kad mudu būtume komanda, ir prašėte įkalbė- 
ti savo viršininkus leisti jums prisidėti prie bylos tyrimo. Pui- 
ku, aš sutinku, net jei dėl to mano patikimumas pakimba ant 
plauko. Bet jei jau esame partneriai, neslėpkime nieko vienas 
nuo kito, gerai? 

Ji linktelėjo. Toks kalbėjimo stilius jai buvo prie širdies. 

- Todėl klausiu dar kartą, Alisa: kodėl jūs buvote tokia 
tikra, kad atspaudai ant švirkšto nėra Vono? 

Ji pasitrynė smilkinius, giliai įkvėpė ir prisipažino: 

— Nes Vono nebėra tarp gyvųjų, Keinai. Vonas seniai 
miręs. 

Aš brisimenu... 
Mažiau nei prieš 
dvejus metus 


Aš prisimenu. 

2011 metų gruodžio 5 dieną. 

Blausią ligoninės palatos šviesą. 

Pro žaliuzes sunkiai besiskverbiančią žiemos vakaro saulę. 
Šlykštų antiseptikų ir maisto padėklų kvapą. 

Norą mirti. 


* 


Po Eriko Vono pasikėsinimo į mano gyvybę ir Polo žūties 
prabėgo trys savaitės. Guliu nusilpusi lovoje, sustingusios akys 
žvelgia į vieną tašką. Prie dešinės rankos dilbio prijungta laše- 
linė, pro kurią leidžiami antibiotikai. Nepaisant skausmą mal- 
šinančiųjų, nuo menkiausio judesio atrodo, tarsi kas karpytų 
žirklėmis pilvo apačią. Nepaisant raminamųjų ir antidepresan- 
tų, net menkiausia mintis plėšo širdį. 

Kai greitoji pagalba atvežė mane į ligoninę, buvau smar- 
kiai nukraujavusi. Atlikus ultragarso tyrimą buvo patvirtin- 
ta mano kūdikio mirtis ir įvertinti sužalojimai. Peilio dūriai 
pradūrė gimdos sienelę, perpjovė arteriją, pažeidė virškinimo 
traktą ir pasiekė plonąją žarną. 

Dar niekada taip nereikėjo Polo šalia, kaip tą akimirką. Man 
buvo gyvybiškai svarbu jausti jį šalia, drauge išgyventi užplūdusį 
sielvartą, atsiremti į jį ir nepaliaujamai melsti jo atleidimo. 

Apie jo mirtį man buvo pranešta prieš pat vežant mane 
į operacinę. Prieš pat atveriant pilvą, kad būtų ištrauktas nu- 
žudytas kūdikis. Tą akimirką nutrūko paskutinė gija, laikiusi 
mane šiame gyvenime. Aš rėkiau iš įniršio ir skausmo, trankiau 
gydytojus, kurie bandė mane nuraminti, kol panirau į narkozės 
sukeltą miegą. 


* 


Vėliau, po operacijos, bukagalvis gydytojas pasakė, kad, 
vienaip ar kitaip, „man labai pasisekė“. Nėštumas artėjo į pa- 
baigą, todėl vaisius pilve užėmė tiek vietos, kad pastūmė visus 
organus atgal. Vaikas priėmė man skirtus smūgius, kurie būtų 
mane pražudę. Kūdikis išgelbėjo man gyvybę. 

Ir ši mintis buvo nepakeliama. 

Medikai susiuvo vidines žaizdas, pašalino dalį žarnyno. 
Net pasakė, kad pavyko išsaugoti gimdą. 

Tarsi po visko, ką patyriau, vieną dieną būčiau galėjusi vėl 
įsimylėti, pastoti ir susilaukti kito kūdikio. 


* 


Manęs aplankyti traukiniu atvažiavo mama, bet pabuvo 
vos dvidešimt minučių. Brolis autoatsakiklyje paliko prane- 
šimą. Sesuo pasitenkino trumpąja žinute. Laimei, du kartus 
per dieną užsuka Seimūras ir daro viską, kad mane paguos- 
tų. Vaikinai iš darbo taip pat aplanko, bet jų tylėjimas dvelkia 
nusivylimu, pykčiu: aš ne tik išdaviau juos, bet ir sužlugdžiau 
vieną svarbiausių bylų, kurias pastaraisiais metais tyrė mūsų 
biuras. 

Gulėdama lovoje sugaunu žvilgsnius, kurie nemeluoja, 
kuriuose atsispindi kartėlis ir priekaištas. Puikiai žinau, ką visi 
mano: per mane Erikas Vonas tebėra laisvėje. 

Ir nors patyriau daug baisybių, iš tikrųjų galiu kaltinti 
tik save. 


* 


Plūduriuoju migloje, apsvaigusi nuo vaistų, kuriuos mane 
verčia gerti ligoninės personalas. Nuskausminti mano smege- 
nis, numarinti širdį buvo vienintelė išeitis, kurią jie rado, kad 
sutrukdytų man persipjauti venas ar iššokti pro langą. 

„Nors sąmonė aptirpusi, girdžiu veriamai girgždančias 
duris. Joms atsidarius pasirodo didžiulis tėvo siluetas. Pasuku 
galvą ir matau jį pamažėliais artėjantį prie mano lovos. Alenas 
Šėferis visoje savo didybėje: žilstelėję plaukai, išvargęs veidas, 
kelių dienų barzda. Jis vilki nesunešiojamą policininko „uni- 
formą“: prasegtą odinį trijų ketvirčių apsiaustą su kailiu, gol- 
fą, nutrintus džinsus, avi batus bukomis nosimis. Riešą puošia 
senas plieninis „Rolex Daytona“ laikrodis - tokį pat nešiojo 
Belmondo filme „Baimė virš miesto“, - kurį jam padovanojo 
mano motina likus metams iki mano gimimo. 

— Atlaikei smūgį, čempione? - klausia jis, prisitraukdamas 
kėdę ir prisėsdamas šalia. 

Čempionė. Vaikystės pravardė. Daugiau nei dvidešimt 
penkerius metus negirdėjau jo taip mane vadinančio. Pabunda 
prisiminimas, kai jis mane, dar vaiką, lydėdavo į savaitgalio te- 
niso turnyrus. Iš tiesų taures ir trofėjus laimėdavome mes abu, 
tik aš teniso aikštelėje, o jis - tribūnose. Jis visada reikiamu lai- 
ku rasdavo tinkamiausią žodį. Raminantis žvilgsnis ir teisingi 
žodžiai. Meilė bet kokia kaina iškovotai pergalei. | 

Tėvas ateina manęs aplankyti kiekvieną dieną. Dažniau- 
siai vakarais; pasėdi prie manęs, kol užmiegu. Jis vienintelis 
mane bent šiek tiek supranta ir neteisia. Vienintelis, kuris 
mane gina, nes ir pats tikriausiai nebūtų pasielgęs kitaip: jis, 

adrenalino fanatikas, irgi būtų viskuo rizikavęs, irgi būtų ėjęs 
vienas, su pistoletu rankoje, nuleidęs galvą. 

— Buvau pas tavo motiną viešbutyje, - sako jis, atidaryda- 
mas odinį portfelį. - Ji man davė tai, ko jau seniai jos prašiau. 

Iš portfelio ištraukia ir paduoda man nuotraukų albumą 
išblukusiu viršeliu. Aš, vargais negalais atsisėdusi, uždegu lem- 
pą virš lovos ir verčiu lapus, perskirtus pergamentiniu popie- 
riumi. 

Albumas pažymėtas 1975, mano gimimo metais. Ant kar- 
toninių lapų lipdukais priklijuotos nuotraukos, po kuriomis 
matyti kadaise tušinuku parašyti komentarai. 

Pirmosios nuotraukos darytos 1975 metų pavasarį. Mano 
mama šeštą mėnesį nėščia. Buvau pamiršusi, kokia aš į ją pa- 
naši. Buvau pamiršusi, kaip iš pradžių tėvai vienas kitą mylėjo. 
Vartant albumą pageltusios nuotraukos atgaivina visą epochą. 
Randu ten nedidelį vieno kambario butą Monparnase, Delam- 
bro gatvėje, kur jie tuo metu gyveno. Oranžiniai psichodeliniai 
tapetai svetainėje, kurioje garbingą vietą užima kiaušinio for- 
mos krėslas; kubo formos lentynose matyti surūšiuotos Dilano, 
Hendrikso ir Brasanso vinilinės plokštelės; bakelito telefonas; 
Sent Etjeno futbolo komandos jos pergalių laikais plakatas. 

Visose nuotraukose tėvas ir motina šypsosi, jaučiasi lai- 
mingi nuo minties, kad taps tėvais. Laukdami didžiojo įvykio, 
jie viską išsaugojo, viską fotografavo: kraujo tyrimą, kuris pra- 
neša apie mane, pirmąjį ultragarso tyrimą, spiraliniame blok- 
note surašytus galimus vardus: Ema arba Alisa, jei susilauks 
mergaitės, ir Žiuljenas arba Aleksandras, jei gims berniukas. 

Verčiu dar vieną lapą, ir nuo emocijų man sugniaužia ger- 
klę. Gimdymo namai mano gimimo dieną. Tėvo rankose kly- 
kiantis kūdikis. Po nuotrauka atpažįstu motinos raštą: 

„1975 m. liepos 12 d.: štai mūsų mažoji Alisa! Ji tokia pat 
protinga kaip tėtis ir mama!“ 

Kitame puslapyje priklijuota apyrankė, kuri buvo uždėta 
man gimus, ir dar viena nuotrauka, daryta po kelių valandų. Šį 
kartą „mažoji Alisa“ ramiai miega savo lopšyje, apsupta tėvų 
pajuodusiais paakiais, bet spindinčiomis akimis. Ir dar vienas 
mamos užrašas: 

„Mūsų laukia naujas gyvenimas. Mūsų gyvenimą aukštyn 
kojom apvertė nauji jausmai. Mudu tapome tėvais.“ 

Mano skruostais rieda ašaros, pagalvojus, kad aš niekada 
nepatirsiu tokių jausmų. 

— Kodėl, po šimts, man tai rodai? - paklausiu ir nustumiu 
albumą ant lovos. 

Pastebiu, kad tėvo akys irgi sudrėkusios. 

— Kai motina tave pagimdė, tai aš tave pirmą kartą mau- 
džiau ir daviau pirmąjį buteliuką, - pasakoja jis. - Tos akimir- 
kos buvo labiausiai jaudinančios mano gyvenime. Tą dieną, 
pirmą kartą paėmęs tave ant rankų, daviau pažadą. 

Jis kelioms sekundėms nutyla, balsui užlūžus nuo jausmų. 

— Kokį pažadą? - paklausiu. 

- Pažadėjau, kad tol, kol būsiu gyvas, niekam neleisiu tavęs 
nuskriausti. Ginsiu tave, kas benutiktų ir kokios bebūtų pasekmės. 

Aš nuryju seiles. 

— Matai, tokiais pažadais geriau nesišvaistyti, nes jų neį- 
manoma ištesėti. 

Jis atsidūsta ir nusišluosto ašaras, kurių negali sulaikyti, 
paskui iš portfelio išsitraukia kartoninį aplanką. 

— Padariau, ką galėjau. Padariau, ką turėjau padaryti, - 
paaiškina jis, duodamas man segtuvą. 

Prieš atversdama jį klausiamai pažvelgiu į tėvą. Ir tada jis 
man praneša: 

— Aš jį radau, Alisa. 

— Apie ką tu? 

— Radau Eriką Voną. 

Netenku žado. Esu priblokšta. Mano smegenys atsisako 
priimti tai, ką prieš akimirką išgirdau. Paprašau jo pakartoti. 

— Radau Eriką Voną. Daugiau jis tavęs nebenuskriaus. 

Staiga mane paralyžiuoja ledinis šaltis. Kelias sekundes 
mudu tylėdami žiūrime vienas į kitą. 

— Tai neįmanoma! Nuo tada, kai jis paspruko, jo ieško 
pusė Prancūzijos policininkų. Per kokį stebuklą galėjai rasti jį 
pats vienas? 

- Nepaisant visko, man pavyko. 

Aš supykstu. 

— Bet tave atleido, tu nebesi faras. Neturi nei komandos, 
nei... 

- Išsaugojau ryšius, - paaiškina nenuleisdamas akių nuo 
manęs. - Yra vaikinų, kurie man skolingi. Žmonių, kurie pažįs- 
ta kitus žmones, o šie pažįsta dar kitus. Pati žinai, kaip viskas 
veikia. 

— Ne visai. 

- Vis dar turiu informatorių tarp taksi vairuotojų. Vienas 
jų paėmė Eriką Voną prie Sen Klu vartų tą pačią naktį, kai jis 
tave užpuolė. Supratęs, kad buvo identifikuotas, paliko savo 
MP3 grotuvą. 

Jaučiu, kad mano širdis tuoj sprogs. Tėvas dėsto toliau: 

— Taksi jį nuvežė į Senos-Sen Deni departamentą, į One su 
Bua įsikūrusį skurdų viešbutį prie Generolo Leklerko aikštės. 

Jis paima segtuvą iš mano rankų ir ištraukia iš jo kelias 
nuotraukas, kokias slapta tykodami daro policininkai. 

— Nors visi manė, kad tas šiukšlė užsienyje, iš tiesų jis slė- 
pėsi už mažiau nei dvidešimt minučių kelio nuo Paryžiaus. Jis 
čia išbuvo penkias dienas prisidengęs svetimu vardu ir netikra 
tapatybės kortele. Jis apribojo savo judėjimą, bet siekė gauti su- 
klastotą pasą, kad galėtų išvykti iš šalies. Paskutinę dieną, apie 
vienuoliktą valandą vakaro, išslinko įkvėpti oro. Buvo vienas, 

ėjo palei sieną nuleidęs galvą, užsidėjęs kepurę su snapeliu. Čia 
aš jį ir užpuoliau. 

— Tiesiog gatvėje? 

— Buvo tamsu, aplinkui nė gyvos dvasios. Du smūgiai me- 
taliniu strypu į kaklą ir galvą. Kai įkėliau į savo „Range Rover“ 
bagažinę, jis jau buvo negyvas. 

Bandau nuryti seiles, bet gerklėje užstringa gniutulas. Įsi- 
kabinu į apsauginį metalinį lovos skersinį. 

— Ir... ką tu padarei su kūnu? 

- Beveik visą naktį važiavau Lotaringijos kryptimi. Radau 
vietą, puikiai tikusią atsikratyti tuo monstru: buvusį cukraus 
fabriką tarp Sarbūro ir Sargemino. 

Jis man paduoda kitą nuotrauką, kurioje vaizdas primena 
sceną iš siaubo filmo. Už vielinės tvoros stovi apleisti pastatai. 
Langai užmūryti. Raudonų plytų kaminas, regis, tuoj subyrės. 
Dideli metaliniai konteineriai pusiau įkasti į žemę. Eskalatoriai 
išklerę. Ant bėgių stovi aukšta žole apaugę vežimėliai. Dūlėja 
surūdijusios tranšėjų kasimo mašinos. 

Jis beda pirštu į vieną iš nuotraukų. 

— Už sandėliavimo zonos yra trys akmeniniai šuliniai, iš- 
kasti vienas šalia kito ir siekiantys požeminį rezervuarą. Vono 
kūnas ten ir pūva. Ten jo niekas niekada neras. 

Jis rodo paskutinę nuotrauką. Joje matyti vienas šulinių 
su sunkiomis grotomis. 

- Tai mūsų kerštas, - sako tėvas, spustelėdamas man ran- 
ką virš alkūnės. - Dabar viskas grįš į savo vėžes. Visų pirma 
nebebus žmogžudysčių. Be to, Vono artimieji, gyvenantys Ai- 
rijoje ir Jungtinėse Valstijose, manys, kad jis slapstosi užsienyje 
arba nusižudė. 

Žvelgiu jam į akis nė nemirktelėdama. Sėdžiu it suakme- 
nėjusi, negaliu pratarti nė žodžio apimta prieštaringų jausmų. 

Nuslūgus pirmajai palengvėjimo bangai apima savotiškas 
keistas įniršis. Gniaužiu kumščius, kol nagai susminga į odą. 
Visas mano kūnas susitraukia. Liejasi ašaros, jaučiu, kaip ima 
kaisti skruostai. 

Kodėl tėvas atėmė iš manęs kerštą, mano kerštą? 

Mirus vyrui ir kūdikiui, noras surasti ir nužudyti Eriką 
Voną buvo vienintelė priežastis, dėl kurios dar galėjau kabintis 
į gyvenimą. 

O dabar man neliko nieko. 

Trečia dalis 


Per kraują ir įniršį 


I6 
Žudiko pėdsakai 


Kartais šiurpūs ir kruvini dalykai yra patys 
gražiausi. 


Donna TARTT 


Kilometrai skrieja. 

Mintyse paskendęs Gabrielius traukė cigaretę po cigaretės 
ir vairavo žvelgdamas į kelią. 

Kelio ženklas pranešė: Netrukus posūkis į Hartfordą, pas- 
kui iš karto dar vienas: Bostonas 105 mylios. Lėkdami tokiu 
greičiu, FTB biure jie bus greičiau nei po dviejų valandų. 

Alisa, prispaudusi kaktą prie stiklo, bandė surikiuoti min- 
tis. Sužinojusi paskutinius faktus, ji susidėliojo informaciją, 
elementus ir duomenis suskirstė į įsivaizduojamus aplankus, 
paskui sudėjo juos į atskirus savo smegenų skyrius. Susirūpi- 
nimą kėlė vienas dalykas. Seimūro žodžiai apie automobilių 
aikštelės stebėjimo kameras: „jos nufilmavo tavo automobilio 
numerį, bet visas salonas paniręs tamsoje“. 

Ji degė noru šį įrašą pamatyti pati. 

Visada jautė poreikį viską kontroliuoti. 

Patikrinti kiekvieną detalę. 

Bet kaip tai padaryti? Paskambinti Seimūrui? Beprasmiš- 
ka. Jis juk įspėjo: „buvau Franklino Ruzvelto aveniu, peržiū- 
rėjau jų įrašus, bet juose nieko aiškaus nematyti . Seimūras 
matė filmuotą medžiagą, bet jos neturėjo. Logiška. Be teismo 
pavedimo jis negalėjo jų pasiimti. Nuvykęs į stovėjimo aikštelę 


175 


turėjo smarkiai pasiderėti su apsaugos darbuotoju, kad šis leis- 
tų bent peržiūrėti įrašus. 

Mintyse ji peržvelgė pažįstamų tinklą. Įjungusi telefoną 
surinko komisaro Marešalio, vadovaujančio Kelių transporto 
inspekcijos regioniniam padaliniui, mobiliojo numerį. 

— Sveikas, Frankai, skambina Šėfer. 

- Alisa? Kur tu? Matau neįprastai ilgą numerį. 

- Aš Niujorke. 

- Kriminalinė brigada sumokėjo už kelionę? 

- Ilga istorija, vėliau paaiškinsiu... 

- Taip, taip, supratau. Kaip visada, dirbi viena. Tu niekada 
nepasikeisi! 

- Iš tikrųjų, būtent dėl to tau skambinu. 

- Alisa, dabar dešimta valanda vakaro! Aš esu namie... Ko 
tu nori? 

- Vienos vaizdo stebėjimo kameros įrašo. „Vinci“ stovė- 
jimo aikštelė Franklino Ruzvelto aveniu. Man reikia visko, ką 
gali rasti apie pilką perlamutrinį „Audi TT“ automobilį... 

- Ei, stop, stop, tai privati aikštelė! 

Akimirką patylėjęs, jis vėl prakalbo: 

— Ko iš manęs norėtum? 

- To, ką puikiai sugebi. Pažįsti vaikinus iš „Vinci Park : 
pasiderėk, pagrasink, pameilikauk. Ar turi kuo užsirašyti re- 
gistracijos numerį? 

— Aš nesu... 

— Ar pameni, kaip ištraukiau tavo berniuką, kai dirbau 
narkotikų skyriuje? Džiaugeisi, kad padėjau jam išsisukti nuo 
belangės, ar ne? Gal man priminti, kiek narkotikų jis su savimi 
turėjo? 

- Velniai griebtų, Šėfer, tai buvo prieš dešimt metų! Juk 
nebūsiu tau skolingas iki gyvos galvos?! 

- Iš tiesų manau, kad būsi. Atsakomybę prisiimame visam 
gyvenimui: tokia taisyklė, kai turime vaikų, tiesa? Na, tai rašai 
registracijos numerį? 

Marešalis, sunkiai atsidusęs, nusileido. 

- Kai tik turėsi įrašus, atsiųsk man elektroniniu paštu, ge- 
rai? Ir ilgai negaišk: man jų reikia dar šį vakarą. 

Alisa patenkinta baigė pokalbį, paskui, matydama klau- 
siantį Gabrieliaus žvilgsnį, trumpai nupasakojo pokalbio turi- 
nį. FTB agentas ketino prisidegti dar vieną cigaretę, bet pakelis 
buvo tuščias. 

— Dar nėra naujienų iš jūsų tėvo? 

Alisa papurtė galvą. Gabrielius kalbėjo toliau: 

— Vis dėlto jo rankose pirmasis paslapties raktas. Jei jis 
sakė tiesą ir tikrai nužudė Voną, vadinasi, klystame dėl žudiko. 

— Manote, pati to nežinau? 

Gabrielius suglamžė cigarečių pakelį ir išmetė į peleninę. 

- Nesuprantu, kurių galų jis būtų jums melavęs? 

Alisa gūžtelėjo pečiais. 

— Ko gero, norėjo padėti man užversti puslapį po nelai- 
mingo įvykio. 

Jo veide atsispindėjo abejonė. 

- Taip norėjo, kad net išgalvojo tokią istoriją? 

— Akivaizdu, kad nepažįstate mano tėvo. 

- Taip, iš tiesų. 

Ji žvelgė pro langą į žaibišku greičiu pro šalį skriejančius 
greitkelio atitvarus, sudarančius plieno ir betono koridorių. 

- Jis irgi turi trūkumų, - paaiškino ji. - Jis mane gerai 
pažįsta, todėl įtarė, kad būsiu pasiruošusi viskam, kad atkeršy- 
čiau Vonui ir nužudyčiau jį savom rankom. Tikėtina, kad siekė 
mane apsaugoti nuo kvailystės, kurią galėjau iškrėsti. 

- Vis dėlto, ar nenorite pabandyti jam dar kartą paskambinti? 

— Nėra prasmės, jei būtų išklausęs mano paliktą žinutę, 
pats būtų atskambinęs. 

- Nagi, paskutinis skambutis, ir aš palieku jus ramybėje, — 
šypsodamasis pabandė ją įkalbėti Gabrielius. 

Alisa paklusniai įjungė telefono garsiakalbį ir surinko 
numerį. 

„Alenas Šėferis. Šiuo metu manęs nėra. Po signalo paliki- 
te žinutę.“ 

— Ar jums neatrodo keista, kad jis neatskambina? 

— Mano tėvas ne iš tų, kurie kas penkias minutes žvilgčio- 
ja į ekraną. Išėjęs į pensiją jis atsidavė savo aistrai - speleologi- 
jai. Šiuo metu jis su savo bičiuliais iš Policijos veteranų klubo 
gali būti kokioje nors prarajoje Izere ar Pirėnuose. 

— Na ir nesiseka... - sumurmėjo Gabrielius. 

Vos Alisa išjungė telefoną, salone suskambo mobiliojo 
melodija. Ji tučtuojau atsiliepė ir prancūziškai paklausė: 

- Tėti? 

— Well, I'm afraid not. Im Thomas Krieg. Gabriel gave me 
your number. May I...“ 

Ji įjungė garsiakalbį ir padavė telefoną Keinui. Gabrielius 
paėmė jį nustebęs. 

- Tomai? 

- Sveikas, Gabi. Eliana Peletjė man atsiuntė ant marški- 
nėlių rasto kraujo DNR tyrimo rezultatus. Įkėliau duomenis į 
„Codis““ ir atspėk ką? Turime nugalėtoją! 

Abu policininkai susižvalgė. Abu pajuto, kaip jų širdys 
krūtinėse ėmė sparčiau plakti. 

Alisa parodė Gabrieliui kelio ženklą. 


* Na, bijau, kad ne. Aš esu Tomas Krigas. Gabrielius davė man jūsų numerį. Ar galėčiau... (Angl.) 
** FTB naudojama duomenų bazė, kurioje kaupiami nusikaltusių ar nusižengusių asmenų geneti- 
niai duomenys. 

— Tomai, už dviejų kilometrų autostradoje bus poilsio 
aikštelė. Mes sustosime, ir aš tau atskambinsiu. 


* 


„Grill 91“ buvo ilgas, stačiakampio formos, neįtikėtino 
dydžio senokas pastatas su įspūdingomis, aštuntąjį dešimt- 
metį menančiomis lubomis. Nors dideli langai žvelgė ne į 
Ramųjį vandenyną (o į 91-ojo greitkelio stovėjimo aikštelę), 
namo geometrinė forma ir skaidrumas labiau priminė dideles 
Kalifornijos vilas nei Naujosios Anglijos lūšnas su dvišlaičiais 
stogais. 

Sieninis laikrodis, papuoštas užrašu „Miles away from 
ordinary“ ir nudažytas garsaus meksikietiško alaus spalvomis, 
rodė 16 valandų 12 minučių. Pustuštę salę buvo užtvindę ma- 
lonūs rudeninės saulės spinduliai. Padavėja prie baro svajingai 
klausėsi Stano Geco saksofono garsų. 

Alisa su Gabrieliumi išsirinko stalelį salės gilumoje, kuo 
toliau nuo kasos ir baro. Padėję mobilųjį vidury stalo ir įjun- 
gę garsiakalbį, jie susikaupę klausėsi rimto ir skambaus Tomo 
Krigo balso, piešiančio jiems keistą portretą. 

— Kraujas ant marškinėlių yra keturiasdešimt vienų metų 
Kalebo Dano, kuris buvo įtrauktas į „Codis“ duomenų bazę už 
nesunkius nusikaltimus, kai prieš aštuonerius metus jį sulaikė 
Kalifornijoje už prekybą narkotikais ir pasipriešinimą pareigū- 
nams. Šešis mėnesius jis praleido Druskingojo slėnio kalėjime, 
paskui atėjo į protą, persikėlė į Rytų pakrantę ir susirado dar- 
bą. Iki dabar laikėsi ramiai. 

Alisa paskubomis užsirašė ant popierinės servetėlės. Gab- 
rielius paklausė: 

— Kuo jis dirba? 

— Naktiniu sargu senelių namuose Konkorde, Naujajame 
Hampšyre. 

- Ar dabar senelių namai jau samdo ir nuteistuosius?! — 
nustebo Gabrielius. 

- Visi turi teisę gauti antrą galimybę, ar ne? 

Alisa rankose vartė reklaminį rašiklį, kurį paskolino pa- 
davėja. 

— Ar turite jo gyvenamos vietos adresą? 

- Taip, - atsakė Krigas. - Namas Linkolne, tarp Baltųjų 
kalnų. Gabi, ką turėčiau padaryti? 

- Kol kas nieko ypatingo. Pasidomėk kiek gali. Netrukus 
pratęsime pokalbį. Bostone būsime po dviejų valandų. 

— Na, reikės išsiaiškinti daugiau. Viršininkas mano, kad tu 
vis dar Airijoje... 

- Kol kas nieko jam nesakyk. Greitai pats jam viską paaiš- 
kinsiu. Beje, ar turi Dano nuotrauką? 

- Atsiųsiu elektroniniu paštu. 

- Neįmanoma, mūsų telefonas mena priešistorinius laikus. 

Gabrielius žvilgtelėjo į gulinčią ant stalo reklaminę bro- 
šiūrėlę, kurioje buvo nurodytos restorano koordinatės. 

- Atsiųsk faksu. 

- Faksu? Daikčiukų, kokius naudojo prieš internetą? 

- Liaukis tyčiotis iš manęs. Aš esu 91-ojo greitkelio pa- 
kelės kavinėje „Grill 91“, netoli Hartfordo. Duosiu jų numerį. 
Atsiųsk nuotrauką ir tikslų pensionato ir to Dano namų adresą. 

Gabrielius padiktavo koordinates ir baigė pokalbį. Abu 
policininkai žiūrėjo vienas į kitą netardami nė žodžio. Jų tyri- 
mas niekur nevedė. Per daug pėdsakų. Per daug klausimų. Per 
daug gijų, jungiančių, rodos, visiškai nesusijusius elementus. 
Tylą nutraukė Gabrielius: 

- Po šimts, nė per žingsnį nepasistūmėjome į priekį! Iš 
kur naktinio sargo kraujas ant jūsų marškinėlių? 

— Manote, kad aš į jį šoviau? 


— Nereikėtų atmesti šios galimybės. Pati sakėte, kad 
„Glock“ apkaboje trūksta vieno šovinio. 

Alisa pervėrė jį rūsčiu žvilgsniu. 

— Tikrai? Ir dėl kokios priežasties, a? Apie šį vaikiną gir- 
džiu pirmą kartą! 

Gabrielius, pakėlęs abi rankas, pabandė ją nuraminti. 

- Gerai, jūs teisi, aš nieko nežinau. 

Paskui spragtelėjo pirštais ir nusprendė: 

— Einu nusipirkti cigarečių. Degalinėje yra nedidelė par- 
duotuvė. Ar jums ką nors paimti? 

Alisa papurtė galvą ir nulydėjo jį žvilgsniu. 

Ji vėl pajuto tarsi skrandyje liepsnotų ugnis ir kiltų stem- 
ple aukštyn. Atsistojusi nuėjo iki baro įspėti padavėjo, kad 
jiems faksu bus atsiųstas dokumentas. 

— Ponia, ar jums negera? 

- Nieko, nieko. Čia tik gastritas. Tuoj praeis. 

— O, mano mama juo serga! Gal norite, kad paruoščiau 
papajų kokteilį? Kaip ranka nuims! 

Tai buvo šiek tiek švepluojanti neaukšta šviesiaplaukė 
Barbė. Su palaikymo komandos apranga ji atrodė tarsi nužen- 
gusi iš filmo „Briliantas“ ar serialo „Choras“. 

- Gerai, mielai išgerčiau papajų sulčių, - sutiko Alisa, įsi- 
taisydama ant baro kėdės. - Gal netyčia turite apylinkių že- 
mėlapį? 

— Kartais klientai palieka ant stalo. Einu pažiūrėsiu, ar 
nėra kabinete. 

- Jūs labai maloni. 

Nepraėjus nė dviem minutėm Barbė grįžo su Naujosios 
Anglijos žemėlapiu. Alisa jį išskleidė ant baro. Tai buvo se- 
nas „Michelin“ žemėlapis, iš tų laikų, kai dar niekas neturėjo 
GPS navigacijos, priklausomybės nuo išmaniųjų telefonų ir 


interneto, kai dar nebuvo to pašėlusio gyvenimo, padariusio 
žmones technologijų vergais. 

-— Ar galiu ant jo rašyti? 

- Taip, jis jūsų, dovanojame. O štai ir vaisių kokteilis. 

Alisa padėkojo nusišypsodama. Jai ta mergaitė patiko: 
maloni, paprasta, žavi. Kiek jai metų? Aštuoniolika? Daugiau- 
sia devyniolika. Alisai buvo trisdešimt aštuoneri. Dvidešimt 
metų daugiau nei šiai merginai. Ji suvokė neišvengiamą ver- 
diktą: ji galėtų būti tos merginos motina. Pastaruoju metu ši 
mintis ją aplankydavo kone kaskart sutikus jaunus žmones. Ji 
buvo tarsi niekieno žemėje: jautėsi kaip dvidešimties metų, o 
kūnas vilko dvigubai tiek. 

„Ak tas bjaurybė bėgantis laikas, vienintelis šeimininkas 
tų, kurie neturi šeimininko, kaip sakoma arabų patarlėje.“ 

Ji nuvijo šias mintis į šalį ir sutelkė dėmesį į žemėlapį. 
Kad susiorientuotų, reikėjo susidėlioti taškus. Rašikliu pažy- 
mėjo kelias vietas. Pirmiausia Niujorką, kurį paliko prieš dvi 
valandas, ir Bostoną, kur buvo įsikūręs FTB biuro padalinys. 
Dabar jie stabtelėjo Hartforde, pačioje abiejų miestų pusiauke- 
lėje. Dar viena žymė: Krigas sakė, kad Danas dirba Konkordo 
senelių namuose. Tai buvo gerokai į šiaurę, Naujajame Hamp- 
šyre, mažiausiai už 250 kilometrų. Krigas taip pat minėjo, kad 
Danas gyvena Linkolne. Ji sugaišo bemaž minutę, kol surado 
šią gyvenvietę. Nuošalią vietovę supa du kalnų masyvai. 

- Ar žinai šią vietą? - pasiteiravo ji naujosios bičiulės. 

— Taip, netoliese yra slidinėjimo centras „Loon Moun- 
tain . Lankiausi ten su draugu. 

- Ir kaip ta vieta? 

— Gana niūri, ypač žiemą. Ir tikrai ne arti. 

Policininkė linktelėjo. Salėje buvo taip šilta, kad ji nusivil- 
ko golfą ir liko tik su marškinėliais. 

Į kavinę grįžo Gabrielius su cigarečių pakeliu rankoje ir 
prisėdo ant baro kėdės prie Alisos. 

— Pone, jums ko nors atnešti? 

- Ar turite espreso? 

— Deja, ne. 

— Tai gal „Perrier“ vandens? 

- Taip pat neturime. 

Alisa susinervino. 

— Pasistenkite, Keinai. 

— Gerai, atneškite man įprastos kavos. 

Kol jaunoji padavėja ruošė kavą, Gabrielius nužvelgė ją 
nuo galvos iki kojų ir begėdiškai užsispoksojo į apvaliausią 
kūno vietą. 

— Tik nesivaržykite! - ėmė niršti Alisa. 

Jis pakėlė akis į viršų. 

- Jūs niekuo nesiskiriate nuo kitų vaikinų, - atsiduso ji. 

— Niekada ir nesistengiau būti kitoks, - prisipažino jis, 
išsitraukdamas iš pakelio cigaretę ir užsikišdamas ją už ausies. 

Alisa buvo pasiruošusi atsikirsti, bet nespėjo, nes padavė- 
ja atnešė kavą. 

— Atrodo, jums ką tik atsiuntė faksą, - pasakė Barbė ir 
kelioms akimirkoms dingo kabinete. 

Grįžo rankose laikydama du išspausdintus lapus, kuriuos 
dar pasirūpino susegti. 

Abu policininkai išvydo Kalebo Dano kriminalinės įskai- 
tos nuotrauką. 

— Maža naudos, - tarė nusivylusi Alisa. 

Iš tiesų, nespalvotas, grūdėtas fotoportretas nesuteikė 
daug informacijos. Danas niekuo neišsiskyrė iš kitų vyrų: tam- 
siaplaukis, vidutinio ūgio, veidas - be išskirtinių bruožų, ne- 
krintantis į akis. Eilinis žmogus. Neatpažintasis. 

- Tikrai, ne ką galima įžiūrėti, - pritarė Gabrielius. - Tai 
galėtų būti bet kas. 

Policininkas nuslopino savo nusivylimą. Jis apvertė lapą 
ir rado Tomo Krigo ranka užrašytus senelių namų ir Dano na- 
melio adresus. 

— Ar jums neatrodo keista, kad į senelių namus sargu pri- 
imamas dirbti buvęs nusikaltėlis? 

Alisa neatsakė. Ji buvo įbedusi akis į nuotrauką ir bandė 
prasiskverbti iki „Dano paslapties“. 

Gabrielius gurkštelėjo kavos ir pasišlykštėjęs susiraukė. 

— Gal duotumėte savo telefoną? Noriu šį tą patikrinti. 

Jis surinko Šv. Juozapo centro - senelių namų, kuriuose 
dirbo Danas, - informacijos numerį. Prisistatęs registratorei 
kaip „specialusis agentas Keinas, FTB“, pasakė norįs pasikal- 
bėti su įstaigos vadovu. Gabrielius ir šįkart įjungė garsiakalbį, 
kad pokalbį girdėtų ir Alisa. 

- Džulijus Meisonas. Tai aš turiu garbės vadovauti šiai įs- 
taigai. Kuo galėčiau padėti? 

Gabrielius dėjosi tiriąs eilinę bylą ir paprašė informacijos 
apie Daną. 

- Tikiuosi, Kalebui nieko neatsitiko, - sunerimo Meisonas. 

- Ar jis buvo darbe praėjusį vakarą? 

Direktoriui net kvapą atėmė. 

— Bet Kalebas Danas nebedirba pas mus jau beveik dvejus 
metus! 

- Iš tiesų? Aš... aš nežinojau. 

Gabrielius stengėsi išlikti ramus. Alisa nesusilaikė nenusi- 
šypsojusi: net FTB nepajėgia nuolat atnaujinti savo duomenų. 
Lėtumas ir administracinė painiava būdingi ne tik Prancūzijai. 

Kad ir suirzęs, Gabrielius susiėmė ir tvirtu balsu paklausė: 

- Ar samdydami Daną žinojote apie jo teistumą? 

— Teistumą* Na, jis pardavė kelias hašišo cigaretes ir išrėžė 
tiesą į akis jį sulaikiusiems pareigūnams. Tai bent byla! Dėl to 
jis tikrai nenusipelnė kalėjimo. 

- Tai jūsų nuomonė. 

— Taip, ir aš ja dalinuosi. 

Alisa vėl nusišypsojo. Tą vyruką apklausti buvo nelengva. 

— Ar dirbdamas pas jus Danas niekada nesielgė įtartinai 
ar netinkamai? Ar jums niekas nepasirodė keista? 

— Ne, priešingai: Kalebas buvo labai rimtas, labai paslau- 
gus. Mūsų darbuotojai ir gyventojai negailėjo jam pagyrų. 

— Tad kodėl jūsų keliai išsiskyrė? 

Meisonas atsiduso. 

— Valdyba pageidavo sumažinti išlaidas. Kad sutaupytu- 
me kelis dolerius, sudarėme sutartį su apsaugos įmone. Taip 
pigiau, bet gerokai nuasmeninta. 

— Gal žinote, ar jis susirado kitą darbą? 

- Aišku, ir, beje, labai greitai. Aš pats jį rekomendavau 
vienai Meino ligoninei, kuri ieškojo rimto naktinio sargo. 

— Ar žinote tos ligoninės pavadinimą? 

— Kad jūs galėtumėte atnaujinti savo kvailas bylas ir toliau 
kabintis prie sąžiningų piliečių? 

— Pone Meisonai, būkite geras... 

- Tai Sebeigo Kotidžo ligoninė, Kamberlando apygarda. 

Abu policininkai priblokšti susižvalgė. Jų kūnais nubė- 
go šiurpas. Sebeigo Kotidžo ligoninėje dirbo Elizabetė Hardi, 
slaugytoja, prieš dešimt dienų rasta nužudyta savo namuose. 


* 


Policininkai nuo galvos iki kojų. 
Policininkai iki kaulų smegenų. 
Policininkai visa savo esybe. 

Jiems nereikėjo ilgai kalbėti, kad susitartų. Jie neketino 
gaišti laiko Bostone. Ketino sužaisti šią partiją dviese, veikti 
vieni: važiuoti į šiaurę iki Linkolno ir patys pasikalbėti su Ka- 
lebu Danu. 

— Tirdamas bylą buvau visai netoli šio vaikino, - prisipa- 
žino Gabrielius. - Elizabetė Hardi buvo nužudyta savo namuo- 
se, netoli Ogastos. Ji išjungė signalizacijos sistemą, todėl ma- 
nėme, kad pažinojo savo užpuoliką. Apklausiau daug žmonių 
iš jos artimiausios aplinkos. Jos draugus, kolegas. Pats buvau 
nuvykęs į Sebeigo Kotidžą, bet šio vaikino vardas į mano aki- 
ratį nebuvo patekęs. Jis tikrai nebuvo artimas jai žmogus, esu 
tuo tikras. 

— Per kiek laiko galime pas jį nuvažiuoti? 

Linkolną. 

— Sakyčiau, per keturias valandas. Gal šiek tiek greičiau, 
jei nepaisysime greičio ribojimų. 

— Ar neįmanoma greičiau? 

- Iki Bradfordo galime lėkti greitkeliu, bet paskui būsime 
priversti važiuoti į kalnus. Automobilis rieda gerai, bet jis ne 
pirmos jaunystės: nerimą kelia tepalo indikatorius, užmečiau 
akį ir į atsarginį ratą - jis nepripūstas. Prieš leisdamiesi į kelią 
turėtume užsukti į autoservisą. 

Barbė, nugirdusi jų pokalbį, sušuko: 

— Mano pusbrolis taiso automobilius! Jei norite, galiu jam 
paskambinti. 

Gabrielius pakėlė antakius. 

— Kur galėtume jį rasti? 

— Grinfilde, - pasakė ji, rodydama žemėlapyje nedidelį 
miestelį. 

Jis pažvelgė į žemėlapį. Iki miestelio mažiausiai valanda 
kelio. 

— Ar jis mokės pasirūpinti senu mustangu? 

— Paprasčiausia būtų paklausti jo paties, - įsiterpė Alisa. 
Paskambinkite jam! 

Policininkas linktelėjo, ir Barbė nuskubėjo prie telefono. 

Kai Alisa merkė jai akį kaip bendrininkei, stemplėje vėl 
pajuto deginantį karštį. Neįprasto stiprumo. Tarsi rūgštis būtų 
bepragraužianti skrandžio gleivinę. 

Burnoje pajutusi metalo skonį, ji nulipo nuo kėdės ir pa- 
suko tualeto link. 


* 


„Mane išgelbėtų tik dvi tabletės ineksiumo!" 

Alisą supykino, ir ji palinko virš klozeto. Stemplė degte 
degė, todėl ji trynė ranka vietą ties skrandžiu, bet ugnies nie- 
kaip negalėjo numalšinti. Kodėl skausmas toks stiprus? Dėl 
įtampos? Jaudulio, kurį sukėlė tyrimas? Dėl nuovargio? 

Ji masažavo skrandį dar gerą minutę, paskui atsistojo ir 
kriauklėje nusiplovė rankas. Vengė žiūrėti į savo atvaizdą veid- 
rodyje: nenorėjo matyti nei akių su pajuodusiais ratilais, nei 
išsekimo paženklinto veido. Apsišlaksčiusi šaltu vandeniu, 
trumpam užmerkė akis. Kodėl šį rytą pabudus jos marškinėliai 
buvo sutepti Kalebo Dano krauju? Ir kas iš tiesų tas vyras? Vono 
mokinys, panaudojęs tą patį metodą slaugytojai nužudyti? 

„O gal pats Vonas?“ 

Ji nusprendė dabar nesvarstyti šios galimybės. Tėvas tu- 
rėjo daugybę trūkumų, bet ji nenorėjo tikėti, kad jis galėtų 
sukurpti tokį melą su visomis detalėmis. Pernelyg painu. Per- 
nelyg pavojinga. Pernelyg rizikinga. Prancūzijoje dvejus metus 
geriausi policininkai nenuilstamai ir bergždžiai ieškojo Vono 
pėdsakų. 

„Tai įrodymas, kad serijinis žudikas nebegyvas“, - stengėsi 
ji įtikinti save. 

Seimūras netrukus patvirtins, kad jo lavonas pūva niū- 
raus ir apleisto pastato šulinyje, nuošalioje vietoje Prancūzijos 
rytuose... 

Vanduo nuvarvėjo per krūtinę. 

Ji atsiplėšė du popierinio rankšluosčio lapus ir nusišluostė 
kaklą bei krūtinę. Pajutusi kažką neįprasto pažvelgė žemyn. 

Ir tada kai ką pamatė. 


* 


Keistą daiktą, implantuotą po jos oda, keturi ar penki 
centimetrai po raktikauliu. Alisa tvirčiau suspaudė odą, kad 
objektas išryškėtų. 

Tai buvo SMS kortelės formos implantas: vieno ar dviejų 
kvadratinių centimetrų ploto stačiakampis suapvalintais ga- 
lais, kurie aiškiai matėsi įtempus odą. 

Jos širdis nusirito į kulnus, smilkiniuose ėmė tvinksėti. 

„Rupūs miltai, kas man įkišo tą daikčiuką po oda? - iš- 
sigando ji. 

Instinktyviai puolė ieškoti neseniai atliktos operacijos 
pėdsakų. Atsistojusi priešais veidrodį nusivilko marškinėlius, 
patikrino ir pirštais apčiupinėjo kiekvieną kūno lopinėlį: krū- 
tis, krūtinės ląstą, pažastis. 

Nerado jokio neseniai atlikto pjūvio. Nė menkiausio ran- 
delio. 

Kaktą išpylė prakaitas. Iš galybės galvoje besisukančių 
klausimų labiausiai ramybės nedavė du. 

Kiek laiko ji nešioja šį daiktą? 

Ir svarbiausia: koks jo poveikis? 

7 
Velnio gudrybės 


Likimas mus persekioja tartum pamišėlis, 
apsiginklavęs skustuvu. 
Andrejus TARKOVSKIS 


Palikęs greitkelį, „Shelby“ automobilis žiedinėje sankry- 
žoje pasuko miesto link. 

Prie Masačusetso ir Naujojo Hampšyro ribos esantis 
Grinfildas atrodė tarsi laike užstrigęs miestas. Dviejų kilomet- 
rų ilgio Meino gatvėje stovėjo rotušė, paštas, teismas ir dide- 
lė balta bažnyčia su smailia varpine. Čia taip pat buvo viešoji 
biblioteka, senas kino teatras su daugybe lempučių nusagstytu 
užrašu, kavinių, restoranų ir nedidelių tradicinių parduotu- 
vėlių. Ant kiekvieno pastato plevėsavo žvaigždėtos Amerikos 
vėliavos. Stars and Stripes" išdidžiai plazdėjo vėjyje, šildomos 
popiečio saulės. 

- Išleiskite mane ten, - paprašė Alisa, taisydamasi ginklo 
dėklo dirželį. 

- Čia? Bet Barbė sakė, kad jos pusbrolio dirbtuvės yra prie 
išvažiavimo iš miesto. 

- Turiu kai ką padaryti, Keinai. 

Jis atsiduso. 

— Maniau, liovėmės slapukavę... 


* Žvaigždės ir juostos. (Angl.) 

— Neketinu tuščiai gaišti laiko, kol mums taisys automobi- 
lį! Užsuksiu į interneto kavinę. Noriu šį tą patikrinti. 

— Ką? - nepatikliai paklausė jis. 

— Noriu surasti senų laikraščių straipsnių apie Voną. Vė- 
liau paaiškinsiu... 

Automobilis sustojo prie raudono šviesoforo signalo. 
Gabrielius išsitraukė cigarečių pakelį. 

- Šioje skylėje nėra interneto kavinės. 

— Rasiu, Keinai. 

Jis kelias sekundes pasvarstė. 

— Gerai, aš jus paleidžiu čia, bet ginklą palikite automo- 
bilyje. 

Ši mintis jaunos moters nesužavėjo, bet ji neturėjo laiko 
derėtis. Užsidegė žalias signalas. Atidariusi daiktinę, Alisa įdė- 
jo į ją pistoletą su dėklu. 

— Susitiksime autoservise, - pasakė trinktelėdama dure- 
lėmis. 

Ji perėjo gatvę ir šaligatviu pasiekė rotušę. Priešais pastatą 
pamatė miesto planą, pritvirtintą po mediniu stogeliu. Kruopš- 
čiai ištyrinėjo žemėlapį ir surado, ko ieškojo: medicinos centrą 
Antrojoje gatvėje. 

Maži miesteliai turi tą privalumą, kad visa infrastruktūra 
yra vienoje zonoje. Alisai tereikėjo paėjėti kelis šimtus metrų, 
ir ji pasiekė puikų naują pastatą su itin moderniu fasadu. Ver- 
tikalios bangos ir mėlyna metalo spalva išskyrė jį iš klasikinės 
miesto architektūros. 

Pro automatiškai atsiveriančias duris ji pateko į pastato 
vestibiulį, kur kabėjo įvairūs informaciniai skydai. Peržiūrė- 
jusi juos suprato, kad šis medicinos centras - tai daugiafunk- 
cė struktūra, teikianti įvairias paslaugas: šeimos gydytojų, 

specialistų konsultacijas, laboratorinius, magnetinio rezonan- 
so tyrimus... 

Alisa prisistatė registratūroje, teigdama, kad atvyko atlik- 
ti krūtinės rentgenogramos. Jos buvo paprašyta vizito lapelio, 
gydytojo siuntimo ir socialinio draudimo numerio. Kadangi ji 
nieko neturėjo, pasakė, kas pirmiausia šovė į galvą: ji esanti tu- 
ristė iš Prancūzijos, serganti širdies nepakankamumu ir norinti 
atlikti įprastinį rentgeno tyrimą. Registratorė nepatikliai į ją 
pažvelgė, paskui patikrino gydytojų užimtumą ir pasiūlė ateiti 
rytojaus dieną. 

— Tai gana skubu, - primygtinai reikalavo Alisa. - Norė- 
čiau susitikti su radiologu ir paaiškinti jam savo atvejį. Žino- 
ma, už viską sumokėsiu. 

— Pažiūrėsiu, ką galiu padaryti, - pasakė registratorė ir 
pakėlė telefono ragelį. 

Porą minučių pakalbėjusi su viena iš savo kolegių, pranešė: 

- Susisiekiau su gydytojo Mičelo sekretore. Jis jus įterps 
tarp dviejų pacientų. Ar galėčiau pamatyti jūsų tapatybės do- 
kumentą? 

— Deja, palikau rankinę automobilyje. Mano vyras tuoj 
atvažiuos ir... 

— Ką gi, skubėkite į viršų. Radiologijos skyriaus laukiama- 
sis yra penktame aukšte. 

Ji paspaudė mygtuką ir atidarė apsauginius stiklinius var- 
telius, kurie vedė į viršutinius aukštus. 

Liftas. Dar viena registratūra. Koridorius. Laukiamoji 
salė. 

Patalpoje vyravo šviesios ir švelnios spalvos. Baltos sienos, 
PVC grindų danga, audiniu apmušti suolai ir buko krėslai. Pa- 
gyvenusi dama, sulinkusi nuo metų naštos, kantriai laukė savo 

eilės vartydama žurnalo Žmonės puslapius. Priešais ją, užimda- 
mas bemaž visą sofą, sėdėjo tvirtai sudėtas jaunuolis sugipsuota 
koja bei aptinusia akimi ir žaidė planšetiniu kompiuteriu. 

Alisa prisėdo šalia ir jį užkalbino: 

— Automobilio avarija? 

- Amerikietiškasis futbolas, - atsakė studentas, pakelda- 
mas akis nuo ekrano. - Vaikinai iš Olbanio praėjusį šeštadienį 
buvo ne dovanėlė. 

Dailus veidas, spindinti šypsena, tyras, gana pasitikintis 
žvilgsnis. Merginos dėl jo turėtų eiti iš proto. Ir kai kurie vai- 
kinai. 

— Tavo planšetė prijungta prie interneto, tiesa? 

- Prijungta. 

Alisa kalbėjo be užuolankų. 

— Ar norėtum lengvai užsidirbti penkiasdešimt dolerių? 

Jis pakėlė antakius. 

— Sakykit, ką turiu padaryti. 

Ji iš kišenės ištraukė banknotą. 

— Paskolini ją man penkioms minutėms, ir pinigai tavo. 
Labai paprasta... 

— Duosiu už šimtą dolerių. 

— Eik po velnių! 

- Gerai, tik nepykit! - nusileido jis ir padavė jai kom- 
piuterį. 

Policininkė čiupo planšetę, išjungė žaidimą ir atidariu- 
si naršyklę sėkmingai prisijungė prie Libėration, Le Monde ir 
Le Figaro tinklalapių. Kad ir kaip keista, Alisa nežinojo, kaip 
atrodė Vono veidas. Per užpuolimą žudikas buvo su šalmu. 
Tas vaizdas visam laikui įstrigo jos galvoje. Juodas užpuoli- 
ko šalmas su ryškiomis linijomis ir aštriais kampais; metalu 

spindintis tamsintas snapelis, ventiliacijos anga ir aerodinami- 
nis dirželis po smakru, primenantis šiurpą keliančią šypseną. 

Vėliau, reabilitacijos laikotarpiu, Alisa su ją gydžiusiu psi- 
chiatru sutarė, kad būtų nenaudinga nuolat berti druską ant 
žaizdos skaitant spaudoje pasirodžiusius straipsnius, kuriuose 
aprašoma ši istorija. Tačiau psichiatras nežinojo, kad tuo metu 
Alisa tvirtai tikėjo, jog Vonas negyvas. 

Tačiau šiandien ji nebebuvo tokia tikra. 

Pateikusi užklausą rado kelias žudiko nuotraukas, ku- 
rias žiniasklaida publikavo kelias savaites po įvykio. Keliolika 
skirtingų kadrų, kuriuose Erikas Vonas matyti daugiau ar ma- 
žiau aiškiai. Maždaug trisdešimt penkerių metų rudaplaukis 
vyras, gana išvaizdus, bet nepasižymintis jokiais išskirtiniais 
bruožais. 

Sunkiausia buvo iš skirtingų vaizdų sudaryti galutinį 
Vono portretą. Alisa pagalvojo apie aktorius chameleonus: Hju 
Džekmaną, Kristianą Beilą, Keviną Speisį, Džoną Kjusaką ir 
kitus, kurie sugebėdavo persikūnyti taip puikiai, kad ji ne kiek- 
viename filme juos atpažindavo. 

Išsitraukusi iš kišenės fakso aparatu atsiųstą Kalebo Dano 
portretą, palygino jį su nuotraukomis. Ar Vonas ir Danas - tas 
pats žmogus? Labai aiškaus panašumo nematyti, bet atmesti 
tokios tikimybės irgi negalima. 

Alisa žinojo, kad šiais laikais estetinė chirurgija veido pa- 
keitimo galimybes daro beveik neribotas. Kai kuriems jos kole- 
goms neseniai teko susidurti su nusikaltėliais, pasinaudojusiais 
fizinės metamorfozės priemonėmis: nosies formos pakeitimu, 
siūlų įvedimu į dermą veido kontūrams pakeisti, ausų formos 
korekcija, hialurono rūgšties injekcijomis skruostams padidin- 
ti, dantų chirurgija, apdovanojančia nauja šypsena... 

Kai ji atidavė kompiuterį savininkui, kišenėje suskambo 
telefonas. 

„Seimūras.“ 

Žmogus, galintis užbaigti jos košmarą. 


* 


— Ar jau atvykai prie gamyklos? - paklausė ji be jokių 
įŽangų. 

— Dar ne, ką tik išvažiavau iš Sargemino. Ištrūkti iš Pary- 
žiaus buvo pragariškai sunku, be to, Kastelis sugaišo laiko, kol 
nustatė buvusio cukraus fabriko vietą. 

- Ir kurgi jis yra? 

— Tai vieta, žinoma kaip Kėstelsheimo akligatvis. Įvedžiau 
adresą į GPS navigaciją, bet veltui - sistema tokios vietovės 
neatpažino. Nesijaudink, galų gale rasiu. Didesnė bėda - tas 
nelemtas lietus. Šalta, pila kaip iš kibiro, o matomumas siekia 
vos tris metrus. 

Fone Alisa girdėjo valytuvų garsus ir per radiją sklindan- 
čius šaukinius: „Futbolo lygos pirmojo diviziono rungtynės 
per RTL!“ | 

— Skambinu kitu reikalu, - toliau kalbėjo Seimūras. - Tu- 
rėjau viską papasakoti Savinjonui ir Kasteliui. Negaliu prašyti jų 
dirbti neoficialiai, neatskleisdamas jiems tiesos. Jie leidžia naktį 
biure, ieškodami bet kokių pėdsakų, kurie mums praverstų. 

- Perduok jiems mano padėką. 

- Būtinai, Savinjonas ką tik man skambino dėl „Glock 22“ 
serijos numerio, kurį man šįryt davei. 

Ji nurijo seiles. Pistoletas jai buvo visiškai iškritęs iš galvos. 

— Taip, radau jį savo striukėje. Ir ką jis sužinojo? 

- Aš iš karto patikrinau pavogtų ginklų bazėje, bet jo 
ten nebuvo. Tačiau kai apie Voną papasakojau Savinjonui, jis 

tučtuojau viską atskleidė. Prieš dvejus metus, po tavo užpuoli- 
mo, per kratą žudiko bute buvo rastas pistoletas. 

— Ir? 

— Savinjonas patikrino bylos medžiagą: tai buvo „Glock 
22“ su tokiu pat serijos numeriu. 

— Palauk, tai neįmanoma. Tas ginklas buvo užplombuotas 


- Savinjonas kelias valandas praleido užplombuotų daik- 
tų salėje. Pistoleto jis nerado. 

„Po velnių...“ 

Košmaras tęsėsi. 

- Privalai pasakyti man tiesą, Alisa: ar tu paėmei ginklą? 

— Seimūrai! Kaip tu gali manęs šito klausti? 

— Nes mes įklimpome į mėšlą iki kaklo. 

- Juk ne pirmas kartas, kai kyla problemų dėl konfiskuotų 
daiktų laikymo! Pameni, prieš metus salės sargas perpardavi- 
nėjo ginklus ir narkotikus. Gal čia jis bus prikišęs nagus? 

- Gal... 

— Net jei būčiau tą ginklą pavogusi, kaip būčiau galėjusi jį 
atsigabenti į Ameriką, pereiti saugumo ir imigracijos patikros 
postus? 

Ji išgirdo savo kolegos atodūsį. 

- Labai norėčiau tavimi tikėti, Alisa, bet šią istoriją tikrai 
reikia iškelti į dienos šviesą. 

Nuojauta jai kuždėjo, kad Seimūras dar ne viską pasakė. 

- Ar dar ką nors turi? 

— Taip, ir tau tai nepatiks. Tai dėl tavo automobilio. 

— Radai jį? 

- Taip, nutemptų automobilių aikštelėje, Šarleti. Savin- 
jonas pasidomėjo: prefektūros pareigūnai šiąnakt ją atvilko iš 
Sitė salos. 

— Iš kurios konkrečiai vietos? 

Seimūras giliai atsikvėpė. 

- Tavo „Audi“ ketvirtą valandą ryto buvo rastas vidury 
Arkivyskupijos tilto. Tiksliai toje vietoje, kur Polas padarė 
avariją. 

Iš netikėtumo moteris vos neišmetė telefono. 

Tą akimirką prasivėrė laukiamojo durys ir tarpduryje pa- 
sirodė milžino baltu chalatu galva. 

— Ar yra panelė Alisa Šėfer? - paklausė jis. 


I8 
Smūgis iš apačios 


Omne ignotum pro terribili. 
Bet kokia nežinomybė baugina. 
Lotyniška sentencija 


Daktaras Oliveris Mičelas buvo stambus vyrukas plikai 
skusta galva ir virš nosies susijungiančiais vešliais lenktais 
antakiais. Nors aukštas ir plikas, atrodė kaip ką tik mokslus 
baigęs studentas: apvalus ir putlus veidas, nušviestas vaikiškos 
šypsenos, džinsai ir nudėvėti sportbačiai, iš po chalato išlindę 
marškinėliai su „Ramones“ grupės atvaizdu. 

- Nelabai supratau istorijos apie širdies nepakankamu- 
mą, - pasakė jis, įleisdamas ją į radiologijos kabinetą. 

Alisa nusprendė žaisti atviromis kortomis. 

— Aš pamelavau, kad patekčiau pas jus. 

— Tai bent! Originalu... ir įžūlu. Jūs prancūzė, ar ne? - spė- 
jo jis iš akcento. 

- Taip, aš esu Paryžiaus kriminalinės brigados kapitonė. 

Jo veidas nušvito. 

- Tikrai? Iš Juvelyrų krantinės 36 numerio? Kaip Žiulis Megrė? 

Alisa išpūtė akis. Kalba pakrypo netikėta linkme: per kokį 
stebuklą pokalbyje su radiologų pankroko gerbėju Grinfildo 
medicinos centre, Masačusetse, išdygo Simenono herojus? 

— Mano žmona Harvarde rašo daktaro disertaciją iš pran- 
cūzų literatūros, - paaiškino gydytojas. - Jos tema - Paryžius 
Žoržo Simenono romanuose. 

— Tada viskas aišku... 

- Lankėmės ten praėjusią vasarą. Ak, Orfevro krantinė, 
Dofino aikštė, keptos ančių kulšelės su antienos riebaluose 
keptomis bulvėmis „Caveau du Palais“ restorane... 

„Įgnybkite man, aš turbūt sapnuoju!..“ 

Alisa nusprendė pasinaudoti situacija. 

- Jei jūsų Žmona pageidauja, per kitą kelionę į Paryžių 
galėčiau pakviesti jus apsilankyti 36-ame name. 

— Būtų puiku, ji... 

— Tačiau dabar privalote man padėti, - pertraukė ji gydytoją, 
nusivilkdama savo kareivišką striukę, megztinį ir marškinėlius. 

Vilkėdama tik liemenėlę prisiartino prie radiologo ir pa- 
rodė jam stačiakampį implantą po savo oda. 

— Kas čia? - paklausė jis, suraukęs vešlius antakius. 

— Būtent tai aš ir norėčiau sužinoti. 

Jis pasitrynė rankas dezinfekuojančiu skysčiu ir apžiūrėjo 
viršutinę Alisos krūtinės dalį, suspausdamas odą taip, kad ma- 
tytųsi nedidelis stačiakampis suapvalintais kampais. 

— Ar jums skauda? 

— Beveik ne. 

- Panašu į miniatiūrinį širdies stimuliatorių. Ar turite 
problemų su širdimi? 

- Ne. Aš net nežinau, kas man tą daiktą įdėjo, nei kiek 
laiko jį nešioju. 

Nė kiek nesistebėdamas, gydytojas parodė į rentgeno apa- 
ratą kairėje kabineto pusėje. 

- Padarysime krūtinės rentgenogramą, kad viską aiškiau 
matytume. 

Alisa pakluso gydytojo nurodymams: iki pusės nuoga at- 
sistojo reikiamoje vietoje. 

- Šiek tiek prisispauskite. Įkvėpkite oro ir sulaikykite kvė- 
pavimą. Štai taip. 

Nepraėjus nė dviem sekundėms vamzdis už nugaros tyliai 
nukreipė į ją rentgeno spindulius. 

— Kvėpuokite normaliai. Dėl viso pikto padarysime ir pro- 
filio nuotrauką. 

Jis pakartojo operaciją, paskui pakvietė Alisą sekti paskui jį 
į pagalbinę patalpą.. Mičelas atsisėdo prie valdymo pulto, užde- 
gė ekraną, šiek tiek pakoregavo ryškumą ir įjungė spausdintuvą. 

— Ar tai ilgai užtruks? - paklausė ji. 

— Ne, ryškinimas vyksta greitai. 

Didžiulė kompaktiška kubo formos mašina ėmė dirbti ir 
netrukus išspjovė dvi nuotraukas. Mičelas paėmė rentgenogra- 
mas ir prisegė jas ant apšviestos sieninės lentos, prieš tai pare- 
guliavęs šviesos ryškumą. 

— Dar niekada neteko to matyti! - nusistebėjo jis, rodyda- 
mas į baltą keturkampę dėmelę. 

— Ar tai mikrolustas? - ryžosi paklausti Alisa. 

— Nelabai matyti, kokio tipo, - atsakė radiologas, besika- 
sydamas galvą. 

— Manau, gali būti RFID' lustas, - spėjo policininkė, - pa- 
našaus tipo, kokie implantuojami gyvūnams. Praėjusiais me- 
tais dalyvavau darbinėje konferencijoje: regis, Pietų Amerikoje 
kai kurie turtingi žmonės implantuoja sau mikrolustus, kad 
pagrobimo atveju juos būtų galima greitai surasti. 

— Kariuomenė taip pat vis dažniau implantuoja jas karei- 
viams, vykstantiems į frontą, - pridūrė Mičelas, nenuleisdamas 
akių nuo nuotraukų. - Mikroluste saugoma visa informacija 
apie jų sveikatą. Įvykus nelaimingam atsitikimui, žmogaus me- 
dicininius duomenis galima sužinoti tiesiog nuskenavus lustą. 
Tokia procedūra tampa įprasta, tačiau tokio tipo mikrolustai 


* Radijo dažnių identifikavimo lustas. 

būna kur kas mažesni: ne didesni už grūdą. O jūsiškis gerokai 
didesnis. 

- Tuomet kas tai? 

Radiologas pasitelkė visas savo žinias. 

— Pastaraisiais metais medicinos žurnaluose pasirodo vis 
daugiau publikacijų apie mokslinius bandymus įdiegti mikro- 
lustus, gebančius automatiškai išskirti reikiamą vaistų dozę, 
kas būtų labai naudinga sergant kai kuriomis ligomis. Jie jau 
naudojami gydant osteoporozę, tačiau jei taip būtų ir jūsų atve- 
ju, implantą rastumėte ties klubu ir gerokai didesnį. 

— Vadinasi? - nekantravo Alisa. 

— Aš pasilieku prie minties, kad tai yra mažytis širdies sti- 
muliatorius. 

- Bet aš jau sakiau, kad mano širdis sveika! - susierzino ji. 

Gydytojas grįžo už ekrano, kad padidintų reikiamą zoną, 
įjungė spausdintuvą, paskui ant apšviestos lentos prikabino dar 
vieną nuotrauką. 

- Jūsų implanto forma nėra tipiška, bet aš beveik įsitiki- 
nęs, kad jis pagamintas iš titano, - pasakė jis. 

Alisa prikišo veidą arčiau rentgenogramos. 

- Gerai, sakykim, tai širdies stimuliatorius. Vienas mano 
kolega tokį turi, kas septynerius metus jis privalo gultis ant 
operacinio stalo, kad pakeistų bateriją... 

— Taip, tokią operaciją reikia atlikti kas šešerius-dešimt 
metų. Beje, dažniausiai į širdies stimuliatorių būna įdėta ličio 
baterija. 

Alisa parodė į nuotrauką. 

— Kaip įtalpinti bateriją į tokį mažą daiktą? 

Susimąstęs radiologas pateikė hipotezę. 

- Be jokios abejonės, jūsiškiame baterijos nėra. 

— Tai kaip jis veikia? 

— Galbūt vyksta savireguliacija: pjezoelektrinis jutiklis jūsų 
krūtinės ląstos judesius paverčia elektros energija. Tai vienas iš kol 
kas dar tik tiriamų būdų, siekiant sumažinti širdies stimuliatorius. 

Mičelas paėmė plastikinę liniuotę, gulėjusią ant valdymo 
pulto, ir ja parodė vieną rentgenogramos vietą. 

— Ar matote šį šiek tiek suapvalintą galą, kuris primena 
įpjovą? 

Alisa linktelėjo. 

— Manau, tai jungtis, kuria stimuliatorius per zondą turė- 
tų būti prijungtas prie jūsų širdies. 

— O kur zondas? - paklausė policininkė. 

— Tai ir keisčiausia, kad niekur. 

— Tada prie ko prijungtas prietaisas? 

— Prie nieko, - pripažino gydytojas. - Tokios konstrukci- 
jos jis negali siųsti elektrinių impulsų. 

Abejodama Alisa paklausė: 

— Galbūt tai galėtų padaryti vienas iš mano kolegų, bet 
reikėtų atlikti operaciją ir papildomus tyrimus. 

Alisos smegenys dirbo žaibišku greičiu. 

- Paskutinis dalykas: aš patikrinau, bet ant krūtinės, kak- 
lo ir pažastų neradau nė menkiausio randelio. Kaip man galėjo 
implantuoti tą daikčiuką be jokio pėdsako? 

Mičelas prikando lūpą. 

— Arba jūs jį nešiojate jau seniai... 

— Neįmanoma. Būčiau pastebėjusi, - nukirto ji. 

— Arba jums jį implantavo per kitą vietą. 

Stebima priblokšto radiologo, Alisa atsisegė diržą, nusia- 
kelius... Kai kairės šlaunies viršuje pamatė permatomą pleistrą, 
net širdis suspurdėjo. Jį nuklijavusi aptiko nedidelį pjūvį. 


— Pro čia jums jį ir implantavo, - spėjo gydytojas, prisiar- 
tinęs prie rando. - Implantas toks nedidelis, kad jį galima įvesti 
pro kateterį. 

Suglumusi Alisa apsivilko drabužius. Šis trikdantis, šiur- 
pą keliantis, siurrealistinis tyrimas ėmė darytis visiškai košma- 
riškas. 

— Trumpai tariant, aš nešioju stimuliatorių, kuris neturi 
nei baterijos, nei zondo ir nestimuliuoja jokio mano organo, - 
padarė išvadą ji. 

— Sutinku, tai atrodo nesuvokiama, - apgailestavo Mi- 
čelas. 

— Tai kam tada jis reikalingas? 

-— Šis klausimas ir man neduoda ramybės, - prisipažino 
radiologas. 

I9 
Gyvųjų pusėje 


Tegu prie sudaužytos širdies 
Niekas nesiartina 
Jei pats neturi privilegijos 
Būti patyręs kančią 
Emily DickINSON 


Pamažu vakarėjo. 

Artėjant nakčiai saulė bėrė paskutinius savo žėrinčius 
spindulius, tarsi fejerverkų kūrėjas, demonstruojantis piro- 
technikos efektus. Miškas liepsnojo. Pirmame plane žaižara- 
vo klevų, uosių ir beržų liepsnų verpetas, spindėjo auksiniai 
maumedžiai, raudonavo liepos. Tolėliau bronza žvilgėjo bukai, 
juodu krauju pasruvę žagreniai ir Amerikos raudonieji ąžuolai, 
švytėjo vyšnių spalvos šermukšniai. Dar toliau plytėjo žalia- 
skarių eglių siena, iškilusi virš akmeninės ir kampuotos uolos. 

Grinfilde Gabrielius prisipylė pilną baką degalų, patikri- 
no tepalo lygį ir rado naują atsarginį ratą. Į autoservisą atėjusi 
Alisa pasidalino iš Seimūro gauta naujausia informacija apie 
„Glock“ pistoleto kilmę ir jos „Audi“ automobilį, kuris buvo 
rastas ant Arkivyskupijos tilto. Ji instinktyviai nusprendė ne- 
pasakoti jam apie svetimkūnį, implantuotą po jos oda. Prieš 
pasidalindama šia neįtikėtina žinia, nusprendė verčiau palauk- 
ti, kol kas nors labiau paaiškės. 

Jie vėl leidosi į kelią, bet ties Bratleboru ant kelio gulėjo 
apsivertęs sunkvežimis su cisterna, gabenęs degalus. Aplinkui 

išsiliejo benzinas, todėl ugniagesiai ir policijos pareigūnai 
buvo priversti uždaryti 91-ąjį greitkelį ir pažymėti apsaugos 
zoną dėl gaisro pavojaus. Priverstas išsukti iš pagrindinių ma- 
gistralių ir važiuoti mažesniais keliais, automobilis „Shelby“ 
sulėtino savo tempą. Iš pradžių plūdęsi, kad turėjo pasukti į 
šoną, abu policininkai pamažu pasidavė apylinkių, kuriomis 
važiavo, ramybei. Jie įsijungė vietinę radijo stotį, transliuojan- 
čią laiko patikrintas dainas: Dono Maklino „American Pie“, 
Džordžo Harisono „Just for Today“, Neilo Jango „Heart of 
Gold“... Pakelėje nusipirko vietinio gamintojo sidro ir spurgų 
su cinamonu. 

Jau beveik valandą jie buvo atidėję tyrimą į šalį. 

Akį glostė peizažas, džiuginantis takeliais, dengtais tiltais, 
panoraminiais vaizdais ir kalnų upeliais. Reljefas dažniausiai 
būdavo kalvotas, bet kartais kelis kilometrus tapdavo lygesnis. 
Tuomet kelias labiau panėšėdavo į kaimo keliuką, palei kurį 
stovėjo gražios nedidelės gyvenvietės, amžinos fermos ir drie- 
kėsi didžiulės ganyklos, kuriose ganėsi melžiamos karvės. | 

Ilgą laiką Alisa leidosi liūliuojama automobilio burzgimo. 
Aplinka jai priminė atostogas Normandijoje, kai buvo jaunes- 
nė. Laikas atrodė sustojęs. Kaskart pravažiavę kokį kaimelį, abu 
jautėsi tarsi grįžę šimtą metų atgal. Tarsi keliautų Naujosios An- 
glijos atviruke, kuriame buvo pavaizduotos senos klėtys, pieni- 
nės su mansardiniais stogais ir liepsnojantys medžių lapai. 


* 


Visas žavesys išnyko it dūmas, kai Alisa atidarė daiktinę 
norėdama pasiimti pistoleto dėklą. Per pirmuosius savo darbo 
metus policijoje ji šaipėsi iš vyresniųjų kolegų, kurie nešiojosi 
ginklus net ne tarnybos metu. Bet laikui bėgant pati tapo pana- 
ši į juos: jai reikėjo jausti ginklo svorį prie krūtinės, kad būtų 
visiškai saugi ir puikiai sutartų su savimi. 


204 


Pistoletas buvo ten pat, kur jį paliko, odiniame dėkle, bet 
šalia jo gulėjo vaikiškas žaislas: metalinis automobiliukas su 
baltu kėbulu, papuoštu mėlynomis juostomis. Tiksli „Mustang 
Shelby“, kuriuo jie važiavo, kopija. 

— Kas čia? 

Gabrielius žvilgtelėjo į žaislą. 

— Manau, jis Kenio, ūpui pakelti. 

— Anksčiau jo čia nebuvo. 

Gabrielius gūžtelėjo pečiais. 

— Tikriausiai blogai žiūrėjote. 

— Esu tikra, kad kai į daiktinę dėjau ginklą, ji buvo tuš- 
čia, - pabrėžė Alisa. 

— Koks skirtumas? - susierzino jis. 

— Maniau, vienas nuo kito nieko nebeslepiame. 

Keinas atsiduso. 

— Na, gerai, man jį davė Barbės pusbrolis. Beje, labai ma- 
lonus vaikinas. Jis kolekcionuoja „Hot Wheels“. Turi jų ma- 
žiausiai tris šimtus. Pakvaišimas, tiesa? 

— Taip, pakvaišimas... - pakartojo ji, nenuleisdama akių 
nuo jo. 

Jis savo nepasitenkinimą išreiškė pakeldamas balsą. 

- Ką? Žmogus norėjo mane pradžiuginti dovanodamas 
šį automobiliuką. Paėmiau, kad jo neužgaučiau, ir viskas. Pa- 
prasčiausias mandagumo gestas. Todėl gal nebūtina visą vaka- 
rą apie tai diskutuoti! 

Alisa neištvėrė. 

— Nelaikykite manęs kvaile! Manote, užkibsiu ant kabliu- 
ko patikėdama pasakomis, kad taip susibičiuliavote su tuo kai- 
miečiu, jog jis jums padovanojo automobiliuką iš savo kolekci- 
jos? Be to, ant pakuotės tebėra kaina! | 


* Amerikos žaislų gamintojas, ypač garsėjantis automobilių modeliukais. 

Susinervinęs Gabrielius pagiežingai pažvelgė į ją ir prisi- 
degė cigaretę, kurią buvo užsikišęs už ausies. Keletą kartų už- 
sitraukė, ir dūmai pasklido po visą saloną. Alisa, neapsikentusi 
rūkalų kvapo, pravėrė langą. Vis dar neatitraukdama akių nuo 
savo partnerio, ji įdėmiai apžiūrinėjo jo tamsias raineles, pyk- 
čio iškreiptus veido bruožus, tikėdamasi užčiuopti tiesą, išsi- 
aiškinti paslaptį. 

Ir staiga ji viską suprato. 

- Jūs turite sūnų, - sumurmėjo ji, tarsi kalbėtų su savimi. 

Jis sustingo. Stojo tyla. Alisa pridūrė: 

- Tai jam nupirkote šį žaislą. 

Jis atsisuko į ją. Tamsios jo akys žibėjo kaip derva. Alisa 
suprato įžengusi į pavojingą teritoriją. 

— Jūs atspėjote, - prisipažino jis, traukdamas cigaretę, - 
turiu mažą berniuką. Tiesiog norėjau nupirkti jam dovaną. Ar 
tai draudžiama? 

Alisa, apimta gėdos, pasijuto nesmagiai ir nebebuvo tikra, 
ar nori tęsti pokalbį. 

Vis dėlto švelniu balsu paklausė: 

— Kuo jis vardu? 

Gabrielius pagarsino radiją ir papurtė galvą. Jis nesitikėjo 
tokio įsibrovimo į jo asmeninį gyvenimą. 

— Manau, dabar turime spręsti kitas problemas, Šėfer... 

Ant jo veido užslinko liūdesys. Kelis kartus sumirksėjęs 
galiausiai pasakė: 

- Jo vardas Teo. Jam šešeri. 

Iš balso intonacijos Alisa suprato, kad ši tema jam ypač 
skausminga. 

Susijaudinusi ji pritildė radiją ir pabandė rasti raminan- 
čius žodžius: 

- Labai gražus automobiliukas, - pasakė rodydama į 
„Shelby“. - Jam patiks. 

Keinas be skrupulų išplėšė žaislą jai iš rankų ir sviedė pro 
langą. 

— Nėra prasmės. Juk aš jo beveik nematau. 

— Gabrieliau, nereikia! 

Ji griebė už vairo, norėdama priversti jį sustoti. Įpykęs jis 
staiga nuspaudė stabdžio pedalą, pasuko į kelkraštį ir iššoko iš 
automobilio. 

Alisa per veidrodėlį žiūrėjo, kaip jis nutolsta. Dabar jie 
buvo per slėnį vingiuojančiame vaizdingame kelyje. Ji matė, 
kaip Gabrielius prisėdo ant uolos, pakibusios ore tarsi pasi- 
vaikščiojimui skirtas takas po atviru dangumi. Jis baigė rū- 
kyti cigaretę ir iš karto prisidegė dar vieną. Alisa išlipo iš au- 
tomobilio, pakėlė nuo žemės modeliuką, paskui priėjo prie 
Gabrieliaus. 

— Man labai gaila, - tarė užsikardama prie jo ant uolos. 

— Nelipkite, čia pavojinga. 

- Jei pavojinga man, pavojinga ir jums. 

Ji pasilenkė į priekį ir apačioje išvydo ežerą. Vandenyje 
ryškiai atsispindėjo trumpalaikė rudens spalvų paletė. 

— Kodėl nesusitinkate su juo dažniau? 

Gabrielius mostelėjo ranka. 

- Jis gyvena Londone su savo motina. Ilga istorija. 

Ji pasiėmė iš jo vieną cigaretę, bet prisidegti trukdė vėjas. 
Gabrielius padavė jai savąją ir staiga, nors ji visai to nesitikėjo, 
išklojo viską, kas gulėjo ant širdies: 

- Aš ne visada dirbau FTB. Prieš dalyvaudamas konkurse, 
kad patekčiau į biurą, dirbau paprastu policininku Čikagoje. 

Jis prisimerkė leisdamas prisiminimams iškilti į paviršių. 

—- Tame mieste aš gimiau, ten sutikau savo žmoną: mes 
abu užaugome Ukrainiečių kaimelyje - imigrantų iš Rytų Eu- 
ropos kvartale. Tai gana rami vieta į šiaurės vakarus nuo Lupo. 

- Ar dirbote žmogžudysčių skyriuje? 

— Taip, pietiniuose kvartaluose, karščiausiose miesto vie- 
tose: Englevudo rajone, Niu Sityje... 

Jis giliai įtraukė dūmo ir pasakojo toliau: 

— Purvinuose užkampiuose, kur žmonės gyvena baimėje 
ir neviltyje, kur karaliauja gaujos, o policija beveik nieko negali 
padaryti. Kur ištisos teritorijos visiškai paklūsta landynių ban- 
ditams, kurie save laiko „Žmogaus su randu“ herojais ir nešio- 
damiesi automatinius ginklus visus laiko įkalinę siaube. 

Į atmintį grįžo dar ne tokia tolima praeitis. Praeitis, nuo 
kurios jis norėjo laikytis atokiau ir į kurią norom nenorom 
buvo priverstas pasinerti. 

— Ar jums niekada neatrodė, kad mes, farai, dirbame mi- 
rusiesiems? Gerai pagalvojus, mūsų tikrieji klientai yra jie. Tai 
jiems mes turime atsiskaityti. Jie persekioja mus naktimis, kai 
nerandame jų žudikų. Dėl to man žmona dažniausiai priekaiš- 
taudavo: „Žmonės, su kuriais praleidi daugiausia laiko, yra 
mirę. Tu niekada nebūni gyvųjų pusėje.“ Iš esmės ji neklydo... 

Alisa pertraukė Gabrielių, šiam dar nespėjus baigti savo 
monologo. 

— Netiesa! Priešingai, mes dirbame jų šeimoms, žmo- 
nėms, kurie juos mylėjo. Kad leistume jiems gedėti, įvykdy- 
tume teisingumą ir užtikrintume, jog žudikai nebekartos savo 
nusikaltimų! 

Jis vyptelėjo, atrodo, nelabai tuo tikėdamas, ir tęsė savo 
pasakojimą. 

- Vieną dieną aš nusprendžiau iš tiesų padėti gyviesiems. 
Englevude kasdien bendraudavau su tarpininkų asociacijos 
nariais. Skirtingais žmonėmis, kurių dauguma buvo socialiniai 
darbuotojai ir iš šio kvartalo kilę buvę kaliniai, suvieniję savo 
jėgas, kad padarytų tai, ko nepajėgėme mes, įstatymo atstovai: 
pagerintų socialinius santykius, išspręstų konfliktus, sumažin- 
tų įtampą. Ir visų pirma išgelbėtų tuos, kurie dar galėtų gyventi. 

— Pačius jauniausius? 

— Ypač tuos ir tas, kurių dar nesunaikino narkotikai. Kar- 
tais savanoriai nepabijodavo veikti už įstatymo ribų. Ne kartą 
pats jiems padėjau ištraukti jaunas kvartalo prostitutes, parū- 
pindamas joms suklastotus dokumentus, šiek tiek pinigų, kon- 
fiskuotų sulaikant narkotikų perpardavinėtojus, traukinio bi- 
lietą į Vakarus, vietą, kur galėtų apsistoti, pažadėdamas surasti 
darbą... 

„Kaip Polas...“ - nejučia susimąstė Alisa. 

Gabrieliaus akyse atsispindintis miškas sustiprino nerimą 
jo Žvilgsnyje. 

— Buvau įsitikinęs, kad elgiuosi gerai, neįsivaizdavau, kur 
įsivėliau. Nusprendžiau numoti ranka į įspėjimus ir grasini- 
mus. O jų sulaukdavau, nes sąvadautojai ir narkotikų baronai 
nejuokauja, kai kas nors kėsinasi į jų darbo įrankius. 

Jis tęsė pasakojimą, kartkartėmis pertraukdamas jį tylos 
pauzėmis: 

— 2009-ųjų sausį mano žmonos jaunesnioji sesuo savo 
gimtadienio proga savaitgalį su draugėmis ketino vykti pasli- 
dinėti. Ji paprašė mūsų paskolinti visureigį, ir mes sutikome. 
Aš vis dar regiu, kaip stovėdamas verandoje jai pamoju: „Būk 
atsargi, Johana! Nekrėsk kvailysčių ant juodojo kelio! Tą vaka- 
rą ji mūvėjo kepurę su bumbulu. Skruostai buvo paraudę nuo 
šalčio. Jai buvo aštuoniolika. Ji tryško gyvybe. Atsisėdusi prie 
džipo vairo pasuko užvedimo raktelį. Ir... automobilis sprogo 
tiesiai prieš mūsų akis. Englevudo bjaurybės nepabijojo pa- 
spęsti spąstus mano automobilyje... 

Gabrielius nuorūka prisidegė kitą cigaretę ir dėstė toliau: 

- Kitą dieną po savo sesers laidotuvių žmona su sūnumi 
išsikraustė iš namų. Ji įsikūrė Londone, kur gyveno keletas jos 
giminaičių. Paskui viskas vyko labai greitai: ji paprašė skyry- 
bų ir užpjudė mane pitbuliais, pasamdytais jos ginti. Jie mane 

apkaltino, kad aš esąs smurtautojas, alkoholikas ir lankausi pas 
prostitutes. Jie pateikė suklastotus liudijimus ir iš konteksto iš- 
trauktas trumpąsias žinutes. Aš nepajėgiau pasipriešinti, todėl 
Teo globa atiteko tik jai. 

Jis paskutinį kartą patraukė cigaretę ir užgesino ją į uolą. 

— Matytis su sūnumi man buvo leista vos du kartus per me- 
tus. Ir štai vieną dieną aš palūžau. Nuvykau pas žmoną į Angliją, 
bandžiau ją atvesti į protą, tačiau ji nepasidavė. Jos advokatai 
įsisiautėjo ir pasirūpino, kad visai nebegalėčiau matytis su Teo. 

Jo žvilgsnį aptemdė rezignacija. Temo. Pakilo vėjas ir pa- 
sidarė šalta. Susijaudinusi Alisa uždėjo savo ranką ant jo dilbio, 
bet staiga jų intymumą susprogdino telefono skambutis. 

Jie susižvalgė suprasdami, kad pradaryti paslapčių sodo 
vartai užsiveria. Ji atsiliepė. 


* 


— Klausau, Seimūrai, - atsakė ji ir įjungė garsiakalbį. 

- Radau cukraus fabriką. Esu vietoje. Velniai griebtų, 
šiurpoka vietelė, visiškai nuošali. Tikriausiai čia filmuoti „Pik- 
tieji numirėliai“, ar ne? 

— Papasakok, ką matai. 

— Aplinka primena pragaro prieškambarį. 

— Nepersūdyk. 

— Be to, pila lietus, o aš nepasiėmiau skėčio. 

—- Kam rūpi, Seimūrai! Ar turi prožektorių, dideles reples 
ir fluorescencinių lempų? 

- Turiu, turiu. Viską susidėjau į kuprinę. 

Traškantis policininko balsas, sklindantis per garsiakalbį, 
skambėjo visame slėnyje, atsimušdamas į kalnų šlaitus. 

- Pasak Kastelio, gamykla apleista jau daugiau nei tris- 
dešimt metų. Esu pagrindiniame pastate. Jis apgriuvęs. Viskas 
surūdiję, krūmynai siekia žmogaus ūgį. 


Alisa užsimerkė, norėdama tiksliai prisiminti vietovės 
planą taip, kaip jai nupasakojo tėvas. 

- Gerai. Išeik už pastato ir surask sandėliavimo vietą. Sta- 
tinį, primenantį siloso bokštą. 

Po kelių sekundžių Seimūras vėl prakalbo. 

— Gerai, matau į žemę įleistą aukštą ir siaurą rezervuarą, 
apaugusi gebenėmis. Primena Žaliojo milžino' penį! 

Alisa neskoningą juokelį nuleido negirdomis. 

- Eik aplink jį, kol rasi tris akmeninius šulinius. 

Vėl laukimas. 

— Jau matau. Jie su grotomis. 

Alisa pajuto, kaip jos širdis ėmė daužytis. 

— Pradėk nuo vidurinio. Ar gali pašalinti grotas? 

— Palauk, prijungsiu laisvų rankų įrangą... Gerai, grotos 
neprivirintos. Tačiau po jomis matyti metalinis dangtis. 

- Ar gali jį atidaryti? 

- Po šimts, sveria visą toną! Štai, atidariau. 

Jaunoji policininkė giliai įkvėpė. 

— Ką matai viduje? 

- Nieko... 

Ji supyko: 

- Velnias, užsidek prožektorių! 

— Aš taip ir darau, Alisa! Sakau tau, kad nieko nėra! 

- Įjunk fluorescencinę lempą! 

Telefone ji girdėjo niurnėjimą. 

— Kaip tas daiktas veikia... 

Susierzinusi Alisa pakėlė balsą: 

- Paimi švytinčią lazdelę, perlenki ją, pakratai, kad suak- 
tyvintum, ir meti į skylę. 

Prabėgus dar kelioms sekundėms Seimūras patvirtino: 


* „Green Giant“ — tarptautinio maisto pramonės prekės ženklo simbolis. (Vert. past.) 


21I 


- Šulinys tuščias, o kanalas visiškai sausas. 

„Po perkūnais, negali būti!“ 

- O ką turėjau rasti? - paklausė Seimūras. 

— Vono lavoną. 

- Gal tu kliedi?! 

— Pažiūrėk į kitus šulinius! - įsakė ji. 

— Grotos aprūdijusios ir privirintos. Visą amžių niekas 
nebuvo jų atidaręs! 

- Reikia pašalinti grotas replėmis! 

— Ne, Alisa, nieko aš nešalinsiu. Man jau gana tavo kvai- 
lysčių. Grįžtu į Paryžių. 

Būdama visiškai bejėgė vidury miško, daugiau nei už še- 
šių tūkstančių kilometrų nuo to seno fabriko, Alisa iš pykčio 
suspaudė kumščius. Seimūras klydo. Toje gamykloje buvo la- 
vonas. Ir ji tuo neabejojo. 

Ji jau ketino išjungti telefoną, bet kitame gale pasigirdo 
traškėjimas ir jos ausis pasiekė keiksmų lavina. 

- Seimūrai, kas yra? - sunerimo ji. 

Tyla. Ji nerimastingai susižvalgė su Gabrieliumi, kuris, nors 
ir nesuprato visko, ką kalbėjo prancūzai, pajuto kylančią įtampą. 

— Seimūrai, kas darosi? - šaukė ji į telefoną. 

Po ilgokos pauzės pasigirdo metalo girgždesys. Galiausiai 
Seimūras prabilo: | 

— Kad jį kur devynios... Buvai teisi, čia... čia yra lavonas! 

Alisa, tarsi dėkodama dangui, užsimerkė. 

- Bet jis ne šulinyje! - pasakė policininkas. 

„Ne šulinyje?“ 

- Lavonas yra sename ekskavatoriuje! 

Išbalusi Alisa pašnabždomis paklausė: 

— Ar tai Vonas? 

— Ne, čia jauna mergina! Ji supančiota, kaklas aprištas. Pa- 
lauk... pėdkelnėmis! Ji pasmaugta pėdkelnėmis! 


Alisa stengėsi laikytis šaltakraujiškai. 

— Kiek suiręs kūnas? 

— Tokioje akloje naktyje ir per tą prakeiktą lietų nieko ne- 
galiu įžiūrėti... Mano galva, ji mirusi prieš keletą dienų. 

Gabrielius atrodė suglumęs. 

— Ar galėtumėte paaiškinti, kas čia darosi? 

Alisa trumpai nusakė padėtį angliškai. Staiga iš federali- 
nio agento lūpų nuskambėjo klausimas: 

- Ask him what color the tights are. According to the eyewi- 
tnesses, on the day of her murder Elizabeth Hardy was wearing 
PINK tights. 

- Seimūrai, kokios spalvos pėdkelnės? - paklausė Alisa. 

- Sunku pasakyti, tamsu nors pirštu į akį durk... Turiu 
baigti pokalbį, Alisa, reikia pranešti vietiniams policininkams. 

- Palauk, Seimūrai! Maldauju, pasakyk pėdkelnių spal- 
vą! - sušuko ji. 

— Manau, raudona... ne, gal greičiau rožinė, - patikslino 
jis prieš išjungdamas telefoną. 

Alisa ir Gabrielius suakmenėję žvelgė vienas į kitą. 

Košmaras tęsėsi. 


* Paklauskite, kokios spalvos pėdkelnės. Pasak liudytojų, žmogžudystės dieną Elizabetė Hardi 
mūvėjo rausvas pėdkelnes. (Angl.) 


213 


20 
Namuose 


Žmonės ieško šviesos trapiame sode, kur 
mirguliuoja spalvos. 


Jean TARDIEU 


Nakties danguje kabojo mėlynas mėnulis, prasiskverbęs 
iš po debesų. 

Spigino šaltis. 

„Shelby“ salone šildytuvas pūtė tik drungną orą. Alisa no- 
rėdama sušilti pasitrynė rankas ir susikišo jas į megztinio ran- 
koves. Ji buvo įsijungusi lubų lemputę ir ant kelių išskleidusi 
kelių žemėlapį. Paniuręs Gabrielius vairavo palinkęs į priekį, 
rankomis tvirtai įsikibęs į vairą. Po Seimūro skambučio jie va- 
žiavo jau maždaug tris valandas, traukdami vis labiau į šiaurę. 
Tokioje ilgoje kelionėje ėmė skausmingai jaustis automobilio 
nepatogumai: labai žemos sėdynės, senutėlė pakaba, sugedęs 
šildymas... 

Sutelkęs visą dėmesį į kelią, Gabrielius puikiai atliko itin. 
staigų posūkį ir stipriau nuspaudė greičio pedalą, kad automo- 
bilis užvažiuotų į statų kelią, vingiuojantį Baltųjų kalnų tarpek- 
liais. Jau daugybę kilometrų jie nesutiko nė vieno automobilio. 
Šioje nuošalioje vietoje nebuvo nė gyvos dvasios. 

Juos supanti gamta atsiskleidė visa savo didybe. Miškas 
buvo tamsus, grėsmingas, be jokių atspalvių. Rudeninių spal- 
vų paletę pakeitė šešėlyje paskendusi monolitinė spalva, tam- 
sumos praraja. Šalia vingiuojančio kelio kartais pasirodydavo 

rūke paskendęs slėnis ar kaskadiniai kriokliai, kurių krentantis 
vanduo ant uolų piešė sidabrinius bokštus. 

Palaužta nuovargio ir miego stygiaus, Alisa apsvarstė vis- 
ką, ką sužinojo iš Seimūro: Vonas ne tik buvo gyvas, bet dar ir 
aktyviai užsiėmė savo veikla. Prieš dešimt dienų jis čia, Nau- 
jojoje Anglijoje, nužudė jauną slaugytoją ir netrukus, grįžęs į 
Prancūziją, atėmė gyvybę dar vienai aukai, o lavoną paliko bu- 
vusiame cukraus fabrike. 

Vonas veikė ne vienas, Alisa tuo neabejojo. Jos susitiki- 
mas su Gabrieliumi buvo ne atsitiktinis. Vonas suvedė juos no- 
rėdamas išprovokuoti ir mesti jiems iššūkį. Tačiau vienas žmo- 
gus, be kitų pagalbos, negalėjo surežisuoti šios makabriškos 
mizanscenos. Vienas asmuo nebūtų fiziškai pajėgęs paspęsti 
tokių pinklių. 

Alisa užsidengė akis rankomis. Ji nebegalėjo aiškiai mąs- 
tyti, smegenys dirbo sulėtintai. 

Vis dėlto vienas klausimas nedavė jai ramybės: kodėl tė- 
vas melavo apie Vono mirtį? 

Ji pasitrynė pečius ir nušluostė aprasojusį langą. Ją veikė 
nykus peizažas. Ji jautė didelę baimę, ir tik Gabrieliaus buvi- 
mas šalia neleido pulti į paniką. 

Nuvažiavę dar keliolika kilometrų, jie pagaliau pasiekė 
rąstinį užtvarą, už kurio kelias vedė į mišką. 

— Tai čia! - sušuko Alisa, pakeldama akis nuo žemėlapio. 

Automobilis pasuko į kairę ir nuvažiavo miško keliuku, 
vedančiu per eglyną. Nuriedėjus šimtą metrų kelias visai su- 
siaurėjo, tarsi medžiai įsibrovėlius stengtųsi išstumti. Pora pa- 
teko į augalijos tunelį. Spygliai braukė per mustango kėbulą, į 
šoninius langus daužėsi šakos, kelio paviršius darėsi vis nely- 
gesnis. Pamažu spygliuočiai virš jų visai susiglaudė. 

Staiga lyg iš niekur prieš automobilį išniro kažkoks tamsus 
gyvis. Alisa riktelėjo, o Gabrielius nuspaudė stabdžio pedalą ir iš 

visų jėgų pasuko vairą, stengdamasis išvengti susidūrimo. „Shel- 
by“ šonu perbraukė eglės kamieną: nulūžo veidrodėlis, sudužo 
vienas iš užpakalinių langelių ir išsijungė salono apšvietimas. 

Tyla. Baimė. Paskui pasigirdo ilgas baubimas. 

„Elnias...“ - pagalvojo Alisa, matydama nutolstantį žvė- 
ries siluetą, pasipuošusį dideliais vėduoklės formos ragais. 

— Niekas nelūžo? - paklausė Gabrielius. 

— Aš sveika, - patvirtino Alisa. - O jūs? 

- Išsikapstysiu, - patikino jis ir užvedė variklį. 

Nuvažiavę dar pusę kilometro, jie pasiekė proskyną, ku- 
rioje stovėjo sodyba. 

Jie pastatė automobilį šalia namo ir išjungė žibintus. Mė- 
nulio šviesos pakako nedideliam ūkiui įžiūrėti. Tai buvo me- 
džio plokštėmis apkaltas stačiakampis pastatas su kedro skied- 
romis dengtu dvišlaičiu stogu. Atrodė, tarsi du stoglangiai 
stebėtų atvykėlius įtariu žvilgsniu. Langinės buvo neuždarytos, 
viduje tvyrojo visiška tamsa. 

— Nieko nėra, - konstatavo Gabrielius. 

— Arba kažkas nori, kad taip manytume, - suabejojo Alisa. 

Ji užsegė abu savo krepšio dirželius ir padavė jį Gabrieliui. 

- Palaikykite, - paprašė imdama iš daiktinės ginklą. 

Ištraukusi iš dėklo „Glock“ pistoletą, patikrino apkabą, at- 
lenkė saugiklį ir uždėjo pirštą ant gaiduko. 

- Juk neketinate ten eiti be priedangos? - paklausė Gab- 
rielius. 

— Ar turite kitą pasiūlymą? 

— Bet mus sušaudys! 

- Jei Vonas būtų norėjęs mus nužudyti, seniai būtų tai pa- 
daręs. 

Jie išlipo į šaltį ir nuėjo prie namo. Iš jų burnos sidabri- 
niais debesėliais sklido garas, greitai išsisklaidydamas nakties 
tamsoje. 

Abu sustojo priešais tradicinę pašto dėžutę, padengtą ap- 
silupinėjusių dažų sluoksniu. 


KALEBAS DANAS 


Ant metalo išgraviruotas vardas nepaliko jokių abejonių 
dėl šeimininko tapatybės. 

— Bent jau radome reikiamą namą, - pasakė Gabrielius, 
atidarydamas dėžutę. 

Ši buvo tuščia. Paštą kažkas neseniai buvo išėmęs. 

Priėję prie verandos rado laikraštį. 

- Šios dienos USA Today, - pažymėjo Gabrielius, nuplėšęs 
apsauginę plėvelę. 

Jis padėjo spaudinį ant supamosios kėdės. 

— Vadinasi, Danas namo negrįžo, - padarė išvadą Alisa, 
dirstelėjusi į dienraštį. 

Gabrielius, atsistojęs prie durų, rodės, dvejojo. 

— Teisiniu požiūriu neturime jokios pagrįstos priežasties 
čia būti. Oficialiai Danas niekuo neįtariamas. Mes neturime 
įgaliojimų ir... 

- Ir ką? - nekantravo Alisa. 

- Jei tik galėtume įeiti į vidų neišlauždami durų... 

Policininkė įkišo ginklą atgal į dėklą ir atsiklaupė priešais 
spyną. 

— Duokite man krepšį. 

Pasiraususi krepšyje ištraukė didelį perlenktą tvirto po- 
pieriaus voką, į kurį buvo sudėtos jos krūtinės nuotraukos, ne- 
seniai darytos Grinfilde. 

— Kur jas gavote? - paklausė Gabrielius, pamatęs rentgeno 
nuotraukas. 

- Vėliau paaiškinsiu, Keinai. Lažinamės, kad durys tik už- 
trenktos. Tokioje nuošalioje vietoje žmonės neturėtų pernelyg 
saugotis vagių. 

Alisa standų lapą įkišo tarp durų ir rėmo ir kelis kartus 
pastūmė. Tačiau nesėkmingai. 

- Liaukitės, Šėfer, mes juk ne filme: spyna užrakinta. 

Bet Alisa nepasidavė, kilstelėjo radiogramą judindama 
duris, nestipriai spardydama jas į viršų, kol spynos liežuvėlis 
pasisuko ir durys atsidarė. 

Ji pergalingai pažvelgė į Gabrielių ir atsiėmė savo ginklą. 
Paskui abu policininkai įžengė į vidų. 


* 


Pirmas faktas: namuose buvo pakūrenta. Pirma išvada: iš- 
važiuodamas iš namų, Danas tikėjosi greitai grįžti. 

Gabrielius paspaudė jungiklį. Interjeras neatrodė ištaigin- 
gas ir priminė didelę medžiotojo trobelę, kurioje grindys buvo 
išklotos senomis plytomis, sienos apkaltos rievėtomis medinė- 
mis lentomis, stovėjo malkomis kūrenama krosnis. Kambaryje 
viešpatavo visai nutrinta kampinė sofa ir didžiulis akmeninis 
židinys, virš kurio garbingą vietą užėmė elnio galvos iškamša. Į 
stovą, esantį matomoje vietoje, buvo sudėti keturi ginklai. 

- Seni vamzdžiai balandžiams ar kurapkoms šaudyti, — 
nusprendė Gabrielius. - Nieko daugiau. 

Vieninteliai modernumo liudytojai buvo „Red Sox“ vė- 
liavėlės, raiškiosios televizijos ekranas, žaidimų konsolė, ne- 
šiojamasis kompiuteris ir nedidelis spausdintuvas, padėtas ant 
natūralaus medinio stalo. Jie nuėjo į virtuvę. Tas pats: pabluku- 
sios sienos, ketaus krosnis, virtinė senų varinių puodų. 

Pakilę į antrą aukštą atsidūrė koridoriuje, iš kurio buvo 
galima pasiekti tris asketiškus ir beveik tuščius kambarėlius. 

Grįžę į apačią abu tyrėjai atidarė spintas ir stalčius, apieš- 
kojo lentynas, patikrino sofą, pakėlę pagalvėles ir languotą ple- 
dą. Nieko, išskyrus šiek tiek hašišo, paslėpto vaisių dubenyje. 
Buvo sunku patikėti, kad šioje troboje gyvena serijinis žudikas. 

— Keista, nėra jokios asmeninės nuotraukos, - atkreipė 
dėmesį Gabrielius. 

Alisa atsisėdo priešais nešiojamąjį kompiuterį ir jį atidarė. 
Slaptažodžio nėra. Nei nuotraukų programos, o naršymo is- 
torija ištrinta, pranešimų programėlė nesukonfigūruota. Tarsi 
tuščias riešuto kevalas. 

Alisa kurį laiką pasvarstė. Ji padarė išvadą, kad Danas 
savo elektroninius laiškus turėjo siųsti per ryšio paslaugų tie- 
kėjo svetainę. Prisijungusi prie jos - tai buvo vienintelis adre- 
sas, pridėtas prie pamėgtų svetainių sąrašo, - rado tik mėnesi- 
nes sąskaitas, šlamštą ir reklamas. 

O Gabrielius toliau naršė namą. Virtuvės spintelėje ap- 
tikęs brezento ir lipnios juostos ritinėlį, atsidėjo juos į šalį, 
ketindamas vėliau užtaisyti išdužusį automobilio langelį. Jo 
dėmesį patraukė pakeliamas langas, iš kurio vėrėsi vaizdas į 
pamiškę. Kai vedamas smalsumo jį atidarė, į vidų plūstelėjo 
vėjas, užtrenkdamas duris, kurios iki šiol tebebuvo atidarytos. 
Alisa pakėlė galvą ir staiga išbalo kaip popierius. 

Ji pašoko nuo kėdės it gyvatės įgelta, prisiartino prie durų 
ir sustingo. Vidinėje durų pusėje kabojo didelėmis surūdiju- 
siomis vinimis prismeigtos trys nuotraukos, kurias ji visada 
nešiojosi savo piniginėje. 

Vienoje jų plačiai šypsojosi Polas, nufotografuotas Amal- 
fio pakrantėje, kabančiuose Ravelo soduose. Kita nuotrauka - 
ultragarso. Penktojo mėnesio. 

Alisa užsimerkė. Per vieną sekundę sukilo visos emoci- 
jos, kurias ji juto tą dieną, kai ekrane pamatė savo kūdikį. Jau 
viskas buvo aiškiai matyti: švelni veidelio forma, akių ovalai, 
miniatiūrinė nosytė, mažos rankutės, dailūs pirštukai. Ir gir- 
dėti hipnotizuojamai plakanti širdis. TUK TUK, TUK TUK, 
TUK TUK... 


Atsimerkusi pažvelgė į trečiąjį atvaizdą: tai buvo jos, poli- 
cininkės, trispalvis pažymėjimas. Jis taip pat kabojo ant durų, 
tačiau nusikaltėlis pasirūpino perplėšti jį pusiau. 

TUK TUK, TUK TUK, TUK TUK... Jos pačios krūtinė- 
je mušanti širdis susiliejo su sūnaus plakančios širdies ritmo 
prisiminimais. Staiga kambarys aplink ją ėmė suktis. Užplūdo 
karščio banga, apėmė smarkus noras vemti. Vos pajutusi, kad 
ją kažkas prilaiko, ji nualpo. 


* 


Griaudė perkūnas, drebėjo langai. Namo vidų dryžiais 
nušviesdavo žaibai. Alisa greitai atgavo sąmonę, bet buvo išba- 
lusi kaip drobė. Gabrielius atrodė griežtas. 

— Neverta gaišti laiko šioje troboje. Turime rasti Kalebą 
Daną. Neatrodo, kad jis ketintų čia grįžti. 

Alisa ir Gabrielius sėdėjo vienas priešais kitą prie medinio 
svetainės stalo, ant kurio gulėjo išlankstytas regiono žemėlapis. 
Federalinis agentas toliau dėstė savo argumentus: 

— Arba Danas ir Vonas yra tas pats žmogus, arba Danas 
mus atves pas Voną. Vienaip ar kitaip tas vyras gali atskleisti 
mums tiesą. 

Alisa sutiko. Ji užsimerkė, norėdama geriau sutelkti dė- 
mesį. DNR tyrimas parodė, kad kraujas ant jos marškinėlių yra 
Dano. Vadinasi, Danas buvo neseniai sužeistas. Praėjusią naktį 
arba švintant. Ir jo žaizda tikriausiai buvo pakankamai gili, kad 
jis negalėtų grįžti namo. Bet kur jis dabar? Be abejo, slėptuvė- 
je... O gal tiesiog ligoninėje. 

Gabrielius, tarsi perskaitęs jos mintis, paklausė: 

— O gal Danas gydosi ligoninėje, kurioje dirba? 

— Paskambinkim ir sužinosim, - pasiūlė ji ir paspaudusi 
mygtuką suaktyvino kompiuterį. 


Prisijungusi prie interneto surado Sebeigo Kotidžo ligo- 
ninės koordinates. 

Ji užsirašė adresą, telefono numerį ir pabandė surasti tą 
vietą žemėlapyje. 

- Štai čia, - pasakė besdama pirštu į ežero, savo forma pri- 
menančio elektros lemputę, pakrantę. - Vos už šešiasdešimties 
kilometrų. 

Gabrielius pridūrė: 

- Laikas leistis į kelią, laukia mažiausiai dvi valandos 
kelio. 

- Paskambinkim ligoninės administracijai ir pasiteirau- 
kim, ar Danas pas juos. 

Jis papurtė galvą. 

- Telefonu jie nieko mums nepasakys. Jie gali net perspėti 
Daną. 

- Tuomet važiuojame aklai? 

- Gal ir ne. Turiu kitą mintį. Duokite man savo telefoną. 

Gabrielius surinko ligoninės numerį, atsiliepė skambučių 
centras, tačiau jis nė neketino bandyti pasikalbėti su administ- 
racija, o iš karto paprašė sujungti su apsaugos postu. 

- Apsauga klauso, - pranešė abejingas balsas, visiškai ne- 
derantis su darbo pobūdžiu. 

— Labas vakaras, aš esu Kalebo Dano draugas. Jis man 
sakė, kad galiu su juo susisiekti šiuo numeriu. Ar galėčiau su 
juo pasikalbėti? 

— Na, bus sunku, vaikine. Atrodo, Kalebas gavo kulką. Jis 
čia, bet kitoje barikadų pusėje, jei suprantate, ką noriu pasakyti... 

- Danas čia? Sebeigo Kotidžo ligoninėje? 

- Bent jau taip sakė mano viršininkė. 

— Viršininkė? 

— Katerina Kėler, ligoninės direktoriaus pavaduotoja. 

— Ar žinoma, kas į jį šovė? 

- Neįsivaizduoju. Žinote, čia kreivai žiūrima, kai per daug 
klausinėji. 

Gabrielius padėkojo apsaugininkui ir padėjo ragelį. 

- Lekiam, - pasakė Alisa. - Šį kartą mes jį pričiupsim. 

Ji buvo beuždaranti kompiuterį, bet staiga sustojo. 

— Palaukit. 

Pasinaudojusi interneto prieiga, patikrino savo elektroni- 
nio pašto dėžutę. Prabėgo daugiau nei penkios valandos nuo 
tada, kai skambino Frankui Marešaliui, Kelių transporto ins- 
pekcijos regioninio padalinio komisarui. Galbūt jam pavyko 
rasti stebėjimo kamerų įrašus iš automobilių aikštelės Fran- 
klino Ruzvelto gatvėje. Nors po patirto smūgio ji jau nelabai 
tikėjo Marešalio uolumu. 

Tačiau ji klydo: pašto dėžutėje jos laukė laiškas. 


Siuntėjas: Frankas Marešalis 
Gavėjas: Alisa Šėfer 
Tema: „Vinci“ / FDR peržiūra 


Sveika, Alisa, 
štai automobilio, kurio registracijos nu- 

merį man davei, vaizdas iš stebėjimo kame- 

rų. Negalėjau suspausti viso įrašo failo, 

nes jis per didelis siųsti elektroniniu 

paštu, bet padariau keletą vaizdo kadrų. 

Tikiuosi, tau to pakaks. 

Sėkmės 

Frankas 


Prie laiško buvo pridėtos keturios nuotraukos. 
Ji atidžiau įsižiūrėjo į ekraną. 

20 val. 12 min. Dviejose nuotraukose matyti, kaip „Audi“ 
įvažiuoja į aikštelę. Vaizdo kokybė nebuvo tokia prasta, kaip 
tvirtino Seimūras. Už priekinio langelio Alisa puikiai regė- 
jo savo veidą ir tai, kad ji buvo viena. 00 val. 17 min. Kitose 
dviejose nuotraukose matyti jau išvažiuojantis „Audi“. Šį kartą, 
akivaizdu, Alisa sėdi ne viena ir vairuoja ne ji. Sprendžiant iš 
nuotraukos, ji sėdi keleivio vietoje ir atrodo išsekusi, beveik be 
sąmonės. Prie vairo sėdi vyras. Pirmoje nuotraukoje jo veido 
nematyti, bet jis puikiai regimas antrojoje. 

Alisa atidarė nuotrauką per visą ekraną ir padidino ją ju- 
tikliniu kilimėliu. 

Jos gyslose sustingo kraujas. 

Nebuvo jokių abejonių. 


Prie automobilio vairo sėdėjo Seimūras. 

2I 


Perlamutrinis šydas 


Vargas vienišam žmogui! Juk kai jis 
suklumpa, nėra kam jį pakelti. 
MOKYTOJO KNYGA 4, 10 


„Shelby“ pasinėrė į tamsą. 

Kalnuose siautė viską niokojanti galinga audra. Automo- 
bilis siūbavo nuo vėjo, į langus daužėsi lietus, o brezentas kėlė 
pragarišką triukšmą. 

Prieš pusvalandį jie pravažiavo perėjos viršūnę ir pradėjo 
leistis ilgu keliu į slėnį. Svaiginantis kelias smarkiai vingiavo ir 
nuo liūties tapo slidus. 

Alisa rankose laikė automobilių aikštelėje darytą nuo- 
trauką, kurioje puikiai matyti Seimūro veidas. Keletą kartų 
bandė prisiskambinti savo „draugui“, bet kaskart įsijungdavo 
balso paštas. Ji nuleido akis į nuotrauką ir pažvelgė į ją blau- 
sioje telefono šviesoje. 

Matė save sėdinčią šalia Seimūro savo automobilyje. Ji at- 
rodė prislėgta ir kaip reikiant apgirtusi, bet visiškai sąmoninga. 

Kaip ji galėjo neprisiminti šio epizodo iš vakarykščio 
vakaro? Dar kartą pabandė atgaivinti šią vakaro dalį savo at- 
mintyje, bet prisiminimus vis dar gaubė tas pats perlamutrinis 
šydas. Tačiau įtempus pastangas staiga pasirodė, kad jos sme- 
genų laikrodžio mechanizmas vėl pradeda veikti. Alisos širdis 
suspurdėjo. Taip, prisiminimai buvo ranka pasiekiami! Visai 
šalia neuronų. Pasislėpę ūkanotame pasąmonės labirinte. Tiesa 

laukė čia pat. Alisa galėjo apeiti ją ratu, bet vos tik atrodydavo, 
kad jau pasieks ją, ji išnykdavo, išsisklaidydavo ir ištirpdavo 
lediniame automobilio salone. 

Tikros Tantalo kančios. 

Staiga nakties tamsoje sužibo tamsiai raudonas taškas. 
Alisa pasuko galvą: prietaisų skydelyje mirksėjo raudonas de- 
galų matuoklio indikatorius. 

— Po šimts, - tarė Gabrielius. - Galime ir nepasiekti li- 
goninės. Tikriausiai ši gelda šimtui kilometrų sunaudoja per 
dvidešimt litrų! 

— Kiek dar galime nuvažiuoti? 

- Daugiausia penkiasdešimt kilometrų. 

Alisa telefonu apšvietė kelių žemėlapį. 

- Pakeliui yra parduotuvė, teikianti ir degalinės paslau- 
gas. Kaip manote, ištempsime iki čia? 

Gabrielius prisimerkė, stengdamasis įžiūrėti parduotuvės 
vietą. 

- Nežinia, bet galime pabandyti. Šiaip ar taip, kito pasi- 
rinkimo neturime. 

Į „Shelby“ bandė įsiskverbti vėjas. Lietus ir toliau pliaupė, 
grasindamas užtvindyti saloną. Žvelgdamas į kelią, Gabrielius 
prabilo: 

- Iškart pajutau, kad jūsų Seimūras... 

Alisa, palaužta nuovargio, atsiduso. 

- Jūs jo nepažįstate. 

— Tiesiog man jis visada atrodė įtartinas. 

— O man įtartinesnė atrodo jūsų šiurkšti kritika. Jei ne- 
prieštaraujate, prieš teisdami verčiau išklausykime jo versiją. 

— Nesuprantu, ką jo versija galėtų pakeisti! - pasipiktino 
policininkas. - Jis jums nuo pat pradžių meluoja. Mums me- 
luoja, velniai griebtų! Visa informacija, kurią jis nuo šio ryto 
mums perdavė, gali būti klaidinga! 

Alisai tokia galimybė sukėlė nerimą. Gabrielius marški- 
nių kišenėje susirado cigaretę ir prisidegė ją, nenuleisdamas 
akių nuo kelio. 

- Ir jūsų tėvas ne ką geresnis! 

— Užteks! Nepainiokime į tai mano tėvo. 

Jis išpūtė kelis aštraus kvapo sūkurius, ir dūmai pasklido 
po visą automobilį. 

— Aš tik noriu atkreipti dėmesį, kad jūs apsupta žmonių, 
kurie jumis manipuliuoja ir kelia jums pavojų. 

Dabar jie jau buvo nusileidę į slėnį, o čia pradėjo rodytis 
ir kitų automobilių. Priešinga kryptimi važiavo sunkvežimis, 
spigindamas į juos ryškiais žibintais. 

— O jūs dar stengiatės juos pateisinti! - nesiliovė Ga- 
brielius. 

Įsiutusi Alisa puolė aršiai gintis. 

— Patikėkit, jei ne Seimūras ir mano tėvas, manęs čia nė 
nebūtų! Kaip, jūsų manymu, galima gyventi po to, kai kažkoks 
beprotis tave subado, nužudo tavo vaiką ir palieka mirti kraujo 
klane? 

Gabrielius bandė pasiteisinti, bet Alisa pakėlė balsą ne- 
leisdama jam ginčytis: 

— Mirus Polui buvau visiškai palūžusi ir tik JIE mane pa- 
laikė! Bet jūs esate per kvailas, kad tai suprastumėte! 

Gabrielius nepratarė nė žodžio. Susimąstęs tyloje nera- 
miai rūkė cigaretę. Alisa atsiduso ir pasuko galvą į langelį. Į 
stiklą beldėsi lietus. Galvą užplūdo prisiminimai. 

Aš prisimenu... 


20II metų gruodis — 
2013 metų liepa 


Aš prisimenu. 

Prisimenu, buvau įsitikinusi, kad viskas pagaliau baigsis. 

Kitos išeities įsivaizduoti negalėjau: grįžusi namo pasiim- 
siu ginklą ir paleisiu kulką sau į galvą. 

Šūvis neleis man slysti gilyn į pragarą. 

Prikaustyta prie ligoninės lovos ne vieną kartą mintyse 
telėjimas, šaltas ginklo metalas burnoje, vamzdis, nukreiptas į 
viršų, kad susprogdintų mano smegenis. 

Norėdama užmigti be perstojo galvoje suku šią juostą. 
Pirštas nuspaudžia gaiduką. Galva sprogsta, ir šis veiksmas 
tampa mano išsigelbėjimu. 


* 


Vis dėlto mano gyvenimas pasuko ne šiuo keliu. 

- Tu gyvensi su mumis, - pasakė tėvas, atvykęs pasiimti 
manęs iš ligoninės. 

Aš išpūčiau akis. 

- Ką reiškia „su mumis? 

— Su manimi ir savo bičiuliu, „linksmuoliu gėjumi“. 

Kol aš gydžiausi, tėvas, nieko man nesakęs, išnuomojo di- 
delį namą su sodu Monsuri Skvero gatvėje. Buvusi dailininko 

dirbtuvė skendėjo žalumoje. Tikras kaimas pačioje Keturiolik- 
tosios apygardos širdyje. 

Jis pasinaudojo Seimūro meilės kančiomis ir įtikino jį 
persikraustyti gyventi kartu. Žinojau, kad mano kolega sielvar- 
tauja dėl prastai susiklosčiusių romantiškų santykių: dėl profe- 
sinių priežasčių jo ilgametis draugas - šokėjas ir choreografas, 
dirbęs Paryžiaus operos teatre, - iš sostinės išvyko į Jungtines 
Valstijas ir jų meilė neišlaikė atstumo išbandymo. 

Todėl beveik dvejus metus gyvenome trise. Abejonių kė- 
lęs mūsų sambūris atlaikė išbandymą. Priešingai nei tikėjau- 
si, mano tėvas ir Seimūras spjovė į išankstinius nusistatymus 
ir tapo geriausiais draugais pasaulyje, savotiškai žavėdamiesi 
vienas kitu. Seimūrą užbūrė legendinis policininkas Alenas 
Šėferis: jo intuicija, šiurkštumas, humoro jausmas, gebėjimas 
įpiršti savo nuomonę ir audringai prieštarauti. O mano tėvas 
prisipažino per anksti nurašęs jaunąjį kolegą ir dabar ypač ger- 
bė jo iš vėžių išmušančią pusę: turtingas dabita, homoseksua- 
las, itin kultūringas, bet greitas užsimoti kumščiu ir išmaukti 
kelias dvidešimties metų senumo viskio taures. 

Tačiau labiausiai vyrus vienijo atkaklus noras apsaugoti 
mane nuo manęs pačios. Man grįžus, per kelias savaites tėvas 
nusivežė mane atostogauti į Italiją ir Portugaliją. Pavasarėjant 
Seimūras išėjo atostogų, kad parodytų man Los Andželą ir San 
Fransiską. Aplinkos pakeitimas, saugi šeimyninė atmosfera pa- 
dėjo man ištverti šį laikotarpį ir nepasiduoti. 

Grįžau į darbą, kai tik galėjau, nors pirmuosius šešis mė- 
nesius ten nė kojos nekėliau. Seimūras perėmė vadovavimą 
„Šėfer grupei“, o aš tenkinausi teisinių dokumentų tvarkymu. 
Visus metus paskyriau „psichologinei pagalbai“, kurią man tei- 
kė psichiatras, potrauminio šoko valdymo specialistas. 

Kriminalinėje brigadoje mano padėtis buvo sudėtinga. 
Po patirtos nesėkmės Eriko Vono byloje Tajandjė mane dar 

akyliau stebėjo. Kitomis aplinkybėmis ji būtų be gailesčio 
išspyrusi mane lauk, bet mano istorija pavergė žiniasklaidą. 
Paris Match mano dramai paskyrė keturis puslapius ir mano 
fiasko pavertė romantiška istorija, kurioje man teko teigia- 
mas vaidmuo: aš tapau paryžiete Klarise Starling, kuri rizi- 
kavo viskuo, kad sugautų didžiausią visuomenės priešą. Tuo 
pat metu vidaus reikalų ministras net užkabino man garbės 
medalį už drąsą ir pasiaukojimą. Žiniasklaidos palaikymas ir 
apdovanojimas privertė griežti dantimis mano kolegas, tačiau 
bent jau leido man tęsti savo darbą. 


* 


Kai kurių sunkumų niekada taip ir neįveikiame, tačiau, 
nepaisant visko, juos ištveriame. Viena mano pusė jautėsi sutri- 
kusi, palaužta, sunaikinta. Praeitis ir toliau dusino, bet man pa- 
sisekė, kad šalia buvo žmonės, kurie neleido visiškai pasiduoti. 

Polas buvo miręs, mano kūdikis buvo miręs. Negalėjau 
net pagalvoti, kad vėl galėčiau ką nors mylėti. Tačiau širdyje 
liko keistas įspūdis, kad ši istorija dar nebaigta. Kad gyvenimas 
galbūt man dar kažką duos. 

Taigi aš pradėjau gyventi, mažais žingsneliais judėdama 
į priekį. Impresionistinis mano gyvenimas susidėjo iš mažų 
smulkmenų: pasivaikščiojimo miške saulėtą dieną, valandėlės 
bėgiojimo paplūdimyje, gero tėvo žodžio, nesulaikomo juoko 
su Seimūru, terasoje su pasimėgavimu išgertos „Saint-Julien“ 
vyno taurės, pirmųjų pavasario pumpurų, kassavaitinių susiti- 
kimų su studijų laikų bičiulėmis, knygyne įsigytos laiko patik- 
rintos Vilkio Kolinzo knygos... 

2012 metų spalį vėl ėmiau vadovauti savo grupei. Mano 
susidomėjimas darbu, mano aistra tirti niekur nedingo, ir visus 
metus „Šėfer grupę“ lydėjo sėkmė: mes greitai išnarpliodavo- 
me visas mums pavestas bylas. Vėl turėjau svajonių komandą. 

Gyvenimo ratas sukasi greitai. Prieš tris mėnesius, be- 
prasidedant 2013 metų vasarai, aš susigrąžinau Kriminalinės 
brigados pasitikėjimą. Vėl ėmiau tikėti savimi, atgavau vyrų 
pagarbą ir atkūriau darnius santykius. 

Ir vėl ūmai pajutau, kad gyvenimas dar, ko gero, man kaž- 
ką duos. 

Tik nenutuokiau, kad tai bus dar vienas išbandymas. 

Vonas 


Ateina naktis, išmuša valanda. 


Guillaume APOLLINAIRE 


Vėjas pūtė iš visų pusių. Lipni juosta galiausiai pasidavė 
audros atakai, nebeišlaikė brezento, ir „Shelby“ užpakalinio 
langelio vietoje atsirado skylė. Lietus pylė be gailesčio, tvindy- 
damas sportinio automobilio grindis ir sėdynes. 

- Beveik atvykome! - sušuko Alisa, bandydama perrėkti 
šėlstančią audrą. 

Kelių žemėlapis, kurį ji laikė ant kelių, buvo permirkęs ir 
paimtas į rankas plyšo. 

Jie pamažėliais, atsargiai pervažiavo sankryžą, kurioje dėl 
audros neveikė šviesoforai, ir netrukus su palengvėjimu paste- 
bėjo tamsoje šviečiančią „Grant General Store“ iškabą. 

Automobilis sustojo prie dviejų benzino kolonėlių, įreng- 
tų priešais parduotuvę. Gabrielius, duodamas ženklą, keletą 
kartų papypino. Atbėgo senas degalinės darbuotojas, pasislė- 
pęs po neperpučiama striuke ir skėčiu, ir pasilenkė prie auto- 
mobilio langelio. 

— Ponai, Virdžilas jūsų paslaugoms. 

— Ar galite pripilti pilną baką? 

- Žinoma. Reikėtų užtaisyti ir jūsų užpakalinį langą. 

- Ar galėtumėte tai padaryti? - paklausė Gabrielius. - Gal 
lipnia juosta pritvirtinti audeklo gabalą? 

- Pažiūrėsiu, ką galiu padaryti, - pažadėjo Virdžilas. - O 
kol lauksite, užeikite į vidų sušilti. 

Jie išlipo iš automobilio ir nubėgo pasislėpti po parduo- 
tuvės stogeliu. Permirkę iki paskutinio siūlo atidarė duris ir 
pateko į didelę triukšmingą, šurmuliuojančią salę. Patalpa 
buvo padalyta į dvi dalis. Dešinėje įsikūrusi tradicinė parduo- 
tuvė su girgždančiomis medinėmis grindimis ir senovinėmis 
lentynomis, kuriose buvo išdėstyta daugybė naminės gamybos 
produktų: uogienė, klevų sirupas, medus, naminiai pyragaičiai 
ir meduoliai, sūrio pyragai su moliūgu, irisų sausainiai... Kitoje 
patalpos pusėje viskas telkėsi aplink didžiulį barą, už kurio sto- 
vėjo pagyvenusi moteris ir siūlė omleto, kiaušinienės su šoni- 
ne ir tarkuotų bulvių paplotėlių, kuriuos buvo galima užsigerti 
naminiu alumi. 

Šeimynišką ir draugišką atmosferą kūrė nuolatiniai lan- 
kytojai, prie bokalų aptariantys pasaulio problemas. Ant visų 
sienų kabojo senos, šeštojo dešimtmečio afišos, kviečiančios į 
roko muzikos koncertus. Kavinė buvo taip atitrūkusi nuo rea- 
laus laiko, kad iš tikrųjų rodėsi, jog kitą savaitgalį čia koncer- 
tuos Čakas Beris, Bilas Heilis su savo grupe „Comets“ ar Badis 
Holis. 

Alisa ir Gabrielius atsisėdo salės gale ant dviejų apskritų 
taburečių, aptrauktų raudona oda, prie L formos baro stalo, 
todėl galėjo sėdėti vienas priešais kitą. 

— Ko jums atnešti, balandėliai? - pasiteiravo šeimininkė, 
duodama du laminuotus valgiaraščius. 

Jie nesijautė labai išalkę, bet suprato, kad negali užimti 
vietų nieko neužsisakę. 

Kol jie rinkosi, moteris pripylė dvi dideles stiklines vandens 
ir pastūmė jų link metalinį dėklą su popierinėmis servetėlėmis. 

- Vaikeliai, jūs visai permirkę! Žiūrėkit, neprisišaukit 
mirties! 

Policininkai padėkojo. Gabrielius užsisakė sumuštinį su 
skrudinta duona, o Alisa moliuskų sriubos. 

Kol laukė užsakymo, abu nusišluostė veidus, kaklus ir nu- 
sausino plaukus. 

— Skanaus! - tarė užkandinės šeimininkė, atnešusi tri- 
kampiais supjaustytą sumuštinį ir sriubą, patiektą išskobtame 
duonos kepaliuke. 

Ant stalo didelės rankos tarsi kokį stebuklą padėjo dvi 
viskio taures. 

- O tai jums dovanoja baras, kad sušiltumėte: iš asmeni- 
nių senojo Virdžilo atsargų. 

— Priimsime su dideliu malonumu, - apsidžiaugė Keinas 
ir gurkštelėjo gėrimo. 

Kramtydamas savo sumuštinį sulaukė, kol nebebus paša- 
linių ausų, ir pažvelgė Alisai į akis. 

- Iki ligoninės liko tik penkiolika kilometrų, Šėfer, todėl 
turime pasikalbėti. 

Ji siurbtelėjo šaukštą sriubos. 

— Pasikalbėkim. 

- Aš rimtai, Alisa. Žinau, kad nuo Vono smarkiai nuken- 
tėjote jūs ir jūsų šeima... 

— Nevyniokit žodžių į vatą. 

— Bet kad tarp mūsų viskas būtų aišku, sutarkime: daly- 
vaujame ne baudžiamojoje ekspedicijoje, gerai? Nuvykstame į 
ligoninę, sulaikome tą tipą ir greitai vežame jį į Bostoną ap- 
klausti pagal visus teisinius reikalavimus. 

Alisa nusuko žvilgsnį. Dabar ji suvilgė lūpas viskiu. Gėri- 
mas, pagamintas distiliuojant rugius, skleidė abrikosų, slyvų ir 
gvazdikėlių aromatus. 

- Ar susitarėme? - norėjo būti tikras Gabrielius. 

Alisa vengė tiesaus atsakymo. 

- Kiekvienas pats prisiims atsakomybę. 

Nenorėdamas pakliūti į spąstus, Gabrielius pakėlė balsą. 

- Atsakomybę tai aš tikrai prisiimsiu: jūs atiduosite man 
ginklą arba nekelsite iš čia kojos. 

— Dar pažiūrėsim! 

— Nesiginčykite, Alisa. 

Ji dvejojo, bet suprato, kad Gabrielius nepasiduos. Ji iš- 
traukė iš dėklo pistoletą ir perdavė jam po stalu. 

- Taip jau geriau, - patikino jis ir užsikišo ginklą už diržo. 

Gūžtelėjusi pečiais, ji pabaigė gerti savo viskį. Kaip visa- 
da, išgėrusi kone fiziškai juto, kaip alkoholis patenka į kraują. 
Po pirmųjų taurių ją apimdavo keistas malonus jausmas. Adre- 
nalino pliūpsnis suteikdavo nepaprasto įžvalgumo. Ir kildavo 
svaiginantis įspūdis, tarsi šiek tiek prarandi kontrolę. 

Jos akys šokinėjo nuo vieno žmogaus prie kito, nuo vieno 
daikto prie kito, kol galiausiai stabtelėjo ties Gabrieliaus vis- 
kio taure. Žvilgsnis sustojo staiga, sužavėtas šviesos atspalvių, 
banguojančių skysčio paviršiuje. Besikeičiantys aukso, vario, 
bronzos ir gintaro atspindžiai. Pasaulis aplinkui sukosi. Dabar 
ją apėmė toks pat jausmas, kokį neseniai jautė automobilyje: 
džiugus euforiškas žinojimas, kad dar niekada nebuvo taip arti 
tiesos, kaip dabar. Įsitikinimas, kad pagaliau pasiekė kelionės 
tikslą ir galės praskleisti nežinios uždangą. 

Žvilgsnis paskendo gėrimo raibuliuose. Tarsi prilipusi, 
sustingusi, ji negalėjo atplėšti akių nuo savo bendrakeleivio 
taurės. Netikėtai jos rankų oda pašiurpo, gerklėje užstrigo 
gniutulas. Ji suvokė, kad žiūri ne į viskį, o į taurę laikan- 
čią Gabrieliaus ranką. O dar tiksliau - į pirštą, kuriuo jis 
tolygiai ir nervingai baksnojo. Jos žvilgsnis buvo toks aiš- 
kus, tarsi žiūrėtų pro didinamąjį stiklą. Gabrieliaus ranka; 
išlinkę pirštų kaulai; pirštų raukšlelės; kaskart jam palietus 
taurę pasimatydavo beveik nepastebimas, mažytis kryžiaus 
formos randas ant dešinės rankos smiliaus. Taip dažniausiai 

susižeidžiama vaikystėje, neatsargiai užlenkiant aštrius pir- 
mojo kišeninio peiliuko ašmenis, ir siūlių žymės lieka visam 
gyvenimui. 

Nelauktai prie jų nuošalaus stalo pasirodė susivėlusi „me- 
chaniko“ Virdžilo galva. 

— Ponai, sutvarkiau jūsų langą. Užmeskite akį ir pasaky- 
kite, ar tinka. 

Gabrielius atsistojo. 
kad galime važiuoti. 

Alisa degančiais skruostais žiūrėjo į nueinantį Gabrielių. 
Buvo sunku žodžiais nusakyti, kaip krūtinėje šokinėjo širdis, o 
ji visa degė. Kaip svaigo galva. Tarsi skęstų. Ji privalėjo žinoti. 

- Mieloji, ar jums negera? Gal ką nors atnešti? 

Alisa paprašė dar vienos viskio taurės ir išgėrė jį vienu 
mauku. Norėjo tikėti, kad alkoholis pasižymi galia išgryninti 
mintis. Ar bent jau įkvėpti drąsos. 

„Veikti arba mirti!“ 

Ji atsegė savo krepšį ir susirado pirštų atspaudų rinkinį. 
Su popierine servetėle paėmė taurę, iš kurios gėrė Gabrielius, 
ir atliko tuos pačius veiksmus, kokius neseniai darė su švirkštu: 
magnetiniu šepetėliu nušlavė juodus miltelius, atskyrė smiliaus 
atspaudą, perkėlė jį ant lipnios juostos ir užklijavo ant alaus 
padėkliuko šalia atspaudo, paimto nuo švirkšto. Judesiai buvo 
labai tikslūs, mechaniški. Spaudė laikas, todėl ji negalėjo sau 
leisti nė menkiausios klaidos. 

Alisa pakėlė kartoninį padėkliuką norėdama įdėmiai ap- 
žiūrėti abu atspaudus, bet tą akimirką linksmai suskambo durų 
varpelis. 

Atsigręžusi pamatė prie jos besiartinantį Gabrielių. 

- Galime keliauti, - tarė jis iš toli gana garsiai, nes salėje 
aidėjo didelis klegesys. 

Ją išmušė prakaitas. Gabrielius artėjo nuoširdžiai besišyp- 
sodamas. 

- Tas Virdžilas puikiai padirbėjo. Automobiliui lietus jau 
nebaisus. 

Alisa buvo pasiryžusi rizikuoti. 

- Eikite, pašildykite variklį. Aš apmokėsiu sąskaitą ir atei- 
siu į automobilį, - pasakė ji, vildamasi, kad jis apsigręš. 

— Nėra reikalo, aš... 

Prie baro savo didele ranka jį sulaikė šeimininkė. 

- Ei, gražuoli, gal tau įpilti paskutinę taurelę? Naminukę 
distiliavo pats Virdžilas. Su medaus ir kadagio skoniu. Papasa- 
kosi man, kas naujo! 

Gabrielius išsilaisvino, akivaizdžiai nustebintas ir sutrik- 
dytas tokio familiaraus elgesio. 

- Ačiū, jokiu būdu. Mes turime važiuoti toliau. 

Alisa pasinaudojo sumaišties akimirkomis ir paskubomis 
susidėjo visus reikmenis į krepšį. Paskui iš kišenės ištraukė tris 
dešimties dolerių banknotus ir padėjo juos ant baro. 

— Eime? - paklausė Gabrielius, atsidūręs priešais ją. 

Dėdamasi kaip galima abejingesnė, ji nusekė paskui jį iki 
durų. Lauke tebešniokštė lietus. 

- Palaukite manęs pastogėje, privažiuosiu. 

Kol Gabrielius bėgo iki „Shelby“, Alisa pasisuko nugara į 
automobilių aikštelę ir iš krepšio išsitraukė padėkliuką. „Ge- 
neral Store“ iškabos šviesoje palygino abu pirštų atspaudus. Šie 
atrodė identiški, bent jau žvelgiant plika akimi. Svarbiausia, 
kad abiejuose buvo vienodas arkos formos motyvas, perkirstas 
mažyčiu kryželio formos randu... 

Ji akimirksniu suprato, kad Gabrielius jai melavo nuo pat 
pradžių. 

Pakėlusi akis pajuto, kaip už jos ką tik sustojo kupė. Gab- 
rielius atidarė dureles. Policininkė paskubomis įsėdo į automo- 
bilį ir prisisegė diržą. 

— Kas nors atsitiko? Keistai atrodote. 

- Viskas gerai, - atsakė ji, staiga suvokusi, kad atidavė jam 
savo pistoletą ir dabar yra visiškai beginklė. 

Durelės užsidarė. Drebėdama Alisa pasisuko į langą, ne- 
gailestingai plakamą lietaus. 


Kai automobilis pasinėrė į tamsą, Alisai prireikė kelių se- 


kundžių, kad suprastų akivaizdžią tiesą: Gabrielius ir Vonas 
buvo tas pats asmuo. 

Ketvirta dalis 


Sutrikusi moteris 


23 
Veikti arba mirti 


- Iš kur žinai, kad aš kvaištelėjusi? - 
paklausė Alisa. 

- Jeigu nebūtum kvaiša, - atsakė 
Katinas, - nebūtum čia atėjusi. 


Lewis CARROLL 


Į langus nepaliaujamai plakėsi sunkūs lietaus šuorai. 

Kone be perstojo trankėsi perkūnas. Anglies juodumo 
debesis nuolat perskrosdavo žaibai, blykstelėdami iš dangaus 
galingomis strėlėmis, nuo kurių net apmirdavo horizonte išsi- 
rikiavusios eglės. 

Pusiasalis, kurio gale stovėjo Sebeigo Kotidžo ligoni- 
nė, driekėsi penkiolika kilometrų, ežero vidury sudarydamas 
spygliuočių miško apsuptą didelę įlanką. 

Sutelkęs dėmesį į kelią, Gabrielius važiavo dideliu greičiu. 
Kelyje mėtėsi nulūžusios šakos ir įvairios nuolaužos, keliančios 
pavojų eismui. Vėjas siautė, švilpė medžiuose, lenkdamas jų 
kamienus žemyn, kol šie pasiduodavo, purtė automobilį tarsi 
norėdamas jį sustabdyti. 

Alisa vogčiomis dirstelėjo į telefoną. Nesistebėjo, kad 
ryšys trūkinėja, bet, laimei, dar nebuvo visiškai dingęs. Pri- 
klausomai nuo vietos, telefono signalą žyminčios padalos arba 
matydavosi visos, arba, priešingai, visiškai išnykdavo patekus į 
plačias zonas be jokio ryšio. 

Ji stengėsi nedrebėti. Reikėjo laimėti laiko. Kol Gabrielius 
nenutuokė, kad ji atskleidė jo tapatybę, tol ji buvo saugi. Ne- 
turėdama jokio ginklo, šiame tuščiame kelyje ji nieko negalėjo 
padaryti, bet vos tik pasiekusi ligoninę, galės imtis veiksmų. 

„Bus žmonių, bruzdėjimo, stebėjimo kamerų... Šį kartą 
Vonas neišsisuks...“ 

Neapykanta tapo stipresnė už baimę. 

Buvo nepakeliamai sunku sėdėti šalia savo sūnaus žudiko. 
Vos už kelių centimetrų jausti jo kūną. Juolab kad, pasijutusi 
jam artima, atskleidė dalį savo asmeninio gyvenimo, susijaudi- 
no patikėjusi jo melagystėmis, leidosi taip apmulkinama. 

Alisa giliai kvėpavo. Ji stengėsi viską apsvarstyti, rasti at- 
sakymus į visus kol kas neatsakytus klausimus: kur vedė šis 
žaidimas? Koks buvo Vono planas? Kodėl jis anksčiau jos ne- 
nužudė, nors ji jau kelias valandas buvo jo malonėje? 


* 


„Shelby“ atliko staigų posūkį ir netikėtai sustojo. Žaibas 
trenkė į didelę baltą pušį šiek tiek atokiau nuo kelio. Smarkus 
lietus turėjo užgesinti liepsną, tačiau per pusę perskeltas, su- 
draskytas medis teberūko. 

Kelią buvo užtvėrusios medžio atplaišos ir apdegusios 
šakos. 

— Kokia nesėkmė! 

Jis perjungė pavarą ir padidino greitį, pasiryžęs žūtbūt 
pravažiuoti. Ant kelio gulėjo nemaža šaka. „Shelby“ metėsi į 
šalį prie pat tarpeklio krašto, jo ratai ėmė slysti per purvą. 

— Pabandysiu atlaisvinti kelią, - pasakė Gabrielius ir įjun- 
gė rankinį stabdį. 

Jis išlipo neišjungęs variklio ir uždarė dureles. 

„Per gražu, kad būtų tiesa?“ 

Žinoma, ji galėjo bandyti sprukti, vos tik jis pašalins nu- 
lūžusią šaką, bet ją valdė ne noras pabėgti. O būtinybė žinoti. 
Ir eiti iki galo. 

Alisa žvilgtelėjo į telefoną: ryšys buvo silpnas - vos dvi 
padalos, bet vis šis tas. Tačiau kam skambinti? Pagalbos tele- 
fonu? Jos istorija buvo per ilga, kad spėtų papasakoti. Tėvui? 
Seimūrui? Ji nebežinojo, ar gali jais pasitikėti. Kam nors iš 
Kriminalinės brigados kolegų? Taip, mintis nebloga. Kasteliui? 
Savinjonui? Bergždžiai stengėsi prisiminti jų numerius, tiesiog 
buvo pernelyg įpratusi naudotis telefono kontaktų sąrašu. 

Ji užsimerkė norėdama susikaupti; vienintelis į galvą at- 
ėjęs numeris buvo Olivjė Kriuši, šeštojo jos komandos nario. 
Geriau negu nieko. Ji paskubomis surinko numerį, laikydama 
telefoną sėdynės lygyje. Gabrielius iš lauko žvilgčiojo į auto- 
mobilį, bet pakankamai stora lietaus užuolaida saugojo Alisą 
nuo jo žvilgsnių. Ji įjungė garsiakalbį. Vienas signalas. Du. 
Trys. Paskui įsijungė balso paštas. 

„Nepasisekė.“ 

Kai išjungė telefoną nepalikusi jokios žinutės, į galvą šovė 
kita mintis. Ji pasirausė krepšyje, kuris gulėjo prie jos kojų, ir 
susirado Bauerio kavinėje pavogtą peilį. Nors ašmenys nebuvo 
tokie aštrūs kaip kepsniui skirto peilio, jo pakaktų baimei įva- 
ryti. Ji spėjo įsikišti jį į dešinę rankovę kaip tik tą akimirką, kai 
Gabrielius grįžo į.automobilį. 

- Kelias atlaisvintas, galime keliauti toliau, - pranešė jis 
patenkintas. 


* 


Sebeigo Kotidžo ligoninė 
Apsaugos zona 
Prašome sumažinti greitį 

Apšviesti mediniai apsaugos posto vartai su įspėjamuoju 
ženklu buvo matyti iš toli. Tamsoje švytėjo aureolė, lyg Naujo- 
sios Anglijos spanguolyne būtų nusileidusi skraidančioji lėkš- 
tė. „Shelby“ užvažiavo ant rampos, vedančios prie sargybos 
posto, bet jį pasiekę Alisa ir Gabrielius suprato, kad būdelėje 
nieko nėra. 

Gabrielius sustojo priešais metalinę užtvarą ir atidarė au- 
tomobilio langelį. 

- Ei! Ar yra kas nors? - sušuko bandydamas perrėkti šėls- 
tančią audrą. 

Jis išlipo iš automobilio ir nuėjo prie būdelės. Vėjas daužė 
atidarytas duris. Jis įkišo galvą į tarpdurį nesiryždamas užei- 
ti į vidų. Sargo nebuvo. Pažvelgė į sieną, nukabintą stebėjimo 
daugybe mygtukų ir jungiklių. Paspaudęs vieną jų pakėlė už- 
tvarą ir grįžo į automobilį pas Alisą. 

— Blogas ženklas, kad nėra sargo, - pasakė jis užvesdamas 
automobilį. - Viduje kažkas įvyko. 

Spausdamas greičio pedalą Gabrielius prisidegė dar vieną 
cigaretę. Jo rankos šiek tiek drebėjo. „Shelby“ riedėjo medžiais 
apaugusia alėja, kol privažiavo didelę žvyruotą aikštę, paverstą 
ligoninės automobilių stovėjimo aikštele. 

Ant ežero kranto stovintis pastatas buvo originalus ir 
įspūdingas. Šniokščiant lietui, apšviestas jo fasadas su gotiki- 
nio stiliaus langais išsiskyrė tamsių debesų šydo fone. Ochros 
spalvos plytų dvaras išlaikė senovišką žavesį, o iš abiejų ori- 
ginalaus pastato pusių stovėjo du dideli modernūs bokštai su 
permatomais melsvais fasadais ir geometriniais mansardiniais 
stogais. Tris pastatus jungė stiklinis koridorius, tarsi kabantis 
vienybės simbolis, harmoningai sukabinantis praeities ir atei- 
ties vagonus. Priešais pagrindinį įėjimą ant aliumininio stiebo 

kabojo elektroninė iškaba su skystųjų kristalų ekranu, sklei- 
džiančiu informaciją realiu laiku. 


Sveiki, šiandien yra 2013 m. spalio 15 d., antradienis 
Dabar 23 val. 57 min. 
Lankymo laikas: nuo 10 val. iki 18 val. 
Automobilių aikštelės lankytojams: P1 ir P2 
Automobilių aikštelė darbuotojams: P3 


„Shelby“ sulėtino greitį. Alisa išsitraukė peilį, kurį laikė 
paslėpusi rankovėje, ir iš visų jėgų sugniaužė jo kotą. „Dabar 
arba niekada.“ 

Ji juto savo venose pulsuojančią širdį. Nuo užplūdusio 
adrenalino virpėjo visas kūnas. Galvoje maišėsi prieštaringi 
pojūčiai. Ypač baimė, agresija, skausmas. Ne, jai neužteks tik 
sulaikyti Voną. Jinai nužudys jį. Tai vienintelis radikalus spren- 
dimas norint išvaduoti pasaulį nuo šio nedorėlio. Vienintelis 
įmanomas būdas atkeršyti už Polo ir jos sūnaus mirtį. Gerklėje 
užstrigo gniutulas. Skruostais sruvo ašaros. 

„Dabar arba niekada.“ 

Ji iš visų jėgų dūrė Gabrieliui peiliu, įsmeigdama ašmenis į 
viršutinę krūtinės dalį. Pajuto, kaip atsiskyrė jo peties raumuo. 
Užkluptas iš pasalų, jis suriko ir paleido vairą. Automobilis nu- 
važiavo nuo žvyrkelio ir atsitrenkė į sienelę. Nuo smūgio spro- 
go padanga ir „Shelby“ sustojo. Alisa pasinaudojo sumaištimi 
ir ištraukė pistoletą, kurį Gabrielius buvo užsikišęs už diržo. 

— Nė iš vietos! - sušuko Alisa, nukreipusi į jį ginklą. 

Ji iššoko iš automobilio, patikrino ginklo apkabą, atlenkė 
saugiklį ir vėl ištiestomis rankomis suėmė rankeną, pasiruošu- 
si šauti. 

— Lipk iš automobilio! 

Norėdamas apsisaugoti Gabrielius susigūžė, bet iš „Shel- 
by“ nelipo. Lietus buvo toks stiprus, kad Alisa negalėjo įžiūrėti, 
ką jis ketina daryti. 

— Tuojau pat išlipk! - pakartojo ji. - Iškėlęs rankas! 

Pagaliau durelės palengva prasivėrė ir Gabrielius iškėlė 
koją iš automobilio. Jis buvo išsitraukęs peilį iš peties, ir megz- 
tiniu tekėjo ilga kraujo srovelė. 

— Viskas baigta, Vonai. 

Nors lijo ir nebuvo nieko matyti, tamsą pervėrė šviesus it 
krištolas Gabrieliaus žvilgsnis. 

Alisa pasijuto tarsi viduriuose būtų atsivėrusi tuštuma. 
Visus šiuo metus ji tetroško vieno: savo rankomis nudėti 
Voną. 

Bet ji negalėjo jo pašalinti, kol nežinojo visų atsakymų. 

Tuomet pajuto savo kišenėje vibruojantį telefoną. Išsi- 
traukė jį, nenuleisdama akių nuo Vono ir tebelaikydama į jį 
nukreiptą ginklą. Ekrane mirksėjo šeštojo jos komandos nario 
telefono numeris. 

— Kriuši, čia tu? - atsiliepė ji. 

- Jūs man skambinote, viršininke? - paklausė jis mieguis- 
tu balsu. - Ar žinote, kiek dabar valandų? 

— Man reikia tavo pagalbos, Olivjė. Ar žinai, kur yra Sei- 
mūras? 

— Neįsivaizduoju. Aš jau savaitę atostogauju Bretanėje pas 
žmonos tėvus. 

— Kokius niekus tauški? Juk matėmės vakar biure. 

- Viršininke... Puikiai žinote, kad tai neįmanoma. 

— Kodėl? 

— Viršininke, juk... 

- KODĖL? - įsiuto Alisa. 

Stojo tyla, paskui pasigirdo liūdnas balsas: 

— Juk jūs jau tris mėnesius esate laikino nedarbingumo 
atostogose. Tris mėnesius nebuvote įkėlusi kojos į Kriminalinę 
brigadą... 

Išgirdusi jo atsakymą, Alisa net apmirė. Ji paleido telefoną 
ant šlapios Žemės. 

„Ką jis čia paisto?“ 

Jos žvilgsnis nukrypo už Vono nugaros į lietaus merkiamą 
ligoninės skaitmeninį ekraną. 


Sveiki, šiandien yra 2013 m. spalio 15 d., antradienis 
Dabar 23 val. 59 min. 


Ekranas rodė klaidingą informaciją. Juk šiandien spalio 
8 diena, antradienis. Ne penkiolikta. Ji nusibraukė nuo veido 
srūvantį vandenį. Ausyse spengė. Mintyse kaip įspėjamasis 
ženklas užsidegė raudona signalinė raketa. Nuo pat pradžių ją 
persekiojo ne tik Vonas, persekiojo dar klastingesnis, dar ne- 
gailestingesnis priešas: ji pati. 

Paskui galvoje vienas po kito ėmė keistis kadrai, pagaliau 
susidėliodami į vieną filmą. 

Pirmiausia ji išvydo jaunąjį lombardininką, šįryt sutiktą 
kinų kvartale, bebandantį ištraukti Polo laikrodžio prisukimo 
karūnėlę. „Nustatau datą ir laiką, - paaiškino jis ir 8 pakeitė 
į 15. 

Paskui vedamasis straipsnis dienraštyje, kurį ji matė prie- 
šais Kalebo Dano namų duris. Jame taip pat buvo nurodyta 
spalio 15 diena. Kaip ir Franko Marešalio elektroniniame laiš- 
ke. Ji neatkreipė dėmesio į šias detales... 

„Kaip tai įmanoma?“ 

Staiga ji suprato. Atminties spraga apėmė ne vieną naktį, 
kaip ji pamanė iš pat pradžių. Ji tęsėsi mažiausiai visą savaitę. 

Liūdesio ir pykčio ašaros ant Alisos veido susiliejo su lie- 
tumi. Ji tebelaikė ginklą nukreipusi į Voną, bet visas jos kūnas 
drebėjo, krečiamas patirto šoko. Ji susverdėjo, susiėmė, kad ne- 
nuvirstų, iš visų jėgų suspaudė pistoleto rankeną. 

Galvoje vėl nusileido perlamutrinis šydas su vaivorykštės 
atspindžiais, bet šį kartą jos rankos buvo užtektinai ilgos, kad 
pasiektų vieną jo skverną. Galiausiai uždanga iš tiesų perply- 
šo, leisdama prisiminimams iškilti į paviršių. Pabiri atminties 
blyksniai pamažu susijungė į vieną vaizdą. 

Tamsą perskrodė žaibo blyksnis. Alisa vieną sekundėlę 
pasuko galvą. Ši neatidumo akimirka buvo lemtinga. Gabrie- 
lius puolė ant jos ir su visa jėga pargriovė ant automobilio ant- 
vožo. Alisa nuspaudė gaiduką, bet kulka tikslo nepasiekė. 

Jos priešininkas užgriuvo ją visu svoriu ir, prispaudęs 
kairiąja ranka, neleido nė pajudėti. Erdvę pervėrė ir horizontą 
apšvietė dar vienas žaibo tvykstelėjimas. Alisa pakėlė akis ir iš- 
vydo, kad vyras rankoje laiko švirkštą. Akyse sutavaravo. Bur- 
noje ji pajuto geležies skonį. Tarsi sulėtintame filme matė, kaip 
artėja spindinti adata, įsminga į jos kaklo veną, o ji nepajėgia 
nė krustelėti, kad pasipriešintų. 

Gabrielius spausdamas stūmoklį suleido skystį. Šis nude- 
gino merginos kūną tartum elektros iškrova. Alisą persmelkė 
skausmas, staiga atverdamas atminties vartus. Jai atrodė, kad ji 
visa užsiliepsnojo, o širdies vietą užėmė sprogusi granata. 

Ją apakino balta šviesa. 

Tai, kas šmėkštelėjo prie akis, išgąsdino. 

Paskui ji prarado sąmonę. 

Aš prisimenu... 
Prieš tris mėnesius 


2013 m. liepos 12 d. 


Sostinėje viešpatauja nepakeliamas karštis. 

Prieš savaitę, kai visi iš darbų skubėjo į namus, Paryžių 
sukrėtė kruvinas išpuolis. Sen Lazaro gatvėje į autobusą įšoko 
savižudis, užsidėjęs diržą su sprogmenimis. Pasekmės krau- 
pios: aštuoni žmonės žuvo, vienuolika sužeistų. 

Tą pačią dieną 4-osios metro linijos Monparnasas-Bjen- 
veniu stotyje buvo rasta kuprinė su vinių pripildytu dujų ba- 
lionu. Laimei, išminuotojų būriui pavyko padaryti įtaisą ne- 
kenksmingą, šiam nespėjus pridaryti nuostolių. Bet nuo to 
laiko mieste tvyro panika. 

Iš žmonių atminties dar neišbluko 1995-ųjų išpuolių pri- 
siminimai. Kiekvieną dieną vis dažniau evakuojami žmonės 
iš lankytinų vietų. „Terorizmas sugrįžo, - mirga spaudoje ir 
skamba kiekvienos naujienų laidos pradžioje. Kriminalinės 
brigados antiteroristinis padalinys patiria spaudimą ir vis daž- 
niau organizuoja suėmimų operacijas islamistų, anarchistų ju- 
dėjimo ir ultrakairiųjų aplinkoje. 

Iš pradžių jų tyrimai manęs neliečia. Kol Antuanas de 
Fuko, antiteroristinio padalinio vado pavaduotojas, paprašo 
manęs dalyvauti vieno iš įtariamųjų apklausoje. Jo sulaikymas 
jau tris kartus buvo pratęstas ir artėjo prie pabaigos. Aštuntaja- 
me dešimtmetyje, savo karjeros pradžioje, Fuko kelerius metus 

dirbo su mano tėvu, bet vėliau jų keliai išsiskyrė. Jis taip pat 
buvo vienas mano dėstytojų policijos akademijoje. Jis jaučia 
man simpatiją ir net priskiria man apklausoms atlikti reikalin- 
gas savybes, nors iš tiesų aš jų neturiu. 

—- Mums nedelsiant tavęs reikia, Alisa. 

- Ko konkrečiai tu iš manęs tikiesi? 

— Jau tris dienas bandau prakalbinti tą tipą. Jis nieko 
mums nesako. O tau gali pavykti. 

— Kodėl? Kad esu moteris? 

— Ne, todėl, kad tu sugebi tai padaryti. 

Paprastomis aplinkybėmis toks pasiūlymas turėtų mane 
sujaudinti. Tačiau dabar nepajuntu jokio adrenalino ir pir- 
miausia pati dėl to labai nustembu. Jaučiu tik didžiulį nuovargį 
ir noriu grįžti namo. Nuo pat ryto kamuoja nepakeliamas gal- 
vos skausmas. Šis vasaros vakaras labai slegiantis. Oras karštas, 
Paryžius dūsta dulkėse, o ir visa diena pasitaikė ypač vargi- 
nanti. Kriminalinės brigados biuras tapo tikra krosnimi. Čia 
nebuvo nei oro kondicionieriaus, nei ventiliatoriaus. Jaučiu, 
kad mano palaidinę puošia šlapios prakaito dėmės. Galėčiau 
ką nors nudėti dėl skardinės dietinės kokakolos, bet prekių au- 
tomatas neveikia. 

- Klausyk, jei tavo žmonėms nepavyksta, nežinau, ką aš 
galėčiau pakeisti. 

— Nagi, - maldavo Fuko, - ne kartą mačiau, kaip dirbi. 

- Aš tik sugaišinsiu jūsų laiką. Aš nesusipažinusi su byla, 


— Mes tave informuosime. Tajandjė davė sutikimą. Tu eini 
į karą ir priverti atskleisti pavardę. Paskui mes viską perimame 
į savo rankas. 

Dvejoju, bet ar turiu iš ko rinktis? 

Mes sėdime pastogėje įrengtame kambaryje, sukasi pora 
ventiliatorių. Du antiteroristinio padalinio pareigūnai jau visą 

valandą pasakoja man apie įtariamąjį. Vyrą, kažkokį Brahimą 
Rahmanį, pravarde Ginklų Prekeivis arba Ginklų Technikas, 
antiteroristinis skyrius stebėjo jau seniai. Jis įtariamas tiekęs 
sprogmenis grupuotei, kuri susprogdino autobusą Sen Laza- 
ro gatvėje. Per kratą jo namuose buvo konfiskuotas nedidelis 
kiekis C4, PEP 500, plastikinės sprogstamosios medžiagos, de- 
tonatoriais paversti telefonai, taip pat tikras arsenalas: įvairaus 
kalibro ginklai, betonavimui skirti metaliniai strypai, neper- 
šaunamosios liemenės. Per tris sulaikymo dienas vyras tyrė- 
jams ničnieko neprisipažino, o pas jį rasto kietojo disko anali- 
zės ir pastarųjų mėnesių elektroninių laiškų nepakanka įrodyti, 
kad jis prisidėjo, nors ir netiesiogiai, prie išpuolių. 

Byla atrodo įdomi, bet sudėtinga. Karštis trukdo susi- 
kaupti. Abu mano kolegos žodžius beria kaip žirnius, atsklei- 
džia aibę detalių, kurias man sunku įsiminti. Nors paprastai 
atmintimi nesiskundžiu, bijodama ką nors pamiršti išsitraukiu 
bloknotą, kad viską užsirašyčiau. 

Baigę jie mane palydėjo iki koridoriaus apatiniame aukš- 
te, kur buvo įrengtas tardymo kambarys. Fuko, Tajandjė - visa 
valdžia čia pat, už nepermatomo stiklo. Dabar jau ir aš degu 
noru įžengti į areną. 

Praveriu duris ir įeinu į kambarį. Karšta kaip gerai įkaitu- 
sioje orkaitėje. Už medinio stalo, vos didesnio nei mokyklinis 
suolas, sėdi antrankiais prie kėdės prirakintas Rahmanis. Jis 
prakaituoja, galva nudelbta. Vargu, ar pastebi, kad atėjau. 

Atsiraitau marškinių rankoves ir nusivalau nuo veido ži- 
bančius prakaito lašus. Atsinešiau plastikinį vandens buteliuką 
kontaktui užmegzti. Staiga, užuot padavusi jį įtariamajam, at- 
sidarau ir pati visą išgeriu. 

Iš pradžių nuo vandens pasijuntu geriau, bet staiga ima 
atrodyti, tarsi žemė slystų iš po kojų. Aš užsimerkiu ir pajutusi 
svaigulį atsiremiu į sieną, kad atsigaivelėčiau. 

Atsimerkusi sutrinku. Galvoje visiškai balta, visiška tuš- 
tuma. Apima baisus nerimas, tarsi kažkas būtų perkėlęs mane 
į nežinomą vietą. 

Jaučiu, kad imu svirduliuoti, todėl prisėdu ant kėdės prie- 
šais vyrą, paskui jo klausiu: 

- Bet kas jūs esate? Ir ką aš čia veikiu? 


Aš prisimenu viską... 
Prieš savaitę 
2013 m. spalio 8 d. 


Šešta valanda vakaro. Paryžius. Baigiasi graži rudens diena. 

Sostinę apgaubia ties horizontu besileidžiančios saulės 
šviesa, atsispindinti pastatų languose, tekančioje upėje, ant au- 
tomobilių stiklų, užliejanti plačias gatves vaiskiais savo spin- 
duliais. Šviesos banga akina ir užlieja viską, kas pasitaiko jos 
kelyje. 

Netoli Andrė Sitroeno parko mano automobilis ištrūks- 
ta iš grūsties ir užvažiuoja ant betoninės rampos, kuri veda 
iki stiklinio pastato, stovinčio ant Senos kranto. Europietiš- 
kos Marijos Kiuri ligoninės fasadas primena futuristinį laivo 
pirmagalį, įtaisytą Penkioliktosios apygardos pietuose ir pri- 
taikytą prie suapvalinto gatvės kampo. Jame atsispindi cerciai 
ir tankios gudobelės, susodinti abiejose pasivaikščiojimo tako 
pusėse. 

Automobilių aikštelė. Betono labirintas. Slankiosios du- 
rys, atsiveriančios į didelį vidinį kiemą. Liftai. Laukiamoji salė. 

Man paskirtas susitikimas su profesoriumi Evaristu Klu- 
zo, Nacionalinio atminties instituto, kuris užima visą viršutinį 
aukštą, vadovu. 

Kluzo yra vienas iš Alcheimerio ligos specialistų Pran- 
cūzijoje. Susipažinau su juo prieš trejus metus, kai mano gru- 
pė tyrė jo brolio dvynio, Žano Batisto, toje pačioje ligoninėje 


255 


vadovavusio širdies ir kraujagyslių skyriui, mirtį. Abu broliai 
vienas kito taip nekentė, kad sužinojęs sergąs kasos vėžiu Žanas 
Batistas nusprendė nusižudyti, palikdamas ženklų, rodančių, 
kad tai galėjo būti žmogžudystė, ir visi įkalčiai buvo nukreipti 
į brolį. Tuo metu byla plačiai nuskambėjo. Evaristas net kurį 
laiką buvo kaltinamas, bet mums pavyko išsiaiškinti tiesą. Kai 
išlaisvinome, jis prisipažino Seimūrui, kad mes jį išvadavome 
iš pragaro ir kad jis mums bus amžinai dėkingas. Tai nebuvo 
tušti žodžiai: kai prieš savaitę paskambinau jam susitarti dėl 
susitikimo, jis dar tą pačią dieną surado man valandėlę savo 
darbotvarkėje. 

Patyrusi visišką nesėkmę per įtariamojo teroristo apklau- 
są, labai greitai atsigavau, grįžo ir atmintis. Atminties sutriki- 
mas truko vos tris minutes, bet tai įvyko visų akyse. Tajandjė 
privertė mane išeiti atostogų, paskui neleido grįžti: paprašė 
darbo medicinos tarnybos išduoti man atleidimo nuo darbo 
pažymą. Buvau priversta pasitikrinti sveikatą ir dar kartą pa- 
sikonsultuoti su psichiatru. Prieš savo valią gavau ilgas nedar- 
bingumo atostogas. 

Tai nieko nenustebino: jau daugelį metų Tajandjė neslėpė 
noro išmesti mane iš Kriminalinės brigados. Jai nepavyko to 
padaryti per Vono bylą, bet tas atminties praradimo epizodas 
davė jai gerą progą atsigriebti. Tačiau aš buvau nusprendusi 
lengvai nepasiduoti. Įspėjau profesinę sąjungą, pasikonsulta- 
vau su darbo teisę išmanančiu advokatu ir pati apsilankiau pas 
keletą gydytojų, kad gaučiau medicinos pažymas, liudijančias 
apie mano puikią sveikatą. 

Aš nejutau didelio nerimo. Jaučiausi tvirtai, degiau noru 
kovoti ir susigrąžinti savo postą. Žinoma, buvau staiga trum- 
pam praradusi atmintį ir, kaip ir visi, kartais ką nors pamirš- 
davau, bet maniau, kad dėl to kaltas stresas, nuovargis, perde- 
gimas, karštas oras... 

Beje, taip man sakė ir visi gydytojai, pas kuriuos lankiau- 
si. Išskyrus vieną, užsiminusį apie galimą neurologinę ligą ir 
pasiūliusį atlikti kompiuterinę tomografiją. 

Pirmenybę teikdama puolimui, o ne gynybai, aš nuspren- 
džiau imtis iniciatyvos ir pati pasikonsultuoti su geriausiu šios 
srities specialistu. Pasibeldžiau į Kluzo duris, ir šis man nurodė 
atlikti daugybę testų ir tyrimų. Praėjusią savaitę ištisą dieną 
praleidau toje nelemtoje ligoninėje ir sukandusi dantis ištvė- 
riau juosmeninę punkciją, MRT, PET tyrimus, kraujo analizę ir 
įvairius atminties testus. Kluzo šiandien paskyrė man dar vieną 
susitikimą, norėdamas pranešti rezultatus. 

Aš rami. Ir nekantrauju grįžti į darbą. Šįvakar net susita- 
riau tai atšvęsti su savo trimis studijų laikų bičiulėmis: Karina, 
Malika ir Samija. Eisime išgerti kokteilių į Eliziejaus Laukus ir... 

— Profesorius jūsų laukia. 

Sekretorė palydėjo mane į kabinetą, iš kurio vėrėsi vaiz- 
das į Seną. Už darbo stalo - išskirtinio baldo, kurį sudarė ly- 
gus ir it veidrodis spindintis lėktuvo sparnas, - Evaristas Kluzo 
spaudinėjo savo nešiojamojo kompiuterio klaviatūrą. Iš pirmo 
žvilgsnio neurologo išvaizda pasitikėjimo nekėlė: apšepę plau- 
kai, išblyškęs, suvargęs veidas, netvarkinga barzda. Tarsi jis 
ištisas naktis leistų žaisdamas pokerį ir maukdamas škotišką 
viskį. Po chalatu matyti kreivai susagstyti „Vichy“ marškiniai, 
ant kurių užvilktas tamsiai raudonas nevienodų akių megzti- 
nis, tarsi jį būtų numezgusi visiškai girta senelė. 

Nors iš išorės apsileidęs, Kluzo įkvepia pasitikėjimo, be 
to, jo reputacija kalba už jį: pastaraisiais metais jis dalyvavo 
pritaikant naujus Alcheimerio ligos diagnozavimo kriterijus, 
o jo vadovaujamas Nacionalinis atminties institutas yra viena 
pažangiausių įstaigų mokslinių tyrimų ir pacientų, kenčiančių 
nuo šios ligos, gydymo srityje. Kai žiniasklaida rengia reporta- 
žą ar laidą apie Alcheimerį, paprastai pirmiausia kreipiasi į jį. 

- Labas vakaras, panele Šėfer, prašom prisėsti. 

Per kelias minutes saulė visai nusileido. Kabinetą gaubia 
prietema. Kluzo nusiima akinius raginiais rėmeliais, pažvelgia 
į mane pelėdos žvilgsniu ir uždega seną žalvarinį šviestuvą su 
opalo spalvos gaubtu, kokie naudojami bibliotekose. Jis spus- 
teli kompiuterio klaviatūros mygtuką ir suaktyvina ant sienos 
kabantį plokščiąjį ekraną. Spėju, kad ekrane rodomi mano ty- 
rimų rezultatai. 

- Būsiu atviras jums, Alisa, man kelia nerimą biologinių 
žymenų tyrimas. 

Aš tyliu. Jis atsistoja ir paaiškina: 

- Štai čia yra jūsų smegenų nuotraukos, padarytos atlie- 
kant MRT. Tiksliau, jūsų hipokampo - srities, kuri turi didelę 
įtaką atminčiai ir erdvinei lokalizacijai. 

Jis rašikliu parodo konkrečią vietą. 

- Ši dalis pasižymi silpna atrofija. Jūsų amžiaus moteriai 
tai neįprasta. 

Neurologas leidžia man suvirškinti informaciją ir parodo 
kitą kadrą. 

— Praėjusią savaitę jums buvo atliktas antras tyrimas - 
pozitronų emisijos tomografija. Į jūsų kūną buvo suleista me- 
džiagos su radionuklidu, gebančiu koncentruotis smegenyse ir 
parodyti galimą gliukozės metabolizmo pokytį. 

Nesuprantu nė žodžio. Jis kalba, tarsi skaitytų paskaitą. 

— PET tyrimas leidžia matyti įvairių jūsų smegenų sričių 
aktyvumą ir... 

Aš jį pertraukiu: 

— Na, ir kokia iš to nauda? 

Jis atsidūsta. 

— Na, tam tikrose srityse galima pamatyti ankstyvus pa- 
žeidimus. 

Jis prieina prie plataus ekrano ir medicininėje nuotrauko- 
je rašikliu parodo vieną segmentą. 

— Ar matote šiuos raudonus taškus? Tai yra amiloido 
plokštelės, susikaupusios tarp jūsų neuronų. 

—- Amiloido plokštelės? 

- Baltymų fragmentai, atsakingi už kai kurias neurodege- 
neracines ligas. 

Žodžiai atsimuša ir pasiekia mano protą, bet aš nenoriu 
jų girdėti. 

Kluzo atidaro kitą dokumentą - skaičių pilną lapą. 

— Šią problemišką amiloido baltymų koncentraciją patvir- 
tino smegenų skysčio, paimto atliekant juosmeninę punkciją, 
analizė. Ji taip pat parodė, kad yra patogeninių Tau baltymų, 
o tai patvirtina, kad jūs sergate ankstyvąja Alcheimerio ligos 
forma. 

Kabinete stoja tyla. Esu priblokšta, pasiruošusi duoti at- 
kirtį, negaliu galvoti. 

— Bet to negali būti. Man... Man tik trisdešimt aštuoneri. 

- Iš tikrųjų, tai labai retas atvejis, bet pasitaiko. 

— Ne, jūs klystate. 

Aš nepriimu diagnozės. Žinau, kad šiai ligai nėra jokio 
efektyvaus gydymo: nei stebuklingos molekulės, nei vakcinos. 

— Suprantu jūsų emocijas, Alisa. Pirmiausia prašau taip 
karštai nereaguoti. Ramiai viską apgalvokite. Kol kas jums ne- 
reikia keisti savo gyvenimo būdo... 

— Aš nesergu! 

—- Tokią naujieną labai sunku išklausyti, Alisa, - toliau 
švelniu balsu kalba Kluzo. - Bet jūs esate labai jauna ir liga dar 
tik prasideda. Šiuo metu išbandomos naujos molekulės. Kol 
neturėjome efektyvios diagnozavimo priemonės, ligą visada 
nustatydavome gerokai per vėlai. Dabar padėtis keičiasi ir... 

Nebenoriu klausytis. Pašoku nuo kėdės ir nė neatsisukusi 
išeinu iš kabineto. 


* 


Vestibiulis. Į vidinį kiemą atsiveriantis liftas. Betono labi- 
rintas. Automobilių aikštelė. Variklio burzgimas. 

Atidariau visus langus. Važiuoju vėjui kedenant plaukus, 
visu garsu įsijungusi radiją. Džonio Vinterio gitaros garsai, 
„Further up on the Road“. 

Jaučiuosi gerai. Esu gyva. Aš nemirsiu. Manęs laukia gy- 
venimas. 

Padidinu greitį, lenkiu automobilius, pypsinu. Grenelio 
krantinė, Branli krantinė, Orsė krantinė... Aš nesergu. Mano 
atmintis puiki. Man tai nuolat kartojo mokykloje, studijų me- 
tais, paskui tiriant nusikaltimus. Nepamirštu nė vieno veido, 
įsidėmiu visas detales, galiu kone atmintinai perpasakoti de- 
šimtis procedūrinių dokumentų. Prisimenu viską. Viską! 

Mano smegenys kunkuliuoja, apdoroja informaciją, vei- 
kia visu pajėgumu. Norėdama save įtikinti, imu pasakoti, kas 
tik šauna į galvą: 

Šešis padauginus iš septynių bus keturiasdešimt du / Aš- 
tuonis padauginus iš devynių bus septyniasdešimt du / Pakis- 
tano sostinė yra Islamabadas / Madagaskaro - Antananaryvas 
/ Stalinas mirė 1953 metų kovo 5 dieną / Berlyno siena buvo 
pastatyta 1961 metų naktį iš rugpjūčio 12-osios į 13-ąją. 

Aš prisimenu viską. 

Mėgstamiausi mano senelės kvepalai buvo „Paryžiaus 
vakaras, jie dvelkė bergamotėmis ir jazminais / „Apollo 11“ 
Mėnulyje nusileido 1969 metų liepos 20 dieną / Tomo Sojerio 
draugės vardas Bekė Tečer / Vidurdienį valgiau „Dessirier“ ka- 
vinėje totorišką karšį, Seimūras - žuvį su skrudintomis bulvy- 
tėmis; abu gėrėme kavos ir už viską sumokėjome 79,83 euro. 

Aš prisimenu viską. 

Nors niekur neskelbiama, „Beatles“ dainoje „When My 
Guitar Gently Weeps“ iš „Baltojo albumo“ gitara skambina Eri- 
kas Klaptonas / Reikia sakyti ne „Didelis ačiū“, o „Labai ačiū“ / 
Šį rytą prisipyliau degalų BP degalinėje Miura bulvare; bešvi- 
nis 98 kainavo 1,684 euro; prisipyliau už 67 eurus / Filme „Į 
šiaurę per šiaurės vakarus“ Alfredas Hičkokas pasirodo iš karto 
pradėjus rodyti filmo titrus; prieš jį užsiveria autobuso durys ir 
palieka jį ant šaligatvio. 

Aš prisimenu viską. 

Konano Doilio romanuose Šerlokas Holmsas niekuomet 
nesako: „Elementaru, mano mielas Vatsonai“ / Mano mokėji- 
mo kortelės kodas yra 9728 / Jos numeris 0573 5233 3754 61 / 
Kriptograma - 793 / Pirmasis Stenlio Kubriko filmas yra ne 
„Žudiko bučinys“, o „Baimė ir aistra“ / 1990 metais per rung- 
tynes tarp „Benfica“ ir „Olympigue de Marseille“ komandų tei- 
sėjavęs Marselis van Langenovas užskaitė Vatos ranka įmuštą 
įvartį. Mano tėvas dėl to liejo ašaras / Paragvajaus valiuta yra 
gvaranis / O Botsvanos - pula / Mano senelis turėjo motociklą 
„Kawasaki H1“ / Būdamas dvidešimties tėvas vairavo Prancū- 
zijos vėliavos mėlynumo „Renault 8 Gordini“. 

Aš prisimenu viską. 

Namo, kuriame gyvenu, kodas yra 6507B, lifto kodas - 
1321A / Šeštoje klasėje muzikos mokytojo pavardė buvo Pigė. 
Jis mus mokė groti išilgine fleita „Rolling Stones" dainą „She's 
Like a Rainbow“ / Du pirmuosius kompaktinius diskus nusi- 
pirkau 1991-aisiais besimokydama baigiamojoje klasėje: „Noir 
Desir“ albumą „Du vent dans les plaines“ ir „Deutsche Gram- 
mophon“ leidėjo išleistus Šuberto ekspromtus, atliekamus 
Kristiano Zimermano / Už baigiamąjį filosofijos darbą gavau 
16 balų iš 20. Darbo tema buvo „Ar aistra visada trukdo pažin- 
ti save? / Buvau paskutiniame kurse C3. Ketvirtadieniais 207 

auditorijoje vykdavo tris valandas trunkanti paskaita; sėdėda- 
vau trečioje eilėje šalia Stefano Miuratoro ir baigiantis dienai 
jis mane parveždavo namo savo motoroleriu „Peugeot ST“, ku- 
ris sunkiai įveikdavo įkalnes. 

Aš prisimenu viską. 

„Folio“ išleistoje „Viešpaties gražuolėje“ yra 1109 pusla- 
piai / Filmui „Dvigubas Veronikos gyvenimas“ muziką sukū- 
rė Zbignevas Preisneris / Būdama studentė gyvenau 308-ame 
bendrabučio kambaryje / Antradieniais „Resto U“ restorane 
būdavo lazanijos diena / Filme „Mano kaimynė - pornožvaigž- 
dė“ Fani Ardan vaidino Matildos Bušar personažą / Prisime- 
nu jaudulį, kurį jaučiau, kai per savo pirmąjį „iPod“ grotuvą 
klausiau „That's My People“, dainos, kurioje NTM panaudoja 
Šopeno preliudą / Prisimenu, kur buvau 2001 metų rugsėjo 11- 
ąją: viešbučio kambaryje per atostogas Madride, su vyresniu 
meilužiu. Vedusiu vyru, kuris labai priminė mano tėvą. Bokštų 
dvynių griūtis ir slegianti atmosfera / Prisimenu tą sudėtin- 
gą metą, tuos nuodingus vyrus, kurių nekenčiau. Kol supra- 
tau, kad norint išmokti mylėti kitus, pirmiausia reikia pamilti 
save... 


* 


Pasiekiu Invalidų tiltą, pasuku į Franklino Ruzvelto ave- 
niu ir užvažiavusi ant rampos nusileidžiu į požeminę stovėjimo 
aikštelę. Pėsčiomis nueinu iki Eliziejaus Laukų Apskritosios 
aikštės „Motor Village“ parduotuvės. 

— Sveika, Alisa! 

Jos sėdi „Fiat Caffe“ terasoje ir kramsnoja užkandžius. Pri- 
sėdusi prie jų užsisakau „Spritz“ kokteilio su šampanu ir iš- 
geriu vienu mauku. Mes diskutuojame, juokaujame, dalinamės 
naujausiomis paskalomis, aptariame problemas su vaikinais, 
drabužius, darbą. Užsisakome rožinio martinio ir susidaužusios 

išgeriame už mūsų draugystę. Paskui leidžiamės į kelią, aplan- 
kome kelias vietas: „Mėnesieną“, „Tryliktąjį aukštą, „London- 
derį . Aš šoku, prisileidžiu vyrus, pažindinuosi su jais, leidžiu 
jiems liesti mane. Aš nesergu. Aš esu patraukli. 

Aš nemirsiu. Neišnyksiu. Nenoriu būti nugalėta moteris. 
Nesiruošiu nuvysti kaip per anksti nuskinta gėlelė. Aš geriu: 
„Bacardi Mochito, violetinis šampanas, „Bombėjaus toni- 
kas“... Neketinu baigti gyvenimo išprotėjusi, tapti slaugyto- 
jų pajuokos objektu ir siurbti kompotą žvelgdama tuščiomis 
akimis. 

Viskas aplink mane sukasi. Aš esu apgirtusi, linksma. 
Apsvaigusi nuo laisvės. Laikas bėga. Jau po vidurnakčio. Pa- 
bučiuoju merginas ir einu į požeminę automobilių aikštelę. 
Trečias požeminis aukštas. Apšvietimas kaip morge. Šlapimo 
kvapas. Mano kulniukai kaukši į betoną. Mane pykina, man 
silpna. Aš svirduliuoju. Per kelias sekundes mano svaigulys nu- 
sidažo liūdesio spalvomis. Pasijuntu prislėgta, sutrikusi. Ger- 
klėje atsiranda gniutulas, ir viskas iškyla į paviršių: mano sme- 
genų, kurias puola senatvinės plokštelės, nuotrauka, žlugimo 
baimė. Neoninė lemputė silpnai mirksi ir čirpia kaip svirplys. 
Išsitraukiu raktus, nuotoliniu pulteliu atrakinu savo automobi- 
lio dureles ir atsisėdu prie vairo. Akys pritvinkusios ašarų. Iš- 
girstu bruzdesį... Ant užpakalinės sėdynės kažkas sėdi! Vikriai 
atsistoju. Iš tamsos išnyra veido šešėlis. 

- Velniai griebtų, Seimūrai, kaip tu mane išgąsdinai! 

- Labas vakaras, Alisa. 

— Ką čia veiki? 

- Laukiau, kol liksi viena. Man paskambino Kluzo, ir aš 
nerimavau dėl tavęs. 

— O kaip, po šimts, gydytojo konfidencialumas? 

- Jam nieko ir nereikėjo sakyti: mudu su tavo tėvu jau tris 
mėnesius bijojome šios akimirkos. 

Įjungiu salono apšvietimą, kad geriau jį matyčiau. Jo akys 
taip pat ašarotos, bet jis nusišluosto jas rankove ir prabyla 
linksmesniu balsu. 

- Sprendimą turi priimti tu pati, Alisa, bet, mano galva, 
veikti reikia labai greitai. To aš darbe išmokau iš tavęs: niekada 
neatidėti rytojui, griebti jautį už ragų ir nepaleisti. Štai kodėl 
esi geriausia farė: tu netausoji savęs, visada esi pasirengusi pir- 
moji eiti į ugnį ir visada esi vienu žingsniu priekyje. 

Aš šniurkšteliu nosimi. 

— Niekas negali nė žingsniu aplenkti Alcheimerio. 

Užpakalinio vaizdo veidrodėlyje matau, kaip jis atidaro 
kartoninį dėklą. Iš jo ištraukia lėktuvo bilietą ir lankstinuką, 
ant kurio viršelio pavaizduotas didelis ir aukštas pastatas ant 
ežero kranto. 

- Apie šią įstaigą man papasakojo motina, tai Sebeigo Ko- 
tidžo ligoninė Meine. 

- Ką tavo motina ten veikia? 

- Kaip jau žinai, ji serga Parkinsono liga. Dar prieš dvejus 
metus ji smarkiai drebėdavo ir jos gyvenimas buvo tapęs pra- 
garu. Vieną dieną gydytojas pasiūlė jai naują gydymo būdą: į 
smegenis implantavo du nedidelius elektrodus, prijungtus prie 
stimuliatoriaus, implantuoto po raktikauliu. Panašu į širdies 
stimuliatorių. 

- Tu man jau tai pasakojai, Seimūrai, taip pat atskleidei, 
kad elektros impulsai netrukdo ligai vystytis. 

— Galbūt, bet jie pašalino labiausiai varginančius simpto- 
mus ir šiandien ji jaučiasi daug geriau. 

“ - Alcheimeris su Parkinsono liga neturi nieko bendra. 

- Žinau, - sako jis, paduodamas lankstinuką, - bet pa- 
žvelk į šią įstaigą: jie naudoja smegenų stimuliaciją kovai su 
Alcheimerio simptomais. Pirmieji rezultatai teikia vilčių. Buvo 
nelengva, bet man pavyko įtraukti tave į jų programą. Už viską 

sumokėjau, bet privalai išvykti jau rytoj. Rezervavau tau bilietą 
į Bostoną. 

Aš papurtau galvą. 

- Pasilaikyk tuos pinigus, Seimūrai. Išleisi juos vėjais. Ga- 
liausiai aš vis tiek mirsiu. 

- Gali pagalvoti per naktį, - ragina jis. - O dabar parvešiu 
tave namo. Tokios būklės vairuoti negali. 

Pernelyg išsekusi, kad prieštaraučiau, atsisėdu ant kelei- 
vio sėdynės ir palieku vairą jam. 

Dvylika minučių po vidurnakčio stebėjimo kamera nufil- 
muoja mus išvažiuojančius iš aikštelės. 

24 
Nulinis skyrius 


Ten, kur padidėja pavojus, padaugėja ir 
gelbstinčiųjų. 
Friedrich Holderlin 


Traibeka 

4 val. 50 min. ryto 

Prieš tris valandas iki pirmojo Alisos ir Gabrieliaus 
susitikimo 


„Grinvičo“ viešbučio 308-ame numeryje telefonas skam- 
bėjo šešis kartus, kol ragelis buvo pakeltas. 

- Alio... - atsiliepė iš kieto miego pažadintas balsas. 

— Pone Keinai, skambiname iš registratūros. Man labai 
nemalonu jus trukdyti tokiu metu, bet jūs sulaukėte skambu- 
čio: su jumis nori pasikalbėti kažkoks Tomas Krigas... 

— Vidury nakties? Bet kiek, po velnių, dabar valandų? 

— Beveik penkios, pone. Sakė, kad reikalas labai skubus. 

— Gerai, sujunkite. 

Gabrielius atsirėmė į pagalvę, paskui atsisėdo ant lovos 
krašto. Kambarys skendėjo tamsoje, bet radijo-žadintuvo 
skleidžiama šviesa leido įžiūrėti jovalą kambaryje. Ant kilimo 
mėtėsi maži alkoholio buteliukai, drabužiai irgi buvo sumesti 
ant grindų. Šalia mieganti moteris nepabudo. Prireikė kelių se- 
kundžių, kol jis prisiminė jos vardą: Elena Sabatini, viena iš jo 

kolegių Floridoje, kurią vakar sutiko viešbučio poilsio kamba- 
ryje. Po kelių martinio taurių įtikino ją pakilti kartu į jo kam- 
barį, ir tuštindami bariuką jiedu susipažino artimiau. 

Gabrielius pasitrynė akis ir atsiduso. Nuo to laiko, kai jį 
paliko žmona, jis nekentė to, kuo tapo: klajojančia siela, drei- 
fuojančiu vaiduokliu, kuriam niekas nebetrukdė ristis žemyn. 
„Nieko nėra tragiškesnio, kaip sutikti kvapą gaudantį žmogų, 
pasiklydusį gyvenimo labirinte“, - netikėtai atėjo jam į galvą 
Martino Liuterio Kingo frazė. Tie žodžiai buvo lyg apie jį. 

— Gabrieliau! Alio, Gabrieliau! - šaukė balsas telefone. 

Prispaudęs ragelį prie ausies, Keinas išlipo iš lovos ir už- 
darė slankiąsias duris, skiriančias miegamąjį nuo nedidelės po- 
ilsio erdvės. 

— Sveikas, Tomai. 

— Bandžiau tau prisiskambinti į laidinį telefoną Astorijoje, 
paskui į tavo mobilųjį, bet tu neatsiliepei. 

- Baterija tikriausiai išsikrovusi. Kaip mane radai? 

— Prisiminiau, kad šią savaitę vyksta metinis Amerikos 
psichiatrų asociacijos kongresas. Paskambinau į jo sekretoriatą 
ir sužinojau, kad užsisakei kambarį „Grinviče“. 

- Ko tu nori? 

- Atrodo, sulaukei labai gerų atsiliepimų po vakarykštės 
paskaitos apie psichiatrijos svarbą gydant Alcheimerio ligą... 

- Pamiršk komplimentus, ko tau reikia? 

— Tu teisus, eikime prie reikalo: noriu sužinoti tavo nuo- 
monę apie vieną pacientę. 

- Penktą valandą ryto? Primenu, kad mes kartu nebe- 
dirbame! 

- Ir labai apmaudu: mudu buvome gera komanda. Puikiai 
vienas kitą papildantys psichiatras ir neurologas. 

— Taip, bet viskas baigta: pardaviau tau savo klinikos dalį. 

- Ir tai didžiausia tavo iškrėsta kvailystė gyvenime... 

Gabrielius susierzino. 

— Nepradėkime iš naujo apie tai diskutuoti! Puikiai žinai, 
kodėl taip pasielgiau! 

— Taip, kad persikraustytum į Londoną ir gautum sūnaus 
globą. Ir ko tu tuo pasiekei? Teismas nurodė tau laikytis per 
atstumą, ir buvai priverstas grįžti į Jungtines Valstijas. 

Gabrielius pajuto, kaip sudrėko akys. Jis pasitrynė smilki- 
nius, o bičiulis kalbėjo toliau: 

— Gal galėtum užmesti akį į mano bylą? Būk geras... Anks- 
tyvoji Alcheimerio forma. Šis atvejis tave tikrai sudomins! 
Siunčiu elektroniniu paštu ir po dvidešimties minučių per-- 
skambinsiu. 

— Negali būti nė kalbos. Aš grįžtu į lovą. Ir prašom man 
nebeskambinti, - pasakė jis griežtai ir padėjo ragelį. 

Didžiuliame lange tarsi veidrodyje atsispindėjo pavargu- 
sio, nesiskutusio ir prislėgto žmogaus atvaizdas. Jis rado savo 
išmanųjį - išsikrovusia baterija - ant kilimo, prie lovos, ir pri- 
jungė jį prie elektros tinklo. Nuėjęs į vonią dešimt minučių 
prastovėjo po dušu, kad atsikratytų mieguistumo. Užsimetė 
chalatą ir grįžo į svetainę. Ant komodos stovinčiu kapsuliniu 
kavos aparatu paruošė dvigubą espresą ir išgėrė žvelgdamas į 
Hadsono vandenis, žibančius nuo pirmųjų brėkštančios dienos 
spindulių. Paskui pasidarė dar vieną puodelį kavos ir įsijungė 
nešiojamąjį kompiuterį. Kaip ir tikėjosi, pašto dėžutėje laukė 
Tomo laiškas. 

— Na ir užsispyrėlis! 

Neurologas atsiuntė savo pacientės bylą. Krigas žinojo, 
kad Gabrielius neatsispirs pagundai ją peržiūrėti, ir jis neklydo. 

Gabrielius atsidarė PDF dokumentą ir peržvelgė pirmuo- 
sius puslapius. Neįprasta pacientės byla iš tiesų patraukė jo 

dėmesį: Alisa Šėfer, trisdešimt aštuonerių metų, žavi, taisyk- 
lingų bruožų ir giedro veido prancūzaitė šviesiais plaukais, su- 
suktais į kuodelį, iš kurio buvo išsipešusios kelios sruogelės. 
Jis įsižiūrėjo į nuotrauką, ir jų akys susitiko. Rainelės šviesios, 
o žvilgsnis atrodo skvarbus, bet kartu švelnus, paslaptingas ir 
neperprantamas. Jis atsiduso. Ta prakeikta liga užklumpa vis 
jaunesnius. 

Gabrielius jutikliniu kilimėliu slinko per dokumentus že- 
myn. Pirmiausia dešimtys puslapių tyrimų rezultatų ir smege- 
nų nuotraukų - MRT, PET, juosmeninės punkcijos, - lėmusių 
profesoriaus Evaristo Kluzo nustatytą galutinę diagnozę. Nors 
Gabrielius su šiuo prancūzu neurologu niekada nebuvo susiti- 
kęs akis į akį, žinojo jo reputaciją. Jis buvo savo srities lyderis. 

Antroji bylos dalis prasidėjo Alisos Šėfer užpildyta priė- 
mimo forma, kai ji atvyko į Sebeigo Kotidžo ligoninę, kliniką, 
besispecializuojančią atminties sutrikimų srityje, kurią įsteigė 
Tomas su dar dviem partneriais. Šis mokslinių tyrimų centras 
pirmavo gydant Alcheimerio ligą. Mergina čia atvyko prieš še- 
šias dienas, spalio 9-ąją, gydytis giliuoju smegenų stimuliavi- 
mu, kuriuo ši klinika ypač garsėjo. Spalio 11 dieną jai buvo im- 
plantuota nervų stimuliatoriaus dėžutė, užtikrinanti nuolatinį 
kelių voltų stiprumo elektrinį stimuliavimą, kurią pacientai 
vadino „smegenų stimuliatoriumi . Ir tuo viskas baigėsi. 

„Keista.“ 

Pagal protokolą kitą dieną turėjo būti implantuoti trys 
elektrodai. Be jų iš stimuliatorius nebuvo jokios naudos. Gab- 
rielius baigiant gerti kavą, ant stalo suskambo telefonas. 

- Ar peržiūrėjai bylą? - paklausė Tomas. 

— Kaip tik ją skaitau. Ko konkrečiai tu iš manęs tikiesi? 

- Pagalbos, nes patekau į didžiulę bėdą. Ta mergina, Alisa 
Šėfer, vakar vakare pabėgo iš klinikos. 

— Pabėgo? 

— Ji policininkė, žino, kaip tai padaryti. Išėjo iš palatos 
niekam nieko nesakiusi. Jai pavyko apgauti slaugytojas ir net 
sužeisti Kalebą Daną, kuris bandė ją sulaikyti. 

— Daną? Apsaugininką? 

- Taip. Tas kvailys išsitraukė ginklą. Jis grūmėsi su mergi- 
na bandydamas ją surakinti antrankiais, bet ši buvo stipresnė. 
Atrodo, pistoletas iššovė pats, bet ji paspruko pasiėmusi ginklą 
ir antrankius. 

- Ar jis sunkiai sužeistas? 

— Ne, kulka pataikė į šlaunį. Jis paguldytas pas mus ir žada 
nesikreipti į policiją, jei gaus 100 000 dolerių. 

— Nori pasakyti, kad viena iš tavo ligonių pabėgo su gin- 
klu, sužeidusi apsaugininką, ir tu nepranešei policijai? Brolyti, 
tu labai neatsakingas ir galiausiai atsidursi už grotų. 

- Jei praneštume policijai, apie tai sužinotų teisingumas ir 
žurnalistai. Galime prarasti visus įgaliojimus, todėl tektų užda- 
ryti kliniką. Neketinu atsižadėti viso savo gyvenimo darbo dėl 
mulkio sargo. Štai todėl, Gabrieliau, man reikia tavęs: noriu, 
kad tu ją pargabentum atgal. 

— Kodėl aš? Ir kaip aš turėčiau tai padaryti? 

- Šiek tiek pasidomėjau. Alisa Šėfer yra Niujorke, tu taip 
pat. Devintą vakaro ji taksi nuvyko į Portlandą. Iš ten sėdo į 
traukinį, paskui - į autobusą ir pasiekė Manhataną. Į autobusų 
stotį ji atvyko šį rytą, dvidešimt minučių po penktos. 

- Jei jau žinai, kur ji, kodėl pats neatvažiuoji jos parsivežti? 

- Negaliu palikti ligoninės per tokią krizę. Agata, mano 
asistentė, jau lėktuve. Ji bus Manhatane po dviejų valandų, bet 
aš labai noriu, kad būtent tu tuo pasirūpintum. Tu turi ypa- 
tingą dovaną įtikinti žmones. Kažkokiu būdu sugebi įsijausti į 
kito žmogaus būseną, tarsi aktorius, kuris... 

- Užteks jau, nepradėk vėl su tais komplimentais. Kodėl 
tu įsitikinęs, kad ji tebėra Niujorke? 

— Taip rodo GPS imtuvas, kuris įmontuojamas į pacien- 
to batų padą. Nustačiau jos buvimo vietą pasinaudojęs mūsų 
programėle. Ji yra Centriniame parke, miškingoje vietovėje, 
vadinamoje Ramblu. Matyti, kad ji jau pusvalandį nepajudėjo 
iš vietos. Vadinasi, arba ji nebegyva, arba miega, arba išmetė 
batus. Po šimts pypkių, Gabrieliau! Nueik pasižiūrėti, prašau 
kaip draugas. Turime rasti ją anksčiau nei policija! 

Keinas kelias sekundes pagalvojo. 

— Gabrieliau? Ar tu dar ten?.. - sunerimo Tomas. 

— Papasakok dar ką nors apie ją. Mačiau, kad prieš ketu- 
rias dienas implantavai jai po oda generatorių. 

— Taip, - patvirtino Krigas. - Patį naujausią modelį: vi- 
siškai miniatiūrinį, vos didesnį už SIM kortelę. Pamatysi, jis 
įspūdingas. 

— Kodėl neatlikai antros intervencijos dalies ir neimplan- 
tavai elektrodų? 

— Nes per naktį ji visai pamišo! Visiškai atitrūko nuo rea- 
lybės. O dar pridėjus jos amneziją... 

— Ką tuo nori pasakyti? 

- Šėfer kenčia nuo anterogradinės amnezijos, atsiradusios 
jai neigiant ligą. Jos protas atmeta viską, kas vyko po to, kai jai 
buvo pranešta apie Alcheimerio ligą. 

- Ji nebeišsaugo naujų prisiminimų? 

- Visiškai nebeprisimena, kas vyko po to, kai prieš sa- 
vaitę buvo padauginusi alkoholio, tos pačios dienos vakarą, 
kai Kluzo jai pranešė diagnozę. Kiekvieną rytą pabudus jos 
atmintis atgamina tuos pačius prisiminimus. Ji nežino, kad 
serga, ir mano, kad vakar linksminosi Eliziejaus Laukuose. Ji 
taip pat pamiršo, kad tris mėnesius praleido nedarbingumo 
atostogose. 

Gabrielius pripažino: 

— Yra žinoma, kad neigimas ir atminties praradimas - vie- 
nas iš ligos požymių... 

— Tačiau ši mergina visiškai neatrodo serganti. Jos protas 
guvus, o tai labai reikšmingas požymis. 

Gabrielius tarsi nusileisdamas giliai atsiduso. Niekas kitas 
geriau už Krigą nemokėjo sužadinti jo smalsumo. O šios mer- 
ginos atvejis iš tiesų buvo tikra mįslė. 

— Gerai, sutinku, eisiu jos paieškoti... 

- Ačiū, drauguži! Išgelbėjai mane! - pratrūko Tomas. 

— Bet nieko nepažadu! - patikslino Krigas. 

— Net neabejoju, kad tau pavyks! Siunčiu į mobilųjį tiks- 
lias koordinates. Paskambink, kai tik turėsi naujienų. 

Gabrielius baigė pokalbį apimtas nemalonaus jausmo, kad 
buvo apgautas. Grįžęs į Niujorką, jis Astorijoje įsteigė savo me- 
dicinos įstaigą, teikiančią skubios psichiatrinės pagalbos na- 
muose paslaugas. Jis nusiuntė žinutę sekretorei, prašydamas 
paskambinti jį pavaduojančiam gydytojui, kad šis pasirūpintų 
rytiniais vizitais. 

Paskui paskubomis apsivilko vakarykščius drabužius - 
tamsius džinsus, šviesiai mėlynus marškinius, juodą švarką, 
smėlinės spalvos lietpaltį, apsiavė sportbačius, paskui atidarė 
spintą, kur buvo palikęs savo medicinos rinkinį. Į odinį dėk- 
lą įdėjo švirkštą su stipriais anestetikais. Galų gale mergina 
buvo ginkluota, vadinasi, potencialiai pavojinga. Įsidėjo dėklą 
į portfelį ir išėjo iš kambario. 

Prie registratūros paprašė durininko iškviesti taksi, bet 
suprato pamiršęs kambaryje radijo bangomis valdomą pultą, 
kuris garantavo jo portfelio saugumą. Signalizacija su elektros 
šoku buvo užprogramuota taip, kad įsijungtų automatiškai, jei 
lagaminėlis nuo imtuvo nutoltų daugiau nei dvidešimt penkis 
metrus. 

Taksi jau laukė, todėl jis nusprendė nebegaišti laiko ir pa- 
liko portfelį viešbučio daiktų saugykloje. Darbuotojas jam pa- 
davė bilieto šaknelę su numeriu 127. 

Neryškiame vandens ženkle buvo galima įžiūrėti dvi per- 
sipynusias raides G ir H. 

25 
Prieš pat 


<...> ir iš pirmo akių mirktelėjimo 
aš ją pažinau. Tai buvo ji, netikėta ir 
laukta <...> 

Albert CoHEN 


Manhatanas 

7 val. 15 min. 

Keturiasdešimt penkios minutės prieš pirmąjį Alisos 
ir Gabrieliaus susitikimą. 


Taksi automobilio salone skambėjo džiazo akordai. 

Gabrielius vos per kelias sekundes pažino legendinį kū- 
rinį: Bilo Evanso skambinamą Kolo Porterio „All of You“ iš 
1961 metais išleisto albumo „Village Vanguard. Nors nemo- 
kėjo groti jokiu instrumentu, psichiatras mėgo džiazą ir su 
dideliu malonumu lankydavosi koncertų salėse, smalsiai ieš- 
kodamas naujo garso ar, priešingai, norėdamas vėl išgyventi 
emocijas, kurias patyrė, kai būdamas studentas atrado šią mu- 
ziką Čikagos klubuose. 

Dėl darbų Harisone taksi padarė lankstą, kad išvažiuotų 
į Hadsono gatvę. Gabrielius sėdėjo ant užpakalinės automobi- 
lio sėdynės ir mobiliojo telefono ekrane toliau gilinosi į Alisos 
Šėfer bylą. Klinikos psichologo surašyta paskutinė dokumen- 
to dalis buvo panaši į ilgą biografiją, papildytą Prancūzijos 
dienraščių ir savaitraščių straipsniais, prie kurių buvo pridėtas 

glaustas vertimas. Visuose straipsniuose buvo kalbama apie se- 
rijinį žudiką Eriką Voną, 2011 metais šiurpinusį Prancūzijos 
sostinę. Gabrielius apie šią bylą nebuvo nieko girdėjęs. Nedide- 
lis išmaniojo telefono ekranas ir mašinos kratymas trukdė jam 
skaityti. Susipažinęs su pirmosiomis iškarpomis iš laikraščių, 
Gabrielius pamanė, kad kalbama apie tyrimą, prie kurio dirbo 
Alisa, ir jautėsi tarsi skaitąs vieną iš trilerių, kokius prarydavo 
ryte važiuodamas traukiniu ar skrisdamas lėktuvu. 

Paskui jis priėjo keturis Paris Match puslapius, kuriuose 
atskleidžiama Alisos drama: jaunoji policininkė susekė žudiką, 
tačiau ir pati tapo viena jo aukų. Nuo to, ką jis perskaitė, šiau- 
šėsi plaukai: Vonas ją, galima sakyti, išskrodė, subadydamas 
jos kūdikį keliais dūriais, ir paliko mirti kraujo baloje. Tarsi to 
būtų buvę maža, jos vyras, skubėdamas pas ją į ligoninę, žuvo 
per eismo nelaimę. 

Nuo sukrėtimo Gabrielių net supykino. Akimirką manė iš- 
vemsiantis abu išgertus kavos puodelius. Kai automobilis važiavo 
Aštuntuoju aveniu, jis kelias minutes sėdėjo nė nekrustelėdamas, 
nosimi atsirėmęs į langą. Kaip likimas galėjo būti toks negailes- 
tingas šiai moteriai? Po visko, ką jai teko išgyventi, ją dar užklupo 
Alcheimerio liga, nors jai buvo vos trisdešimt aštuoneri. 


* 


Švito, pro dangoraižių mišką skverbėsi pirmieji saulės 
spinduliai. Taksi privažiavo vakarinę Centrinio parko dalį ir 
paleido Gabrielių 72-osios gatvės sankryžoje tiesiai priešais 
vakarinį parko įėjimą. 

Psichiatras padavė vairuotojui banknotą ir užtrenkė du- 
reles. Oras buvo vėsus, bet giedras, dangus, kuriame nesimatė 
nė menkiausio debesėlio, žadėjo gražią rudens dieną. Jis apsi- 
žvalgė. Eismas darėsi vis intensyvesnis. Riestainių ir dešrainių 
pardavėjai jau buvo atsitempę vežimėlius į savo vietas aveniu. 

Priešais „Dakotos“ pastatą nelegalus prekeivis ant šaligatvio 
dėliojo plakatus, marškinėlius ir įvairius mažmožius su Džono 
Lenono atvaizdu. 

Gabrielius įžengė į parką, kuriame viešpatavo laukinė 
aplinka. Jis praėjo Žemuogių pievelės trikampį ir nusileido ke- 
liu, vedančiu palei vandens telkinį, iki kupolo formos graniti- 
nio Čeri Hilo fontano. Krito graži šviesa, oras buvo gaivus ir 
sausas, o aplinkui jau judėjo daugybė žmonių: bėgikai, riedlen- 
tininkai, dviratininkai, vedžiojantys šunis žmonės prasilenk- 
davo tarsi nesurežisuotame, bet darniame šokio spektaklyje. 

Gabrielius pajuto lietpalčio kišenėje skambantį telefoną. 
Per visą ekraną pasirodė Tomo pranešimas: planas, rodantis 
tikslią Alisos Šėfer buvimo vietą. Naujausiais duomenimis 
mergina turėjo būti kažkur už ežerą kertančio tilto. 

Gabrielius nesunkiai susiorientavo: už jo nugaros buvo 
matyti „San Remo“ bokštų dvynių siluetai; tolėliau priešais 
jį - Terasa ir Betesdos fontanas; į kairę nuo jo - subtiliomis 
arabeskomis puoštas metalinis Lenktasis tiltas. Jis užlipo ant 
šio ilgo kreminės spalvos tilto, kuris stovėjo apžergęs vieną iš 
tvenkinio užutėkių ir vedė į Ramblą. 

Psichiatras niekada nebuvo įkėlęs kojos į labiausiai lau- 
kinę Centrinio parko dalį. Pamažu krūmai ir krūmynai tapo 
tikru mišku: guobos, ąžuolai, samanų ir sudžiūvusių lapų ki- 
limas, aukštos uolos. Jis ėjo į priekį nenuleisdamas akių nuo 
telefono, kad nepaklystų. Buvo sunku patikėti, kad vos už kelių 
šimtų metrų nuo vietos, kur knibždėte knibžda žmonių, keroja 
tikras miškas. Kuo labiau tankėjo augalija, tuo tylesnis darėsi 
miesto gausmas, kol galiausiai visai nuščiuvo... Netrukus jau 
buvo girdėti tik paukščių čirškėjimas ir lapų šlamesys. 

Gabrielius papūtė į rankas, bandydamas sušilti, ir dar kar- 
tą pažvelgė į ekraną. Jau manė pasiklydęs, bet tada išėjo į lau- 
kinę proskyną. 


Ši vieta buvo nepavaldi laikui, išsaugota ir apsaugota auk- 
sinio kupolo, kurį suformavo neįtikėtinai didelės guobos lapi- 
ja. Šviesa čia atrodė nereali, tarsi danguje šviečiančiais sparne- 
liais plazdentų drugeliai. Ore sklandė raudoni lapai, gainiojami 
lengvo vėjelio. Tvyrojo drėgnos žemės ir pūvančių lapų kvapas. 

O pačiame proskynos viduryje ant balto suoliuko miegojo 
moteris. 


* 


Gabrielius atsargiai priėjo arčiau. Tai tikrai buvo Alisa 
Šėfer, gulėjo susirietusi, užsimetusi odinę striukę, su džinsais. 
Iš po striukės kyšojo palaidinės skvernas, išteptas jau sukre- 
šėjusiu krauju. Gabrielius sunerimo, pamanęs, kad ji sužeista. 
turėtų būti Kalebo Dano, klinikos apsaugininko. Jis pasilen- 
kė taip, kad net prisilietė prie jaunosios prancūzės plaukų, 
paklausė, kaip ji kvėpuoja, ir valandėlę žiūrėjo į tūkstančius 
auksinių atspindžių ant jos sruogų, subtilaus ir skaistaus veido, 
išsausėjusių ir išblyškusių lūpų, iš kurių sklido šiltas alsavimas. 

Netikėtai jis pasijuto sutrikęs, o visoje jo esybėje užside- 
gė iš pusiausvyros išmušanti ugnis. Moters trapumas, vienatvė, 
kurią skleidė šis apleistas kūnas, atsimušė jame tarsi skausmin- 
gas aidas. Užteko vos dviejų sekundžių, vos vieno į ją nukreipto 
žvilgsnio, kad likimas tartų savo žodį, ir jis, pagautas nesuvo- 
kiamos jėgos, jau žinojo padarysiantis viską, kad padėtų Alisai 
Šėfer. 

Laiko turėjo nedaug. Kaip galėdamas švelniau apieškojo 
merginos striukės kišenes, surado jos piniginę, antrankius, Ka- 
lebo Dano ginklą. Pistoletą padėjo atgal, bet paėmė antrankius 
ir piniginę. Patikrinęs jos turinį, rado policininkės Alisos Šėfer 
pažymėjimą, šviesiaplaukio garbaniaus atvaizdą ir ultragarso 
nuotrauką. 

„O kas toliau?" 

Jis intensyviai mąstė. Galvoje ėmė megztis beprotiškas 
scenarijus, kurio apmatus pradėjo kurti dar taksi, klausyda- 
mas per radiją džiazo pianisto atliekamo kūrinio, skaitydamas 
straipsnius apie serijinį žudiką Voną, apmąstydamas Tomo žo- 
džius apie Alisos anterogradinę amneziją ir ligos neigimą. 

„Kiekvieną rytą pabudus jos atmintis atgamina tuos pa- 
čius prisiminimus. Ji nežino, kad serga, ir mano, kad vakar 
linksminosi Eliziejaus Laukuose.“ 

Jis išėmė visus daiktus ir iš savo kišenių: piniginę, tele- 
foną, lakuotą rašiklį, šveicarišką peiliuką, portfelio saugojimo 
bilieto šaknelę, kurią gavo prieš išeidamas iš viešbučio. 

Reikėjo improvizuoti panaudojant šiuos daiktus. Laikas 
išsiplėtė. Galvoje stulbinamu greičiu į savo vietas sugulė dė- 
lionės detalės. Pagautas įkvėpimo, vos po kelių sekundžių jau 
žinojo, kokio plano laikysis. 

Savo telefone surado „Grinvičo“ viešbučio numerį ir ra- 
šikliu užrašė jį ant Alisos delno, melsdamas, kad ji nepabustų. 

Paskui kelioms akimirkos išėjo iš proskynos. Už penkias- 
dešimties metrų į šiaurę surado nedidelį tvenkinį su primityviu 
mediniu tilteliu, apsuptą žemų krūmų nusvirusiomis šakomis. 

Sprendžiant iš daugybės lesyklėlių, kabančių ant medžių 
šakų, ši vieta, tokiu paros metu rami ir tyli, tikriausiai buvo 
parko ornitologų paukščių stebėjimo vieta. 

Gabrielius nusivilko lietpaltį ir suplėšęs pamušalą iš jo 
padarė ilgą ploną raištį, primenantį šviesios spalvos tvarstį. 
Nusivilkęs švarką pasiraitojo marškinių rankovę ir šveicarišku 
peiliuku ant dilbio išsipjaustė skaičių seką 141197, atitinkan- 
čią jo portfelio dviejų spynų kodų kombinaciją. Jis susiraukė iš 
skausmo, jausdamas, kaip ašmenys sminga į odą ir ją rėžia. Jei 
dabar pasirodytų parko sargas, būtų sunkoka paaiškinti savo 
veiksmus. 

Paskui kruviną ranką apvyniojo paties pasidarytu, tvarstį 
primenančiu raiščiu. Nuleidęs marškinių rankovę užsitraukė 
švarką, o iš lietpalčio surišo ryšulį ir sudėjo į jį savo ir Alisos 
pinigines, šveicarišką peiliuką, laikrodį ir rašiklį. 

Paskui nusprendė paskambinti Tomui. 

— Pasakyk man, kad ją radai ir kad ji gyva! - maldavo 
bičiulis. 

— Taip, ji miega ant suolo miško teritorijoje. 

— Ar bandei pažadinti? 

— Dar ne, bet reikia tai padaryti, kol kas nors kitas jos 
nerado. 

- Paėmei Dano ginklą? 

— Kol kas ne. 

— Tai ko lauki? 

- Paklausyk, noriu pabandyti pargabenti ją į kliniką, bet 
švelniai, savo sugalvotu būdu ir pagal savo taisykles. 

- Kaip nori, - sutiko Krigas. 

Gabrielius prisimerkė ir pasikasė galvą. 

— Kaip manai, su kuo ji bandys susisiekti pabudusi? 

— Be abejo, su savo draugu ir kolega Seimūru Lombaru. 
Tai jis rekomendavo jai mūsų kliniką ir sumokėjo už gydymą. 

- Privalai tą vyruką įspėti. Nesvarbu, ką ji jam pasakotų, 
paprašyk, kad jis nekalbėtų su ja apie ligą. Paprašyk jo tempti 
laiką ir laikytis nurodymų, kuriuos kartkartėmis gaus. 

— Ar tu tikras tuo, ką darai? Juk... 

- Aš nesu niekuo tikras, bet jei tau nepatinka, parsivežk 
ją pats. 

Krigas vietoj atsakymo tik giliai atsiduso. 

— Dar kai kas: ar Agata jau atvyko į Niujorką? 

- Skambino prieš porą minučių. Ką tik nusileido Kene- 
džio oro uoste. | 


- Paprašyk jos kuo skubiau atvykti į Centrinį parką. 
Šiaurinėje Ramblo dalyje ji ras azalijomis apaugusį nedidelį 
tvenkinį. Prie paprasto rąstinio tilto auga medžiai, o ant jų 
kabo lesyklėlės paukščiams. Pačioje didžiausioje paliksiu vi- 
sus savo, taip pat asmeninius Šėfer daiktus. Paprašyk Agatos 
juos paimti, kol kas nors kitas jų neaptiko. Taip pat pasakyk 
jai, kad būtų pasirengusi man padėti, jei kartais paskam- 
binčiau. 

— Nedelsdamas ją įspėsiu, - patvirtino Tomas Krigas. - 
Kada vėl susiskambinsime? 

- Kai tik galėsiu. Nesivargink bandydamas man prisi- 
skambinti į mobilųjį, turiu jį palikti. 

— Gerai, sėkmės, brolau. 

- Paskutinis klausimas: ar Alisa Šėfer turi vaikiną? 

— Kiek žinau, ne. 

- O tas Seimūras? 

- Supratau, kad jis yra gėjus. Kodėl klausi? 

- Šiaip, nesvarbu. 


* 


Gabrielius baigė pokalbį, įdėjo mobilųjį į ryšulį iš lietpal- 
čio ir įkišo jį į pačią didžiausią lesyklą, kokią tik rado. 

Grįžęs į proskyną su palengvėjimu atsiduso, supratęs, kad 
Alisa nepajudėjo iš vietos. 

Čia sudėliojo paskutines detales. Iš kišenės išsitraukė savo 
portfelio saugojimo bilieto šaknelę ir įkišo ją į mažąją Alisos 
džinsų kišenėlę. Paskui pasilenkė prie merginos rankos ir labai 
atsargiai pasuko vyriško laikrodžio, kurį ji buvo užsidėjusi ant 
riešo, karūnėlę, nustatydamas datą viena savaite atgal. Amži- 
nasis „Patek“ ciferblato kalendorius dabar rodė „antradienį, 
spalio 8 dieną“, o ne spalio 15-ąją. 


Galiausiai vieną antrankių apyrankę jis užsegė ant deši- 
niojo Alisos riešo, o kitu plieniniu žiedu prisirakino merginą 
prie savo kairės rankos. 

Dabar jie buvo neišskiriami. Sujungti džiaugsme ir varge. 

Jis nusviedė raktelį kuo toliau į brūzgynus. 

Paskui irgi atsigulė ant suolo, užmerkė akis ir leido sau 
švelniai priglusti prie jaunosios moters šono. 

Vyriško kūno svoris, regis, pažadino Alisą iš miego. 

Buvo aštunta valanda ryto. 

Nuotykis prasidėjo. 

26 
Veidrodžiai 


Neturėtume palikti ant sienų kabančių 
veidrodžių, kaip nepaliekame mėtytis 
čekių knygelės ar laiškų, išduodančių 
kraupius nusikaltimus. 


Virginia WooLF 


Atmerkiu akis. 

Atpažįstu palatą: baltą, jaukią, amžiną. Lavos akmens 
grindys, šviesios sienos, dažyto medžio spinta ir staliukas. Pro 
vidines plačių juostų žaliuzes skverbiasi brėkštančios dienos 
šviesa. Apdaila labiau primena komfortišką viešbutį nei aske- 
tišką ligoninės palatą. 

Puikiai žinau, kur esu: šeštoje palatoje Sebeigo Kotidžo 
ligoninėje, netoli Portlando, Meine. Ir kodėl aš čia. 

Atsisėdu pasiremdama į pagalvę. Jaučiuosi, tarsi būčiau 
atsidūrusi niekieno šalyje, kažkokioje mirusioje, seniai užgesu- 
sioje žvaigždėje, kuri vis dar skleidžia šviesą. Pamažu atgaunu 
sąmonę. Mano kūnas pailsėjęs, siela atrodo atsikračiusi sun- 
kios naštos, tartum po ilgo košmaro, kuriame man teko ap- 
lankyti Nakties, Sapnų ir Miego rūmus, kovoti su Cerberiu ir 
nugalėti furijas, kad galėčiau iškilti į paviršių. 

Aš atsikeliu, žengiu kelis žingsnius basomis kojomis iki 
lango ir jį atidarau. Į vidų įsiveržęs ledinis oro gūsis mane at- 
gaivina. Prieš akis atsivėrusi panorama gniaužia kvapą. Eglynų 
ir stačių šlaitų apsuptas mėlynas Sebeigo ežeras, besitęsiantis 

kelis kilometrus. Tikras žydras brangakmenis žaliaskarių vi- 
dury. Virš bangų, ant kurių driekiasi medinis molas, iškilusi 
tvirtovę primenanti uola. 

- Laba diena, panele Šėfer. 

Nustebusi staiga atsisuku. Palatos kampe sėdi azijietiškų 
bruožų slaugytoja ir jau kelias minutes nemačiomis tyliai mane 
stebi. 

— Tikiuosi, jaučiatės gerai. Daktaras Keinas laukia jūsų 
prie ežero. 

— Daktaras Keinas? 

- Jis prašė pranešti apie jį, vos tik prabusite. 

Ji prieina prie lango ir parodo tašką horizonte. Prisimer- 
kusi matau Gabrielių, sukišusį rankas į atidarytą „Shelby“ an- 
tvožą. Jis iš toli man pamoja, tarsi kviesdamas ateiti. Spinto- 
je susirandu lagaminą, kurį atsivežiau su savimi. Apsimaunu 
džinsus, apsivelku margą megztinį, striukę, įšoku į kerzinius 
batus ir išlipu pro langą. 


* 


Einu užhipnotizuota tamsiai mėlyno ežero paviršiaus. 

Dabar mano galvoje viskas labai aišku. Prisiminimai 
surikiuoti, saugiai sudėlioti atminties lentynose. Pirmiausia 
nerimą kelianti Kluzo diagnozė, Seimūro žinia apie Sebeigo 
Kotidžo ligoninę, jo pastangos, kad mane ten priimtų, mano 
kelionė į JAV, pirmosios dienos klinikoje, smegenų stimulia- 
toriaus implantavimas. Po jo mane ištinka panikos priepuolis, 
imu kategoriškai neigti ligą, pasprunku iš ligoninės, grumiuosi 
su apsaugininku, pabėgu į Niujorką ir atsiduriu ant suolelio 
Centriniame parke... 

Paskui neįprastas susitikimas su tuo keistu vyruku, Gabrie- 
liumi Keinu, tą beprotišką dieną lydėjusiu mane pavojingame 

kelyje. Paliktos užuominos, padėjusios iškelti į paviršių giliau- 
siai slypėjusius košmarus: Eriko Vono šmėklą, kūdikio pra- 
radimą, mirtiną Polo traumą, abejones dėl tėvo ir Seimūro 
lojalumo. Ir atsisakymas pripažinti savo sveikatos būklę, kol 
galiausiai buvau įtikinta, kad atsibudau spalio 8-osios rytą, 
nors iš tiesų tai vyko savaite vėliau. 

— Laba diena, Alisa, tikiuosi, gerai išsimiegojote, - pasi- 
sveikino Keinas, uždarydamas automobilio antvožą. 

Jis vilki laisvalaikio kelnes su daugybe kišenių ir dideliu 
diržu, megztą nertinį. Nesiskutęs, apšepęs, plaukai susivėlę, po 
žibančiomis akimis pajuodę ratilai. Jo veidas išteptas indėniš- 
kus ženklus primenančiais tepalo pėdsakais, todėl jis panašes- 
nis į automobilių mechaniką nei į gydytoją. 

Aš tyliu, tad jis bando užmegzti pokalbį. 

- Atsiprašau dėl švirkšto su anestetikais, kuriuos suleidau 
jums į kaklą. Tai buvo vienintelis būdas jus užmigdyti. 

Jis čiumpa cigaretę, kurią turėjo užsikišęs už ausies, ir pri- 
sidega senu žiebtuvėliu. Dabar žinau, kad tas vyras nėra Vonas. 
Bet kas jis iš tiesų? Tarsi skaitydamas mano mintis, jis ištiesia 
man tepaluotą ranką. 

- Gabrielius Keinas, psichiatras, - prisistato oficialiai. 

- Džiazo muzikantas, magas, specialusis FTB agentas, 
psichiatras... Jūs tikras persikūnijimo karalius. 

Jis išsiviepia. 

— Suprantu, pykstate ant manęs, Alisa. Atsiprašau, kad 
piktnaudžiavau jūsų patiklumu, bet šį kartą, prisiekiu, sakau 
tiesą. 

Kaip dažniausiai būna, jaučiu, kad manyje viršų paima 
policininkė ir apipilu jį klausimais. Suprantu, kad surasti mane 
Niujorke ir parvežti čia paprašė buvęs jo partneris Tomas Kri- 
gas, klinikos direktorius. 

- Bet kodėl jūs sakėte esąs džiazo pianistas? Kodėl iš Dub- 
lino? Kam tie antrankiai, bagažo bilietas ir užrašas ant mano 
rankos? Kam visas tas jovalas? 

Jis išpučia ilgą dūmą. 

- Viskas buvo reikalinga paskubomis apmestam scenarijui. 

— Scenarijui? 

— Na, psichoanalitiniam vaidinimui, jei jums labiau patinka. 

Iš mano įtaraus žvilgsnio Gabrielius supranta, kad turi 
paaiškinti plačiau. 

— Reikėjo, kad jūs liautumėtės neigusi savo ligą. Kad iš- 
silaisvintumėte, susigrūmusi su savo chimeromis. Toks mano 
darbas: pastatyti žmones ant kojų, pabandyti atkurti tvarką jų 
galvoje. 

- Ir todėl sugalvojote tokį „scenarijų? 

- Bandžiau įsijausti į jūsų logiką, jūsų mąstymo būdą. Tai 
pats efektyviausias metodas norint užmegzti ryšį. Improviza- 
vau atsižvelgdamas į tai, ką jūs kalbėdavote ir kokius sprendi- 
mus priimdavote. 

Aš purtau galvą. 

— Ne, tai neišlaiko jokios kritikos, tai neįmanoma. 

Jis nuoširdžiai pažvelgia į mane. 

— Ir kodėl gi? 

Mintyse sparčiai persuku vakarykštės dienos įvykių juos- 
tą. Paskui vaizdai sustingsta, keldami daugybę neatsakytų 
klausimų. 

— O kaip kruvini skaičiai ant jūsų rankos? 

— Aš pats juos išsipjausčiau šveicarišku peiliuku. 

Negaliu patikėti tuo, ką girdžiu. 

- O rinkinys iš „Grinvičo“ viešbučio? 

- Ten aš praleidau naktį po kongreso. 

— O portfelis su elektros šoku? 

— Mano. Signalizacija su elektros šoku įsijungia automa- 
tiškai, vos tik portfelis nutolsta daugiau nei dvidešimt penkis 
metrus nuo nuotolinio valdymo pulto. 

— Iš kur mano batuose GPS? 

— Visi klinikos pacientai savo batų paduose nešioja GPS 
siųstuvus. Ši priemonė taikoma visų Jungtinių Valstijų ligoni- 
nių pacientams, kenčiantiems nuo atminties sutrikimo. 

— Bet jūs irgi turėjote tą blakę... 

Aiškiai matau sceną, kaip prie parduotuvės Gabrielius 
sviedžia į šiukšliadėžę savo batus. 

- Aš jums sakiau, kad radau blakę, bet jūs jos nematėte ir 
patikėjote manimi net nepatikrinusi. 

Jis apeina automobilį, atidaro bagažinę ir ištraukia kėlik- 
lį, paskui kryžminį raktą, kad pakeistų prakiurusią „Shelby“ 
padangą. 

Jaučiuosi priblokšta, kad leidausi taip vedžiojama už 
nosies. 

— Bet... O visa ta istorija su Vonu? 

— Ieškojau būdo, kaip mums išvykti iš Niujorko, — aiški- 
na jis pritūpdamas, kad galėtų nuimti sugadinto rato gaubtą. — 
Jūsų byloje perskaičiau, ką Vonas privertė jus iškentėti. Žino- 
jau, kad nukreipęs jo pėdsakais galėsiu jus nuvesti bet kur. 

Jaučiu manyje besikaupiantį pyktį. Galėčiau pulti jį ir ge- 
rai jam įkrėsti, bet noriu būti tikra, kad viską gerai suprantu. 

— Pirštų atspaudai ant švirkšto buvo jūsų, žinoma? Vonas 
negyvas... 

— Taip, jei jūsų tėvas sakė, kad jis guli po velėna, nėra jo- 
kių priežasčių abejoti jo žodžiais. Be jokios abejonės, aš sau- 
gosiu šią paslaptį. Paprastai nesu savivalės šalininkas, bet šiuo 
atveju, kas galėtų jį kaltinti? 

— O Seimūras? 

- Krigas jam paskambino ir paprašė su mumis bendradar- 
biauti. Vėliau aš pats jam paskambinau ir paskatinau jį pateikti 
netikrus įkalčius ir nukreipti jus ligoninės link. 

— Kada? Juk visada buvome kartu. 

Jis žiūri į mane ir purto galvą, kietai suspaudęs lūpas. 

— Ne visada, Alisa: kinų kvartale, sulaukęs, kol išeisite iš 
parduotuvės, paprašiau lombardininko leisti paskambinti. Vė- 
liau priešais Hels Kičino bendruomenės sodą, kai jūs likote au- 
tomobilyje, manydama, kad aš iš telefono kabinos skambinu 
savo draugui Keniui. 

Jis pradeda raktu atsukinėti ratą laikančius varžtus, tęsda- 
mas savo litaniją. 

- Stotyje, kai pirkau bilietus, maloni senutė leido pakalbė- 
ti savo telefonu. Astorijoje, kol maudėtės vonioje, aš visą laiką 
kalbėjau telefonu kaljano bare. Ir galiausiai, kai buvome kelyje, 
palikau jus keliolikai minučių su Barbe ta dingstimi, kad einu 
pirkti cigarečių. 

- Ir visą tą laiką kalbėjote su Seimūru? 

- Tai jis padėjo man įtikinamai atlikti specialiojo FTB 
agento vaidmenį. Turiu pripažinti, kad jis pranoko visus mano 
lūkesčius. Lavonas apleistame cukraus fabrike, kur jis gyveni- 
me nebuvo kojos įkėlęs, buvo jo mintis. 

- Šunsnukis... 

— Pati žinote, kad jis jus labai myli. Ne visiems nusišypso 
laimė turėti tokį draugą. 

Jis įstato kėliklį į tarpą ir kelis centimetrus pakelia au- 
tomobilį nuo žemės. Matydama, kaip jis susiraukia iš skaus- 
mo, prisimenu vakar dūrusi jam peiliu ir tikriausiai pada- 
riusi gana gilią žaizdą jo raumenyse. Bet aš nenusiteikusi 
sušvelnėti. 

- O kaip mano tėvas? 

- Ak! Jis buvo didelis galvos skausmas. Nežinojau, ar Ale- 
nas Šėferis sutiks įsitraukti į žaidimą. Laimei, Seimūras reikia- 
mu metu nugvelbė jo telefoną. 

Ištveriu smūgį tarsi boksininkas, užspeistas į ringo kam- 
pą. Bet aš noriu žinoti. Viską žinoti. 

— O butas Astorijoje? Kieno jis? Jūsų bičiulio Kenio Foresto? 

— Nėra jokio Kenio. Istoriją apie džiazo muzikantą sugal- 
vojau todėl, kad žaviuosi šia muzika. Na, o butas yra mano. 
Beje, jūs man skolinga butelį 1999-ųjų „La Tache“. Laikiau šį 
vyną iš Romanė-Konti ypatingai progai. 

Kaip visada, jis mano, kad humoras numalšins mano pyk- 
tį. Jis mane provokuoja, stengiasi išvesti iš kantrybės. 

- Susikiškite tą savo butelį pats žinote kur! Kodėl namo 
šeimininkė ponia Čauč jūsų nepažino? 

- Aš jai tiesiog paskambinau iš autoserviso ir paprašiau 
neišsiduoti. 

Jis baigia iki galo atsukti varžtus, nuima prakiurusį ratą ir 
tęsia savo pasiaiškinimą. 

— Krigo asistentė Agata apsilankė ten prieš pat mums at- 
vykstant ir surinko viską, kas galėtų mane išduoti: nuotraukas, 
dokumentus, sąskaitas... Man labai skauda petį. Gal galėtumėt 
paduoti atsarginį ratą? 

— Ojjūs gal galėtumėt eiti po velnių?! Papasakokit apie tro- 
belę miške. 

Gabrielius žengia žingsnį į šoną, patikrina tvarstį po 
megztiniu ir marškiniais. Nuo judesių žaizda ėmė kraujuoti, 
bet jis sukanda dantis ir griebia atsarginį ratą. 

— Trobelė iš tiesų priklauso Kalebui Danui. Tai aš papra- 
šiau Agatos ant durų pakabinti tris nuotraukas, kurias radau 
jūsų piniginėje. 

— Spėju, kad „Shelby“ taip pat priklauso jums? 

- Laimėjau jį žaisdamas pokerį, kai dar gyvenau Čika- 
goje, - patvirtina psichiatras, atsistodamas ir nusivalydamas 
rankas. 

Nebegaliu to klausytis. Jaučiuosi bejėgė, pažeminta. Gab- 
rielius, pūsdamas miglą man į akis, atėmė vienintelį man likusį 
dalyką: įsitikinimą, kad tebesu gera policininkė. 

- Pripažįstu, man pasisekė, - pridūrė jis. - Du kartus jūs 
manęs vos nedemaskavote. Pirmiausia, kai pareikalavote eiti 
su manimi į kriminalistikos laboratoriją ir palikti ten kraujo 
mėginį. 

Nesu tikra, ar gerai suprantu. Leidžiu jam kalbėti toliau. 

— Puikiai pažįstu Elianą, klinika jau seniai bendradarbiau- 
ja su jos laboratorija. Neturėjau laiko jos įspėti, bet jums gir- 
dint ji nė sykio manęs nepavadino daktaru! 

Manęs nežavi istorijos ironija. 

— Kada buvo antras kartas? 

- Dėl to kaltas jūsų kolega Marešalis. Čia mes tikrai bu- 
vome per žingsnį nuo katastrofos. Visų pirma vyliausi, kad jis 
nežino apie jūsų nedarbingumo atostogas. Paskui, kai pateikė 
užklausą dėl stebėjimo kamerų, pasitenkino įvesdamas tik jūsų 
automobilio registracijos numerį. Jei laiške jums būtų parašęs, 
kad nuotraukos darytos prieš savaitę, man būtų buvęs galas! 

Linkteliu galvą. Manyje kaupiasi didžiulis pyktis, įniršis, 
kurio neįmanoma sulaikyti. Kūnu nuvilnija pasipiktinimo ir 
neteisybės banga. Pasilenkusi griebiu kryžminį raktą. Atsitie- 
siu, puolu prie Gabrieliaus ir iš visų jėgų smogiu jam į pilvą. 

27 
Balti šešėliai 


Nebijokime sakyti tiesos. 
OVIDIjUS 


Suduodu kryžminiu raktu antrą smūgį, ir Gabrielius, sun- 
kiai gaudydamas orą, susilenkęs griūva ant žemės. 

— Jūs esate paskutinis niekšas! 

Jis guli rankomis susiėmęs už pilvo, o aš lieju savo įtūžį. 

— Pasakojote apie savo sūnų, apie savo žmonos sesers mir- 
tį - pasibjaurėtina išgalvoti tokias melagystes! 

Jis bando pasikelti, sulenkta ranka prisidengdamas nuo 
dar vieno smūgio. 

- Tai tiesa, Alisa! Ši istorijos dalis yra tiesa! - prisiekia 
jis. - Tik aš buvau ne faras, o savanoris psichiatras asociacijoje, 
kuri padėdavo prostitutėms. 

Paleidžiu metalinį raktą ir leidžiu jam atsistoti. 

- Mano žmona iš tiesų išvyko į Londoną su mūsų sūnu- 
mi, - aiškina jis, bandydamas atgauti kvapą. - Tik norėdamas 
būti arčiau jo palikau kliniką. 

Nepaisydama jo prisipažinimo, toliau svaidausi žaibais. 

- Visas šis maskaradas jus labai pralinksmino, tiesa? Bet 
ką tai davė MAN? 

Puolu prie jo ir kumščiuoju jį į krūtinę, šaukdama: 

- Ką, po šimts, tai davė man? 

Jis suspaudžia mano kumščius savo stipriomis rankomis. 

- Nusiraminkite pagaliau! - griežtai paliepia. - Mes iš 
kailio nėrėmės, kad jums padėtume! 

Pakyla vėjas. Aš drebu. Jis teisus, pasinėrusi į tyrimą aš 
ligą beveik nustūmiau į antrąjį planą. 


* 


Negaliu patikėti, kad mirsiu. Šį rytą mano protas aiškus ir 
aštrus. „Shelby“ languose atsispindi širdį glostantis vaizdas: vis 
dar jauna ir liekna, dailių bruožų moteris su vėjyje besiplaiks- 
tančiais plaukais. Vis dėlto dabar aš žinau, kad išvaizda gali 
būti apgaulinga ir permaininga. Žinau, kad senatvinės plokšte- 
lės įšaldo mano neuronus ir žaloja smegenis. Žinau, kad mano 
laikas jau suskaičiuotas. 

- Jūs privalote ryžtis antrajai operacijos daliai, - ragina 
Gabrielius. 

- Iš to nebus jokios naudos. Tokie dalykai skirti tik nai- 
vuoliams mulkinti. Visi žino, kad Alcheimeriui niekas nepasi- 
priešins. 

Jis prabyla švelnesniu balsu: 

— Tai tiesa ir kartu netiesa. Paklausykite, nežinau, ką jums 
pasakojo apie šią operaciją. Tačiau žinau, kad mūsų klinikos 
specializacija yra atminties grandinių stimuliavimas elektra ir 
kad ši procedūra duoda puikius rezultatus. 

Aš jo klausau. Jis stengiasi kalbėti moksliškai. 

— Nenutrūkstama kelių voltų elektros srovė plonais elek- 
trodais teka į strategines smegenų sritis: į skliautą ir entorina- 
linę žievę. Toks stimuliavimas sukuria mikrovirpesius, kurie 
veikia hipokampą. Dar iki galo nėra aiškūs visi veikimo me- 
chanizmai, tačiau tikslas yra pagerinti neuronų aktyvumą. 

- Bet ir šis būdas ligos neišgydo. 

— Daugeliui pacientų nustatomas pagerėjimas, nors nedi- 
delis, bet reikšmingas epizodinei ir erdvinei atminčiai. 

— „Nedidelis“? Genialu... 

- Alisa, aš stengiuosi jums pasakyti, jog mums labai retai 
pasitaiko, kad gydymas būtų visiškai neveiksmingas. Tiesa, tai 
nėra tikslusis mokslas. Vieniems pacientams grįžta pamiršti 
prisiminimai, ligos simptomai susilpnėja ir stabilizuojasi, o kai 
kuriems neįvyksta jokių pokyčių ir liga, deja, vystosi toliau. 

— Na, matote... 

— Aš matau, kad niekas neprognozuojama, kad simptomai 
gali sustiprėti ir sukelti staigią mirtį, arba gali visiškai stabili- 
zuotis. Jauniems žmonėms, kuriems liga diagnozuojama anks- 
ti, yra didelė tikimybė ją sulaikyti. Tai jūsų atvejis, Alisa. 

Pakartoju sau po nosimi: 

— Sulaikyti ligą... 

- Sustabdyti ligos eigą reiškia laimėti laiko, - pabrėžia 
jis. - Moksliniai tyrimai kiekvieną dieną daro pažangą. Jie tik- 
rai bus pasistūmėję į priekį... 

— Taip, po trisdešimties metų. 

— Galbūt po trisdešimties metų, o gal jau rytoj. Pažiūrėki- 
te, kas atsitiko AIDS atveju. Devintojo dešimtmečio pradžioje 
ŽIV diagnozė buvo tolygi mirties nuosprendžiui. Paskui atsira- 
do vaistas AZT ir gydymas trimis preparatais. Žmonės, sergan- 
tys šia liga, gyvena jau trisdešimt metų... 

Nuleidžiu galvą ir pavargusiu balsu prisipažįstu: 

- Aš nebeturiu jėgų. Štai kodėl supanikavau po pirmosios 
operacijos. Norėjau grįžti į Prancūziją, paskutinį kartą pasima- 
tyti su tėvu ir... 

Jis prieina prie manęs ir įdėmiai pažvelgia man į akis. 

- Ir ką? Paleisti kulką sau į galvą? 

Drąsiai atremiu jo žvilgsnį. 

— Kažką panašaus, taip. 

— Maniau, kad jūs drąsesnė... 

- Kas jūs toks, kad kalbėtumėte man apie drąsą? 

Jis prieina dar arčiau. Mūsų kaktos beveik liečiasi, tarsi 
būtume du boksininkai, susitikę prieš pirmąjį raundą. 

— Persiėmusi savo nelaime, jūs nesuprantate, kaip jums 
pasisekė. Turite bičiulį, kuris finansuoja visą gydymą ir pasi- 
naudojo ryšiais, kad jus įtrauktų į šią programą. Gal nežinojo- 
te, bet norintieji pasinaudoti šiuo gydymo būdu laukia ilgoje 
eilėje. 

— Na, atrodo, kad vieną vietą atlaisvinu... 

- Jūs iš tiesų to nenusipelnėte. 

Visiškai to nesitikėdama, pamatau ašaras, suspindusias jo 
akyse. Įžiūriu jose pyktį, liūdesį, įsiūtį. 

— Jūs esate jauna, jūs kovotoja, esate ryžtingiausia ir la- 
biausiai užsispyrusi moteris iš visų, kurias man teko sutikti 
gyvenime. Jei kažkas gali pasipriešinti šiai ligai, tai tik jūs! Jūs 
galėtumėte būti pavyzdys kitiems ligoniams ir... 

- Nusispjauti man į tą pavyzdį, Keinai! Aš niekada nelai- 
mėsiu šios kovos, ir baikite šitas tuščias kalbas! 

Jis pratrūksta: 

— Vadinasi, sudedate ginklus? Iš tiesų, taip daug papras- 
čiau. Norite greičiau viską baigti? Pirmyn! Ant sėdynės tebėra 
jūsų kuprinė, o joje guli jūsų ginklas! 

Gabrielius ryžtingai patraukia ligoninės link. Jis mane 
provokuoja. Jis mane erzina. Aš pavargau. Jis nežino, kad šiuo 
atveju manęs mokyti nereikia. Kad jau seniai stoviu ant bedug- 
nės krašto. Atidarau mustango dureles ir puolu prie krepšio. 
Atsegu dirželius. „Glock“ tikrai čia, taip pat telefonas su bebai- 
giančia išsikrauti baterija. Nieko negalvodama įsikišu telefoną į 
kišenę, paskui patikrinu pistoleto apkabą ir užsikišu jį už diržo. 

Saulė jau aukštai danguje. 

Pažvelgiu į tolį ir sumirksiu, apakinta sidabrinių atspin- 
džių, raibuliuojančių ežero paviršiuje. Nė neatsisukusi į Gab- 
rielių, nutolstu nuo automobilio ir patraukiu į prieplauką. 

Giedras peizažas skleidžia didžiulę ramybę ir harmoniją. 
Iš arti vanduo yra skaidrus, beveik turkio spalvos. 

Galiausiai grįžtu atgal. Alėjoje matyti tik Gabrieliaus silu- 
etas. Jis per toli, kad mėgintų mane sulaikyti. 

Išsitraukiu polimerinį pistoletą ir giliai įkvepiu. 

Jaučiuosi sunaikinta, sužlugdyta, išsikvėpusi. Prieš metus 
prasidėjusio nesibaigiančio žlugimo galinėje stotelėje. 

Užsimerkiu. Mintyse išryškėja istorijos, kurios pabaigą 
žinojau, fragmentai. Juk giliai širdyje visada tikėjau, kad mano 
gyvenimas baigsis būtent taip? 

Kad būsiu viena, bet laisva. 

Taip, kaip visada norėjau gyventi. 

28 
Viena širdimi 


Verta eiti tik tais keliais, kurie veda į vidy. 
Charles JULIET 


Įsikišu į burną šaltą ginklo vamzdį. 

Išlaikyti kontrolę. Netapti moterimi, nebeturinčia atmin- 
ties. Palatoje įkalinta ligone. 

Iki pat pabaigos pačiai spręsti, kokiu keliu turi pasukti 
mano gyvenimas. 

Visiškai blaiviai. 

Niekas iš manęs to neatims. 

Mano paskutinė laisvė. 

Užmerkusi akis regiu laimingų dienų su Polu vaizdus. 
Tūkstančius kadrų, kuriuos gena vėjas ir neša aukštyn, tiesda- 
mas kelią į dangų. 

Staiga pamatau jį, įsitvėrusį tėčiui į ranką. Vaiką, kuriam 
dar neišrinkome vardo ir jau niekada nebeišrinksime. Berniu- 
ką, kurio nemačiau, bet daugybę kartų įsivaizdavau jo veidą. 

Jie čia, abu, viliojančiose tamsybėse. Du mano gyvenimo 
vyrai. 

Jaučiu skruostais srūvančias ašaras. Mano akys vis dar už- 
merktos, ginklas - burnoje, o pirštas ant gaiduko, aš pasiren- 
gusi šauti. Pasirengusi keliauti pas juos. 

Tada vaikas paleidžia Polo ranką ir žengia kelis žingsnius 
mano pusėn. Jis toks gražus... Jis jau nebe kūdikis. Jau ūgtelė- 
jęs berniukas. Su languotais marškiniais ir paraitotom kelnėm. 

Kiek jam metų? Treji? Ko gero, ketveri. Mane užburia skaisčios 
jo akys, nekaltumas, pažadai ir iššūkiai, kuriuos perskaitau jo 
žvilgsnyje. 

- Mama, aš bijau, būk gera, eik su manimi. 

Jis kviečia mane. Ištiesia ranką. 

„Ir man baisu.“ 

Trauka labai stipri. Mane dusina rauda. Vis dėlto žinau, 
kad šis vaikas nerealus. Kad jis tėra mano sąmonės vaizdinys. 

— Maldauju, ateik. Mama... 

„Ateinu...“ 

Pirštas ant gaiduko pasiruošęs. Manyje atsiveria praraja. 
Jaučiu, kaip įsitempęs kūnas, tartum būtų dar labiau išsiplėtęs 
tas žiojintis plyšys, kurį nešiojuosi nuo vaikystės. 

Buvau liūdna ir vieniša mergaitė, niekur nerandanti sau 
vietos. O dabar - netrukus sprogsianti žmogiškoji bomba. 
Greitpuodis, kuriame, pastovaus slėgio veikiami, jau seniai 
kunkuliuoja apmaudas, nepasitenkinimas, noras būti kitur. 

„Spausk. Nuspausk gaiduką. Skausmas ir baimė akimirks- 
niu išnyks. Padaryk tai dabar. Tau užtenka drąsos, blaivaus 
proto, silpnumo... Dabar tinkamas metas.“ 

Mano šlaunis sudreba. 

Kišenėje vibruoja telefonas. 

Stengiuosi sulaikyti Polą ir mažylį, bet jie išnyksta. Liūde- 
sį pakeičia pyktis. Aš atsimerkiu, ištraukiu iš burnos pistoletą 
ir įsiutusi atsiliepiu. Išgirstu Gabrieliaus balsą. 

— Nedaryk to, Alisa. 

Atsisuku. Jis per penkiasdešimt metrų nuo manęs, eina 
artyn. 

— Mes viską vienas kitam pasakėme, Gabrieliau. 

— Ne, aš taip nemanau. 

Apimta nevilties sušunku: 

— Palikite mane ramybėje! Baiminatės dėl savo karjeros, 
tiesa? Pacientė ištaškė sau smegenis jūsų gražiosios klinikos 
teritorijoje, turėtumėte bėdų, ar ne? 

— Jūs nebesate mano pacientė, Alisa... 

Atsipeikėju. 

— Kaip nebesu? 

— Puikiai žinote, kad gydytojas neturi teisės pamilti savo 
pacientę. 

- Paskutinis jūsų bandymas skamba apgailėtinai, Keinai! 

— Tai kodėl, jūsų manymu, aš taip rizikavau? - klausia jis, 
prieidamas arčiau. - Pajutau jums kažką vos pamatęs gulinčią 
ant suolo. 

- Jūs juokingas. 

— Kalbu rimtai, Alisa. 

— Mudu vienas kito nepažįstame. 

— Manau, kad pažįstame, tikrai. Arba, tiksliau sakant, at- 
pažinome vienas kitą. 

Atremiu jo žodžius. 

- Jūs, nepažabojamas moterų viliotojas, įsimylėjote mane? 
Manote, pamiršau jūsų šūkį: „Mergina kiekviename uoste '? 

- Tai buvo melas džiazo atlikėjui pateisinti. 

- Jūs sekiojate paskui kiekvieną sijoną! 

— Jūs pašėlusiai graži, Alisa. Man patinka blogas jūsų cha- 
rakteris, jūsų spyriojimasis. Dar su niekuo nesijaučiau taip ge- 
rai, kaip su jumis. 

Žvelgiu į jį negalėdama ištarti nė žodžio. Mane stebina 
nuoširdumas, kurį jaučiu jo kalboje. Jis sako tiesą - dėl manęs 
rizikavo savo kailiu. Praėjusią naktį aš jo net vos nenušoviau. 

Jis atkaklus. 

- Noriu su tavimi nuveikti daugybę dalykų: papasakoti 
tau, kokios knygos man patinka, parodyti kvartalą, kuriame 

užaugau, pagaminti tau trumais pagardintų makaronų su sūriu 
pagal savo receptą... noriu... 

Ašaros vėl sudrumsčia vaizdą, kurį regiu. Gabrieliaus žo- 
džiai mane apgaubia švelnumu, ir aš noriu atsiduoti šiam jaus- 
mui. Prisimenu, kaip pirmą kartą pamačiau jo veidą ant suo- 
liuko Centriniame parke. Mudu akimirksniu supratome vienas 
kitą. Matau jį žaislų parduotuvėje, apsigaubusį apsiaustu ir kre- 
čiantį pokštus, kad pralinksmintų vaikus. 

Vis dėlto aš jį pertraukiu: 

- Ta moteris, kurią jūs tikinate mylintis, Gabrieliau... Pui- 
kiai žinote, kad po kelių mėnesių jos nebebus. Ji jūsų nebepa- 
žins. Vadins jus „ponu“, reikės ją uždaryti ligoninės palatoje. 

- Tai tik galimybė, dar niekas neaišku. Ir aš pasirengęs 
rizikuoti. 

Baterija išsikrauna, ir aš numetu telefoną. 

Gabrielius stovi prieš mane už keliolikos metrų. 

- Jei kas nors gali stoti į šią kovą, tai tik tu. 

Dabar mus skiria vos keli centimetrai. 

- Bet tai nuo manęs nepriklauso. 

— Mes kovosime kartu, Alisa. Manau, mudu puiki koman- 
da, ar ne? 

— Aš bijau! Aš taip bijau... 

Vėjo gūsis pakelia dulkes ir suvirpina auksinius maume- 
džių spyglius. Šaltis gnaibo man pirštus. 

- Žinau, kaip bus sunku, bet bus... 

Bus... 


Bus saulėtų rytų, bus ir apsiniaukusių. 

Bus dienų, persisunkusių abejonėmis, baime, tuščių 
ir pilkų valandų laukiamajame, dvelkiančiame ligoninės 
kvapais. 

Bus lengvų, pavasariškų, pašėlusių tarpsnių, kai liga pa- 
simirš. 

Tarsi jos niekada nė nebūtų buvę. 

Paskui gyvenimas tęsis. 

Ir tu į jį įsikabinsi. 


* 


Bus Elos Ficdžerald balsas, skambės Džimo Holo gitara, 
Niko Dreiko melodija, atklydusi iš praeities. 

Bus pasivaikščiojimų pajūriu, nupjautos žolės kvapas, 
šleifo spalvos dangus. 

Bus žvejybos dienų per atoslūgį. 

Bus apvyniotų šalikų, saugančių nuo stipraus vėjo. 

Smėlio pilių, kurias nuplaus sūrios bangos. 

Ir citrininių kanolių, suvalgytų stačiomis Nort Endo 
gatvėse. 


* 


Bus namas ūksmingoje gatvėje. Bus metalinių gatvės Ži- 
bintų, šviečiančių spalvingomis aureolėmis. Rudas katinas, 
mėgstantis pulti, ir didelis rūpestingas šuo. 

Bus žiemos rytų, kai aš vėluosiu į darbą. 

Bėgsiu strimgalviais laiptais, peršokdamas po tris pako- 
pas. Paskubomis tave pabučiuosiu. Čiupsiu raktus. 

Durys, grįsta alėja, burzgiantis variklis. 
Ir prie pirmojo raudono šviesoforo signalo pamatysiu, 
kad vietoj raktų pakabuko kabo nedidelis čiulptukas. 


* 


Bus... 

Prakaitas, kraujas, pirmasis kūdikio riksmas. 

Susižvalgymas. 

Sutartis su amžinybe. 

Buteliukai kas keturias valandas, kalnai sauskelnių, į lan- 
gus barbenantis lietus ir saulė tavo širdyje. 


* 


Bus... 

Vystymo stalas, kriauklės formos vonia, besikartojantis 
ausų uždegimas, krūva pliušinių žaislų, niūniuojamos lop- 
šinės. 

Šypsenos, pasivaikščiojimai parke, pirmieji žingsniai, tri- 
ratukas alėjoje. 

Prieš užmiegant - pasakos apie princus, kurie nugali sli- 
binus. 

Gimtadieniai ir rugsėjo pirmosios. Kaubojaus kostiumai, 
ant šaldytuvo prilipdyti piešiniai su gyvūnais. 

Mėtymasis sniego gniūžtėmis, fokusai, skrebučiai su uo- 
giene per pavakarius. 


Ir laikas eis. 
Bus kitų apsilankymų ligoninėje, kitų tyrimų, įspėjimų, 
kitų gydymo būdų. 

Kiekvieną kartą tu stosi į kovą baimės suspausta širdimi ir 
neturėdama jokio ginklo, tik norą dar pagyventi. 

Ir kiekvieną kartą sakysi sau, kad, nors ir kas tau dabar 
nutiktų, buvo verta gyventi dėl visų šių akimirkų, išplėštų iš 
likimo. 

Ir kad niekas niekada jų iš tavęs nebeatims. 

Guillaumeas Musso (Gijomas Muso, gim. 1974) - po- 

ITSIMENA, KAS 
ŽAĖJUSIĄ NAKTĮ. 
JAI LEMTA APVERSTI 
IENIMĄ AUKŠTYN 
„KOJOM. 


Niujorkas, 8 valanda ryto. 

Alisa, jauna Paryžiaus policininkė, ir Gabrielius, amerikietis 

pianistas, nubunda ant suolelio Centriniame parke prikaus- 

2 vienas ki kito antrankiais. Jiedu nepažįsta vienas kito ir 

kada nors anksčiau būtų susitikę. 

a dalyvavo vakarėly su draugėmis Eliziejaus | 
abrielius koncertavo Dubline. Neįmanoma? Ir 


aip“ S E Kieno krauju ištepta Alisos palaidinė? 
„Kodėl jos pistolete trūksta vienos kulkos? 


